Lives of the Saints (Book of Lismore)
Betha Patraic inso, & tabrad gach
aon legfas bennacht for
anmannaibh na lanamhna dar' scríbad In lebhar so.
POPULUS
qui sedebat In tenibris uidit lucem magnam’ Is. 9:2,
Mt. 4:16 .i. In pobul
dessidh i
n-dorchaibh at-connairc soillse móir,
et In foireann ro bui i bh-foscudh
(bái)s fuarutar soillsi dia tainig a n-inshorcugud. In Spirut Naemh
immorro, an Spirut as uaisli cech
spirut, In Spirut do-rinfidh & ro thecuisc In eclais
ceachtardhai, petarlaice &
nu-fhiadhnaisi, o rath h-ecnai & fhaitsine, Is h-e In spirut sin ro raidh na briathra-so tria
gin In prím-fatha
Ysaias mic Amois, de cuius laude loquitur
Hieronymus
dicens: Potius dicendus
est propheta quam
euangelista’. Is dia molad sidhe
at-beir Cirine faidh conadh cora suiscelaigthe do radha friss ina faidh, ara foillsi & ara imchuibhdhe
frisin nua-fiadnaise
ro innis scela
Crist & na h-ecailsi noeimhe, cuna budh
doig la nech cu m-badh taircetul ro-fhet etar do neth, acht aisneis ret rem-thechtach cena iar bh-forbhthiugud In gníma.
Oen didiu dia taircetluib foillsigthib inni
it-fiadhar sunn tria aisneis sechmadachte. Populus qui
sedebat In tenebris uidit lucem magnam’ Is. 9:2,
Mt. 4:16. In pobul didiu dessidh i
n-dorchaibh at-connairc soillsi moir. Is e didiu leth atoibe In n-aisneis-sea lasin bh-faidh cu du i n-debairt remhe in
suiscelaigthe
cetnai: primo
tempore eleuata est terra Stabulon et terra Neptalim’ Is. 9:1. Tainic didiu la h-athnuadhugud na h-aimsire gloiri mhor
& indocbail do treib Zabulon & do treibh
Neptalim. Conudh for slicht na h-aisnesean-sin at-beir: ‘Populus qui’ et cetera. In (popul) deissidh i n-dorchaibh. Madh iar sdair cipinnus popul Israel sin ro
boi i n-dorchata na daeiri la h-Asardhaibh.
At-connairc soillsi na taithchreca don daeiri-sin
.i. Estras & Nemias
& Iosue & Zorbobel. Madh iar sians immorro Is e popul
it-berur sunn, popul na n-gennte ro bui a n-dorchaib
aineoluis ic adhradh idhal & arracht, cu ro arthraigh
in fhir-shoillsi dhoibh .i. Íssu
Crist cona apsalaib, air bui
dorchata mhor for
cridhib na n-gennte cein co ro scail
grian na firinne .i. Íssu Crist a ruithne fo
ceathra h-airdib In domain dia
inshorchugud. Oen iarum dona ruithnibh ro eisreid grian na
firinne isin n-domun-sa, In ruithen & In lasair
& In lia loghmhar & In lochrand lainderdha ro
shoillsigh
iarthar In bhetha, inti uasal dia ta lith
& foraithmet a n-ecmhong na ree-sea &
na h-aimsire .i. noemh Patraic
mac Calprainn, aird-esbul iarthair domuin, athair bathais & creitmhe bh-fer n-Erenn. Is ann iarum cheleabrait lucht na h-ecailsi
lith & foraithmhet inti noem Patraic, & innister ni dia fertuibh
& mhirbhuilib i ndh-ecalsaib na Cristaidi, isin séssed la dec
Kl. April arai laithe mis grene isin bliadain i tam
cipinnus, In margreit & In leg loghmhar isa
lithlaithe so .i. sanctus
Patricius episcopus.
Ad-fiadhat ind eolaig ba do Iudaidib dho iar m-bunadus, air is
follus
as na mirbhuilib do-rinne Dia air-sium conad
do clainn Israel dó, air
is dibh ro batar Iudaidi
arcena; air In tan tucad In digal la Tit
& Vespesan
ro h-esreideth Iudaidi fon m-bith & tainic a
chinél bunaidh-sium Phatraic cu Bretnu, & do-gabhadh
foirb leo ann, uair at-fet Patraic fein sin i
n-aroili leabur
dia epistlibh: Nos dispersi sumus per multas regiones terrarum
propter peccata nostra eo quod Domini praecepta et mandata
eius non custodiuimus’ cf. Conf. 1. Cunad don eisreideth-sin do-rocht a chenel bunaidh-sium
cu Bretnu. Patraic didiu do Bretnaib Al Cluaide a athair, Poduig deochain a shenathair, Conches ainm a mhathar, ingen
Ochmais do Frangaib & siur do
Mhartan h-í, & i Nemhtor
ro ghenair, & In leac fors ro genair In tan do-berar lugha n-eithig foithi do-fussim uisqui amal
bhidh oc caíneadh In gu fhoircill. Madh fir immorro
in lugha tairisidh In cloch 'na h-aicnidh fein. Ceit fhirt
Patraic inso & a m-broinn a mháthar do-roine .i. mac righ
Breatan tainic co h-airm i m-bui In ben,
co ro innail si dho & ro ghabh greim eisdi: co
tuc a shetich-siumh dig neme do
Chochmais tria ét, co nus-ibh, cu ro ghab
Patraic In neim ina ghlaic, &
do-righne cloich di ina laimh, conidh amhlaid sin rucadh-sum. Ro morad ainm De &
Patraic de sin. O ro ghenair didiu Patraic
rucadh dia bhaithius cusin mac n-dall claireinech, Gornias a ainm, et ni
bui usce oca as a n-dingned In bathius, cu tard sigin
na croichi do laim na nuidhin tarsin talmain cur' mebaidh topur
as; & nighidh Gornias a
einech assin topur, & ro errslaic a ruscu dho;
& ro erlegh In m-baithius, inti na ro
fhoghlaim litir riam. Do-rine Dia tra firt treda
annsin .i. topar as In talmain & a rusca don doll
& airleghiunn uird In bhaithis donti nach
faca litir riamh. Ro fothaiged immorro eclais forsin topar sin In ro baistedh Patraic, ocus is
ann ita an topar oc unn altoir, & techtaidh
fuath na croichi, amal it-fiadhat ind eolaig. Ron-gabh dano siur a
mháthar ind altramh, áir ba
h-aimrit h-i fein.
Ro n-alt iarum Patraic i
Nemptor cur' bhó gilla, et Is lia
a tuirium & a ais-neis a n-do-rindi Dia do
fertuibh & mhírbhuilib aire ina naidin &
ina gillaighecht; ár bui rath Dé 'na
comuidecht In cech aeis. Fect didiu do Phatraic a tigh
a muime a n-aimsir gheimrid
do-thoet tola mor & linad usce forsin
n-árus i rabutar, cur' bhaidh In tene, cu m-batar na leastra & fointreabh an tighi for snamh. Ro
chai-sium dano for a mhuime, oc cuinghidh bhidh amal Is bes do noidinuibh. ‘Ni h-e sin
snim fil oruinn’, ol In muime. ‘Dous-fuil didiu ní is
toisechu dhuin inas biadh do denumh duit-si, áir
ni beo cidh In tene’. O ra-chuala
Pátraic sin, ro cuinnig loc isin tigh In bhail nach rainic In t-uisqui, & ro thum a
laimh isin n-uisqui. Na coic banna
iarum do-bruinndis as a meruib batar cóic oeible teined fo cétoir. Ro las didiu In tene, & ní ro arthraigh
in t-usce iar sin. Ro m(órad) ainm De & Pátraic don moir-mirbuil-sin.
Fecht a n-aimsir geimrid con-aitecht a
muime brosn(a)
connaidh cur' tinoil lan a
urtlaig do phisibh oighridh, & tuc lais dia thig (c)o a muime. ‘Ro bad fhearr dhún’, ol a muime, ‘brosna connaid chrin do thabairt diar n-gorad inas a tucuis’. As-bert-som fria muime: ‘Creit-si conad sochma do Dhia cu ro lasat na pisi amal crinach’. Amal ro
suidhighed forsin teinid
ro lassat fo cétoir
Feacht do Phatraic &
da shiair Lup(ait) (oc ingaire) caerach. Atn-aigset
na h-uain cu h-(opunn, amal) ba bes
doibh, docum a (ma)ithrech d(o
ól lomma.) O 't-connuic
Pátraic & a shiúr In ni-sin, ro reithset co di(an) dia terpadh. Ad-rochair an ingen,
& ro ben a cenn fria cloich cur' bo comhfhocus bas
di. Luidh Pátraic dia saigid
cu tard airrdhi na croichi tarsin crecht, & ba slan fo
cétair.
Feacht aili do Pátraic
oc na caeirib co ruc In cu allaid chaeirig uadh, cu ro chairig a muime gu
mor. Luid didiu In cu arabháruch cusin maigin cétna,
& In chúra imlan leis; et fa h-ingnad In ní-sin .i. aisec a
fiaclaib In con allaid
immon m-biadh
n-gnáhach. Morthar ainm Dé &
Pátraic de sin.
Feacht ann luid a mhuime-sium do bleagun a
bó. Luid-sium do ol dighi leamhnachta
lé. Dasachtaighter immorro im boin isin m-buaili
.i. Demon
do-chuaidh innti, & do-beir a
h-adharc isin m-boin ba nesa dhi & nos-marbhann. Ro marbh dono .v. bú ba dech isinn
indis, & luidh iar sin isin n-dithreibh. Teid
iarum an noem .i. Sucait,
tre comairle In Spirta Noeim docum na .v. m-bo, & dos-fuisigh iat a b-bas. Bennachais In m-boin
n-dasachtaig ucut, & ba cennuis iar sin amal
chaeirig. Bui dal
mhor la Breatnu. Luidh-sium don dail-sin la aidi & laa muime. Tecmaing tra co
n-erbailt a aite isin dail-sin. Ro shochtsat na h-uili dhe sin, & ro chiset a comnesomh, & ro chí a
com-mam, & adubairt: ‘A gill(i),
cidh umar' leicis h-imarchoirthidh do ec’? Luid iar sin
Patraic docum a aidi & do-rad a
lama ima brag(ait) & at-bert fris: ‘Eirigh co n-dighsium asso’. At-raigh fo cétoir la breithir
Patraic & ruc for a muin dia thig
inní Patraic.
Feacht n-aill do-bertis meic beca In phuirt
mil dia maitribh as na miltenaibh. Co n-debairt a muime
fris-sium: ‘Ni thabraisi mil dam-sa, a meic, amal
do-bearuit meic In baili dia maithribh’. Teit-sium iarumh docum In uisqui, & leastar lais, & senais an
t-uisqui cur' bo mil, & co n-dernta cretre don
mhil-sin, & no ic(ad c)ech teidm.
Feacht ann at-bat(h lena)m
alaile bannscaile no cungnadh la muime
Patraic ic bleagun a bo. As-bert iarum
muime Patraic:
‘Tuc lat do mac inniu isin n-innis feib no berthea
cech dia’. Do-ghní samlaid. A m-batar
iarum na
mna oc on bleagun, & In mac marbh for lar na buaile,
do-breath a mhuime
leamlacht do Patraic & is-bert fris:
‘Gairm cucatt In mac aile co n-eisbhiudh comaidh
friut’. ‘Táre, a naidhiu’, oul se, ‘ille’!
At-racht fo cedair In mac a bas la togairm
Patraic co n-eisbetar commaid iarum. Ro
morad ainm De &
Pátraic de sin.
Feacht aili do-chuaidh rechtaire In righ da fhuacra for
Patraic & for a muime co n-dighsitis do glanad th(e)allaig In righ-thigi i n-Al Cluaide. Teit iarum
Pátraic & a muime, co tainic In t-aingeal co Pátraic, co
n-debairt fris: ‘Guidh in
Coimdhi, & ni ba h-eicin duit ind obar-sin cu
brath’. Glanais In t-aingel
in teallach iar sin, & at-beir ce no loiscthea a bh-fil do
chonnudh i m-Bretnaib
isin tealluch ni bheth luaithne arnabharach ann, &
comuillter fos sin. Feacht aile didiu do-luidh rechtuiri In righ do chuinghidh chisa grotha & imme co muime
Patraic, & ní raibhi aici
ní do-berad ind isin gaimredh. Is and sin
do-righne Pátraic gruth & imm don
t-snechta co rugad don righ, & o ro taisilbhadh don righ
(r)o soadh a n-aicned snechta doridisi. Ro (m)aithedh iar sin do
Phatraic on righ in
cis-sin. Becc tra de mhor annso do mac-fertuibh inni
noem Pátraic.
IS h-e tra tuirthiudh toid-hechta
Pátraic docum n-Eirenn. Batar .iiii. meic
rig Bretan for
longius. Rancatar cu n-dernsat orcuin i nn-Urmarc Leathu, & do-recmaing lucht do Bretnaib Al Cluaidhi for
turus
n-Urmarc Lethu in
tan-sin, & ro h-orta isin orcuin sin. Ro h-ort ann cetamus
Calpurnus mac
Potaidhe athair
Patraic & a máthair
.i. Conces. Ro ghabhsat Pátraic & a dhi siair
.i. Lupait & Tigris. IS
ed didiu leth lotar meic rig
Bretan, timcill Eirenn atuaidh, cu ro rensat ini
Patraic fri Miliuc mac h-ui Bhuain cona triur
brathar. Ba h-esidhe ri Dal n-Aruidhi, et ro rensat a shiair
leth n-aili & ni ma-fitir daibh. Ba de tra ro
lil-sium In t-ainm as Cothruighi
ar foghnum do
cethrar muinntire. Bai tra do dhichracht In fhoghnuma i m-bai
Pátraic co toimniudh cechae dona cetheora muinteruib dia
bh-foghnad cumad do a oenar foighneth, et bai gidh In anmcairdine ele fair-sium .i. cét slectain matan & cét fescor & oen-proind on trath co araili.
Batar didiu .iiii.
h-anmanna fair .i. Sucait a ainm o thuistidhibh: Cothraighi dia m-bui ic foghnum do
cheathrar: Magonius oc
German: Patricius .i. athair na caitherdha, a ainm la Selistinus .i. comarba Petuir
O 't-connuic Míliuc
gur' bo mogh irisiuch, ro cennuigh on triur aili cu fognadh dó a oenar,
& ro fhoghain fo bes na n-Ebraidhi fria re .iiii. m-bliadne, uair ba deithber
dhó iar n-aili genealaig; et iss ed ro
h-erbadh do, ingaire muc; & ro cesair
mór n-imned i n-ditribh Slébi
Mis, amail it-fet fein i liubar a eipistlech.
IS lia tra tuiriumh & aisneis a
n-do-roine Dia air-sium isin ditribh. Is ann sin
don-athuiged-som Victor aingel & no fhorchanad im ord
n-ernaigthi. Tictís dono chuici-sium meic
& ingena
Milcon cona cnamat do, & nos-forchanadh
im chrabud cristaidi do reir forcetuil In aingil. Is inn inbaidh-sin it-connaic
Miliuc fís .i. Cothraighi do thuidhecht cuca, & lasair theined as a ghion, cu ro lái-seom
uadh In teinid na ro loiscedh, & ro loiscc a
meic & a ingina comdar
luaithred, & ro h-esreided a luaith fo Eirinn. Ruc iarum
Cotraigi breith forsin n-aisling, & at-bert ba h-e tene In raith diadha asa coimlaifed uad-sum iardain co
Miliuc, & ni creitfedh do. No
loiscfed immorro pectha a mac & a ingen, & no creitfitis, &
bidh irdraicc a n-ainm fo Eirinn. I n-araili aidchi
didiu isin du sin ro-cuala guth In aingil, & at-bert fris i fis: Bene, serue Dei, ieiunas et
oras, et cito exiturus eris ad patriam
tuam’. Ro comhfhaicsigh tra
aimsir fuaslaicthi Patraic a daire, air no
clechtatais na gennte soerad a moga cecha sechtmad
bliadne. Ro imraidh iarum Miliuc
cinnus no fhastfadh a mhogad
ocai .i. Patraic. Crenaidh didiu chumhail
.i. Lupait siur Patraic. Dos-bert
Miliuc dia mhogaid. Ro tinoiltea i teach fo
leth aidhche a m-baindsi. Is annsen ro
pritchai Pátraic don cumail cu ro thocaitetar In aidhchi oc ernaigthi. ISin maduin
iarnamharach at-connuic Pátraic
in gelchrecht i n-dreich na cumaile,
cu ro fhiafraigh
fochunn In crechta. As-bert In cumal: ‘In tan ro bhasa i Nemptor
i m-Bretnaib rot-ecmaing gur'
ben mu cheann re cloich gur' bho comfhocus bas
damh. O at-connaic mu brathair
Sucait In crecht do-rat airrdhe na croiche cona laimh tar mo cenn, &
ro h-ictha fo cétoir’. Ro raidh
Pátraic: ‘Misi do brathair, & Is me rot-íc,
& Is trocaire De fo-dera ar n-accomal doridhisi
iarnar n-esreideadh’. Ro ghniset iar sin atlaigi
buidhi do Dhia, & do-cuatar isin n-dithrub iar sin.
O ro bui Pátraic isin
dithrub at-cuala guth In aingil ica
radh: ‘IS fuiridhe didiu In long co n-dighi-sa innti
cusin n-Eatail do fhogluim na screptra
noime’. Is ed ro raidh
Pátraic frisin aingel: ‘In duine dia bh-foghnaim-si fria re
.uii. m-bliadne ni fharcabh-sa h-e
cen a airle dam’. IS-pert didiu In t-aingel: ‘Eirc-si co
bh-fesair’. Do-roine Pátraic amlaid
sin. As-bert Miliuc na comarleicfeadh muna thardad tallann oir dia chinn. ‘IS tualang Dia
cidh eadh on’, ol Pátraic. Do-riacht
Pátraic isin dítreibh &
at-cuaidh don aingel briathra Milcon. At-bert In t-aingel fris du i tat Foillichta in
Aingil: ‘Coimhet-sa amarach araili torc ic
claidhi In talman, & do-cuirfea bruth oir dhuit ass,
& tabhuir ar do shaeire’. Ro comailled
amlaid & ro leicedh Sucait
do imthecht soer iar
sin. Aithrech immorro la Milcoin deonugud dia
mhogad imthecht,
& fuid-hius a muinntir 'na dhegaid dia thabairt for
culai; sech ni tharra-sum Patraic
& ni tharraid In t-or ar n-impod. Luid didiu Patraic i crich
h-Ua Neill for aighidhecht co Sein Chianan. Is h-e ro fheall
fair. Rod-rir ar chaire n-umai. Suidhighidh a coiri for fraighidh
a theghduisi co ro lensat a lamha don choire iar
sin. Luidh a ben dia chabair. Ro leansat a lamha-sidhe don coire. Luidh In mhuinnter uili
cusin coiri, & ro leansat a lamha uili don
coiri, & ro lean In coiri don froigid. Is annsin ro raidhset: ‘Is mogh righ mhor-chumhachtaig ro rensam. Gairmter duin
doridisi’. Do-lluidh Pátraic
iar sin cuca, & do-lleic a l-lamha dhoibh trena n-aitrighi, & ro laiset In coire for culai.
Luid Pátraic iar sin
la Gulla for muir &
dus-fobair ainbhthine moir. Ro
ghuidh Pátraic a Dhia leo &
ba raeithinach In muir. IAr n-gabail tiri dóib do bhatar tredenus i nd-oine iar scithlim a l-loin. Guidhset
Pátraic iarum im cuinghidh
bídh doibh co Dia. IAr sin do-rat Dia dhoibh muic n-uir
fhonaithi, et do-breath
mil choillidi do Pátraic amal
Iohain Babtaist. Scarais
friu-saidhe & do-lluidh co Nemptor. O rainic iarum a
athardha ro ghuidhset h-e
im anad acu, ocus ni frith uadh, uair cech tan at-codlad
indar lais ba h-i inis na n-Gaeidel at-ceth co cluineth
claiscetul na macraidi o Chaill Fochlad.
Do-luidh didiu tar Muir
n-Icht i n-airrterdeiscirt na h-Etailli docum Germain
.i. sai-eascop na h-Eorpa uili In tan-sin, cu ro legh in
canoin n-eclusdai lais. DO-LUIDH co Martan iar sin cu
Torinis, cu tart berrad manaig fair. .XXX. bliadne didiu a
aoes In tan ro-siacht gu German, xxx. bliadne oc foghlaim oca iarum,
& xl. bliadne ic proicept a n-Eirinn. Ro fhaidh German iar sin
inhí Patraic do Roimh
do airidin graidh espoic
fair, & senoir sruith lais .i. Egedius prespiter, dia theastugud fiadh
Romanchu. Luidh iarum for muir, nonbur a lin, co rala an innsi cu n-fhaca In tech
nua & lanamain ann; & at-bert frisin
oclach bui isin tigh, cia fot ro batar
annsin. ‘O aimsir Íssu’, ar
se, ‘& Is e ron-bennach conar tegduis, & bemait
amlaid co brath, et timarnai Dia
duit-si’, ol In t-oclach, ‘dul do proicept i tír
n-Gaeidel, et
for-fhacaibh Íssu bhacaill lindi dia
tabhairt duit-si’. Do-breat iarum
Patraic bachaill
Íssu leis, & do-luidh co
Germán for cula. (As)-pert Victor fris. ‘Timarnai Dia doit-si
du(l do) proicept i tir Ghoidel’. ‘Dia cloisinn dam’, ol Pátraic, ad dó no
raguinn. ‘Tair-si’, ol Victor, ‘dia acallaim-seom i
Sliab Herimon’. LUID Pátraic iar sin,
& ron-ecain fri Dia dúrcraidhitaid na n-Gaoidel. As-p(er)t Dia: ‘Biat-sa’, ol se, ‘oc furtacht
duid’. LUID iarum Pátraic do
Roim co ro-et gradh esbuic o comarba
Petair .i. Selestinus .xl. ú. o Phetur. Is e ro
fhaidh Palladiam espuc docum n-Eirenn, acht ni ro gabhsat
Gaeidil a
proicept-side, ár ni dó ro cinn Dia a
comhshódh, acht Is do
Patraic. Luidh iarum Palladius for cula co n-erbailt
a m-Bretnaib. Luidhset a caeimthechtaidhi co Roim.
IN tan luidh Pátraic
fo gradh n-espuic Is ann do-breth in
t-ainm Is Patricius
fair. Do-radad grad for Pátraic
iar sin o German & o
Shelistinus & ó
Mhatha o righ
Romhan. In tan tra ro bas occ tabuirt graid espuic fair ro freacairset na
teora classai .i. class muinteri nime
& class na Romanach
& class macraidhi Cailli
Fochlaid. Et Is ed ro cansad uile:
‘Ibernienses omnes
clamant ad te puer’ cf
Conf. 71. Ro fhaidh didiu comarba Petair inhí
Pátraic do proicept
do Ghaeideluib.
A m-bai Pátraic for
muir ic ascnamh docum n-Eirenn co
n-acai an clamh forsin carraic oc cuinchidh inaidh ar
Dia isin curach. Is ann sin rola Pátraic
a leic isin muir resin clam, acht In tan do-rochtatar Eirinn fuaratar In lec ara
cind isin purt. Luidh iarum Pátraic
co n-geibh Innber De i Crich Cualunn, & nibdar failtigh na h-iascaire fris. IS
ann sin do-rad-sum breithir forsin n-innbhir cu
nach biadh torad ann cu brath. Et Is e
thainic a n-agaid Patraic
.i. Sínell
mac
Finnchada. Is h-e cedna fer do-chreid do Dhia & do Pátraic. Et facbhuidh bennachtuin fair &
for a shil. .XL. bliadne on
ló tainic Pátraic a n-Eirinn co la a etseachtai.
Fo-cerd a luing iar sin sech Eirinn soir co h-Inis
Pátraic. Luid i tír.
Aroet araili fer for áighidecht i suide & creitis
dó. Luidh Pátraic cum a
luingi d' acallam Laeghairi co Temhraig. Ro imir as-sidhe co h-Innber na m-Barc, &
do-gní aoighidhecht a tigh
fhir mhaith annsin. Sescnech a ainm. Pritchaid Pátraic breithir n-De
dhó, & creidid do Dia & do
Pátraic. Baister h-e iarum. Bai
mac bec aigi. Ro toltnaigh-sidhe do Patraic
& ro char gu mor intí
Pátraic. Gabhuis In mac cos
Pátraic 'na ucht, & ní r'
aemh codlud le a máthair na a athair In aidhchi
sin, acht ba toirrsech & no chaifedh muna leicthi i fochair Pátraic h-e. Ar
madain immorro, In tan do-chuaidh Pátraic
do imthecht fora set, tucad a carpat cuice. Cuiris
Pátraic a chois isin carbat. Iadhaidh In mac bec a dhi laimh im chois
Pátraic, & Is ed ro raid:
‘Rom-leicid aroen fria
Pátraic, ár Is e
Pátraic m' athair dileas’. Do-raidh
Patraic: ‘Baistter
in mac
& do-berur isin carbut’. Co n-ebert
Pátraic iardain: ‘Bidh comarba
dam-sa In mac-sin’. Et do-breth Pátraic ainm
fair, Benignus
.i. Benén.
Teit iar sin a coeimthecht
Pátraic co Ferta bh-Fer bh-Feic
i Muig Breg
adaig chasc. Is annsin ro celeabair
Pátraic ord na casc, & adaiter
tene cosecartha acu do oifreann. Ba h-i sin aidhchi fhele Laeghuiri meic
Neill, ár ro gnithea la
Laeguiri feil a gene do gres gacha bliadne i Temraig Breg, & ni
lamhtha la Laeguiri tene d' fatudh In Erinn resiu no h-aduighthea tene lais-sium i Temraig. Is annsin ro mhallach
Pátraic Innber
n-Domnann & Innber n-De,
& ro bennach Innber
m-Boinne ar fuair iasc ann. LUIDH iar sin co h-Innber
Slainghe cu ro fholuigh a lunga isin du-sin.
Conidh ann do fhuair mucaid
Dichon meic Trechimh, bhail ita Sabull
Patraic inniu, co n-ecidh dia thigerna. Luidh Dichu co
n-greis a choin fona clerchiu. Is ann sin do ghab
Pátraic In fersa: Ne tradas bestis animam confitentium tibi’ cf. 1 Kings 13:4 et
cetera. IAr sin sochtais In cu & ni ro urchoidig
doibh. O 't-connaic Dichú inhi
Pátraic ro fhuasluicc a claidhiub dia orcain. Seacais a
laim os a cinn acedoir, cu n-derna atach Patraic &
ron-gabh congain cridi, & ro creit, &
ron-baist Patraic iar sin, conid h-e tóisech ro ghab baisde & creidium la h-Ulltu o
Pátraic. Is annsin ro idbair
Dichu do Pátraic In Sabull. Senoir immorro
Dichu In tan-sin. Do-rat
Pátraic a rogha dó, a athnuaideged i n-aeis trichtaigi nó a dhul i flaith nime fo
cétoir. ‘IS ferr leam’ ol se, ‘mo
athnuaigeded ind aes trichtaig’. Bendachais
Pátraic Díchoin
gu n-deachaid i n-oitiud as a h-aithli.
Feacht do Pátraic
isin t-Sabull oc oifreann. Luidh araili
drai sech In eaclais. Fo-cerd
a eachlaisc dar senistir na h-ecailsi isin coileach. Sluicid In talam In drai fo
cétoir.
LUID Pátraic do
proicept do Miliuc mac h-ui
Bhuáin, & ór
lais ar gabail In chreidme uadh, áir ro-fhidir
cur' bhó sanntach um crudh
& um ór h-e do sunnraid. O 't-cuala
Miliuc Pátraic do
techt cuigi nir' bo failid dhe, ar ba meabhul lais
creidium dia mogh & dia fhogantaidh. Is i didiu comairli ro aslag Demon fair .i. tene do tabairt fair ina thigh
bodein, cu ro loisced ann & co n-dechaid
dochum n-ithfirn. Ro foillsiged do
Pátraic inní-sin, & Is ed
ro raidh: ‘Ní bia rí na righdamhna uadh, & Is ac foghnum dhaine ele
bias a shil & a seimeth do gres, & ni
tharga a ainim a h-ifirn cu bráth na iar m-brath’.
IS i sin aimser do-rala ri feochair for Eirinn .i. Laeghaire
mac Neill. Is ann didiu bai a shosad
& a greim rigda i Temraig. Teora bliadni re tuidhecht do
Pátraic i nn-Eirinn ro terchansat na druidhi a taidhecht
.i. Luccatmhael &
Luccra. Et Is ed ro raidhset:
Ticcfat tailcinn tar muir meirceann,
a m-bruit .i. a cocaill oifrind toillceann,
a crainn .i. a m-bachla croimcenn,
a miasa .i. a n-altoire a n-airrther a tigi,
friscerat uile amen.
IAr sin is-pert
Pátraic ria Dichoin:
‘Eirg uaim’, ar se, ‘co Laegairi mac Neill co n-ebre mo aithiusc fris, cu rabh
flaith & eclais isin tir’. ‘Dia n-deochus-sa
cu Laeguiri’, ol
Dichu, ‘itat .ix. n-geill
dam-sa occa i Temraig. Muirbhfiter
mo geill & nom-muirbfiter fein In lín
raghat.’ ‘Ternaife-sa fein & ternaifeat do geill summdidge gingu terno’, ol
Dichu, ‘ragat ar do
bennachtain’. Luidh iarum Dichu co Temhraig. ‘IS e tra In fer’, ol Laeguiri, ‘ceta ro creit don
Tailcenn ria feru
Eirenn. Beridh’, ol se, ‘in fer-so a
n-aen-tech re gia(llu), & tarduidh biadh
saillti doibh & na tardaid
di(gh)’. Do-ronad samlaid. Dosn-ainic macdhacht & do-breath drolmhuigh fhina
dhóib ae
Pátraic & dáil doib & do-breth soillsi doibh .Dosn-ainic cleirech cu casal lin uime & tall
(na) glasa & na slabhrada
dib, & tuc a n-eochu do ba for lár In lis
ina srianuibh, & ro oslaic doirrs(ea na) Temrach
reompa. Leangait iar sin for a n-eochu & ti co Pátraic i tir n-Ulad. At-fet iarum
Dichu a scel do
Pátraic. ‘IS doigh’, ol
Pátraic, ‘ní icfut fáithe nait fir
fessa In fer-sin co rissa fein’. O ro comfocsig so(llumun)
na casc ro midir Pátraic nach raibhi
baili In bu(d) cora dhoib
ard-shollumun na bliadne do cheileabrad ina i Muig Bregh baile i m-bui cenn
druidechta & idlachta na h-Eirenn, & i n-ard-dingna na
h-Eirenn .i. i Tem(raig). Ro cheleabair do Dhichoin,
& do-rad a luing for muir, & luidh co h-Indber
Colptha & co
Ferta b-Fer b-Feic for tir, & saidhidh a
phubull ann, & ro bean(ad) In tene chascda coisecarta lais. Ba h-i (sin) aimser no ceileabraitis na gennte In t-sol(lomun)-sin, & ba geis
do righ Temhra tene d' fatud re
teinid na Temrach
in
adaig-sin. Ni fhidir didiu
Pátraic (in) geis-sin,
& cia ro-fesadh ni tairmiscfed. A(m-b)atar ann lucht na Temhra co bh-facatar In ten(id) ro
atta Pátraic, air ro soillsigh
Mag m-Breg uile. Ro raidh In ri didiu: ‘Is coll cana & gesi dham sud,
& finnta dhun cia do-rine In tene u(t)’. ‘At-ciam In tene’, bhar na druidhe ‘& ra-fhetam(ar) In aidhche a
n-dernad h-i acht mina didbhuig(ther re)
maduin ni baithfiter co brath’. Ro gab f(erg) In ri iar sin,
& ro h-innled a carpat do, & do-dech(aid) co Ferta b-Fer bh-Feic. Do
raidset na d(ruid)
fria Laeghaire: ‘Na h-eirc-si cusna
fira ucu(t) air do-ragat-som
cucat’. Do-deochaid didiu Pátraic cu
h-airm i m-bui Laeghaire. At-bert
Laeghaire. Luidh iarum Pátraic
co Sith n-Aeda (et ro)bennach
Conall
&
Fergus a mac. Is annsin do ar a lamha for cenn an meic. Ingnad la
Conoll inni-sin. As-bert
Pátraic: Gignidh macan dia fine,
bidh sai, bidh faidh, bidh
file,
inmhain lespaire glan glé,
nat ebera imarbhe.
Colomb Cille mac
Feilimthe insin. Ro bennuch Pátraic
didiu Conull mac Neill
& a cenel, & for-fácuibh bennacht
for a n-dáinibh & for a n-innberuibh &
for a ceallaib. LUIDH Pátraic i Tir n-Eogain & as-bert fria muntir
‘Fomnid nach for-tair In leo
uathmhar .i. Eogan mac
Neill’. IM-atarraidh doib frisin set .i. Muiredach mac Eogain
ro bui i tosach luirc na n-occ, Sechnall immorro
do-bhui i n-dereth luirc na clérech. Is ann as-bert
Sechnall fria
Muiredach. ‘Rat-fia a logh leam da
creidi h-athair do Dhia’. ‘Cia
logh’? ol se. ‘Righi uait’, ol
Secnall. ‘Do-ghena amh’, ol
Muiredach. A
bh-Fidh Mhor Is ann con-rainicc Muiredach &
Eogan fria Pátraic. Ro
creit didiu Eoghan do Dia & do Pátraic. ‘Damadh a tigh no creit-tea’, ol Pátraic, ‘do-ticfatis geill
Eirenn
dod tigh. Uair
nach edh, ni ticfat co tisat tria nert airm’. LUID Pátraic cu h-Oiliuch na Righ cu ro bennuch (in dún,) & for-facuibh a
licc ann, & ro tarrngair righi
& ordan re h-edh for Eirinn a h-Ailech, & do-rat beannachtain
gaiscidh for Eogan, & at-bert
Pátraic: Mu bheannacht for na tuatha
do-biur o Bealach Ratha,
ocus for Cinel Eogain
deoraidh co laithi m-bratha.
Cein bes macha fo toruibh
beit a catha for feruibh,
cenn sluag bh-fer bh-Fail dia maigin,
saigidh daibh for cech tealaigh.
LUIDH Pátraic iar sin
a n-Dail Araidhi cu da macuibh
déc Caelbaidh, & do-rat beannachtain foraib acht
Sarán a oenar, & do-rat
mallachtain fair sein cu nach gabhtha righi uadh cu brath. Luidh Pátraic i n-Dail Araidhi cu ro baist espac Olcán fil In airrter
Maigi Cobhai, & cu ro legh
Mac Nisse Conaire a
shalma lais. Luidh Pátraic co
h-Eochaig mac Muiredaigh, co
righ Ulad, dia m-bui
oc damnad & oc pianad da naemh-ogh ro edbradair a n-oighi do Dhia, ica (timt)urgud i l-lanamhnus & i n-adhrad idhal. Ro
ghuidh Pátraic itghi leo arna ro phiandais, occus ni etas. Do-rat didiu
Cairill mac Muiredaigh .i. brathair
in rig, impidi la
Pátraic, & ni ro aemh In ri fair. At-bert
Pátraic fria h-Eochaig:
‘Ni bhiat righ nait rigdamna uait co brath ocus a n-oidhidh fort bhudhein. Do
brathair immorro
.i. Cairill bhidh ri
é budhein & beit righa uaidh
&
flaithi os do
claind-si & os Ulltaib
uili co brath’, conud iat sin sil na righi .i. sil Demmain
meic Cairill tre breitir
Pátraic.
Luidh didiu seitig in
righ & slechtais fo chosaib
Pátraic. Do-rat
Pátraic
bennacht dí,
& ro bennaig In gein bui ina broinn, conud h-e
Domhanghart mac Eochach insin. Is e for-facaibh
Pátraic ina churp fesin i Sleibh Slanga & bíaid
ann co brath. Uair Is h-e sin In sechtmad
fer for-facuibh Pátraic
ana
bhethaid oc coimet h-Eirenn.
Luidh Pátraic iar sin
a Dail Araidhi tar Fertais Tuama co
h-Uaibh Tuirtre. Do-dechaid iar
sin a n-Uaibh Meith Tire. Is ann tallsatar
triar do Uaibh Meith In dara boc no bidh oc
tabhairt usci do Pátraic, &
do-dechatar do luighi eithich do
Pátraic cu ro mheichleastar In bocc fesin a
bragait In tres fear dos-tall. ‘Mo de broth’, ol Pátraic,
‘aisneidhidh In boc fes(in) a bhaile ar'
h-ithed. Et o aniu cu brath’,
ol Pátraic, ‘leanat buic fort claind
& chenel’, & Is ed on comalltur
fos. LUID Patraic co Firu Rois iar sin. Is ann sin ro soe i clochu na
faiscre grotha cosin nemh. Et ro
baithtea isin ath uile laich ro mhidhatar orcain Patraic. LUIDH Patraic iarum tar Magh m-Breg i crich Laigh(en) co Dun Nais.
Ata lathrach pupla Pátraic i
fhaighthi fria sligid anair, et ita tipra fria
dun atuaidh du In ro baisd Patraic
da mac Dunlaing
.i. Ailill & Illann
& di ingin
A recent hand has made Aill into
AilbiAilill .i. Mugain &
Fedhelm ro i(d)ber(tatar) a n-oighi do Dhia, & senais
Pátraic caille for a cenn. Is annsin
do-cuas o Phatraic for cenn rechtuire
Náis, Faillén a
ainm. Ro doilbh-sein cotlud fair, & adubhradh bai in
rechtaire
'na
chodlud. ‘Mo Dhe brath’, ol Patraic, ‘ni
h-ingnad cidh tiug chotlud’. Do-chuatar a muinnter iar sin do duscud In rechtairi. Et frith
marb h-e ar an anumaldoit do-rine do
Pátraic, conid de sin Is athiusc
m-breithri la Gaedelu: codlud Faillein i n-Dun Nais. Dricriu didiu Is e ba ri O n-Garrcon for cinn
Pátraic In tan sin, et
inghen
Laegaire meic Neill do
mnai oca. Et do-diultsat
fre Pátraic immon bh-fleidh oc Raith
Innbhir. Et do-rat Cilline
foilti dhó, & ro marbh a aen-boin do,
& do-rat dó i n-airmed
mine fo-ghebadh dia fhulung i tigh In righ. Is ann sin at-bert
Patraic fria mnai
fhuine, & si oc derchainedh a meic:
A ben,
taisigh do macan!
to-taet torc mor do orcan:
is do aibhell do-taet breo,
bid beo, bidh slan do macan.
IN t-arbur
is dech do losail talman:
is se
Marcan mac Cillin
duini bus dech d' Ibh Garrcon.
Fothaighis Pátraic
iarum cealla & congbala imdha i Laignib, ocus for-facuib bennachtain forru & for h-Uibh
Cennselaig sainriudh, & for-facuibh h-Uasailli i Cill h-Uasailli & Mac Tail i Cill Cuilinn, et ro oirdnestar
Fiachu Finn i Sleibtib In espocoidi In cuicid. Ro mhaidh dano
Failge Berraidhi
co muirbhfedh
Pátraic du i comhraicfed fris a n-dighuil
an idhail Cinn Croich, ar Is eisidhe ro
ba dia do Fhailgi. Ro ceilset tra a muinnter ar
Pátraic inni ro raidh
Failghe. Laa n-ann as-bert
Odhran a aru fre
Pátraic: ‘Ol atusa fri re
cian og aruidecht duit-si, a popa, a
Pátraic, nom-leic-sea isin
prim-shuidi inniu, & ba tusu bus ara’. Do-rine
Pátraic samlaid. Luid
Pátraic i crich Ua Failghi iar sin. Teit
Failghi cu tard fuasmadh triaOdran i rict Pátraic. Nir' cian
iarum co n-erbail Failghi co n-dechaid
a ainim a n-ithfern. Teit iar sin Demun i curp
Failghe co m-bui eter dainibh amal b Teit Pátraic iar
céin mair iar sin co Failghe,
& ro thoiris an dorus In dunaidh i muigh, cu ro fhiafraig
do aen do mhoghuibh
Failghi cait i m-bui
Failghi. ‘Ro fhacbas-sa ina thigh’, ol In mogh. ‘Raidh fris’, ol
Pátraic, ‘tuidecht dom
acallaim’. Teit In mogh
ar cenn Failghi, & ni fuair dhe
isin tigh acht a cnamha lomai cen fhuil, cen feoil. Tic
in mogh co Patraic cu
m-bron & toirrsi & at-fet dó amal do-connuic
Failghi. As-bert
Pátraic: ‘On lo ro ghon
Failge mo araid am
fhiadhnuisi do-chuaidh a ainim a n-ithfern isin gnim
do-rinne, & do-choidh demun ina corp’. Conid h-i oided
Fhailghi insin. Failghe Rois immorro issi a
clann fil isin tir inniu, & ro bennuch Pátraic, & Is uadh
flaithius In tire co brath. LUIDH Pátraic iar sin
for Bealuch n-Gabrain i tir n-Osraigi, & for-fothaig
cella & congbhala ann, & adubairt no
bhetis oirdnidi laech & clérech dibh co brath,
& ni biadh furail nach coicid forru cein no beitis do
reir Patraic. Ceileabhrais
Pátraic dhoibh iar sin, &
for-facoibh martra sruithe ocu & foirenn dia
muntir du ita Martarthech
inniu i Muigh Raighne. LUIDH Pátraic iar sin
i crich Mhuman do Chaisiuil na Righ. Co tarla do
Aenghus mac Nat
Fraich ri Muman, & feruis failti fris,
& nos-beir lais dia thigh don dun cusin maigin i
ta Leac Pátraic inniu, & creitis
Aengus do Dia & do
Pátraic annsin, & ro baisdeth
h-e & moran d' feraibh Muman
maille fris. Is ann sin tra tinnscnamh baithis bh-fer Muman, conadh ann as-bert Patraic:
Muimhnigh dia nom-sáruighet
um Chaisil cenn a m-baithis
imghuin leo ar lar a tire
beit a righi fo aithis.
A Caisil ro
bennachus
Eirinn co
n-ic a h-ura:
co mo
dhá laimh ro ben-nachus
conna bia
cen maith Mumha.
IN tan tra ro bai Pátraic oc
ben-nachad cinn Aenghusa luidh foghrain na bacla trena traighidh. Iar bh-foirchinn immorro in
bennachaid co n-accai In crecht i cois
Aenghusa. As-bert
Pátraic: ‘Cidh ro m-bai nad ebris frium’? ‘Atar lem’, ol Aengus,
‘rop h-e corus In creitmhe’. ‘Rat-fia a logh’ ol
Pátraic. ‘Ni ragha do chomharba aidheadh n-gona onniu cu brath acht oen-fer
nama’. As-beir Pátraic co m-biad a
rath i Caisil, ut
dixit: Eisseirgi Patraic a n-Dun,
a ordan a n-Ard Macha,
i telchan Chaisil cheolaig
ro
dheonaig trian a ratha.
Luidh Patraic a Muscraighi
Breoghain. Laa n-ann didiu boi oc innlat a lamh i
n-áth ann cu torchair fiacail as a chinn isin n-áth. Luidh iar sin isin telcha frisin ath anair,
& do-tiaghar uadh do cuinghidh na fiaclu, et do-raitne fo cétoir in
fhiacail isin ath amal grein. Et Ath Fiacla ainm inn atha et Ceall Fiacla ainm na cille i farcaibh
in fhiacuil. Et ro fhacuibh cethrar dia muntir
ann
.i. Cuirche & Loscan,
Caileach & Beoan.
Luidh iarum i tir Ua
Figinti co n-derna Lonan mac
Erca ri O Figeinti
fledh do Pátraic,
& deochain Mantain
do muntir Pátraic leis ica fur. Do-lluidh cliar aesa
dana co Patraic do cuinghidh
bídh. Fuid-hius Pátraic
techta uadh co Lonan & co Deochain Mantain do chuinghidh
neich don oes dana. As-bertatar side napdis druith no bernfad a bh-fleidh ar tus
As-bert Pátraic
na biadh rí na espoc o Lonan & na
biad ard congbhail
deochain Mantain i talmain. IS
ann sin do dechaid araili moethoclach, Nesan a ainm, & molt &
tanag & tri
faiscre grotha for a mhuin do Pátraic. As-bert Pátraic:
IN macan
do-toet atuaidh
is do do-berbadh In bhuaidh,
cona moltan for a muin
docum
Cotraighi do-fuil.
Co nus-tuc Pátraic dona caintibh. Amal batar iarum na cainti oc ithe In muilt
notas-sloicc In talam fo cedair cu lotar i fudoman ith-frinn,
& marait fos na faiscre iarna sodh i
clocha. Do-bert iarum Pátraic
bennachtuin do Nesan, &
do-bert gradh deochain fair, &
is e fil i Mungharait. Luidh Pátraic iar sin
i Findine fri Domnach Mor
aniartuaith, telach asa n-aicter In tuath fri Luimnech atuaidh, co tart bennachtain for Thuadmumain
ar a dhuthrachtaighi
do-dechatar co n-imat innmhuis leo ar cinn
Pátraic. Cairthenn macc Blait, sen Clainne
Tairrdealbhuigh, ro creit don Choimdhid, &
ro baist Pátraic i Saingil
.i. sain aingil do-dechaid dia acallaim annsin, & ni h-e Victor. Ní berthe dano
clann do Cairthenn co sin. Is ann sin
rucadh Eochu Baillderg do
Chairthenn. Patraic
do-chruthaig
don phairt croa, et co
rabha In ball sin In a churp do comhartha ind fherta. Ni
dhechaid Pátraic fesin isin tir acht
at-ceth o Luimnech siar & budh thuaid, & bennachais ind airet ad-connaic. Et prophetauit de sanctis qui in
eis fierent, nominibus et
tempore quo peruenissent. ‘IN t-ailen glas tiar’, ol
Pátraic, ‘i m-belaibh In mhara ticfa
caindeal do muntir Dhe ind bus cenn athchomhairc
dona tuathaib-sea, .i. Senan Innsi Cathaig’. Diagh
.lx. vel .vi. xx bliadne iarum Senan mac
Gerrginn meic Dhubhthaig. Ni dhechaid dano
Pátraic dar Luachair ind Iarmhumhain. Prophetauit de Brenainn mac
h-ua Alte, qui
nascetur .cxx. anno. Quod
impletum est. LUID Pátraic i Muscraighi Thiri
baptisare et fundare fidem. Ibi inuenit tres fratres .i. Fuirc
& Muinech &
Mechar, tri meic
Forait meic Connla. Creitidh Muinech protinus,
et ro m-beir as Pátraic &
ron-bennach & for-fhacuibh oirdnidi laech
& clerech uadh cu brath
& airdrighi a thiri uadh
do gres. Ro bhui tra .uii.
m-bliadnii i Mumain, & iss ed
do-rimet ind eolaig co n-derna aifrenn cacha sechtmad imaire do neoch im-rulaidh i Mumain. IArsanni tra
ro fhothaigestar
Pátraic cealla & congbhala la Mumain, & ro oirdnesdar "áes gráid"aes
cecha graidh, & ro ícc aes cecha tedhma,
& ro thodhuisigh marbhu. Ceileabhrais doibh
iardain, & facbhus bennachtain forru. LUIDH iar sin co h-Ele. Lotar fir Muman
ina dhiaidh feib don-ucsat cach dibh di alaile i n-degaid Patraic. IS
ann sin do airtetar fir Mumhan, feruibh, macuibh, mnaib, inhi Pátraic .i. oc
Brosnachaibh, cu ro lasat mor-ghair & mor-broscar ar fhailti fheghtha for
Pátraic. Et Is de sin
ro h-ainmniged Brosnachu Ele. Is ann sin ro ceileabuir d' feruibh Muman, & do-bert bennacht
forru: ut dixit:
Beannacht De for Mumain,
feruibh, macuibh, mnaibh,
bennacht
forsin talumh
do-beir taradh dhaibh.
Bennacht for cech n-innmhas
gignes for a m-brughaibh,
cen nach foiri
cobair
bennacht De for Mhumain.
Bennacht for a m-bennu,
for a leacu loma,
bennacht for a
n-glenna,
bennacht for a n-droma.
Gainiumh lir foa longnibh
roppat lir a tealluig,
i fanuibh, i
reidhibh,
i sleibhibh, i m-bennib. Ben.
Luidh Pátraic for
cul co Firu Rois cu ro thriall congbail in
Druim Mor. Is ann sin tainic In t-aingel & at-bert fris: ‘Ni sunn
do-raid Dia friut airisiumh’. ‘Ceist, cia
h-airm’? ol Pátraic. ‘IS in
Mhacha thuaidh’, ol In t-aingel. Do-lluid
Pátraic iar sin do Ard
Pátraic fria Lughbhadh anair, & ro triall congbail ann. Ticedh Patraic cech dia o
Ard Pátraic, & ticedh
Mochta
o Lughbadh aniar cu comraicdis imacallaim cech
dia oc Lic Mhochta. Laa n-oen ann tuc in
t-aingel eipistil
eatarra. Airleghuidh Pátraic h-i,
& iss ed
bui innti:
Mochta craibhdech credhal
bidh airm In ro gabad,
Patraicc la breithir In righ
h-i Macha non-anadh.
TEIT
Pátraic iar sin don Macha la
breithir In aingil co du ita Ráith Daire
inniu. Bui araili
fer soimm airmhitnech ind inbaidh-sin a n-Airteraibh, Daire
a ainm. Ro ghuidh Pátraic
intí Daire ar co tartadh inadh a reclesa do i
n-Druim Sailech, du ita Ard Macha inniu. As-bert
na tibhreth In tealaig dho. Do-breth immorro inad
do isin glinn, du ita ind Fherta
inniu. Fothaigius
didiu
Pátraic fria re cian ann. Laa n-ann tuctha
da ech Daire do ithe feoir In du sin. Ro
fergaiged Pátraic de sin curro marb na h-eochu fo cétoir. Fergaigther
Daire umma h-eochu do mharbad, &
at-bert In clérech do mharbad.
Dos-fanic tamh & tregat opunn cu Daire, cur'
bo focraibh bas dou. ‘Tocradh In cleirig fo-dera sin’, ol In ben bui oca, ‘& ríaruidh
fris’, or si. Do-cuas iar sin do chuingidh uisqui
ernaigthi for Pátraic do
Daire. ‘Ni sechmaid’, ol Pátraic ‘minbadh In ben didiu ni biad eseirgi do
Daire co brath’. Bennuighis
Pátraic In t-uisqui, & raidhis a
tabairt do Dhairi & tar na h-eochu. Do-gniter amlaid, & at-racht
Daire cona eochu fo cedair. Rucad didiu coiri
umha a n-edbairt do Patraic o
Dhaire. ‘Deo gracia’, ol
Pátraic. Ro fhiarfacht Daire dia muintir cid as-bert an cleirech. ‘Gratiam’, or In muinter. ‘Ni maith In luach deghcoiri’, ol
Daire. ‘Tabhur uadh doridhisi’, ol
Dáire. Tucsat In coiri uadh
doridhisi. ‘Deo gracias’, ol
Pátraic. Indisit a munter
do Daire a n-as-bert
Pátraic. ‘IS e cét briathar aici-siumh In graciam’, or Daire,
‘. .i. gratiam ica tabairt do & gratiam ica breith uadha’. Luidh
Dáire
cona sheitig iardain do oighréir
Pátraic, & ro edbairset In coiri
do & In tealach con-aiteach fair ria sunn dan
ainm Ard Macha inniu, et Ard Soilech a ainm cosin.
IS amlaid immorro ro thoraind
Pátraic In raith, & In t-aingel reme & esiumh
'na dhiaidh cona muntir &
cona shruithibh, & In Bhachall
Issu i l-laimh Pátraic.
At é annso na sruithe at-cuaidh ferta
Patraic .i. Colum Cille
& Ultan & Adhomhnan mac Tinde,
& Airenan ind
ecna, et Ciaran
Bealaig Duin, et espoc Airmedach o Clochar, et
Colman Uamach, & Cruimther
Collait
o Druim Relgech.
Fear fír tra In fer sin o glaine
aicnid amal uasal-athair. Fir ailither
amal
Abraham. Cennais dilgedach o cridhi amal
Moysi. Sailmcetlaid
molbtach amal Dabid. Estudh h-ecna
& eoluis amal Sholmoin. Lestar toghai fri fogra firinni amal Phol n-apstal. Fer lan do rath & deolaidhecht
in Spirata
Naim, amal Eoin. Lubhghort cain co clannaib
sualach. Gesca
finemna co tairthigi. Tene thaeidhlech co
n-gris n-gairthe & tesaigechta na mac
m-bethad um fhatudh & t-soillsiughadh dhesherce. Leo ar
mharnirt & chumachta. Colum ar chennsa &
diuite. Naithir ar thuaichli & treabaire. Fer
maeth, cennais, umal, ailgen ria macuibh bethad: ainmin,
ecennuis fria macaib bais. Mogh saethair & foghnama do
Christ. ri ar ordan
& cumachta fri cuibriuch & tuaslucud, fria soerad & dhoerad, fria
bethugud & marbad. IArna moir-mhirbuilib-si, tra, & iar
todhuscud marbh, ar n-íc dhall & clamh & bacach & aosa cacha tedhma olcena, iar bh-forcetul bh-fer n-Eirenn &
iar m-baithius, iar fothugud cheall &
mainisdrech, iar coscrad idhal & arracht & ealadhan n-druidhechta, ro comfhoicsigh laithi a eitsichta
inhi noebh Patraic
& a dhula dochum nime. Et iss
ed ro triall, dul do Ard Macha ar cumad ann no beth a eiseirghe. Do-riacht Victor aingel chuige, & Is ed ro raidh
fris: ‘Eirc fortculai don bhaili as a tudhcaduis
.i. don t-Sabhall, ár Is ann at-bela & ní a n-Ard
Macha do-rat Dia duit h-eiseirghi. Th' ordan & th'
oirechus, do chrabudh & t' forcetul amal
do-bhethea beo a n-Ard Macha. Do-gealluis do
Dichoin comad aigi no beth
h-eiseirghi’, ol In t-aingel. Do-raidh Patraic:
‘as i n-daeiri co crích dam-sa In tan nach
cumngaim mo adhnacul isinn inad
is tol dam’. Ro
raidh In t-aingel: ‘Ná bidh
bron fort, a Pátraic, ár biaidh
h-ordan & h-oirechus a n-Ard Macha, gid a n-Dun bias h-eserghe; & do-rat Dia maithiusa imdha duit. Or do-rat duit nemh do
Dhichoin cona clainn. Do-rat duit moirseser gacha sathairrn d'
feraibh Eirenn do breith o phein
docum nimhe. Do-rat duit gach aen ghebhus do ymonn i
l-laithi a eit-seachta conach
bé ind
Ithfern. Do-rat duit cu m-ba tu bus breithium bratha ar feruibh Eirenn’. Do-roine Patraic comairle in
aingil, & ro thoiris i crich
n-Ulad. In tan tra tainic uair a eitsechta
Pátraic do-rat espoc Tassach corp
Crist
do, & ro fhaidh a
spirut docum nimhe isin dara bliadain .xxx. ar
cét a aoisi. Tancatar immorro aingil nime ar ceand anma
Pátraic & rucsat leo h-e docum nime gu n-anoir & airmitin moir. Et gidh mor a anoir coleic bidh mo a n-dail bratha In tan ad-reset fir
dhomain la forcongrai Michil archaingil. Et raghait fir Eirenn a comhdail
Pátraic co Dun
Lethglaisi co n-dichset maroen friss co Sliab Sion, baili i n-dingne Crist mes for clainn
n-Adhaimh
isin laiti-sein: In tan, didiu, suidfes
Crist for righshuidhi a mhiadamla ac meas na tri muinnter .i. muinter nimi
& talman & ithfirn. Et
suidhfit In da esbal
déc imaille fris for dibh righ-shuidhibh dec oc mes for dibh trebaibh dec clainni Israhel. Suidhfidh didiu
Patraic In tan sin for righshuidhi a
brethemhnachta
& midhfidh for feruibh Eirenn, ár Is e
Pátraic Is esbal for Eirinn, & Is athuir forcetuil & irsi doibh,
& Is e bus bretheamh forru i
l-lo bratha. Et Is maille fris
ragait iar bh-fuighiull bratha In fhaireann ro com-haillset a timna
& a fhoircetal a n-aeintibh, a n-errnaigthi, a
n-almsanuibh, a trocuire, a cennsa, a n-dilghitaidh & isna timnaibh
diadhaibh olcena isin bh-flaith nemhdhai. Ro fhacuibh In t-aingel comhairle la
Patraic amal no h-adhnachta, & Is ed
as-bert fris: ‘Tucthar’, ar se, ‘da óc-dam dhisciri do cethrib
Conaill a Finnabair
.i. o
Clochar, & suidigter do corp a
cethurraen, & cibe leth dhighset & i tairiset a n-aenur bidh insin nod-adnasta’. Et
do-ronad amlaid iarna eitsecht. Et fri re da oidhchi dhéc. .i. airet ro batur
sruiti i Eirenn ica aire, ni raibhi
adaig i Maig Inis acht
soillsi aingelacda ann. At-berat araili Is co cenn
m-bliadne ro bui In t-soillsi ann. Conid de ita Tricha
Cét na Soillsi.
Bui tra triall cuiblingi moiri & cata
itir Ulltu & h-Ua Neill ica cosnam do Ard Macha & Ulaid ica fhastud acu fein. Is ed didiu
tarfas doibh uili breith In cuirp do cách dibh
docum a thiri, cu ro etarscar Dia fonn innus sin tria
rath Pátraic.
Arroét didiu comunn &
sacarbaic o espac
Tassach, & ro fhaidh a spirut docum nime isin t-Sabhall.
Ro h-adhnacht immorro
Patraic a n-Dun da
Lethglas co n-anoir & co n-airmhitin, co
bh-fertaibh & mirbhuilib cech-laithidhi. Cidh mor,
didiu, a anoir colleic, bidh mo a n-dail bratha ind oentuidh apstal & descipul Íssu, ind oentuidh .ix.
n-gradh nimhe, i n-oentuidh dheachta & daenachta Meic
De, a n-aentaid na
naem-trinoidi .i. Athair & Mac & Spirut Naem.
Ailim trocuire De ulicumhachtaigh co risium
ind aentaid sin In saecula
saeculorum, amen. Betha
Coluim Cille annso &
tabrad gach legfas a bheannacht for anmannaib na lanumhan do cuir da scribenn h-í.
EXI de terra tua et de
domo patris tua, et uade In terram quam tibi monstrauero’ Gen. 12:1 .i. Facoibh
do thir & do thalamh & do coibnesom collaidi & t' athardha n-dilis eram-sa, &
eirc isin tir faillsigfet-sa duit. In Coimdhi fein do-rat an comairle cairdemail
sea do chenn na h-irsi foirphthe & na creitme
comlaine .i. do Abraham mac Thara,
cu ro fhacbad a thir fesin .i. tir Caldea & cu tised dia ailithri isin tir
no fhaillsighfed Dia dho .i. Tir Tarrngaire. Moysi, immorro, mac
Amhrai taisech tuaithi De, In fear ro
linad o rath & o deolaidhecht In Spirta Nóimh,
is e ro scribh In coibdhe coisecartha tall i n-Genisis in
Rechta cu ro maradh do gres oc on eclais In chain
chomhairle cairdemail-sea In Coimded fadesin, do
Abraham, do erail ailitre fair, co n-epert fris: Exi de terra
tua’ Gen. 12:1. Facoib do thir &
do talmain
erum-sa. Is ed scel erdraicighter on Coimdid fein da
irail for Abraham facbáil tire Caldea rop athardha dhiles do
& toidhecht da ailithre i
Tir Tharrngaire
ar
daigh In mhaithiusa no bhiath do fein de & dia clainn
& dia cineadh da eisi. In fer immorro dia tard Dia In comhairle-sea
.i. Abraham, Is esidhe airmither isin scriptur mar athair don a h-uilib iriseachaib, amal
deimnighes In t-apstal co
n-apair: ‘AS iat meic Abraham iar bh-fir’, ar
in t-apstal, ‘na h-uili
nos-inntsamhlaighet o iris forbhthi’. In mhaith didiu ro erail Dia sunn for athair na n-irisech .i. for Abraham, dleghar da macuibh na dhiaid .i. dona h-irisechaibh uile a comhall .i. a tir & a talam, a n-innmhus
& a n-airfited saeghulla d' facbail ar in
Coimdid na n-dula, & dul i n-ailithre fhoirbhthi iarna inn t-samail-som. Ó thrí
moduibh immorro to-chuirter na daine co h-aithnius & co
muinnterus
in Coimded. Is e In cétna modh, gresacht & adhannadh
na n-daine on rath diadha co tecait do fhoghnam don
Coimdid iar n-deismirecht Phoil &
Antoin manaig & na n-uili manach n-irisech olcena no fhognad do
Dia thall Is In Eghipt. To-chuirter na daine on mudh thanusti tria proiceptoiribh noemaibh
pritchait In scriptur n-diadhai dona dainib iar n-deismirecht
Poil apstail
ro pritchai do genntibh co nus-tuc tre lin In t-soscéla
docum puirt bethad. To-chuirter dano na daine on treas mudh tre ecentaidh .i. In tan coimeicnigther
fria foghnum De tria treabhlaiteibh & tre
guassachtaibh báis, no tre deiliugud frisna
maithibh aimserdaibh i m-bit, iar n-deismirecht sin popuil
Israel ro comshoi
cusin Coimdhe o adhrad idhal & arracht iarna
coimeicnigud ona treablaitibh & o na
documhlaib fuair cach a cinélaib echtrannaib, amal innister isin scriptuir. Conid da forcell sin
at-beir In faid Dauid:
O fo-ghebut popul Israel treablaide &
guasachta mora not-gessiut & not-aitcet In Coimdhe cu soerad In Coimde iar sin iat o na documlaib
sin’. Abraham, didiu, cenn na h-irsi
foirbhthi & na creidmhe comlaine, o ra
greisedh on rath diadha ro comaill an timna ro for-congradh fair on
Coimdid .i. do-chuaid i tir Caldea co rainic airm a n-derbailt a athair, & tainic as-side i
Tir Tarnngaire. Atait immorro tri h-ernaili
o bh-facuibh duine a athardha In tan teit ind ailithri, et ita aen dibh-side arna fagur focraicc o Dhia, & ata a dho ara fagur. Uair
tan ann facaibh nech a athardha o curp namá, & ni
etarscarann a menma ria pecthaibh &
duailchib, & ni sanntaigh sualach na so-ghnimh do denamh. In ailithri, iarum do-gniter amlaid sin ni fhasann torad na tarba don
anmuin, acht saethar & imluadh cuirp co dimhain, ár is
suaill a tharba do neoch deirghi a atharda mina derna
maith 'na h-ecmais. Uair cid Abraham
fein Is iar bh-facbhail dó a thire dilsi & iar
n-etars(c)arad fris iar curp
do-rat In Coimdi In comairli so co n-debairt: Exi de terra
tua’ Gen. 12:1: Ben do cheill budhesta dot
tír & dot talmain, & na bidh do menma re h-impódh fris doridhisi. Amal bidh edh at-bereadh Dia fein cu follus re
h-Abraham: Imgaibh o churp & o anmain o
sunn immach it ailithri. pectha & duailche In tire In ro aitreabuis anallana
iar curp, uair Is inann do neoch & no
aitreabadh ana atharda dia n-indtsamhlaigi bes a athardha ina
ailithre, uair nochon
ó shet choss nach o coimimluadh cuirp
comfhoicsighes nech do Dia, acht Is tria denum sualach
& so-ghnimh. Feacht aili immorro facbaidh
nech a atharda o duthracht cridhi & o mhenmain cen cu facaibh o curp, amal do-cuirethar dona h-oirdnidibh
tóchaithiumh a m-bethad
ina tiribh fein cu bas ar
ros-fastat tuatha & h-ecalsa isna ferannaib
i m-bit, ar mhét a tarbha dhoibh, uair
nach ar chollaidecht tairismhighit 'na n-athardha,
gebidh a caein n-duthracht greim n-ailitre dhoibh ic on Coimdhi.
Feacht aili facoibh neach a athardhai cu
comlán o curp & o anmain, feibh ro
fhacsat In da apstal
dec & lucht na h-ailithre foirbhthi dar' tarrngair In Coimmde mor-maith dia n-ebairt isin t-soscél:
Dénuid áirithe dhe so, ár ó uathad co sochaidi ro treicseabhuir orum-sa bar tir
& bar coibhnesa collaidi, bur sealbh
& bar n-aibhnis saegulla co bh-fuighbhidh a cét
coibheis do mhaith uaim-si i bhus isin t-soegul
& In betha shuthain tall iar b-fuighiull bratha’ cf. Mt. 19:29. Is iat so lucht na h-ailithre com-laine iar bh-fír isa
persainn at-beir In faidh: Berim a buidi riut, a Dhe, Is ailithre & Is deoraidecht dam in
soegul iar n-intsamail na sruithe
remthechtach’ cf. Ps. 39:12. Sochaide, tra, do mhoghaibh dilsi In Coimdhed, itir
petarlaic & nu-fhiadnissi, ro comullsat
co forbhthi In comairli caen-dutrachtach-sa &
for-fhacuibhset a tir & a talmain
& a n-athardha & a coibnes collaidi ar in
Coimdid na n-dula, & do-chuatar ind ailithre i tiribh ciana comuighthi. Feibh ro
comuill & ro fhacoibh a duthchus talmanna ar
gradh & uamun In Choimdhedh an t-ard-noebh & in
t-aird-ecnuidh & In mac togaidi
do Dia dia ta lith & foraithmet i n-ecmong na
ree-sea & na h-aimsire .i. uasal-shacart
innsi Góidel, In choer com-raic ro
h-ecradh o thaillnibh & o danuibh ecsamla in
Spirta Nóim .i. inti noem
Colum Cille mac Feidhlimid.
IS ann ceileabrait na Cristaidi lith
& sollomun eit-sechta Coluim Chilli,
h-i cingtidh Iuin arai laithi
mis grene cacha bliadne isin laithi-sea inniu &rl. INdisit h-ecnaidi na
n-Góidel ind inbaidh-sin cacha
bliadne becan cumair d' foillsiugud shochair
& shoerclanndachta Coluim Cille,
& dona fertuibh & dona mirbhuilibh
diairmhidi do-roine In Coimdhi aire i bhus isin t-soegul, & don fhorbadh & don fhoircenn
shainemail do-rat fadeoidh for a rith
m-buadhai .i. rochtain co a fhír athardhai
& co a dhuthchus fein .i. cu h-aitreibh parrduis i frecnarcus De tre bithu sir. Uasal immorro a ceneol Choluim
Cille i l-leth risin soegul uair do cenel Conaill maic Neill ata-comnaic. Toich dó righi n-Eirenn iar n-genelach, & tarcas dó mina leiged uad ar Dhia. Follus cu m-ba mac
togha do Dia h-é, ár ro bhatar suithi Eirenn ica
thairchetal ríana gheinemhuin.
Do-rairngert cetus sinnser
shacart Eirenn Sen Mochta
Lugbaid inti Colum Cille bliadain riana
gheineamain. Uair fechtus do-lluid a choic, Mac Rith a
ainm, & coadh cno ina laimh, co n-ebairt
Mochta fris: ‘Ni leam-sa’, ar
sé, ‘an ferann asa tucad na cno so: taisigh iat co ti
intí asa ferann’. ‘Cuin do-rega se’? or
in coicc. ‘I cinn cét bliadne’, or
Mochta. No gnathaiged
dano
Mochta a aigheadh budhtuaid oc ernaigthi. Ro
fhiafraighset a muinter dhe cidh ara n-denad
sin. Ro raidh Mochta: Macan gignither atuaidh
ic
turcabail na m-bithó
toirithnighed Ere In breo
ocus Alba dhainech dhó.
Do-rairngert immorro athair baitsi & forcetuil na n-Goeidel
.i. noem Phatraic, dia m-bui occ bennachad
Conuill a Sidh
Aedha In tan ro fhuirim a dhi
laim for Conull & for a mac, for
Ferghus .i. a lamh dhes for cenn
Ferghusa
& a lam chlé
for cenn Conaill. Ro mhachtad
Conall sin, & ro fhiafraig de cidh ar ro shamhuigh a lamha amhlaid sut. Ro gabh Patraic In rann-sa: Geinfidh macan dia fhine
bidh sai, bhidh faidh, bidh
file,
inmhain lespaire glan
gle,
na h-ebera imarbhe.
Bidh sui ocus bhidh
craibdech,
bidh dalbh la righ na righ-rath,
bidh buan ocus
bidh bith-mhaith,
ron-fia In bith-fhlaith dia dhidhnad.
Ra thirchan dano Bec mac
De dia n-debairt: Macan Eithne Toebhfhota
sech Is bail is
bláthugud,
Colum
Cillecan cen on
nir' bo romh in
ráthughadh.
Do-rairngert dano esboc Eogan Arda Sreath co n-ebairt: Mac beruir do Fhelimid
bidh
minn for cech cleir,
Felimid mac Fergusa,
maic Conuill, maic
Neill.
Do-rairngert
Baide mac Bronaigh a n-uair a
eitsichta inti Colum Cille, co
n-eibirt ria muintir: ‘Ro genair isinn aidhchi-sea innocht mac n-uasal n-airmheitnech fiadh Dia & daine, &
do-ragha sunn i cinn .xxx. bliadne
ónnocht. Dá
fher dhec a lín, & Is e fhoillsighfes mu
lighi-sea & toirrnebhus
mu relec, &
biaidh ar n-aenta In nimh & i
talmain’. Amail ro tirchanad o sruithib Eirenn gein Coluim
Cille, Is amlaid ro fiugradh i bh-fisibh
& i n-aislingibh feibh ro fiugrad isin taidhbh-sin tarfas dia
máthair .i. dar le
brat mor do tabairt di cu rocht o Indsi Modh co Caeir n-Abrocc, & ni bhui dath nat bui ann: co n-acca
óglach ind étach thaitnemach cu ruc uaithi In brat isin n-aer, & ba toirsech
Eithne dhe sin. Et atar le
tainic In t-oclach cétna a dochum doridisi,
co n-ebairt ria: ‘A ben mhaith, ni rice a leas bron
na toirrse do denam, acht Is cora duit subhai &
forbhfailti: uair In brat-sa iss ed do-forne co
m-bera-sa mac, & bid lan Ere & Alba dia forcetul’. At-connuic dano a ben imthasi aislingi
eathaite In aeir & na talman atar le do
breith In athair Eithne
fo crichaib Eirenn & Alban. Ruc Ethne
breith
na h-aislingi sin: ‘Berat-sa mac’, ol si,
‘& ro-sia a forcetal fo crich Eirenn & Alban’. Amal ro tirchanad iarum o sruithib Eirenn & amail it-ces i
bh-fisibh, ro genair Colum Cille
amlaid sin. Gortan dano ainm an inaidh In ro genair.
h-I septit Decimbir dano
arai laithi mis grene, & dardain arai
laithi sechtmhuine. Amra tra In mac ro genair ann sin, mac do righ nimhe & talman. .i. Colum Cille mac
Feilimid meic Fergusa meic
Conuill Gulban
meic Neill
Naighiallaig. Do Corpraighi Laigen a máthair .i. Ethne Ollmhar ingen Dimai meic
Naei. Baisdter iarum In mac la
Cruithnechan
mac
Ceallaig In t-uasal-shacart, & ros-ail iar-dain arna radh d' ainglib De fris. O tainic tra aimser leiginn dó, luid in
clérech co araili faid bui isin tir da fiarfaigi dhe
cuin bud choir tinnscetal don mhac. O ro fhegh In faidh
in nemh Is ed ro raidh:
‘Scribh innosa dho aibghitir’. Ro scribad In aibghiter
i m-bairgin & Is amlaid do-romailt
Colum Cille In bairgen .i. a leth fri h-uisce anair & a leth fria h-uisci aniar. As-bert in
faidh tria rath faitsine: ‘IS amlaid bias ferann In meic-si, a leth fri muir anair
& a leth fri muir aniar’ .i. ind Eirinn. Nir' chian iarum, luid & a aidi ar notluic gu
Brogach mac Dega cusan esboc do Rathaibh Enuigh
a Tír Enna. Ro h-erbadh ria aidi-sium risin clérech
ord sacairt do
dhenamh isin inad-sin ar In sollamun. Ro gabh imnaire eside cor' éimidh In salm do
rocht do do gabail Misericordias. Gabhuis
immorro fer In raith .i. Colum
Cille In salm dia raith acht cena ni ro legh-som acht aibghiter nama cosin. Ro morad ainm De &
Coluim Cille tresan mírbhuil sin.
FEACHT aili luid-sium & a aidi do thoruma dhuine galair. Ic dul
doib tria chaillid tuislidh cos In cleirig don carraic, gu torchair co n-erbailt
cu h-obunn. Do-rat-somh a cochull fo cinn In cléirig ár ni fhitir nach
ina chodlud ro bui. Et ro ghabh
for mebhraghadh a aicepta cu cualatur araile caillecha a urleghiunn co rice a
reclés. Is ed do-rimhet ind eolaig, mile co leith do
beth etarra, et cluinti co menic
fogur a ghotha In airet-sin. Tancatar na caillecha iar sin, & fuaratar
in clérech marbh ara cinn,
& ro raidset ris-seomh dúscad In cleirig
doibh. Do-cuaidh-sium
acétor docum In clérigh
da dhuscud. At-racht dano In clérech a bas la breitir
Coluim Cille amail bidh 'na chodlud no beth.
IS AND sin ro n-edbair Colum
Cille don Coimdid na n-dula & conatuigh teora itghi uadh .i. oighi &
h-ecna & ailithri. Do-ratait do na triur cu comlan. CEILIBRAIS iar sin dia aidi, & do-rat In t-aidi deonuchud & bennachtain do
co dicra. Luidh iar sin d' foghlaim ecna cusan
uasal-shacart .i. cusan esboc, co Finnen
Mhaighi Bile. FEACTUS ann teasta fín &
bairgen ar Fhinnen oc onn oifriunn. Bennachais Colum Cille In t-uisqui cu ro-soidheth i bh-fin cu tart isin cailech n-oiffrinn. Ra morad ainm De & Coluim
Cille tresin bh-firt-sin. CEILIUBRAIS iar sin do Fhinnen
i Maigh Bile ocus luidh cu Gemmán
Maighister. FECTUS oc denamh aicepta ac
German co n-accatur ingin 'na n-dochum oc teiched re araili dun-oirgnid, cu torchuir 'na
bh-fiadhnuse gur' bhó marbh. Ro fhuirim
Colum breitir n-escaine fair co n-erbhailt fo
cedoir. CEILIBRAIDH iar sin do
German & luid co Finnen
Clúana h-Eraird. Ro fiafraig-sium d'
Finnen cia airm i n-dingned a
bhoith. ‘Denaid a n-dorus na cille’, ar
Finnen. Do-ghní-sium a bhoith, &
nir' bó dorus na cilli In uair sin. At-bert-sum cena ro bud h-e dorus na cathrach
iardain. Et iss ed ón ro comhailled.
FEACHTUS do-mheiled broin gach fer dona
h-espocaib arnuair. Aingeal
do nim immorro no mheiled
do-raith Coluim Cille. Ba h-i sin anoir
do-bereadh In Coimdi do-sum ara shochenelaigi
seoch cach. TAIDBSI tarfas fechtus do
Finden .i. da esca do turcbhail
o Cluain
Iraird .i. esca órdhuidhi & esca
aircdidi. Luid In t-esca orduidi i tuaiscert na
h-indsi .i. cu ro las Ere &
Alba de. Luidh an t-esca aircdidi
gu ro ghabh
o Shinainn, gur' ro
las Ere ar medhon. Colum
Cille sin cona rath soceineoil & ecna et
Ciarán co taitnemh a shualach & a
sho-gnim. CEILEABRAIS iar sin Colum
Cille do Finden & luidh co Glais Naiden, ár ro bui
coeca oc foghlaim isinn inadh-sin ac Mo Bhi im Chainnech
& im Comgall, & im
Ciaran. A m-botha fria h-uisqui aniar. Adhaig ann ro beanad In cloc im
iarmérghi. Luid Colum Cille don
eclais. Lia mor isinn abuinn. Luidh araidhi
Colum Cille cona étach trethe. ‘IS
calma tecar annsin inocht, a h-uai Neill’! ar
Mo Bhi. ‘IS tualang Dia’, ol
Colum Cille, ‘in soetar do dingbáil dinne’. Icc tiachtuin doib didiu isin
eclais co n-acatar na botha fria h-uisqui anair re
comhfhocraibh na h-ecclaisi. FECHTUS ann do-ronad eclas mhor ac
Mo Bí. Batar na cleirig ica imradh cia lan bud
maith la cach dibh do beth acu isinn eclais. ‘Robo maith
leam-sa’, ol Ciaran, ‘a lan do
macuib ecalsa do tathaighid na trath’. ‘Robo maith leam-sa’, ar
Cainnech, ‘a lan do leabhruibh ocum do foghnam
do macuibh bethad’. ‘Robo maith leam-sa’, ar
Comgall, ‘a lan do shoeth & do ghalar do beth am curp fadesin dom traethad
& dom timargain’. Do-raega dano Colum Cille a lan do
ór & argut do chumhdach minn & mainisdrech. Ad-rubhairt Mo
Bhi na bhudh shamlaid, acht ro bhudh saidbre sámhud
Coluim Cille inas cech sámud etir Eirinn & Albain.
ADUBHUIRT Mo Bhi
re dhaltuibh derge ann inaid i
r-rabhutar, ár don-icfad teidm anaithnid ann
.i. In Buidhe Conaill. Adubairt dano ra Colum
Cille
na ro ghabadh ferann cu ro
deonuige-som. LUIDH Colum Cille a Cenel Conaill. Do-chuaid tar an abhuinn dianad
ainm Biur. Annsin adubairt-sium:
‘Bir fri fochaide’; & ni luid in
teidhm secha sin, et Is firt
bithbeo beous sin, ar cech teidhm acht co tiagur tairis ní
lean secha sin tre breithir Coluim
Cille. LUID iar sin do Daire
re dun Aeda meic Ainmirech: as
eside ba rí for
Eirinn In tan sin. Ro idhbair In ri In dun-sin do Colum
Cille. Roob-side fo bith timna
Mo Bhi. Ac toidecht immorro dó
as In dun amach con-ric fria dís do muntir Mo Bhi,
& criss Mo Bhi acu
dho-som, & deonugud ferainn do ghabáil
iar n-ec Mo Bhi. Is ann
adub-huirt Colum:
Cris Mo Bhi
nipdar simne imm lo:
nír' h-osglad um shaith,
nír' h-iadhadh im ghó.
Gabais Colum
Cille iar sin dún Aeda &
fothaighis eclais ann co bh-fertuibh imdha do denum
innti. FEACHTUS ann ro fhaidh-sium a manchu isin chaillid do bein caelaig do cumhdach eclasi acu i n-Daire. Is ann ro boingedh, a bh-ferunn araili
oglaich
ba comhfhocraibh don eclais. Ba tocradh
do-sidhe In fidhach do bein ina fherann cin deonugud dó fein. O ra-chuala
Colum Cille inní-sin do-raidh re mhuinntir: ‘Beridh lógh a fhidhaich dó do gran eorna, &
cuirid isin talmain’. Do-chuaidh immorro tar
medhon samhraid In tan sin. Rucad iar sin In gran don
oclach. Ro lai-side isin talmain. Ro fhas cur' bó abuidh am
lugnasadh. FEACHT do-sum a n-Daire do-breth leanamh bec cuigi da bhaisded.
Ni raibhi uisce i comhfhocus do, co tard-som sigin na
croiche tarsin carraic bai na fhiadhnaisi, cu ro mhuidh tobar uisce eisdi & gur'
baisded In leanamh as. FECHTUS do-sum n-Daire, no imraideth dula do Roimh & do Iarusalem. Luidh-sium fechtus iar
sin a Daire cu Toirinis
Martain, co tuc In soiscél bai for
Martain cét
bliadne i talmain, co nus-facaib i n-Dairi. MOR, tra, do fertuibh & do
mhirbhuilib do-roine Dia ar Cholum i n-Dairi. Ro char-som cu mor in
cathraig sin, co n-ebairt:
IS aire caraim
Dairi,
ara reidhi, ara
ghlaini,
ár Is lomlan aingeal bh-finn
on chinn co ric
araile.
Fothaigidh iar sin Raith
m-Botha. Annsin ro thodhuisc-seomh In soer
iarna bhadhadh a linn in
muilinn. FEACHT ann i Raith
Bhoth, teasta socc ona mhuinntir, cu ro bennach-som lama In meic bhic boi 'na fharrad, Ferghna
a ainm, co n-derna sidhe In soc; & ba
h-eoluch n-gaibnechta h-e o sin amach trena bennachad-som.
LUID iar sin for cuairt co righ Tefa, co tard sein do
an t-inad danad ainm Dermach
iniu, et do-roine recles ann. A n-Dermhuigh dano tuctha ubla serbha dho-som, cu ro bhennach iat comdar soimhillsi.
IS o Dermhaig ructha
uadha-som claidhiub senta do
Cholman Mor
mac
Diarmada. Is e rath ro bui fair na h-apladh nech
ina freacnarcus, con-atuich iarum araili duine bui a
n-galar In claideb. Tucad do cu m-boi oca. Bliadain tra don claideb oca sech
nír' bó beo, nír' bo bó marbh in
airet-sin. Co rucadh In claideb uadh iar sin co
n-erbailt fo cétoir. IArsinní tra ro bheannach-som
Dermach, et for-facuib coimeduidhi da muintir ann
Cormac
u Liathain.
LUID-SIUMH iar sin co h-Aed
Slaine mac n-Diarmada. Taraill cusin
maighin risa raitter Cenannus
inniu. Dún rig Eirenn
eisein In tan sin .i. dun Diarmada
meic Cerbhuill. O ra fhuirig didiu
Colum Cille In dorus In duine do-ghabh for tairchetul In neich do-biad
don baili iardain, co n-ebairt iar sin fria Bec mac
n-De .i. faidh
Diarmada meic Cerbaill:
A Bhicc an,
innisi dhamh, &rl. 
Ro raidh Bec: Cleirigh
fileat for ar lar, &rl. 
Toirnidh iarum in
cathraig, & bennachais h-i do leir, et adubairt ro bad h-i congbhail budh
airdi no bhiadh aca isna talmandaibh gen gub innte no beth a eiseirghi. Oc denam na faitsine sin do-som do-rat a agaid
siardhes, & ro fhaitbeasdar cu mor. Ro
fhiafraig Baithin fath na foilti. ‘L. mac bethad’, ar Colum
Cille, ‘gheinfes i n-aen-oidhchi don Coimdhi isinn imarach so thiar’.
Grafann Cille
Scire ro thircan annsin feib ro comuilled iardain. Dair mhor
immorro foa raibhi Colum Cille cein
ro bai isin maigin sin ro mhair cusna h-aimsera déidhincha cu tor-chair tria dheilm
n-gaeithe moire, co ruc araile duine ní dia
rúsc do coirtedh chuaran. O ra ghabh immorro na cuaranu uime
ro benadh o claime o bhonn co a bhaithis. LUID-SIUMH iarum co h-Oedh
Slaine co n-derna faitsine do, co n-ebairt fris ro bad slan saeghlach acht munbhat finghalach. Da n-derna
finghal ní bhia acht ceathra
bliadni i m-bethaid. Ro shenastar dano cochall do, &
do-raidh nat gonfaithi cein no beth In cochall
uime. Do-roine immorro Aed Slani
finghal tar breitir Coluim Cille for
Suibne mac Colmain i cinn cethra m-bliadan. Luid-sium for fecht: dermatus a chochull: marbhtar
isin lo-sin. FOTHUIGIUS Colum Cille
cealla imda i m-Breaghaibh, &
facbhus sruithi & minna imda inntibh. Facbus Ossene mac
Ceallaig i Cluain Mor
bh-Fer
n-Ardai. Luidh iar sin do
Mainistir. Is ann sin ro ben a
bachall-som risinn arradh n-glainidhi fris ro
freasghabh Bóiti docum nime, cu clos a foghar
fon cill uili, et ro fhoillsigh lighi
m-Boiti & do-rinne amail do-rarngert
Báide
fadhesin i l-lo a
eitseachta. Ba mor, tra, do cheallaib do-thorainn-sium &
do leabraibh ro scribh .i. ccc.
ceall & .ccc. lebur. In leabur
ro scribhadh a lamh, cidh foda no beth fo uisce ni
báitte cid aen-liter ann.
Fothaighis eclais i Recrainn airthir Breagh,
& facbais Colman deochan
innti. Fechtus batar isin eclais sin Colum Cille & Comghall & Cainnech. As-bert
Comgall co n-dernad Colum Cille idhpairt cuirp Crist &
a fola 'na fhiadnusi. Do-roine Colum
umuloid doibh ime sin. Is ann at-connaic Caindech colomna teinntidhi os cinn Coluim
Cille cein ro bai oc onn edhpairt. Ro indis
Cainnech do Comgall sin,
& at-conncatar diblinaibh In colomna. Fothaighis eclais isin inad ita Sord inniu, & facbus fear sruith dia muintir ann .i. Finan Lobur,
& facbus an soiscél ro scribh a lamh fadesin.
Toirneas dano an tiprait danad ainm Sord
.i. glan, & senais crois. Uair ba bes do-som
crosa & polaire & tiagha leabur & aidhme
eclusdai arcena do denum. Senais
immorro ccc. cros
& .ccc. tiprat & .c. polaire & .c.
bachall & .c. tiagh.
LAA n-oen bui Colum Cille
& Cainnech for bru mara. Bui anfadh mor
forsin fairrce. As-bert Cainnech fri
Colum: ‘cid chanus In tonn’? As-bert Colum: ‘Do munter-sa bai i n-gabhudh
anallana forsin bh-fairge co n-erbhailt aen dibh, & dos-bera In Coimdi cucainne isin
maduin imarach isin purt-sa i tam’. FEACHT do Bhrighid oc
imthecht Churrig Life. O 't-connaic In noemh-ogh
in magh aluinn
scoit-shemrach 'na fiadhnuse, Is ed ro raid aice 'na
menmain, da mad le comus In muighi co n-idhberad
don Coimdid na n-dula. Ra foillsiged
do
Cholom Cille & se 'na recles i Surd, co n-ebairt o ghuth mhor: ‘As inann di oc on Coimdid & comad le fein do
dilius an ferann do idbair dhó’.
LUID Colum iar sin cu Laighnib co farcaibh cealla imda iarna
bh-fothugud
leo im Druim Monach
& im Maen & cealla imda aile.
LUID iar sin cu Cluain Mac
Nois cusinn imainn do Chiaran lais, uair do-ríni molta imda do muntir Dhé, amail ro
raid an file:
Soer tri coecca uaisli ina gach apstal,
at lin ferta
fér,
aill tri Laidin dobasoebail, aill tri Gaeideilg, cain In scel.
IS a Cluain immorro
do-luidh mac bec 'na dhocum-somh cur' thall brotairne
beg da etach cen airiugud dó. Ra foillsiged o Dhia do Cholum inni-sin, &
do-rarrngair don mac cu m-ba sui &
comad craibhdech. Et iss e
Eirnin Cluana Deocra
insin. LUID Colum iar
sin i crich Connacht for cuairt procepta
gur' fhothaig
cealla ile & congbala isin
coiced sin im Es Meic Eirc & im Druim Cliabh, & facbhais acu
in bachaill do-rine fesin. LUID Colum dar Es
Ruaid, & fothaigis cealla ilarda la Conall & la h-Eogan, & fothaigis eclais a Toraigh, & facbais fer sruth
dia muintir innti .i. Ernine.
O ROLA Colum cuairt Eirenn uili, & ro shilasdar
iris creidmhe, & ro baisd sloigh imda,
& ro fhothaig cealla & con-gbala, & ro
fhacaibh sruithi & minda &
mairtire inntibh, tainic iar sin for a menmain an
cinnedh ro cinn o thosach a bethad, techd a n-ailithri. Ro imraith iarum dul tar muir do
procept bréthre De do Albanchaib. Luidh iarum for fect .xlu. bliadne do inn Alpain .lxxuii.
m-bliadne a aeis comhlan. Is e immorro lin do-chuaidh
.i. xx. espoc, .xl. sacart, .xxx. deochan, .l. mac leighind. LUIDH iarum fo sheol shoinmech cu rocht
an t-inad danad ainm h-Í Choluim Cille aníu. Adaig cingcdise Is i immorro
ro-siacht. Tangadar da espoc batar isin tir do ghabhail a lamha
ass. Acht ro fhaillsigh Dia do Colum
Cille napdar esbaic iar bh-fir,
conad aire sin for-fhacoibhset an indsi o ro indis a
tinnrum n-dilius & a tuirthecht. Adubhairt
Colum Cille rea muintir: ‘IS
maith dhun ar fremha do dul fon talmain sunn’, & do-raidh:
‘As cead duib nech eicin uaibh do dul fon talmain
sunn, no fo h-uir na h-innsi-sea, dia
coisecrad’. Ad-racht suas Odran erlathad,
& Is ed adubairt: ‘Diam-gabthasa’, ol
se. ‘As errlam leam sin, a Odhrain’, ar
Colum Cille. ‘Rat-fia a logh. Ni
tibirter idge do neoch icom lighi-se minab fort-sa iarfaigter
ar tos’. Luid iarum Odran docum
nime. Fothaigis Colum eclais aice iar sin.
Tri .l. ri teoir a máinchine aici-sium In h-I, & .lx.
ri achtail, amail adubairt In file:
Amhra ocbhudh
bai In h-I,
tri cóicait a mainchini,
ima curchaibh iar sin
ler,
oc imram tri fichit
fer.
O ro fothaig Colum Cille h-Íí, luidh for
cuairt proicipta fo Albain & Bretnu & Saxanu, & dos-fuc docum n-irsi
& creidme iar bh-fertuibh ile & iar
toduscud marb a bás. Bai immorro araili duine isin tir dia
ro pritcha Colum Cille co ra creit
cona muintir uili don Coimdid. Ba formut la
Demon inni-sin, cu ro ben-se mac In duine út o galar
thromm, co n-erbhailt de.
Ro badar na gennti og ecnach
Crist & Choluim
Cille. Luid Colum iar sin a n-ernaighthi dicra co Dia, co ro dhuisich In mac a bas.
DIA m-BAI Colum i n-araili
laithi ic procept dona sloghuibh, luid arali duine
tar an abhuinn bui i comfhocus doibh, ria m-beith oc eisdecht re
m-breitir n-De. Nos-benann In naithir h-e isinn
usqui & nos-marbhunn fo cétoir. Do-beruir In mac i bh-fiadnusi
Choluim. Dos-beir-sein crois dia bhachaill
dara bruinne co n-erracht fo chedair. GALAR trom tainic dia thimtirid-seom
.i. Diarmait a ainm, co n-erbailt, co n-derna-som ernaighthi leis cu ro thodhuisc a
bas. Et ni nama acht ro chuinigh soegul .uii. m-bliadne do dara eis
bud-hesin. FEACHT ann tainic
Cainnech uadha-somh a h-I. Dermatais a bhachaill tair. In tan tainic ille fuair a bachaill ara chinn abhus,
& léne Coluim Cille maille ria .i. cuid Cainnigh sin dia rachall-som
i, et Is airi do-righne-sium sin ár ro-fhitir cur' bho comfhocraibh dia eitsecht.
LOISE mor tainic do-sum fecht an h-I. Ro fiarfocht de-sium fath na loisi.
‘Tene Dhe do nim’, ar eisium, ‘tainic for teora catracha isin Etail, cu ro marbh teora mili d' feruibh cenmotat mna &
macu & inghena’. GAIRM ro-chuala sum fechtus a purt h-I. Ann sin at-bert-sum:
Bachlach 'san purt
cona
bachaill 'na chrob,
do-aidhlebha mh' adhaircín,
do dhoirtfe mo dhubh.
Tairnfidh-som sis
d'
innsaiged mu pháx,
is benuidh fria mh'
adhaircin,
nos-faicebha fass.
FEACHT n-aill do Colum
for-facbhudh h-e ag bruith mairt do mheithil. Bui
athlaech d' feruibh Eirenn .i. Mael
Umha mac Baedain. Ro fiafraig
Colum Cille cia meit a loingthi In tan ba oclaech? ‘In tan baam oglach’, ol Mael Umha, ‘no chaithinn mart meth am
shaith’. Ro for-congair Colum Cille
fair cu ro thoimled a shaith.
Do-roine Mael Umha airesium sin. Ro
chaith In mart uile. Tainic Báithin iardain
& ro fiafraig In ba h-errlamh In esair. Ro
fhor-congair Colum for Mael Umha
cnamha In mairt uile do timarcan ind
oen-bhaile. Do-ronad amlaid. Bennachais
Colum na cnamha, & ro bai a
n-uili fheoil impuibh co rucad don mheithil. FEACHT do Cholum
Cille i mís Mái luidh d' fios scel na
n-airemhon i tuaisciurt na h-indsi. Ro bhui ica
comdhidnad & ica forcetul. ‘Maith’, ol se, ‘fon caisc do-chuaidh i mís Aipril, Is ann sin
do-bail dam-sa thecht docum nime. Acht nir' ail dam
bron na toirrse duibh-si iar bhur soethar, conadh aire sin ro anass acuibh o caisc gu quingcigis’. O ro
chualatar na manuigh na briathra-sin, roptar toirrsigh co mor. RO-SSOI tra iar sin a agaid siar, &
at-bert, ‘Ro bhennacha In Coimdhe an innsi cona
h-aitreabhthaib’, & ro innarbu loiscinn &
natracha aisdi. O ra bennach
immorro an innsi,
tainic da recles. Nir' bó cian iarum tancatar
cricha na saboidi & tosach In domnaig, et o ro thocuibh a rosc a n-airdi táinic loisi mor dia ghnúis & agaid, &
at-conncatar na braithre sin. Aingel De immorro tarasair ann
sin os a cinn. LUID-SIUMH iar sin do bennachad In t-sabhaill
et at-bert fria Diarmuid co
n-escomluifedh adhaig domnuigh docum nime. Ro shuidh iar sin an
senoir airmitnech .i. Colum Cille
for or na conaire; air tainic scis do, ger' bhó gairit
a uidhe, áir .lxxuii.
m-bliadne a aes In inbhaid sin. LUID a dhochum In gerran do-bui occ na manchuibh annsa n-inis, & cíidh a n-ucht In cleirig cor' bo
fliuch a etach. Ro triall In fos .i. Diarmuid
innarba In gerrain uadh. ‘Leicc dhó, a
Diarmait’, ol Colum Cille,
‘gu n-derna a dhaethain der & toirrse acom
cháinedh-sa’.
IS LIA tra tuirium & aisneis a
n-do-roine Dia do fhertuibh & do mirbuilibh
isna talmannaibh ar Colum Cille, uair
ni fil nech co n-icfedh a thuirium co leir acht mina
thisadh a ainim fein, no aingel do nimh
dia n-aisneis. Conadh lor, didiu, duin so do thabairt
ar dheismerecht. Ní ro geinir tra do Goidelaib gein bud uaislea, na bud
eaccnaide, na bud soiceineilce inás. Ni tainicc
dib araile bud bec-cda, na bu umla, na bu
inisle. Mor eim an inisle do Colom Cille
conad é fein do-benad a n-iallacranna da manchuib, & conad e do-indmad
doib. Do-beiread a cuid arba go menic ara muin don
muilend & no meiled, & do-beired lais dia toig
é. Ni geibed lin na olonn ria cnes. No comruicced
a taeb ria h-úir nocht. Coirthe cloiche no bid fo
a cind do fhrithadart, & ni denad cid do codlad eitir acht
airet no bidh Diarmait a dalta ag rádh tri
caibdel don Biaid. Atraiged fo cedoir iar
sin, & do-gnith gol & basgaire amail
máthair buid ag cained a
h-aein-mic. No geibed
na tri
coécta a n-gainem na traga ria-siu no turccbad
grian. ISin lo immorro no athaiged na tratha. No
idhbrudh corp Crist & a fhuil. No
pritchadh
soiscelu. No bhaisted, no choisecrad. No
iccad clamhu & dullu & bachacha & oes cacha tedma arcena, & no dhuisced
marbhu. O THAINICC gusna déidhenchuibh do Colum
Cille, et o ro benadh clocc iarmerghi adhaigh domnaigh
cingcdhighisi, luid-siumh ria cach docum na h-ecailsi,
& do-roine slechtain & ernaighthi dhicra iconn
altóir. Ro lín In tan sin soillsi
ainglecdha In eaclais uime da gach leith, & ro fhaidh ann
sin In sruith airmhitnech a
spirut dochum nime i subhai & i bh-failte mhuinteri nimhe. Ata immorro a chorp i talmain abhus cu n-anoir
& cu n-airmhitin o Dia & o dhainibh,
co bh-fertuibh & co mirbhuilibh cech laithi. Et gidh mor a anoir coleic bidh mo a
n-dail bratha In tan taitnebhus amail ghrein nemh-thruailnidi a chorp & a anum. Is ann, immorro, bias In mor-ghloir sin
& In mor-innocbhail do-somh, a n-aontuidh naoi n-gradh nimhe na tairmdhechatar, i n-aontuidh apstal
& deiscibul
Íssu Crisd, i n-aontuidh deeachta & daenachta
Mheic Dé isin n-aentuidh Is uaisli cech aentaidh, i n-aentaid na naemh-trinoidi uaisli airmhitnighi .i. Athair & Mac & Spirut
Noemh. Ailim trocuire Dhe uilechumachtuigh tre impidhe
noemh Choluim, co rosium uile In aentaid sin. Roissem, ro
aitreabhum, In saecula saeculorum! Amen.
Betha Bhrighdi. Tabrad gach nech legfus in
betha-sa Brigdi bennacht for anmannaibh na
lanoma da(r' scribad In lebar-so)
HII SUNT QUI SECUNTUR
AGNUM QUOCUMQUE IERIT’ Rev. 14:4. IT iat
so lucht leanuit In t-Uan neimelnidi cipe conair
dech. Eoin mac
Zebedei, bruinne-dhalta
Íssu, comarba na h-Oighi, Is é ro scribh na briathra-sa & ro
fhacuibh a cuimne lasin n-Eclais don fhochraic & don logh ro thidnaic Dia don tres grad na
h-Ecalsa .i. do lucht na h-oighe .i. tochoisceim inn uain neimhelnidhe. Is e immorro leth ataoibhi In n-aisneis-sea la
h-Eoin cu dú a n-debairt: Nemo potest dicere cauticum nisi
illa .c. xl. iiii milia qui redempti sunt de
terra’ Rev. 14:3. Ni
thic do neoch molad na claiscetul do denum don
Coimdhid
acht nech écin do
comhlanus na h-Ecalsa ro congbhad a
n-genus & a n-oighe & do-cenngad do
logh fola Crist. Áir Is iat sin na h-ogha co
deimhin. Conad for slicht na m-briathar-sin ro raidh
Eoin: Híí sunt
qui secuntur agnum’ Rev. 14:4 .i. Is iat
lucht leanait In t-Uan cipe conair
theit. Is e leanmhain In Uain, Crist
do In t-samail & do thocoisceim tria comallad
rechta & t-soscéla gan sainnt na talmandai, gan
grad na n-erchraidhe, imghabhail na h-anoire, dinsium in
domhain, tarmnugud dona h-uilibh, neimhdhenum
indlighidh na aincridhi do neoch, fulang cu
foidhideeh na n-ammus dianechtair, dilghudh
do tabairt do lucht na h-ingreama. Gach maith done nech
gurub ar metughud De do-ghne & narup ara anorugud
budein. ‘INtshamlaid, didiu’, ar an t-ecnaid,
‘amail bis an t-uan neimheilnidhe ind oigi colla, as
inann on & corp neimh-thruailnidi Meic in
Athar Nemda.’ In t-samlaid, dano, In t-uan rundai
.i. Crist, a n-oighi & a naeimhe menman amail ro raidestar fein: Bidh cu
noem & cu genmnaidh’ Levit. 11:44, ar In Coimdi,
ár am noebh-sa fein & am
ennac’ Levit. 11:44. Ár ni ferdi
genus an cuirp madh anfhoirbhthe & mad
eilnidi ind ainim. Sochaidhe tra do noemhuibh & do fhirenuibh ro comuillset
in timna-sa na h-oighi a nu-fhiadhnuisi feibh ro comuill
in noemh-ógh dia tá lith
& foraithmet i n-ecmhong na ree-seo &
na h-aimsire .i. Sancta
Brigida uirgo Dei .i. noemh Brighit ogh In Coimdheadh na
n-dula. Is and iarum ceileabhrait na cristaidhi feil & lithlaithi na h-íí noemh Brighdi, i kalainn
Febrai arai laithe mis grene iss iniú arai laithi
sechtmhuini isin bliadain i
tam. INnister sunn iarum ní do fhertaibh
& do mhirbhuilibh na h-ii noeb
Brighdi, & dia geinealach
collaidi .i. Brigit ingen Dubthaig, meic
Dhemre, meic Bresail,
do slicht Echach Finn Fuath n-Airt.
IN Dubhthach-sin immorro o ro
genair naemh Brigit ro
cennaig-sein chumail,
Broicsech a h-ainm, inghen sein Dallbronaig do
Dail Concubair
in deiscert
Breag. Ros-aentaigh
Dubhtach dó i l-lánamhnus In cumail-sin cur' bo alachta
uadh. Ro gab ét seitich
Dubhthaig imon cumhuil
co n-ebuirt fria
Dubthach: ‘Mine renusa In cumhail út i tiribh ciana toicebhut-sa mu thinnscrai dhit, & ragat
uait’. Arai sin nir' bo ail do Dubthach reic na cumhaili. FEACHT ann do-luid Dubthach
& In cumal immaille fris i
carput seoch thegduis araili druadh. O ro-chuala In drai foghar In carpait Is ed ro raidh: ‘A ghilla’, ar se, ‘fegh cia fil isin carput, ar is
fogur carpait fo rig inso’. Ro raidh In gilla: ‘Dubthach’, ar
se, ‘fil ann’. Luidh In drai ara cinn
& ro fhiafraig cuich In ben bui isin carput. ‘Leam-sa’, ar Dubthach. Maithgen,
dano, ainm In druadh, Is uad Ros
Maithgin. Imcomaircidh In drai In rob alachta o neoch? ‘Is alachta
uaim-si’, ol Dubthach. As-bert in
drai: ‘Bidh amhra In gein fil ina broinn,
ni bhia a cosmuil isna talmandaib’. ‘Ni leig
dhamh-sa mu shetig’, ar
Dubthach, ‘gan a reic na cumaili-si’. Adubairt an drai tria rath faitsine: ‘Foighena sil do
mhna-sa do sil na cumuili, áir beraid In cumal ingin reil
taitnemaich thaitnighfes amail grein itir renna
nimhe’. Ba buidech Dubthach don
aithiusc-sein, ár ni rugad ingen dó cosin.
Tiagait iar sin chum a tighi, &
do-gniset altugud buidi diblínaibh.
Ba suaichnidh tra
gradh na h-ingine ag Dia, ár do-dhechatar da espoc
do
Bretnaib otha Elpu dia taircetul & dia
bennachadh, Mel & Melchu
a n-anmanna. Do-rat Dubthach failti
dhoibh, & do-roine In chumal
umhuloit & timterecht doib. Ba bronuch
& ba toirrsech seitig
Dubthaig. IMcomaircid espoc Mel di fath a
toirrsi. Do-raidh In ben: ‘ár do-roisc
Dubthach a chumail dím’. Ro raidh espoc Mel: ‘Dethber ge no dherrscaighed, ár
foigenaidh do sil-sa do sil na cumhaile, acht tarnnaighfidh a sil-si dot
shil-sa’. Ba
fergach si de sin. Is and sin do-rala file de h-Uaib Meic
Cuais o thochur maine do thig
Dhubthaig. O ro-fhitir In fili fochunn feirgi na mna adubairt:
‘In recai In cumail’?
‘Reacfat’, ol Dubthach, ‘ár Is eicen damh’. Ro raidhset na h-espuic: ‘Ren
in cumail & na ren in
coimpert’. Do-roine samhlaid. Teit as an file cona chumail. I n-adaig
iarum rainic In fili a thech, is
ann do-rala fer noemh isin tigh og atach In Coimdhed &
oc errnaigti. Ro foillsiged do-somh lasair
& coloma tenntidhi don inad
a m-bai In cumal. Do-dhechaid araile drai a Crich Conaill do thigh an fhiled remhraitte. Ro luaigh modhud na cumaile. Ro rec In file ris In chumail
& ni ro reac In coimpert bai ina
broinn. Teit In drai cona chumail leis dia thig. Is ann do-rala don drai fleadh mhor do
dhenum a Conaille, cu ro gart an
ri cuice docum na fleidi. Is ann rop aimser tuismeda do mnai In righ. Boi faidh i comaidecht In righ, cu ro fhiafraig cara don righ dhe, ‘cuin bud maith sen don
righain tusmhedh’? At-rubhuirt In drái: ‘Gein no tuisimhthea imaruch la turcbail grene na bud imuich na itigh no berta no
fhoruaislighfead cech n-gein ind Eirinn’. Reimhdheachaid tra
tusmhed na rigna In uair sin, co ruc mac marbh. In tan immorro do-choidh In cumal aramharuch la turcbail
ghrene, & leastar lan do leamhlacht 'na laimh, In tan tuc in
dara coisceim tara tairrsiuch an tighi & a cos
aili imuich, Is ann ruc inn ingin .i. noem Brigit. Ro nigset na
bantairsi inhíí noeb
Brigit don lemlacht bui i l-laimh a mathar. Ba cubaid immorro sin re h-airilliudh
m-Brigte .i. re deallrad &
re taitnium a h-oighi. Rucadh an ingen acétair iarna breith
cu mac marbh na rigna,
& o ra-siact anal na h-ingine In mac ad-racht a bas.
LUIDH iar sin In drai
cona chumail & cona ingin i crich Connacht, ár do Connachtuibh a mháthair, a athair immorro don Mumain.
I n-araili laithi do-luid In cumal do bleagun a bo, & for-facuib
an ingin 'na h-oenar 'na cotlud ina
tigh. At-conncatar araili com-fhoicsig In tegduis i raibhe an ingen for lasad, co n-derna aen-breo dhi o
thalmain co nem. In tan tancatar do cabair an tighi
ni ro artraig In tene, acht ro raidset ba lan do rath
in Spirta Noeimh an inghean. Laithi n-ann deisidh In drái cona chumail i n-araile inadh, co n-acatar in
cannadas bui for cenn na h-ingine for lasadh. O ro
shínetar a lama cuige, ní ro artraigh an
tene. FEACHT ann ro cotail In drai co n-aca triar cleirech ind etuighibh taitnemachaib,
cu ro imretar ola for cenn na h-ingine, cu ro
fhoirbhthighset ord In baitsi on beus gnathach. Tri h-aingil
insin. Adubairt an tres aingel risin drai ba h-e ainm na h-ingine Sancta
Brigida .i. noem
Brigit. Ad-racht an drai & ro innis inní at-connaic.
I n-araili lo ro-clos guth na naidhen oc
diucaire, & iss ed ro raidh: ‘Meum erit hoc’ .i. bidh leam so. O ro-chuala an drai sin iss ed ro raidh: ‘Comaillfider
inní at-beir an ingen .i. bidh leam an ferann iar-dain’, et iss ed on ro comhailled. O ra-chualutar aitreabhthaigh an feruinn sin ro
fhuacratar In drai
as In tir,
gu n-dechaid-siumh dochum a athardha fein. Ro alt tra In noeim-ingen-so .i. Brigit, o
chomairbhirt bid ecsamail fria a comaosu, áir
bithe ina cech náidhi. Ni thoimhleth biadh n-eisidan. No frithbhruidheadh biadh In druadh
& no sceidhed. Ro imraith In drai
cidh ro m-bui an ingen. Doigh lais ba h-inglaine
& corpad a bhidh. Ro erbh iar sin bhoin n-o
dheirg do bleagun foleith do Brigit, &
ro leic bhannscail n-irisigh dia bleagun. Toimleth an
ingen noebh sin, & ní sceidhed.
Ro alt iarum an ingen noeb-sa gur' bó
timthiridh, et cech ní risi comhruicedh
a l-lamh no fhoirbreadh. No lesaigheadh na caercha: no
shasadh na h-elta: no bhiathad na bochta. O
tháinic calmatus & nert & meit do
Brigit accobhrastar techt do
torruma a h-athardha. Ro fhaidh In drai
techta co Dubthach ar co tissed
ar cenn a inghine. Tiaghait na techta
co Dubthach, & innisit fearta & mirbuili na ingine. Teit
Dubthach & ba failid leis. Do-roine
in drai failti fris, &
do-ratt a ingin soer dhó. Tiagait
iar sin Dubthach &
Brigit dia tir i crich Ua bh-Failghi, & a muime malle fria
Brigit, cu ro ghab galar a muime ar toidhecht, cor'
faidhed Brigit & ingen aile do
chuinghidh dighi do coirmm dhí co araile fer oca
n-dernadh fled mhor. Baethchu a
ainm-sidhe. Do-rat era for Brigit. Taraill Brigit iar sin co araili topur
gur' lin leastar as, & ro beannach cu ro soudh i
m-blas corma, & do-bert dia muime, & ba oghshlan fo cedair. In fhleadh
immorro icár'
h-eimdhed isi, tiagur dia h-ól & ni frith banna dhi.
FEACHT da n-dechaid
Dubthach ar turus cu farcuibh a
ingin ica mhucaib, co tancatar da meirlech cuice, co
rucsat da thorcc don tred. O dho-chuatar treall iar sin
cond-ric Dubthach friu. Benais na muca dhibh. Do-thaet iarum co Brigit, ‘In
marut na muca, a ingen’? ar
Dubthach. ‘Airim lat’, ar
Brigit. Ro airimh Dubthach na
muca, & ni teasta nach muc dibh. Nir' bho cian iar sin tainic áighe uasal do tigh
Dubthaig, co n-dernad
fóidhi dó, co tartad coic
thocta saille do Brigit da m-berbad. Do-choidh
Dubthach amach. Do-thoet cu goirt
ellscothach isin tech co Brigit. Do-rat Brigit dó In coiced tocht
saille ar trocaire. Nir' bo saithech In cu dhe. Do-rat Brigit tocht aili dhi. Doigh le-si ba
codlud don aighidh & nír' eadh on. Tainic Dubthach & ro raidh re
Brigit: ‘In ro bhearbhais In t-saill &
in marat na h-uronna’? ‘Airimh-si iat’, or si. Ro
áirimh Dubthach. Ní testa ni dhibh.
At-cuaid In t-áighi do
Dhubthach a n-do-roine
Brigit. Ni ro chaithset na h-aighidh
in biadh-sin, ár ro batar eisinnraic, acht ro fodhladh do bhochtaib & aidhilcnechaib.
FEACHT ann do-rothluigh araili bannscal irisech
co tised Brigit le i Magh Life, ár ro bui coimhthinol senaid Laigen ann. Ro
foillsighedh d' espoc
Ibhair bai isin dail Muire Ingen do thecht
isin dail. Teit In bannscal arnamharech, & Brigit maille
fria, docum na dala. Is ann ro raidh espoc
Ibhair: ‘As i
so In Mhuire ad-connac-sa’. Ro bennachsat
in uile shlógh inhi noemh Brigit, conad h-i
Brigit Muire na n-Gaeidel o sin ille. IAr sin do-chúaid
Brigit do torruma a máthar bui i n-doeire. Is amlaid ro bhui In máthair a n-indlobrai ara cind-si, & bui for airghi, & da bai dhec aice, & si oc tinol
ime. Ro fhoghuin immorro an ingen co
h-umail tar eis a máthar, & ro gabh for
leasugud na h-airghi. In maisdred do-ghnith no rannadh a n-dibh cuibhrennaibh dec i n-anoir in
da esbal dec in
Coimdhed, & ro shuidhiged In treas cuibrinn dec cu m-ba mo inás cech cuibhrenn i n-anoir Crist, & do bereadh do bochtuibh
& do aigheadhuib. Ar
at-bereadh-si bidh Crist i
persoin cech aighedh irisigh. Ba
h-ingnad lesin m-búachail sin
co n-dechaid la do acallaim In druadh. Ro fhiafraig In drai & a ben:
‘In maith leasaighius an ingen’? Tainic ann na
bu. ‘IS maith’, ar an buachail. ‘Am buidhech-sa
cipinnus & at reamra na laeigh’, ar ni ro-lamhair
cassait Brigte
'na
h-ecmais. Do-chuaidh In drai & a
sheitig don airghi, & rusc mor leo
a rabhutar ocht n-duirnn dec dia
linad do im. Do-rine Brigit foilti friu,
& ro innail a cosa, & do-rat biadh
dhoibh. Is ann adubairt séitigh in
druadh re
Brigit: ‘IS do thancamur dia fhis In ro gab
greim inni ro h-erbad friut. Cid fil ocut do im’? Ni
raibhi immorro aici-si ind erluime acht torad cu leith
maistertha. Do-chuaidh iar sin Brigit isin
cuili, & iss ed ro raidh:
A MO ruire-sea
conic inna h-uili-sea
bennuch, a Dhe, nuall gan gheis,
cot laim dheis mo cuili-se!
Mo chuili-sea!
cuile Fiadhat finn,
cuili ro bennach mo Rí,
cuile ica m-bí imm.
Tic Mac Muire mo chara
du bennachad mo chuile,
flaith In domain co h-imeal
ron-be immet la suidhe.
Et tuc leath torad maistirtha
aniar. Ro fhaitbheastar ben In druadh, & iss ed
ro raidh:
‘IS maith do linadh ruisc mhoir In cobhes ime-sea’. ‘Linaidh
bhur rúsc’, ar Brigit,
‘& do-bera Dia ní inn’. No theigheadh si beous
ina cuili & do-beread leath torad gacha
fechtais le aisdi, & do-gheibedh rann dona rannuibh út ag dul siar. Dia tucdais dano a raibhi do
rus-cuibh oc feruibh Muman di
no linfad iat uile. Ro adhamhraig an drai & a ben an
fhirt ad-conncatar. Is ann at-bert In drai re Brigit: ‘In
t-imm-sea & na bu ro blighis eadpruim-si duit,
et ni bhia og foghnam dam-sa, acht foghuin don
Choimdhidh’. Ro raidh Brigit:
‘Ber-si na bu, & tuc dam-sa soer(i) mu mháthar’. Do-raidh in
drai: ‘Ac sud do máthair soer dhuit & na ba,
& cibedh at-bera do-g(énsa)’.
Ro fhodhuil
Brighit iar sin na bu do bhochtaibh & aid-hilcnechaib, & do-baistedh In drai, & ba h-irisech & ba i
comhuitecht Brighdi co a bhas. Tainic Brigit iar sin
& a máthair le co tegh a
h-athar. Cacha bh-faghbhaitis immorro a lamha-si do chrudh
& bhiadh & airilliudh a h-athar do-bereadh do bhochtaibh
& aidilcnechaib In Coimdhed, cur' bhó dimdhuch a
h-athair dhi aire sin, cu ro
acobhrastar a reic na h-i noemh
Brighdi. Luidh i carbat & a ingen malle fris, & adubairt:
‘Ní ar anoir ná ar chataidh duit dot-berur isin carput, acht Is dod breith dot reic & do bleth
bron do Dhunlaing mac Enna, do righ Laigen’. O rancatar co dun In righ, luid Dubhtach isin
n-dun cusin righ &
fácbhais a claidhiub i bh-fail
Brigte isin carput. Do-thoet clamh co Brighit, & aitchidh ainm n-De re
Brigit um ní do tabairt do. Tairberidh
Brigit claidiub a h-athar
dhó. Raidhidh Dubthach risin righ iar toid-hecht
anunn: ‘In
cennechtha mh' ingen dím’?
‘Cidh ara reccai h-ingin fein’? ar
Dunlaing. ‘Ni anse’, ar
Dubthach, ‘ar bheith ac reic mh' indmhais
& ica thabairt do droch-dhainibh
truagha’. ‘Tucthar cucainn con n-fhacamar’, ar
Dunlang. Teit
Dubthach ara ceann. O rainic do bhai oc fegad in
charbait ocus ni fhacai a
claidiub. Ro fhiafraig do
Brigit cid do-roine don claidib. ‘Do-ratus’, ar Brigit, ‘do
bhocht tainic dom ghuidhi’. Ro fhergaigh
Dubthach
gu mor friasi ar an
claideb do tabairt i l-leth n-aili. O thainic
Brigit
i fiadhnusi In rig raidhis In ri: ‘Cidh
ara n-gatai crodh & airilliud
h-athar, & anas
mesa ann, cidh ara tucuis In claideb i l-leth n-aile’? IS
ann ro raidh Brigit: ‘Ro-fhitir
Mac na h-Ingine, diamadh leam-sa do commus-sa cot
uile innmhus & cot Laighnibh uile do-bherainn don Coimdid na
n-dulai’. Do-raidh an ri re
Dubthach: ‘Ni comadhais dún cunnradh na
h-inghine-sea, ár Is uaisli a h-airilliudh fiadh
Dia innámne’. Conud amluidh sin ro soerudh
Brigit dia dáire.
Nir' bo cían iar sin cu táinic
araile fer sochenelach go Dubthach
do
chuingidh a ingine. Ba tol do
Dubthach & dia macuibh In ní
sin. Ro opastar Brigit
immorro. Do-raidh brathuir dia braithribh ria-si: ‘IS esbach In t-suil glan fil at cind-sa gana beith for adhart i
bh-fail fhir eicin’. ‘Ro-fhitir
Mac na
h-Inghine’, ar Brigit, ‘ni beodha
dhun massi do-beir pudhur foruinn’! Do-rat iarum
a mer f'on suil co nas-tall as a cinn, cu m-bui for a gruaidh. O 't-connaic
Dubthach & a braithre sin ro gheallsat nach ebertha ria-si
dul co fer, acht an fer budh mhaith le fein. Tuc
Brigit annsin a dernainn fria a rosc &
slanaighter fo chétair.
LUID Brigit &
araili ogha maille fria do ghabail chaille o espoc Mel i Telcha
Mhidhe. Ba faeilid sein friu. Anais Brigit
for umhaloit co m-bad h-i déidhinach for a tartta
caille. At-racht columa teintidhi dia
cinn cu clethe na h-ecalsa. Is ann ro raidh espoc Mel: ‘Tair, a noem Brigit, co ro
sentar caille for do chenn riasna h-oghuibh aili’. Is edh do-rala
ann tria grasa In Spirto Nóimh gradh n-esbuic do eirleghiunn for
Brigit. As-bert Mac
Caille nar' bho ord gradh n-espuic for bannscail. Adubhairt espoc Mel: ‘Ni leam
a commus. O Dhia do-ratad In anoir-sin do
Brigit seoch cach m-bannscail’,
conidh anoir espuic do-berat fir Eirenn do comarba Brigte o sin ille. I n-ochtmadh uathaid
ro genair Brigit, i cedain sainriudh: i n-ochtmad dec ro gabh caille: i n-ochtmad .lxxx. do-choidh docum nime: i n-ochtmad ro coisecradh
Brigit fo lin ocht m-biaidi
in t-soiscela ro comallastar, & biaid in
trocaire do-roega Brigit dib-saidhe. FEACHT o ro chomfhoicsigh
sollaman na casc duthracair tria dhesheirc coirm do
denamh dona h-ecalsaibh imdhaibh ro batar impe, et ro bhui terca arbha In inbhuidh-sin
h-i Midhe, & ni ro thecht
Brigit acht oen-criathar
bracha. Ni rabhutar dano leastair ac muinntir Brigte, acht da lothar. Do-ratsat a m-braich isin
dara lothar. Ro linsat araile don chuirm. Ro fodhlad
iar sin o
Brigit In chuirm do .uii. n-ecalsaibh dec bh-Fer
Tulach, cu ro fherastar toradh In oen-mheich bracha iat tre shobharthan Brigte o chaplait co minchaisc. FECHT ann do-luidh araile clamh co
Brigit do chuinghidh bhó. Do-raidh Brigit ris: ‘Cia dhibh Is ferr lat,
bó do breith leat, no h-íc don claimhe’? Do-raidh In clamh ba ferr leis a ícc on claimi ina
do-bertha righi In domuin
dó. Do-roine Brigit ernaighthi
co Dia, cu ros-íc In clamh, & ro fhoghuin do Brigit iar sin.
ARAILE caillech do
muinntir Brigte do-rala a n-galar trom cu ro
mhianaigh leamhlacht. Ni tharla bo isin recleis ind
inbhaidh-sin, cu ro linadh leastar lan d' uisce do
Brigit, cu ros-bennach, cu ro soudh i
l-leamhnacht. do-rat don caillig
& ba h-oghshlan h-i fo cedair. O dho-cuaid immorro clu &
oirrdhercus Brigte fo Eirinn, tancadar da dhall do Bretnaibh & clam ica remthus dia
n-íc co Brigit. Do-raidh
Brigit: ‘Bídh imuigh colleic
cu ro a In ceileabhrad’, ár deinmnedhaigh iat-sein. ‘Ro ícais daine dot cheniul fein ané,
& ní ro fuirighis cen co n-icai sinne inniu’. Do-righne Brigit ernaigthi,
& ro h-íctha a triur fo
cétair.
O ro forbhudh sollaman na casc
do-fhiafraig Brigit dona h-inginaib In roibhi fuidheall acu o linn na
cascc. Do-raidhset na h-ingena: ‘Do-bera Dia’, ol
siat. Is annsin tainic dias ingen istech,
& dronglach lan d' uisci leo. ‘Ro-fhitir
Mac na h-Ingine ata maith ann’, ol
Brigit. Doigh le-si comad coirm. Amal adubairt si sin ro soud a coirm toghuidi fo
cedair. Do-ratad iar sin d' espoc Mel & dona h-oghuibh
arcena. ISANn aimsir cétna tainic galar sula
do Brigit, & ba tiachair le a cenn cu mor. O ro-chuala espoc
Mel sin, iss ed ro raidh: ‘Tiagham aroen do cuingidh legha cu rot-léicter fort cenn’. Do-raidh
Brigit: ‘Min badh anumhaloit
duit-si, ni bhudh ail dam-sa liaigh
corpdai etir, acht araidhe do-ghenam anní
at-bera-sa’. O ro batar oc imthecht do-rochair
Brigit
as a carput co tarla a cenn
fria cloich cu ro crechtnaiged cu mor & cu ro theiper
in fhuil. Ro h-icta dano don fuil-sin di bannscail
amhlabrai ro batar for in
conair. Do-rala dhoibh iar sin for a set in
liaigh ica rabhatar iarraidh. O ro fhegh-sidhe In crecht at-bert: ‘Ni ro chuingea-sa
liaigh aili o so amach acht
in liaigh rot-íc don cur-sa;
ár cia no bheitis leagha Eirenn icot leighius
ní dingnidis ni bhudh fherr’, conad amhlaid sin
ro slanaighedh Brigit. FECHT ann do-rala ri
Teafa i comfhocraibh doibh ar fleidh. Bai leastar cumdachtta i
l-laim In righ. Gabhais araile fer anfhaitech
as a laimh cu torchair co n-derna blogha
dhe. Do-gabhadh an fer la righ Tefa. Do-choidh espoc Mel dia cuing-hidh
& ni h-etas on righ acht a bhas,
co n-atuigh espoc
Mel In leastar m-brisde & tuc leis co
Brigit. Do-rat Brigit a h-anal
uime & ro h-athnuaighed a cruth ba ferr. Rucadh iar sin don righ, & ro fuaslaiced in
cimbid. Et adubairt espoc Mel: ‘Ni h-oram-sa do-roine
Dia an firt-sa, acht ar Brigit’.
FEACHT ann do-dhechaid
Brigit do thigh araile oighi
.i. Brighit ingen
Conaille insin. In t-uisqui do-ratadh
dara cosaibh do Brigit iar taidhecht
ro íc araili ógh ro bai istigh a n-galar. O
dho-chuadur immorro Brighit cona h-oghuibh do chaithium a proinne ro ghab
Brigit for fegadh na méisi co fada. Ro fhiafraig an Brigit aile: ‘Cid
rathaigi-sea’? Do-raidh Brigit: ‘At-ciu Deman for In meis’. ‘Ro badh maith leam-sa a fhaic-sin’, ar an ogh aile. ‘Tabair crois
Crist ar h-agaid & ar do shuilib’,
ol Brigit. Do-rat In ogh, & do-connaic-si In Satan re toeb na meisi, a chenn sis
& a cosa suas, a dhe & a lasair as a
craes & as a shroin. Ro raidh Brigit:
‘Tabair freacra duin, a Diabuil’! ‘Ni chumngaim, a chaillech’! ar an Deman, ‘gan fregra duit, a coimeduidhe timnai De, & a
trocaireach fri bochto & fri muindtir an
Choimdhedh’. ‘INdis duinn iarum’, ar
Brigit, ‘cid dia tangais cugaind 'nar caillechaib’? ‘Araile og craibdech fil sund’, ar
Deaman, ‘is 'na coimiteacht atussa ag furail leisce
& maindeachtnaige uirre’. Adubairt Brigit frisin
oig h-isin: ‘Tabair cros Crist tar th' agaid
& tar do t-shuilib’. Do-ratt fo
cetoir. At-condairc an og an torathar n-granna. Ros-gab
ecla mor an og o at-condairc an Demon. Adubairt
Brigit: ‘Cidh ara n-imghaibhe in
dalta icá tai leasugud fria re
cian’? Do-righne inn ogh aithrighi iar sin, &
ro h-icadh on Demon. Araile bannscal tuc rúsc lan d'
ubhluibh co Brigit. Is annsin do-raladur
claimh ic faighdhe ubhall co
Brigit. Do-raidh Brigit:
‘Tabair dhoibh na h-ubla’. O 't-cuala in
bannscal sin ruc a rusc uball chuice, & Is ed ro raidh: ‘Duit-si fein tucas-sa na h-ubla & ni do chlam-haibh’. Ba tocradh do Brigit
tairmeasc na h-almsaine uimpe, & ro mallach na
cronna dia tucad. O rainic In bannscal da tigh ni
fhuair oen-ubhull ina h-ithlainn giar' bhó
lan In tan ro fhacuibh & batar etairthigh o
sin immach. FEACHT ann do-luidh Brigit
co Tefa, & sloigh mora 'na
comhaideacht, & dá
clamh 'na diaidh cu tarla deabhaid
etarra. In tan rob ail do clamh dibh araile do bhualad
ro shec a lamh uasa & ro crap lamh indalanai. Do-ronsat aithrighi iarum & ros-íc
Brigit dia claimhe. Do-chuaidh Brigit co araili
eclais a tír Thefa do
cheileabhrad na casc. Do-raid ban-airchinnech na h-ecalsa fria h-inghenaibh neach
dhibh do umhaloit dia dhardáin cennla dona
senoiribh & dona dainib fannaibh inlobhraibh batar isin recles. Ni frith nech dhibh don
umhaloit. Do-raidh Brigit: ‘Do-gensa aníu In umaloit’. Cethrar do dhainibh galair batar isin recles
.i. anbhfabrachta & dasachtach & dall
& clamh, & do-righne Brigit a
fos a cethrar, & ro h-ictha
o gach teidm bui forru. FEACHT ann do-chuaidh
Brigit i n-araile tech for áighidhecht. Do-rala co n-dechaid In muinnter uili immach acht aen-ghilla bec anbhfhabracta,
& se balbh, & ní fhitir
Brigit a bheith amlaid. Is ann tancatar áighid co
Brigit isin tech do chuingidh
bhídh. Do-fhiafraig
Brigit
don gilla bhalbh út, cáit i raibhi eochair na
cuile. Do-raidh In gilla: ‘ro-fhetar-sa baile i
ta’. Do-raidh Brigit: ‘Eirg &
tabair damh’. Ro eirigh fo chedair & ro
timthirigh do na h-áigedhaibh.
IS AND do-rala coimthinol bh-fer n-Eirenn i Tailltin, airm i raibhe Patraic
& senadh Eirenn uime. Do-cuatar docum na dala Brigit &
espoc Mel, & fuaratar caingin doilig ara cinn 'san oirechtus .i. araile ben ruc leanbh ann, & Is ed ro raidh, cor' bhó la h-espoc m-Bron do muintir
Patraic, an leanp. Ro diult espoc m-Bron nar' bo lais. Tucadh
in ceist-sin co Brigit dia tuaslucud. Ro fhiafraig Brigit don
mhnai, cia o ra coimprestar a gein, & do-raidh
ria ná h-abradh breic. Do-raidh In ben: ‘is ó espoc Bron’. Ro lín att & borrfad a tenga ina cinn cu na caemnacair
labhra. Do-rat Brigit airdhi na
croichi dar ghin na náidhiun & ro fiafraig: ‘Cia
h-athair’? Do-fregair In naeidhi: ‘Duine duthair deroil fil a n-imeal ind
airechtais, Is e sin m' athair-si’.
Cu ro saerad espoc
Bron amlaid sin tre rath Brigte.
IS AND sin do-chuaidh fer ar cenn
Brigte co n-dighsedh do coisecrad tighi nua do-righned aige. O ro erlamhaigh biadh do
Brigit Is ed ro raidh Brigit
re a h-ingena: ‘Ni h-adha dhúin biadh ind fhir
genntlidi sea do tomailt, ár ro fhaillsigh Dia
dam-sa na ro baisted etir h-e’. O ro-chuala In fer maith sin
ron-gaibh congain cridhi, & ro baist espoc Bron. Iar sin ro
for-congair Patraic
for
Brigit & for a comharba co nach beth do gres gan fer graidh
'na comhuidecht. Is aire ro ghabh Nat
Fraich gradha sacairt.
ISinn aimsir cétna tuc fer do
dheiscert Breagh a mháthair for a mhuin co
Brigit dia h-íc, ár ba h-anfhabrachta, co ros-lai dia mhuin for foscad
m-Brigdi, & o tharaill In foscudh
rob óghshlán acétair.
I n-ARAILE aimsir ann ad-conncatur
Patraic chuca. Senadh
mor maille
fris. Do-raidh Lassair re
Brigit: ‘Cidh do-ghenam frisin sochaide tangatar chucaind’? ‘Cidh do biudh fil ocuibh’? ol
Brigit. ‘Ni fhil’, ar Lasair, ‘acht aen-chúra & da bhairghin déc
& becan loma’. Do-raidh Brigit: ‘Ata maith ann. Do-gentar proicept bhreithre De dhun,
& non-sasfaiter
uadh’. O thairnic do
Phatraic In proicept tucad an biadh co
Brigit dia roinn, & ro
bennach, & ro sasta In da phopul
De .i. samad
Brigte & samad
Pátraic, & ro ba
mhó cu mor a bhfuidheall ina in
t-adbar ro bhai ann ar tús.
ARAILI fer ro bhai i cill
Lassaire, & ro bui a ben occá fhacbhail, & nís-geibheadh cuit na codlad imailli fris, cu tainic
co Brigit do chuinghidh eptha cu ro
charadh a bhen h-e. Ro bennach
Brigit usqui dhó & Is ed
at-bert: ‘Tabair In t-uisci-sin tar In tech & tar
bhiadh & tar digh dhuibh fein & tar an leapuid a n-écmais na mna’. O do-ríne amhlaid do-rat In ben
sheirc n-dímhoir do-som conná faghbhadh
bheith 'na ecmais cidh i l-leth In tigi fris, acht for
a leath-laim eiccin. Laa n-ann do-chuaidh-sium for turus
& ro fhacuibh In mnai
'na codladh. O ra dhuisigh In ben at-racht co
h-anbhfhail & do-chuaidh a n-degaid an fhir cu
bh-facuidh uaithe h-é & gabhal mhara etarra. Ro
ghairm sí a fer,
& iss ed ro raidh, no ragad isin fairrce mina thised
som cuice. ARAILE bannscal d' Uib Maic Uais tainic do fhaighdhe co
Brigit, & bui i tercu do
gres roime sin. Co tard Brigit a criss di,
& adubairt Brigit, gibe teidm nó galar cusa m-bertha no ícfad;
& do-ronta samlaid, conadh amlaid sin do
neth a bethamhnus o sin imach. FEACHT ann tancatur caraid co
Brigit araile sollumun & edhpairt leo,
co
farcabhsat a teach dia n-eis cen choimhetuidhi. Tancatar merligh iar sin, & tallsatar na damhu ro bhatar isin tigh. Ad-racht abhunn Life friu, cu tardsat a
n-eduighi for adharcuibh na n-dam, cu ra impaset na daim otha sin
cusan inad a m-bui Brigit cusna
h-étaighibh leo.
FEACHT aili luidh Brigit: i
Magh Lemna do acallaim
Patraic. Bui ic procept shoscela
and.
IS ann sin ro chotuil Brigit risin proicept. At-bert Pátraic:
‘Cidh ar ro codlais’? Ro slecht Brigit fo
tri & ro raidh:
‘Fís at-connac’, ol sí.
‘Innis In fhís’, ol
Pátraic.
‘At-connac’, ol
Brigit, ‘cethra h-arathra
anairdeas ro airsetar an indsi uile; & resiu thairsedh a silad, ro aipthighedh in
bhuain, & tancatar topuir gheala &
srotha taitneamacha as na h-etrighibh. Eduighi geala um na síltoiribh & um na h-aireamnaibh. At-connac
cethra h-arathru aili atuaidh, ro
airset an indsi tarrsna, & ro soeiset an bhuain doridhisi,
& ro fhas In corcai ro shilsat fo chedair gur'
bo h-abaidh, & tancatar srotha duba as na h-eitrighibh,
& eduighi dubha um na siltóiribh
& um na h-airemhnaibh’. ‘Ni doiligh sin’, ol
Pátraic. ‘Na .iiii.
h-arathru toisecha ad-connacuis, misi & tusa
sin, silmaid cethir leabur in
t-soiscéla co silad irsi & creidmhe & crabhuidh. An bhuain at-connacais, na h-íí
thecat docum n-irsi & creidmhe sin trianar
fhoircetal-ne. Na ceathra h-arathra ad-connacais
atuaidh, na saebh-fhoircetlaidi & na bregaire
sin, laifid dar cenn In forcetul shílmid-ne’.
FEACHT do Brigit a n-Ard Macha do-lluidh dias
secce & dromlach uisce forro. Tancatar do
bennachadh do Brigit. Do-rochair In dronglach dia n-eis, & do-chuaidh druim tar ais otha dorus
ratha co Loch Lapháin. Acht
ni ro brisedh & ni thorchair banna aisdi. Ba follus do
chach bennachad
Brigte forro. Iar
sin adubairt Pátraic: ‘Fodhail ind uisqui for Ard
Macha
& for Airthera’, & ro-icadh gach n-galar
& gach n-ainces bui isin tir. LUID Brigit i crich bh-Fer Rois d' fuascalad chimedha bui isin crich. Do-raidh
Brigit: ‘In lece orum-sa In cimid út
amach’? As-bert In ri: ‘Gia no berthea dam-sa righi
bh-Fer m-Breagh uili, ni thibhrinn duit in
cimid
acht na dighis-sea fó era do-berthur
anmchoimhet oen-oidhche erut-sa dhó’. Ro artraigh Brigit deodh lai don cimidh & do-raidh fris:
‘In tan tuaslaicfiter
in slabradh dhit geibh in
n-ymmonn so, & ela for dha laimh dheis’. Do-gniter
amlaid. Elaid In cimidh la breithir
m-Brigdi. FEACHT do-luidh Brigit tar
Sliabh Fuait. Bui dasachttach issin t-sleib no oircedh na cuitechtna. O 't-conncatar na
caillecha h-e ros-gabh ecla
& uamun mor iat. Adubairt Brigit
risin n-dasachtach: ‘O dhat-rala ann pritchai breitir
n-Dé dhun’.
‘Ni cumngain’, or se,
‘gan umhaloit duit, ár it trocar fria muinntir In Coimded etir truagha & bhochta’.
IS ann sin do-raidh In dasachtach: ‘Car in
Coimdi, a chaillech, & not-carfa cach. Airmhitnigh In Coimdhe & not-airmhitnighfea cach. Ataigh In Coimdid &
not-atuighfea cach’. FEACHT do-ghuidh a
h-athair naemh
Brigte co n-dighsed co righ Laigen
.i. co h-Ailill mac n-Dunlaing do chuinghidh dilsighthe In chlaidhib do-rat dó fecht
aile. Do-thoet Brigit ar forcongra a h-athair. Tainic mogh
don righ do acallaim
Brigte & adubairt: ‘Dia nom-soertha don
fhog-namh ica tu don righ ro
budh am cristaidhi, & no fhoighenaind duit-si &
don Coimdhidh’. Luidh Brigit
isin dun & conatuigh di ascaidh cusin righ .i. dilsiugud In claidib do Dubhtach
& sóire don mhogaid.
‘Cidh ara tiber-sa sin duit-si’? ar an
rígh.
‘Do-bérthar clann t-soineamhail
duit’, ar Brigit, ‘& righi dot macaib & nemh
duit fein’. Adubairt In ri:
‘Flaith nimhe, ár níis-faicim,
nís-chuingim. Righi
dano dom macaib ni chuinghim ar am beo fein ar aird ann,
ár gniat cach a aimsir. Tabair dhamh cena fot
soeghuil a righi, &
cath-bhuadhaighi for
Leth Cuinn,
ár Is menic cocadh eadrainn’.
‘Do-berthar’, ar
Brigit, & isedh ón ro comailled,
ár .xxx. cath ro mhebadh roime ind Eirinn &
a nai a n-Albain tria bennachtain
Brigte. Tancatur h-Ui Neill i Laighnibh iarna ecaibh-sium. Tucsat Laighin a corp docum In chatha, cu ro
mhebadh rompa fo cedair. FEACT do Brigit ica
caerchuibh isin Currach co n-acai mac
leighinn
ana rith sece .i. Nindedh
scolaighi esein. ‘Cidh dot-gní anbhfhorusta, a meic leiginn’! or Brigit,
‘& cidh innsaighi amlaid sin’? ‘A chaillech’,
ol In scolaighi, ‘teighim docum nime’. ‘Ro-fhitir Mac na
h-Inghine’, ar Brigit, ‘is
mo-ghenar theit In turus, & ar Dhia dena
ernuighthi leam-sa cu rab reidh dham dhul’. ‘A Chaillech’, or an scolaigi, ‘nochan-uain dam, ár atat doirrsi nimhe osluicthe innosa & ad-águr
a n-dunadh frium. No mas acom thairmesc dhuit, guidh In Coimdhe leam gurub soraidh dhamh dul
docum nime, & guidhfet-sa Dia fort-su cu rob reidh dhuit,
& co r-ruca il-mhile lat docum nime’. Ro ghabh Brigit pater
leis, & ba craibhdhech o sin imach, & Is h-e do-rad
comman & sacarbhaic dhi iardain. Conid as sein
do-rala cumthanus mac leighinn In domuin re Brigit, co
tabair In Coimdhi doibh tria atach Brigte
gach maith fhoirbhthi chuinghid. LUIDH Brigit co h-espoc Mel co tised do thorainn a
cathrach dhi. O do-chuatar iar sin co dú i
ta Ceall Dara inniu, ba h-í sin
inbhuidh do-rala Ailill
mac
Dunlaing & cét marclach do fhinnchaeluch leis dar lar
Cille Dara, Tancatar dano
inghena o Brigit do chuinghidh neich don caelach, et
do-ratad era forro. Ro beanaid na h-eich fo a
marclaighibh fria lar. Ro gabhtha iarum suinn &
slipredha dhoibh, & ni errachtatur no gur' eadbair
Ailill In cét
marclach do Brigit. Conid de do-ronad
tech mor sancta
Brigte i Cill Dara, & Is e Ailill ros-biath na soeir
& ros-íc a dulchinne. Facbhais Brigit cu m-badh o Ailill mac
Dunlaing no bheth righi Laigen co brath.
FEACHT ann tancatar da
clamh co Brigit do chuinghidh almsaine. Ní
rabha araill isin coitcenn acht aen-bhó. Do-rat Brigit dona clamhaib In m-boin sin. Do-rinne In dara clam
atlugudbuide don Coimdhidh. Dimdach
immorro in
clam aile, ár ba diumsach. ‘Do-choidh’, ar sé,
‘cid mh' airi-si m' oenar ria boin. Cu n-ice
aníu, dano, ni rom-comhairmeadh-sa riam etir celiuda Dé & bhochta & lobhrai. Ni
bhiu dano i commaidh imon m-boin-sea’. Do-raidh
Brigit risin clamh n-umhal: ‘Ansa i bhus co
bh-faghthar ní dhuit, & teit as In clamh
dimsach út guna bhoin’. Is ann sin tainic fer co
Brigit
gu m-boin leis di, co tard don
clam umal. O dho-chuaidh immorro for set In clam
diumsach forfheimidh imáin
a bhó a oenar, co tainic for cula co Brigit & co a fher cumtha, co
raibhi ic glamhudh & ic imdergad
Brigte. ‘Ni ar Dhia’, ar se,
‘do-ratuis t' eadhpairt, acht Is ar lisdacht & tromdhacht rot-gaibh
frium-sa’. Tiaghuit iar sin In da clamh cum na
Berbha. Ad-racht inn abunn
friu. Elaidh In clamh umal cona bhoin tria bennachtain Brigte. Tuitid In clam
diumsach cona bhoin for a tharr risin n-abhuinn
cor' baithedh.
FEACHT ann tainic righan Crimhthain mheic
Enna Cennsealaig rí
Laigen, & slabrad aircit le i
n-edhpairt do Brigit. Fuath deilbhe duine isin dara cenn de & ubhall aircit isin cinn
n-aile. Do-rat Brigit dona h-oghuibh. Ro thaiscset na h-ogha gan fhis do
Brigit, ár ba mor no ghatadh a crodh & do-beiredh do
bochtuibh. Do-riacht clamh co Brigit, cu tard
Brigit In slabhrad dhó cen
fhis dona cailleachaib. O ro-fhedatar na
h-oghu Is ed
ro raidhset co bh-fheirg &
lonnus: ‘Bec a mhaith duinne’, ar siat, ‘do trocaire-si do chach, & sind fein i riachtanus a
leas bhidh & eduigh’! ‘Ataidh for antacadh’, ol Brigit. ‘Eirgidh
isin eclais In baile a n-denaim-si
ernaigthi, & fo-ghebhthai ann bhur
slabhrad’. Do-chuatar la Brigit. Gia do-ratad do bocht
fuarutur na caillecha In slabhrad.
FEACHT ann tainic ri
Laigen d' éistecht re proicept
& ceileabhradh dia
casc cu Brigit. Iar bh-fhorbhudh an
cheileabhraidh do-chuaidh In ri for sed.
In tan do-chuaidh Brigit do chaithimh
a proinne adubairt Loman clamh Brigte nach caithfedh ní no gu
tuctha dhó armghaiscedh righ Laigen, etir ghai &
sciath & claideb, cona bheirt foithibh. Do-chuaidh
techtaire o Brigit
a n-diaidh In righ. O
mhedhon immorro cu nonai don righ for merugud, & ní rancatar oen-mhile ceimenn
co tuc In t-armghaisced uadha & co tucadh don clamh. FEACHT ann at-connaic
Brigit araili duine secce & salann for
a mhuin. ‘Cidh fil fort mhuin’? ol
Brigit. ‘Clocha’, ol an duine. ‘Bidhat
clocha dano’, ol
Brigit. Do-ronta fo chedoir clocha don
t-salann. Tainic doridhisi an fer cétna
sech Brigit. ‘Cidh fil fort mhuin’? ol
Brigit. ‘Salann’, ol se. ‘Bidh salann dano’, ol Brigit. Do-ríne fo chedoir salann dona clochaib tre breitir m-Brigte.
FEACHT ann tancatar dá clamh co Brigit
dá n-íc don claimhe. Adubairt Brigit risin
dara clam nighi araile. Do-roine amhlaid. ‘Dena-sa’, ar Brigit risin clamh
aili, ‘fosaic & nighe h-fir cumtha amal do-roine-seom umhaloit duit-si’. ‘Acht airet co n-facamar’, ol se, ‘ni co n-faicfium. Cidh on, in
coir lat-sa, a chaillech, mhisi slan coam
ballaib nuidhibh & com etach nua do nighi in
claim granna út, & a bhaill dubhghlasa ic toitim de? Ni fiu leam-sa In nos a leitheit sin’. Ro nigh
immorro Brigit
fein In clam umul
truag. Adubairt In clam dimsach ro glanad ar tus on
claime: ‘Atar leam-sa’, ol se, ‘is
oeible teined mhoidhid triam
croicenn’. Ro linadh h-e do claime o a mhullach co a
bhonn ara anumaloit. FEACHT ann do Brigit oc
techt do laimh In espuic cu tarfas di
cenn puic do beith annsa chailiuch oifrinn. Ro opastar
Brigit In cailech. ‘Cidh ara n-opai’? ar an fer graidh .‘Cenn puic foillsighter
dam ann’, ar Brigit. Ro ghairm in
t-espoc In gilla tuc ind imaltoir,
& adubairt ris tabhairt a choibhsen. ‘Do-chuadhus’, ar In gilla, ‘i tech a n-gabhar puic, cu tallus poc méth as &
ad-uadhus mo sáith de’. Ro phend In gilla &
do-roine aithrige. Do-chuaidh iar sin
Brigit do laim & ni co n-facai In fuath.
FEACHT ann tancatar áighidh co
Brigit: at iat uaisli craibdecha .i. na secht n-espuic fileat a tilaigh ind airrter Laigen. Is ann sin for-congair Brigit for araili fer dia muinntir
techt dochum In mhara co n-dernad iasgach
dona
h-aighedhuibh. Teit In fer & a mhurgha lais &
tecmhaing ron dó. Saidhidh inn in
rónghai & cenglaid a theit dia laim. Tairrngidh in
ron leis In fer tar In bh-fairrce co traigh mara Breatan, cu bh-farcuibh annsin h-e for carraic iar m-brisiudh na téta. Ro cuired dano
in ron for culai, & a ghai ann, cu ro laa in
mhuir h-e forsin traigh ba comfhocraibh do
Brigit. Do-ratsat immorro iascaire Bretan curach do iascaire Brigte o ro indis
a scela dhoibh. Tainic iar sin tar muir co bh-fhuair a
ron i traigh mhara Laigen i bhus, co ruc
leis co h-áigeda
Brigte. ISin maduin do-chuaidh tar muir & do-rocht
dar muir m-Breatan doridisi dochum
Brigte medhon lai. Ro mhorsat na
h-aeighedha & In slúag
arcena ainm De & Brigte triasin
bh-firt-sin & triasan n-adhamhra. FEACHT ann do-ghabh mian araile caillech do muintir Brigte
im shalann. Do-roine Brigit
ernuighthi cu ro soudh na clocha i salann, & ro h-icad in
caillech. FEACT ann ro bui bachlach do muintir
Brigte oc bein chonnaid. Do-rala
dho gu ro mharbh peta sinnuigh la righ Laigen. Ro h-irghabhudh In bachlach lasin righ. Ro fhor-congair Brigit
for an sinnach taidhecht as in
caillid. Tainic dano cu raibhi oc cleasaibh &
oc cluiche dhoibh & don righ
la forcongra Brigte. O dho-roine in
sinnach a ghnímha do-chuaidh fon coill slan,
& slogh Laigen etir chois
& eocu & chona 'na deghuid. FEACT ann tancatar espuic co Brigit,
& ni raibhe aice ní do-berad doibh 'ar
m-bleagun na m-bó fá dhó. Tucait na bai In treas fecht don baili & rop uilli leo In loimm annsin inas cech m-blegun.
FEACHT ann ro bui meithiul ag Brigit ic
buain. Feraid fleochud mor i Muigh
Life uile & nir' tuit banna ina gort-si. Ba dia fertaibh immorro, ro bennach In dall
clairenech co tuc a súili dó.
FEACHT ann do-rala Brigit
cusin m-baintreabthaigh, cu ro marb
laegh a bo do Brigit & ro
loisc a garmain fai. Do-ríne Dia ar Brigit
ba h-oghslan In garma arnamharach & bui a
máthair og lighi In laeig.
FEACHT do Brigit &
d' espuc Eirc i Laignibh. Do-raidh Brigit re
h-espoc Eirc:
‘Ata cathugud itir do thuaith-si, & innosa
comraicid’. Adubairt mac-clérech do muintir espuic Eirc: ‘Ni doigh linn’,
ar se, ‘conid fír sin’. Senais
Brigit a ruisc In mac-cleirig. Do-raidh iar sin In mac-clérech: ‘At-cím-si’, ar se, ‘mo bhraithre icca marbad
innosa’, & do-rine aithrighi moir insin. FEACHT do Brigit oc
inghaire chaerach. Tainic gataidhi chuice & tall .uii. multa uaithe. Arói ro h-airmhedh In tret, & frith na multa a n-oighe tre ernaigthi Brigte. FEACHT do-ríne araile fer do mhuinntir Brigte midh do righ Laigen. In tan
tancus dia ol ni frith bainne ann, ar ro caithed re
Brigit. Ad-racht
Brigit do thesarcudh an truaigh, &
ros-bennach na leastra, & frith an midh a
comhlanus, et ba firt amhra eis-sein.
FEACHT ann tancatar na .uii. n-espuic a h-Uaibh Briuin Cualunn o Thealaig
na n-Espac, co bh-fuaratar Brigit i l-luc
re toebh Cilli Dara atuaidh. Do-fhiafraig Brigit da coic .i. do Blathnait, In raibhe
biadh aice. Adubhairt nach raibhe. Bá nár
la Brigit gan biadh aice dona noemhuibh, & ro
ghuidh
in Coimdhe co dicra co n-debairt in
t-aingel ria na bai do bleaghan In tres fecht. Do-bligh Brigit fein na bu,
gur' linsat na dabhcha donn ass, & ro linfatis
cidh leastra Laigen uili, co n-dechaid
in loim tar na leastraibh imach, co n-derna loch
dé, unde Loch In Ais
.i. Loch Leamhnachta inniu. Ro
morad ainm De & Brigte dhe sin.
Ár cach ní con-aighedh Brigit
forsin Coimdhi do-berthe di fo cétoir, ár ba h-e a sainnt: sasad bocht, dichur gacha documla, air-chisecht gacha truaigh. Ni raibhi immorro bhudh
naraighi, na bhudh fhele, na bhudh cennsa, na bhudh umla,
na bhud cunnla, a bud cuibdi ina Brigit. Ni ro
nigh riamh a lamha na a cosa na a cenn etir fhiru. Ni ro
dhech gnuis fherscail. Ni labhradh cen loisi. Ba
h-aintech, ba h-annac, ba h-ernuightech. Ba foidhidech. Ba foilidh i
timnuibh De. Ba cobhsaidh. Ba h-umhal. Ba dilghed-hach. Ba dercach. Ba comra choisecartha coimeta chuirp
Crist & a fhola. Ba teampul
De. Ba righshuidi tairismhe don
Spírut Noebh a cridhe & a menma. Ba diuid & ba toirrsech do truaghaibh. Ba h-edrocht
i bh-fertuibh & mirbuilibh. Is airi sin is
é a h-ainm itir duilibh, colum etir enuibh, finemain itir
fhedhaibh, grian etir
rennuibh. Is é athair na noem-oighi-sin, In t-Athair nemhdhai. Is é a
mac, Ísu Crist. Is é aoidi, In Spirut Noem, conid aire sin do-ghní In noemh-ogh-sa na mirbuile mora & na ferta
diairme. Is í furtachtaiges da gach aen bis a
cuimgi & a n-guasacht. Is h-i tracthus
na
tedhmanna. Is í tairnes feirg & anfadh an mhara. IS
í ban-taircetlaid
Crist. Is i righan In deiscirt. Is sí
Muire na n-Gaeidhel. Is e Colum Cille do-righne an
imann-sa do Brigit, & Is a n-aimsir
Aedha
mic Ainmerech
do-roine h-i. Et ba h-e fath a denmha. Anfud mor
tainic do Cholum Cille In tan
do-choid tar muir, co tarla i Caire Breacan, cu ro atuigh Brigit co tised feth dó,
& co n-ebairt ‘Brigit be
bhith-mhaith’. Nó Is e Brocan
Cloen do-roine, & as inann aim-ser a n-dernad
& ‘Ni char Brigit
buadach bith’. No as triur do
muintir Brigte do-roine h-i In tan
do-chuatar
do Roim cu rochtatar
Blasantiam. Co tarla fer do muintir na cathrach
dhoibh imuig, cu ros-fiafraig dibh In rancatar a leas
aighidhecht. Adubratar-som cu rancatar. Rous-fuc leis iar sin dia thigh, co tarla
doibh scolaigi ar toidhecht o Roimh, cu ro
fhiafraig dibh can as tangatar, & ced ara
tancatar? Adubratar-somh conadh ar áighidecht. ‘IS pudhar sin’, ar se, ‘ar Is h-é bés In fir-sea
marbad a aeighedh’, & ro
fhiafraighset-som sin tria thinchosc In scolaigi. Tucadh tra neimh doib i linn, cu
ro mholsat Brigit dia soeradh
& cu ro chansat ‘Brigit be
bhith-maith’ &rl. Atibhset an linn cusan
neim, & ní derna pudhur
doibh. Tainic iarum fer In tighi dia fegad dus in
ros-marbh In neim, & at-connaic iat 'na m-bethaid,
& ad-connaic ingin t-sochraid etarru. Tainic
iar sin isin tech, & ro bui for iarair na h-ingine & ni fhuair, & ro fhiafraig dibh
cidh do-choidh an ingen, & adubratar-som ni
facadur etir h-í. Do-ratad tra cuibrech forro-som co
marbhdais iarnamharach mina foilsighdis an
ingin. Tainic dano In scolaigi
cétna chuca arnamharach dia bh-fis, et
inuenit cos In uinculis, et interrogauit eos quomodo
euascrunt et cur ligati sunt. No cumad h-e Brenainn do-righne In n-imunn-sa. Tainic dano
Brenainn co Brigit co bh-fesadh
cidh ara tuc In bheist isin mhuir anoir
do Brigit sech na noemhu arcena. O ro-siacht tra
Brenainn co Brigit
ro chuinnigh co tartad a
coibhsina cinnus ro bhai gradh Dé oicce. Adubairt Brigit: ‘Tabair, a cléirigh, do coibhsena prius & do-ber-sa iar sin’. Adubhuirt
Brenainn: ‘on lo ro ghabhus-sa
crabhudh nocha dechadhus tar .uii. n-immairibh
cen mo menmain i n-Dia’. ‘As maith in
coibhsen’, ol Brigit. ‘Tabair-si dano, a chaillech’, ol
Brenainn, ‘do choibsin’. ‘Do-fhitir
Mac na h-Ingine’, ar
Brigit, ‘on uair do-ratus-sa mu menmain
i n-Dia ni thucus ass’. ‘Dar linn, a chaillech’, ol Brenainn,
‘as coir do bhiastuibh gia no berut anoir duit
sechainne’. No Is é Ulltan Arda Breacain do-roine an ymonn-sa ar molad do
Brigit. Ár ba do Dail Concubair do-som, & rop edh
dano do máthair
Brigte .i. Broicsech ingen Dallbronaigh. I
n-aimsir immorro da mac Aedha
Slaine
do-ronad fesin, ár it e ro
marbhsat Suibhne mac Colmain Moir,
for leth-laim Ulltain,
do-ronad:
Brigit be bhith-mhaith, bruth ordhai
oibhlech,
don-fé don bhith-fhlaith an ghrian
tind toidlech.
Ron-saera Brighit sech
dhrunga demhna,
ro raena remhainn catha gach tedma.
Do-rodhbha indonn ar colla cissao
an chraebh co m-blathaib, an máthair Íssu.
An fhirógh inmain go n-ordan
adhbhuil,
bum saer gach n-inbaid lam naemh do Laighnibh.
Leth-colbha flatha la
Pátraic Primhdhai,
an
tlacht uas lighaib, an righan righdha.
Ro bet iar sinet ar cuirp a cilicc
dia rath ron-braeno, ron-saera
Brighit. B.
Mor tra do fertuibh & do mhírbuilib
fon n-innus sin do-righne In Coimde ar
Bhrigit. Is sé a mhet cunná cumhaing
nech a fhaisneis acht mina thised aspal fein no aingel De dia fhaisneis: acht cena Is lor so ar dheismirecht dibh. O thainic tra cusna deidhinchaibh do
Brigit, iar fothugud & iar bh-furtacht cheall & eclas & altorach
n-imdha iar bh-fertuibh & iar mirbuilibh imdha at lir gainemh mara
no renna nimhe, iar n-desheirc & trocuire, do-ruacht iar sin Nindedh Laimhidhan o Roim Letha. Is aire dano at-berthea Nindidh
Laimh-idan frissein, ár ni tard a laim
fria thaebh o ro ghabh Brigit pater leis. Cunad h-e do-rat comman & sacarbaic do
Brigit & ro fhaidh a spírut
dochum nimhe. Atait a taisi isna talmandaibh gu cataidh & gu n-ordan & gu
n-airechus, gu bh-fertuibh &
mirbhuilibh. Ata a h-ainim amal grein isin bh-flaith
nemhdha etir claiscetal aingel
& archaingel. Et gidh mor a h-anoir abhus
coléic bidh mó gu mor In tan ad-rae ina lochrann
lainnerdha i comlanus
cuirp & anma i mor-dail lai bratha, ind oentuidh hyruphin & saruphyn, In aentuidh Mic Mhuire
óighe, ISann aentuidh is
uaisli cech n-aentuidh, ind aentuidh na
noeim-trinóite, Athair & Mac & Spirut
Noem. Ailim trocuire De uasail uilecumachtaig tre
impidi noeimh Brigte: ro
airiltnigim uile In aentaidh sin,
ra-issam, ra-aitrebam, In saecula!
Betha Shenain meic
Geirrginn
MIRABILIS DEUS In SANCTIS SUIS’ Ps. 67:36 ET
CETERA. In Spirut naom do roisce cech spirat, In Spirut ro lesaigh in
eclais cechtardhai .i. petarlaic &
nu-fhiadhnaisi o rath ecna & fhaitsine, Is h-e ro raidh na
briáthra-sa a gin In righ-fhatha
Dabid meic Iese don molad
& don adhamhrughadh fil do Dhia triana noemhu & triana fhirenu, amal at-beir
Mirabilis Deus In sanctis’ Ps. 67:36.
Oen didiu dona naemhuibh & dona firénuibh triasa
tainic molad & adhamhragud In Choimdedh
fiadh dainibh triasna fertuib & triasna mirbuilib do-roine Dia aire i talmain, In noemh uasal airmitnech
dia ta lith
& foraithmet i n-ecmong na ree-so & na h-aimsire
.i. sanctus
Senanus
espocus. Is ann didiu erdharcaigit In cristaidi lith
& sol-lumun a eitseachta
inti noeimh
Shenan In ochtai Kalainn
Marta arai laithe mís grene, Is indiu arai laithe sechtmaine isin bliadain frecnairc i
tam. At-fiadhat na h-eolaig ní
do bunad & do gheinemain anti noem Shenan, o ghuidhi & o forcetal do rath In prim-fhatha & in
aird-espuic innsi h-Eirenn .i. noemh Patraic, gein
t-Senain
& dona mirbhailibh
do-rine Dia aire .i. Seanan mac Gerrginn meic
Cobhthaig meic Builc meic
Dece meic Imchada
meic Cuirp meic Roduind meic
Luigdech meic Aililla meic Echadha meic Aenghusa
meic Fiachra Find meic Coirpri
Bhaschain meic Conaire meic
Mogha Lamha meic Luigdech
Allaid meic Cairpri Croim-cinn
meic Daire Dornmair meic Cairpri
Finnmhair meic Conaire meic
Etersceoil
meic
Eogain. Coimgheall didiu ingen Ernaig meic
Golbine máthair
Shenain, do Alltraighiu. Do-rairngair immorro In primh-fhaidh & In prim-apstal ro fhaidh Dia do proicept
d' feraib Eirenn .i. noemh Patraic, gein t-Senain. Air In tan bái
Pátraic ic proicept do h-Uaib Figeinti
& ic a m-baithius i n-Domhnach
Mor tancatar Corco Bhaiscind
gona righ .i. Bolc mac Decce, mur-choblach mor tar
Luimnech atuaidh cu Patraic,
& ro guidhseat
Pátraic fa próicept doibh
in la-sin & a m-baisted fo cedair. Do-raidh
Pátraic
friu-som airisiumh co
maduin ár ba scith In la-sin. Ro raidset Corca Baiscinn
re Patraic: ‘Ni
cumhgamait, ar Is fas ar crich dar n-eis cen ocu ica h-imchoimhet, & ita ar coblach cen nech oca recmait a leas
tindenus docum ar criche’. Do-luidh
Pátraic iar sin ina carput
co faiced cach h-e & cu ro-cluindis a guth
& proicept brethri De uadha, et ro creitset annsin do Dhia
& do Pátraic. Canuid didiu
Pátraic
in baithius doib
forsin abhuinn bui a comhfhocus doibh, & baistter innte
na sluaigh uile. Et do-ratsat
almsana mora do Pátraic. Bendachaid
Pátraic
iat-somh, &
do-raidh cu m-biadh imad ana & innmhusa i Crích Baiscinn co brath. Ro
áilset Corca Bhaiscinn for
Pátraic toidhecht leo do bendachadh a
criche & do baisted a m-ban & a
leanamh & a mogad for-fhacsat
dia n-eis. Ro raidh Pátraic
friu: ‘Nidam uain-siu do thuidhecht libh & imluadh mu
mhuinnteri tar In sruth-sa inunn’. Ro raidset Corco Baiscinn: ‘Ata’, ar siat, ‘coblach
mor linne dod timochar tar In muir, &
not-berum tairrsi cot uile mhuinnteraib cosaibh
tirmaibh, & dot-berum aris for culai’. Ro op
Pátraic aris dul leo, & ro raidh: ‘Ni fhetaim-si’, ar se, ‘facbhail na criche i
tu no gu tair a coisercadh & a m-bennachad
uile’. Et do-rat Patraic
bennachtain for Corca Bais-cinn, &
for-fhacaib buaidh cabluigh forro. Conid de sin ro chan
Pátraic In rann-so:
Ní
ró
do Chorcco Baiscind,
ní gó;
gen beth cloidim for a cliu
ni gébtar riu ni beas mó.

Do-raidh Pátraic re Corco Baiscinn; ‘In fil i focus duin airm as
budh reill damh-sa bar crich co ros-fegainn fein om
shuidhi & co rous-bennachainn as In maigin-sin’? ‘Ata eicin’, ar siat, ‘in tealach
thall’ .i. Findine. Luid Pátraic leo iarum for mullach
Findine & ro raidh friu: ‘An h-í so bar crich fria
Luimnech i tuaidh co rice In n-oician
siar’? ‘As si’, ar iat-som. ‘In roich’, ar
Pátraic, ‘in sliabh tall tuaidh .i. Sliab Ellbe, i crich Corca
Mruadh
in Nindois’? ‘Ni roich’, ar
siat. ‘Ro-sia re m-brath’, ol
Pátraic. ‘In roich dano bur
crich In sliabh thall tair .i. Echtgi i crich
na n-Desa’? ‘Ni roich’, ar siat. ‘Ro-sia iar cein’, ar
Pátraic. Beannachais
Pátraic iarum Corca Baiscinn & do-raidh riu: ‘Ni ricthe a leas
techt dam-sa libh an bhar tír, ár ita gein ocuibh i m-broinn mhna, & Is dó
do-radadh o Dia bur tir-si: Is iarnachul bheithi, is
dó fhoighentai & foighenus In cenel-sa Ua Figennte. Is e bus Patraic duibh. Et
bidh mór a cata In gein gignither lib. Mo-genar bias 'na
aircill. Et ann inis
tall tiar a m-beluibh In mara, In fil aitreabh innte’? ar
Pátraic, .i. Inis Cathaigh. ‘Ni fhil’, ar siat,
‘ar itá peisd adhuathmur
innte nach leicc a
h-aitreabad .i. Cathach a h-ainm’. ‘IS
amra’, ar Pátraic, ‘an
mind ordain & In lia loghmur & In mogh airmitnech sain-shercach oc Dia & oc dainibh In macan gignither ocaibh, ár Is ara chinn
coiméttar talam na h-innsi út i
n-óighe, ár Is ann bias a eiseirghi &
eiserghi shloigh moir do noemuibh maille fris’. Is ann sin ro raidh
Patraic oc taircetal gene Senain:
Gignidh macan
'san tir thiar
isin oilen os aician,
biaidh Corca Baiscinn fo
láimh,
feruibh, macaibh ocus mnaibh.
Bid án, uasal, ordnidi
ac Dia ocus ag daínibh:
mo-ghenar tuath ocus ceall
bias ar cul
in meic-sin,
WS moved the following six words from
their original place between the above quatrainsBidh urdraic
airmhitnech In mac-sin ar Pátraic,
‘uair do-bhera dhoibh sídh co n-imat gacha
maithiusa & dichur gach teadhma indlighthigh dia n-dernat
reir In meic sin .i. noimh
Shenán gu n-dechmhadaib & primitib &
almsanuibh do Dia & do
Shenán. Mairg dia manchaib immorro do-ghenat aimhreir in
meic-sin, ár do-bera Dia dighla troma forro In tan sin, cu
m-bia dith for a n-daínibh & for a
n-indilibh, & bérthar ith & blicht &
gach torad uathuibh iar sin, co m-beit fo gorta
& dith, chu recfa cach a mac & a ingin a crichaib ciana ar a
m-bethugud, mina rabhut do réir
Shenáin. Bidh urgna, oirdnidi a clanna isin bith freacnairc dia rabhut da
reir’. O ro raidh Pátraic
na briathra-sa, oc tairchetal gene Senáin,
& o ra bennach crich Corca
Baiscinn, faeidhis uasal-shacart
& deochan do Romanchaib
batar maille
fris, Maculatus &
Latius a n-anmanna, immaille re
Corca Baiscinn
da
m-baithius. Et i n-adaig do-rochtatar co
Pátraic, Is é
sin aimser
do-pritchaiset iris &
creidium Crist & do-ronsat baithius
& comna i crich Corco
Baiscinn. Is ann dano ro thoghsat na noeimh-sin recles doibh & port a n-eiseirghi do thaeibh puirt Innsi Cathaig don leth tuaidh i
n-ercomair Reilgi Aingil Dé, ár
ro-fhetatar ba h-i Relic In Aingil i n-Inis Cathaig no biath esseirghi Shenáin, & ba maith
leo-som a n-eiseirghi do beith i comhfhocus d' eiseirghi
Senáin cumadh aroen re Senán
ro dechsatais do mhor-dail
bratha. Nir' bho cian iar sin In tan boi mor-dhal Corca Baiscinn
ind oen-bhaile. Tainic dano
lanumain docum In airechta. Amal
do-rochtatur In t-airecht
ad-racht In drai boi isind airectus rompa. O 't-conncadar cach sin
ad-racht
in t-oirecht
uile rompa, ár ba mor anoir In druad
acu-som isin aimsir-sin. Faitbis In t-airecht imon drai,
& at-bertsat fris. ‘Ba linn’, ar siat, ‘do-deachaid dhuit Gerrginn aithech & a sheitig do-ghní do ureirghi’. At-bert In drui: ‘Ni do aithech do-ghniu-sa ureirghi, acht mac fil a m-broinn na mna thall, ár ad-resset Corcu Baiscinn uili roime. Is dó fhoighenat. Is e bus flaith doibh co brath’.
IN tan tra thainic aimser ghene In meic-sin
.i. Senán, tairisidh a mhathair ina
h-oenar ina lubhghort fria deiseabhair na grene, & tainic
aingel
De dia furtacht cona
raibhi docair di a tuismed a meic, & bennachais In t-aingel In mac rucad ann. In t-uaitne caerthuinn bai ina laimh oc
tuismed
a meic gabais talam cu m-bai fo blath
& duille fo cedair, & maraidh beous
in crann-sin. Nir' bho cian dóib iar n-gein In meic-si luidh a máthair do uisqui & a mac le 'na h-ucht. Tarasair iarum In mháthair for lomrad a smer don mhuine bui i comhfocus In topair, ár ba i tus
fhogham-hair ro genair Senán. Do-raidh In mac remhraidte asa h-ucht: ‘An de sin, a mháthair, ár is
proinn riana trath coir insin’. Oc Muig Lacha dano ro bhai ar tus aras & orba do
thustidhibh
Senáin riasíu ro genair
Senán. Bai dano orba n-aill doibh oc
Tracht Termainn. Ata didiu ré cian eter
in da fhorba sin. In tan dano ba h-áil
do thustidhibh Senáin
imeirghi do dhenam no thicedh Senán la no
da la rempaibh do denamh thighi & lias
& mhachad & gach comhnacal cena ricdis a leas da bheith urrlamh ara
cinn. Senán immorro Is ed ro gnith-saidhe
ar dhesheirc cabhair da gach oen ricedh a les, &
no bith urlam ar cinn a muinteri tech nua
aigi-sium. Feacht ann fergaighis a már fris-sium imon ní-sin,
& Is ed ro raidh: ‘A meic claindi &
ceniuil’, ar si, ‘as beg do tharbha dhuin’. ‘A mháthair’, ar se,
‘dena airisiumh & rat-fia comnacal’. ‘Do-aircebha dhuinne inni-sin’, ol In mháthair. ‘Do-aircebha co fir’, ol
Senán. In tan tra batar for
na briathraibh-sin con n-acatar cuca isind aer na liasa &
na
machadha & na nascu
& ind uile comnacal ran-catar a leas for-fhacaibset isin
baili asa tancatar. Cu ro fuirmeadh na bh-fiadnusi
isin maighin robo des leo a suidhiugnd. Ro moradh dano
ainm De & Senáin triasin firt-sin.
Feacht dano lotar Corca
Baiscinn for sluagad a Corca Mruadh
i Ninduis. Beridh dano nert foireicnech
na flatha Senán isin crich sin. O
ro-siactadur na sluaig crich Corca
Mruadh geibid for innred na
criche. Senán immorro Is ed
do-roine: teit i sabull n-arbha bai i comfhocus dó,
& cotlaidh ann cein batar na sluaig oc
innred an tire. IMpoit na sluaig docum a tire fein iar n-indredh Corca
Mruadh doibh. Facuibter Senán isin
t-sabhull ana chodlud ait a raibhe. O thainic tra cach
isin crich deis In t-sluaig día
n-duthaig fein, Is amhlaid at-ces In sabhull i
m-bui Senán, ina thor teineth for
lasad. O at-ces inni-sin tainic socraiti mhor dia
thesarcain. O thancatar i bh-focus don t-sabhall i m-bui Senán con n-acatar ba slan don
teinid. Lotar araile dibh isin t-sabull con n-facatar
ind oclach ina chotlud. Ro
triallsat araili dhibh a ghuin. ‘Anaidh fris’, ol
in fer maith ‘bes Is cara no Is coibhdealach dúinn fil ann, & Is h-e
ros-anacht In sabhall’. Ro fiafraigset can dó. Do-raidh Senán ba don t-sluag ro
innredset In tir do, & ni bui cara na coibhdealach dhó isin tir. O ro airigset iarum curbo
duine cu rath De h-e ro anaicset & ro idhnaicset
uatha as In crich co h-imlan. Luidh-sium co tech
araili fir mhaith i crich na n-aicme do chuinghidh dhighi, ar ba
scíth & ba h-itadach oc imdeacht a n-diaidh In t-sloig. Bui dano fleadh urlamh isin tigh sin do ri na
tuaithi. Ro h-eradh dano Senan & luidh
cen biad cen dig
as In tigh. Tainic In ri docum an baile do
chaithimh na fledhi 'ar n-imthecht do
Shenán. In tan dono at-cós dó
taispenad an bhídh & In leanna frith,
na uisqui bren & na biadh bren. Ro ingantaighset na sluaig In gnim-sin. Do-raid In ri: ‘Inn dechaid nech uaibh fo era
bhidh nó leanna’? ‘Ni dhechaid’, ar siat, ‘acht
oen-gilla do lucht no aes na creach tainic sunn do chuinghidh dighi, & ni
tardad dho’. Do-raidh In ri: ‘Tiaghar a n-diaidh In duine
sin, ár Is duine co rath De h-e’. Do-cuas a n-diaidh
Senáin, & tucadh dochum
an tighi, & ro bennach In biadh & In linn,
& do-dhechaid
a m-blas coir dhoibh,
& ro ingantaighset na h-uili do connuic In mirbuil-sin. Laa n-aill do-luidh
Senán co n-damhaib a athar leis a h-Urrus aniar da m-breith sair do Mhaigh Locha co
n-faca In muir lan ara chinn. Ba focus dano
adhaigh In tan
sin. Luidh do chuing-hidh thighi aeighed
co Dun Mechair bai i comfhocus
do. Ni raibhe dano Mechar ina dhún In adaig sin, & ro dhiultsat a
muntir fria Senán. Luid
Senán for cula docum In mara, do fhunnraidi tragha, & ní raibhi i
comfhocus dó tech ele dia rachad annsin. Amhail
lotur a dhaimh reme a tracht In mara
co n-fhaca In mur-traig ara chinn. Imanaid a dhamha
iarum tár In traigh. Amal ruc Senán
a chosa tarsin adhart suas for tir co forcluin in
tonn oc bein ria shaluibh. Sóaidh a menma fris
in tan sin, & iss ed ro raidh: ‘IS lor dam a fhat i tú occ
on
loechdhacht-so’. Brisidh iar sin In gai bai 'na
láim, & do-righne crois de, & saidhidh i talmain, & slechtaid fo tri aice do Dia. Luidh dana caibhdhen & ro aircset In aidchi-sin dún
Mechair, & ro ortsat a mac, & rucad a ben a m-braid;
& ni ro h-aitreabhad o sin ille In dún, &
nicon dingentar co brath. Luidh Senán co
farcuibh a dhamha oc a athair, &
teit iar sin, & geibhidh bachaill o
Cassidan ancharadro gabh recles i crich Urrais. Do Chiarraigi Chuirchi dano, do
Cassidan. Leghaidh dano
Senán a shalma & a
ord ecalsa la Cassidan. Luidh dano Senán do
legad cu Notail cu Cill
Manach Droichit i crich Osraigi. Ba h-e, immorro ord bai oc un scoil
.i. no theighedh cech fer don scoil In la ro-soigsed
dó inghaire laegh na cille. In lá dano do-rala do
Senán techt do inghaire na laegh In tan
no imaineth a laeigh roime i l-leth-sea ticdis na bai
ina
n-diaidh. In tan no imanad na bai i l-leth n-aill ticdis na laeigh 'na
n-diaidh. Is h-i comhairle do-roine
Senán fris-sodhain. Do-rad
tóruinn dia bachaill etarra & na laeigh & tar
in m-brugh a m-batar, & ni lamad nechtar dhe
techt do shaiged araili tar In torainn-sin, & ro ghnith
Senán amlaid sin gach la
ro-soiched dó ingaire na laegh. Téighedh dano
Senán
do denum a leighinn
iar sin co ticedh trath tabarta na m-bo dia n-innis. O ro-chuala Senán
a radh do Crist fria apstalu, Si
quis inter uos uult maior fieri, sit uester minister et
seruus’ Mt. 20:26 ro ghabh do laim
don scoil athaighidh in
muilind. Bliadain dano núna & gorta moiri In bliadain sin. Batar da latrainn isin
crich oc slait chaich. Ro raidhset i n-araile aidchi: ‘Cidh do-ghniaid innocht do iaraidh
neich dún’? ‘Raghmait’, ar fer dhibh, ‘do mhuileann Cille
Manach, ár bidh aein-fer ann cech n-aidchi
oc bleith arbha,
& oircfimit an fer-sin, & do-beram cucainn in
t-arbur’. Lotar cu m-batar a n-dorus in
muilinn. Fegait tria tholl na comla co n-fhacatar
in dias isin muilinn,
indalanae oc leighiunn, araile oc trathairecht an mhuilinn. At-berut iar sin eturra: ‘Cidh do-ghenum? In
bh-foiberam na fira’? ‘Ni fhoiberam’, ol siat,
‘ár In fer fil oc bleith Is leis fesin In t-arbur
mheilius, & ni h-inann muinter dhoibh,
& raghaidh dia thigh acht cu roisc dhó a
bleithech, & raghmait 'na dhiaidh, & oircfimít h-e,
& bermait linn a arbhur & a
fhodhbh, & do-ragham iar sin docum In muilleora & oircfimit h-é,
& bermait a arbur uadh’. Ro ansat iar sin
gu tairnic In bleithech. Scoiris In t-oclach bui og
bleith In arbha issin
muilinn. Iadhais dano Senán a leabhur & contuil. Bui dano a chele cen
codlud. Anuid na ladrainn
a
n-dorus In muilinn co maduin. O thainicc In madan osluicid
Senán
in muilenn. Tecuid
na ladrainn chuige isin muilenn
& do-raidhset fris: ‘Cia ro bui itt farrad cein ron-boi ic leiginn & ic
codlud’? ‘Nir' bo machtnadh’, or Senán, ‘cid
h-e no beth ann, inti dia n-ebhradh’ Non dormitabit neque dormiet qui custodit
Israhel’ Ps. 120:4. ‘Caide-sidhe’?
ar siat-sum. ‘Atá i bh-fogus’, ar
Senán, ut dicitur:
Praesto est dominus omnibus inuocantibus
se’ Ps. 144:18. Do-ghniat immorro
aithrighi na latrainn, & ro laiset
in aentaidh re Notail,
& ro fheidhlighset iar sin ina
chomhaidecht cein batar
beo, & it iat fein
ro innis In scél-sin.
Aidche n-aill
do-luidh Senán do cuinghidh cainnel cusin
coic do bleith In arbha. ‘Ni
fhileat coinnle tumtha agam’, or an coic,
‘acht aen-chainneal, &
ber-si lat coleic, & berthar cainnli duit acht co
tumthar’. Luid as Senán
dia
muilinn & a aen-chainnel
lais. Fo-cerd dano menma In coca thairis cur' bhá slan a sechtmain. Is ann do-raidh In coic: ‘IS machtnad linn na tic In muilleoir do chuinghidh cainneal
& se ic bleith gach n-aidhchi’. Luid didiu i
tosach aidche dia fhis cinnus no
meileadh cech n-aidhchi, &
fegaidh tria tholl na comlad co n-acca In cainnealbra
occa & In muilenn for bleith a oenar, & sesium oc denam a leighinn. Luidh as In coic iar sin dia
thigh. Do-thoet dano arís arabaruch im iarmheirghi
dia fhis cinnus dom-both isin mhuilinn. Co n-aca
in cainneal cetna for a cainnelbra feibh ro bhui tosach aidhchi.
Luidh dano In coic dia thigh in
fecht-sin, & do-toet doridisi co n-acai samlaid. Ro scaich la sodhain In bleith, & scoires in
muilenn a aenar & do-berur In cainnel don
coic. Ba derbh immorro lasin coic ann side ba
sí In cainnel tucadh uad ro bhui oc
Senán ar caithimh cech n-oidhchi co cenn sechtmaine & ní ro didhbhadh. Teit In coic dano & at-fet do
Notail inní sin. ‘As mac
raith do Dia’, ar
Notail, ‘in fer isa scela sin. Timaircfidh
muinntir do Dhia. Do-gena Dia mor do fertuibh
& do mhirbuilib aire. As coir bheith 'na fhaitchius, áir bidh mairg donti do-gena a aimreir. Mo-genar
dontí bus riarach dhó’.
Luid Senán laithe
lá aidi, la Notail,
for tirus co Cill Mhóir Arad
Tire. Amal rancatar dorus na cille co n-fhacatar in
sochraite n-dermhair oc cáine & oc
toirrsi .i. aen-mac tuisigh na tuaithe robo
marb acu & se ica breith dia adhnacul. O
't-conncatar na cleirig a n-docum ansat
ara cinn, & ro raid In ben friu: ‘Ar an
Coimdhi dia n-adhraidh, a clérchu, to-dhúiscidh dam-sa mo mac marbh’!
‘Monuar dhuit, a ben’, ar Notail, ‘a
n-at-bere: Is la Dia a chomus In gnima sin &
ni la duine’. ‘Ar bháide & ar trocaire’, ar In ben, ‘áilidh-se lem-sa an Coimdi-sin cu ro
thod-huisce dam-sa mh' aen-mac’; & do
berad In mac a bh-fhiadhnusi
Notail. ‘Na tuc ille In mac’, ar
Notail, ‘acht tabair do
Shenan’. ‘A mo shruith’, ar
Senán, ‘ni coir a n-at-beri’. ‘As coir eicin’, ar
Notail, ‘ar Is duit ro ceduigh Dia
to-dúscadh In mheic, et
geibh In mac fot coim, ar as ced duit’. Ni lamhair dano
Senán
friththairisium
friá aidi. Gaib-hidh In mac fo a
coim, & ro dhluthaig
fria cridhe, &
do-ghni ernaighthi n-dicra air
maille deruibh. Nir' bhó cian tra gu
cualatar In mac oc labhra fa coim Senáin,
& do-rat In mac beo do
Notail. Do-rat Notail i
l-láimh a mháthar. Ro
morad ainm Dé &
Notail & t-Senáin triasin bh-firt-sin. Lotar iarum na
cleirig dia cill fein o ro
gleset In les frisa tancatar. Ro leth tra clú
Senáin fona cricha da gach leth ara
mhet d' fertuibh & do mirbuilibh do-ghnith
Dia aire. Ticdis na tuatha & na cenela as gach aird ina dhócum: foirenn dibh co n-almsanaibh
& co n-duthrachtaibh, foirenn aile do chuinghidh almsan, foirenn do cuinghid a n-ictha o
gallraib, foirenn do ghabhail a anmcairdiusa,
foirenn da cur a n-aentad fris & do ail cu ro
ghabad
inad reampaibh. O ro airigh
Notail inni-sin ro raidh fria
Senán: ‘A brathair
inmain, as mithig duit
dul do ghabail inaidh riasin popul fuil 'god togha’. Do-ráidh Senán: ‘A athair, a Notail, ni coir inni
it-berid, ár ni
h-edh sin domidar-sa acht bheith i mainchine acut-sa do
gres’. Do-raidh Notail: ‘Ni
h-amhlaid bias, acht eirg & geibh baile risin popul
fil 'gut furnaidhi’. ‘A athuir thogaidhi’, ar
Senán, ‘cidh no rag & cia h-airm
i n-gebh inadh’? Do-raidh Notail:
‘A meic inmain, faillsighfidh duit inti fil 'gud
togha In maigin a n-gebha’. LUIDH Senán do
comhairli a aidi
.i. Notail i cenn shéta
&
do-beir Notail a
bennachtain dó, & geibhidh
Senán a n-Inis Coirthe do thaeibh na Slaine i crich Ua Cennsilaig. Do-ghni dano aentaidh &
M'oedhoc
Ferna Moire. Timnuid M'aedoc a baili dia eis do
Senán & a bachaill, &
geibhidh aipdine Fherna déis M'oedoc.
Teit as a apdhaine
do Roim. Teit o Roim d'
acalduim Martan cu Torinis. Is ann ro bhui
Martan oc scribhiunn t-soscelai ara chinn-som. IS
ann ro raidh Senán: ‘Ropadh
amra lium comtais iat na lamha ut at-cím oc on
scribenn do-berad sacarbaic dam i laithe mo
éitsechta’. ‘Bidh iat ecin’, or
Martan. Et do-ghniat a
n-aentaid ann sin,
.i. Senán &
Martan, & do-beir
Martan do Senán i
comartha a n-aentad In soiscéla
ro scribh ara cinn. Is essidhe soscél
Senáin inniu.
Luidh Senán iar sin
do saiged Eirenn co toracht cu Cill Muine co
Dabid. Do-ronsat a n-aentaid annsin Dabid
& Senán, & do-rat
Dabid a bachaill do
Senán a comartha a n-aentad.
Luidh iar sin Senán
for muir do shaiged Eirenn,
& gabais ind ailen Arda Neimidh i crich Ua
Liathain, & anaidh annsin fria re .xl. la & aidhchi, gur' fhaillsigh Dia do
inad a eiserghi. Tainic dano Raphel archaingel d' agallaim
Senáin, & do-raid fris:
‘Viriliter age et
con-fortetur cor tuum, quia ad te Dominus tantam
familiam congregabit’ Ps. 30:25. Eirg
dano, & geib inad risin mor-popul
fil
agut furnuidhi’. ‘Ceist’,
ol Senan, ‘cia leth no rag, & cia baili
i m-bia mo eiserghi’? ‘Ni tainic duit cu
sodhain’, ar In t-aingel, ‘ar ita
do lín In popuil do-rinolat chucat cu nach
tallat ocut ind oen-bhaili. Conudh aire sin gebha-sa congbhala imdha ar tús, & ro seis
iar sin cu maighin i m-be h-eiserghi’. Facbus Senán
drecht dia muntir ann sin, & luid for forcongra in
aingil
cu rainic Inis Cara i toibh Luae, &
fothaigis eclais do Dia ann. Is ann tancadar lucht
luinge a tiribh Letha dia n-oilithre ind Eirinn, cóic deichnebuir a lin uili do aes foirfe. Ro tog didiu gach dechnebar dib
a men-marc do naemuib Erenn, & ro laiset for a
muinterus riasiu tistais asa n-duthaig fein, & ro laiset forro ainecrus a n-indtige & a
n-imtechta co toirsitis Erinn .i. la
co n-oidce do gach ceitirn gusa naom asa muindterus no togad do luamairecht
a
n-imramo co roised cach gusa noem do-raega. It e dono naoim do-raegatar
.i. Findia &
Senan & Brenainn
& Ciaran &
Bairrei. A l-lá dono do-ralo do muindtir t-Shenain enechrus an imrama, ro raid an luamaire:
‘Cuich an la-so
aniu’? ‘Lá muindtere
Senain’, ar siat. ‘Torced cobair co luath
uadaib ma ta ocaib nech nos-toire, ar do-rala an gaeth
anarnagaid’. At-racht espoc Mula dib fo cétoir, & as
ed do-ralo ana laim cnaim na lairge air, áir as í uair ro batur ag proindechad; &
bendachuis In aer & at-bert: ‘A t-Senain,
tiged cobair go luath, & taet an gaeth ina
coir’. O ro raidh espoc
Mula na briathra-so tarla In gaeth ina n-diaidh isin
bhrut, co nus-tarla 'na feth choir, cu ro ghabhsat ic
Corcaig. Anuit a mhuindter la
Barrae. Lotar olcena cu
Senán, co h-Inis Cara, & ba foilid friu, & ansat
aice a muinter fein .i. espoc
(Ioh)áin & espoc
Mula a n-deichenbur, & tiagur uadh la muintir
co Finnia & Ciaran
& Brenainn. Is AND sin tancus o righ Raithlind .i. o
Lugaid Cíchech, do cuingidh arrad co Senán. Do-raidh
Senán frisna techta nach biath fo chis do
righ
talmanda. Ba lonn la
Lugaid ind aithesc-sin, & do-raidh re
muintir: ‘Beiridh mo each m-buadha cusin clérech, & biattar ar arbur
aice h-i’. Tucadh iar sin In t-ech co
Senán, & tucadh a lind in
proinntighi dia fothracad, & baitter
acétoir In t-each isin linn, conná ces di acht a
cara uasin lind; conadh de do-garar Inis Cara, ar ba Tuaim n-Aba a h-ainm
co sin. O ro h-indisedh do Lugaid a
ech do bhadhud do-luidh co bh-feirg & lonnus co Senán, &
baghaidh fris cu mór. Fergaighius Senan
fria Lugaid
& do-raidh na
gebhtha righi cu brath uadh for Uaib Echach, et do-raidh beous no ghetad nem & talmain aire mina
thugad a reir dho. Do-batar immorro da dhalta ag
Lugaid .i. Aedh &
Laeghaire, & do-raidhset-side ris: ‘Tabhuir a oighreir don
clérech’. Do-rat iar sin
Lugaid a oighreir doibh-sen & do
Senán, & facbhuidh
Senán ordan do gres for cloinn Luigdech. Do-rat dano Aedh & Laeguiri
a oighreir do Senán, et for-facuibh Senán
doib-sium rigi h-Ua
n-Echach ocu do gress cen tiactain eatarra cein
do-ghneat reir Shenáin. Cunad
de sin ro chan an file co rath n-De
.i. Colman mac Lenin, an laidh:
Aeinis
Senan tes ind ailen Arda
Neimidh,
fria crabudh ceart, cídh
nach co m-maith ba feacht feidhil.
Feidhligius ann cethracha la la fir-fiadhait
no gu
tainic Raphel aingel cruth
ad-fiadhait.
As-rubart ris Raphel aingeal ro ataire
ára
tesseadh, taghraim sonae, do Tuaim Aibhe.
Fothaighius altoir iar suidhiu isin
tuaim-sin
la breithir n-De feidhligius ré isin ruaim-sin.
Raitti ris-sium o
Lugaid lonn lith co maithgreim
arradh co m-brigh cen
nach drochrainn do righ Raithlenn.
As-bert Senán
frisna techtaibh tograim n-allmhar
nach beth fo chis, na fa fhoghnam do righ talmhan.
Lotar a techta co
Lughuidh cosin n-aithesc:
fochtais forro cen nach n-aithiusc coir a
cleithescc.
Búi ech amra lassin Lugaid, fer
co n-déine,
aille da each ni frith ara m-beth
a nd-Éire.
‘Beiridh mh' ech-sa cusin clérech, lith no labhrad,’
‘tré breithir m-brais cu ro biattar lais ar
arbur’.
Cosin anall ba h-edh a h-ainm, Tuaim na h-Abha,
cunudh de ata iar suidhiu, Inis
Cara.
Do-luid anes riu ri Raithlenn, ruathar
nuallach,
ar beluibh caich
gur-rabáidh fria Senán sluaghach.
IS edh is-bert risin cleirech Lugaid Cícheach
tre
labhra lonn a bhreith a n-uisci trom thirech.
Fo bith a n-as-bert fris Senan, sasadh n-allmhar:
ní seol sidhe, ni gebhthar uait righi talman.
Ni gebhthar uait righi rathach, ruathar creachach,
tre breithir naeim ni bat
suthach ar Ib Eachach.
Acht mina thabra mo reir-sea, gnim gu
n-glanbhail,
radh as-robhart gétad orat nemh is
talmain.
‘Nocha maith do-ghni-si, a
Lugaid, gnim gu n-gartghail,’
‘Senán soer sreidh tabair do a
reir’, ar a daltaibh.
Tabair a oighreir don clérech, cruth ro techta,
cen labra len, curap scel co deireadh m-beatha.
Do-rad Lugaid reir
do Sheanan ara bh-fuighled, do-breth fír ordan fonn foghlach do
clainn Luigdech.
O
do-ronsat ógreír Shenáin,
sássad sainricht,
in dís máraen Aed ocus
Laegaire laindreach.] O do-ronsat oighreir
Shenáin sloindti aiffrinn
do-bert doibh la
sídh Is so-chlainn righe Raithlinn.
As-rubhairt briathar ind apstail shaerus saetha
righi nat baeth d' Aedh Is do
Laeguire laechdha.
O ro clai-sium cath for deman ni len
claoine
mór do ghradhaibh do-ratad dhó
daltaibh
aine. Ainius
FOR-facuibh Senán
iar sin ochtur dia muintir a n-Inis Caro im Cillín
& im Fheichin, mac-saidhe righ Múscraighi &
dalta do Senán
h-é. LUID Senán iar sin
la forcongra n-De cu ro ghabh a n-Inis Luinge, &
fothaigis eclais
innti. Is ann sin tancatar na
noemh-ógha a dhochum .i. ingena Brenainn
righ O bh-Figeinte, & ros-idbrait do Dia & do
Shenán. Ba h-i sin primit Eoganachta Gabra do
Senán. Facbaidh
Senán iarum In recles leo-som.
lineation jumps from 2153 to 2155. An
empty line-break Is inserted here.
LUID Senán as-side
co h-Inis Moir i nd-Irrus
Deiscirt. Nous-beir In gáeth seice cu
ro gabsat a n-Inis Tuaisceirt. Anais dano
Senán i suidhiu & fothaigis
eclais do Dhia innte & facbais drecht dia
muintir innti. LUID Senán iar sin
cu ro ghaibh a n-Inis Moir &
fothaigis eclais innti. Tipra asa tabartha usce
doibh, do-luidh ben do lucht na h-indsi do nighe
eduigh a meic ina docum. At-connaic espoc Sétna inní-sin,
& ro raidh: ‘IS olc In gnímh
út’. ‘Cía gnímh sin’? ar
Libern mac
Daill. ‘Bannscál ag nighi
eduigh a meic as In tiprait asa tabarr usce oiffrind
dún’. ‘Do-choidh a mac uaithi dar or n-Éirenn’, ar
Libern. Is ann bai In mac In tan sin oc cluichi for bru inn aille i bh-fiadhnuse a máthar. Do-fhuit In mac isind all. Goilis In bannscal a n-diaidh a
meic. ‘IS olc dhaibh In dun-orcuin do denumh’, ar
Senán. ‘At-damam pen-nait forainn’,
ar siat. Do-raidh Senán: ‘Eirigh-si, a escuip
Setnai, ar ita fochunn duit a m-basugud In mheic,
& beir
lat Libhernn,
& facaib é for an carraic gu ruca Dia breith
fair, & tuc lat a mac don
mhnái’. Luidh espoc
Setna cu farcoibh Libern In a
carraic, & luidh for iarair In meic, cu
bh-fuair isinn orcel i raibhi, & se oc cluichi frisna tonna .i. do-roicdis na
tonna a dochum cu tibhtis uimme. No thibhedh-som frisna
tonnuibh, & do-bereadh a bhais fria h-uan na tonn, & ro lighedh amal uan lemhnachta, et bui In mac annsin on trath co araile. Geibhidh espoc
Setna In mac chuigi isin noi, & do-beir do
Senán, & do-beir
Senán dia máthair. Do-raidh
Senán fria h-espac Setna: ‘Eirg & tuc
Libern
as In carraic, ar at-ciu is
coindircleach a breithium fris. Ni tic in
muir chuice fot a bhachla gacha lethi uad’. Luidh
iar sin espoc Setna,
& do-beir Libern
lais as
in carraic co h-airm i m-bui Senán.
Do-raidh Libern: ‘Ni
má dhun cia no beimis inn aice neich im usce sunn’. ‘IS ara fíad duit-si’, ar
Senán, ‘ár ita tipra fot cosaibh
isin bhaile i tái. Saidh do bhachaill ra taebh do
coisi isin talmain & do-theperfea usce
duit’. Saidhid
Libern a
bhachaill la taebh a choisi isin talmain, & do-eiprinn fo
cétoir topur
firuisce as In maighin-sin,
& Is h-e a h-ainm, Tipra Libernn. Do-raidh espoc
Dalann: ‘As criata brisc In talam: nochnaife In muir
& beraid leis ar reilgi-ne: ni maith In baili
eiseirghi dun’. ‘Nib amlaid sin bias’, ar
Libern, ‘acht tabhair mu da bhonn-sa frisin muir
in tan do-ghenaidh mo adnacal, & nom-bia-sa o
Dhia na brisfe In muir In talmain sin o sin amach’; et ro comailled amlaid. FACBAIDH Senán
espoc Dalann &
espoc Setnai &
espoc Eirc &
Libern
mac In Daill &
araili fir noemu maille friu a n-Inis Moir,
et do-luidh Senán
cor' ghabh a n-Inis Caeirech
& facbuidh drecht dia muintir indti. Do-luidh Senán as sin cu ro ghaibh a n-Inis Connla i crich Ua
Setna, & fothaigis
eclais ann, et facbaidh dís dia
muntir ann .i. espoc
Fiannai & espoc
Findein. Is AND sin tainic Raphel archaingel d' acallaim
Senáin, & ro raid: ‘Tair leam co ro faillsigiur duit bhaile i m-bia h-eseirghi,
ár Is mithig la Dia a rochtain duid’. Lotar iarum Senán
& In t-aingel cu m-batar
for mullach Feis. Is annsin do-raidh in
t-aingel fris: ‘Feg lat In n-indsi tall:
is innti bias h-eiseirghi & eiseirghi shlóigh mhoir do naemhuib maille frit. Ni fhil a
n-iarthar betha ailen Is noeime. Ni dernad tocradh Dé
ann. Ro fhaidh Día péisd adhuathmhur da
imchoimhet cona ro aitreabdaiss coraidh náit meic mallachtan innti, acht gu m-beth a naeime ar do chind-sa. Do-cuirfither romat-sa In bhéisd út as inn
ailen na ro craide do muintir a
comaitriubh frie, ar Is mithig la Dia do dhul-sa do
chumhdach ecalsa isin n-oilen sin. Bidh uasal airmheitnech an eclais-sin. Bidh cenn crabhuidh
& bidh topur ecna iarthair betha’. Bid dín attaig do Gallaib & do Gaedealaib. Ro raid
Senán frisin n-aingel: ‘As mithig leam-sa inní is
mithig la Dia, ár Is ed connaigim-si do gres, inní Is tol do Dia’. La sodhain tocbhait na h-aingil leo h-e cusin licc cloichi for a m-bídh ina
shuidhi do mhullach Fessi, cu ro fhuirmit for tulaig aird
a medon na h-indsi, conudh de sin itá Ard na
n-Aingel & Lec na n-Aingel a n-Inis Cathaig. Canait
molad do Dhia isin maighin-sin .i. Senán
& na h-aingil,
& lotar iar sin do shaigid na piasda cusan inad a
raibhe an péisd.
O 't-chuala an peisd iat, ro craith a cend, & ad-racht a guairi
fuirre & a gairbh-driuch, & ros-feg co
h-ainserg ainniardhai. Nir' bhó ciuin, cairdemail, cennais
in fegad do-rat forro, ar ba h-ingnad le nech
aile da h-indsaigid ina h-indsi. Do-ching dono a n-a
n-dochum co tren & co tairptech, cu ro crithnuigh In talam fo a cosaibh. Ba h-eitigh, anaithnid, angbhuidh,
adhuathmhar an míl doeirig ann. Airrter eich
lé: rosc loindrech lasamain 'na cinn os
sí feigh feochuir fichda fergach faebhrach for-dherc fuilidhe firamhnus forluaimhnech. Ba doigh la
nech Is trit no theiged a rosc In tan ro shilled
fair. Da chois urgrana imremra foithe iar n-airrter. Ingne iarnaidi fuirre do-boingdis
frasa teinedh as na h-ailchibh cloiche airm i cingdis tarrsa. Anal tenntidhi le, no loiscedh amal gris. Midhbolg aice cosmhuil re bolg-sidhe. Eithre muirmhil fuirre
iar n-iartar. Ingne frithrosca iarnaidhi forra-saidhe. No lomraitis forrúsc in
talmhan leo In conuir no theighdis a
n-deghaidh na píasta. Is cuma no imthighedh muir
& tír In tan ba h-al dí. Ro fhiuchad didiu in
fairrce ar mhét a brotha & ara
neimhnigi In tan no cingedh innte. Ní Is n-etfaitis ethra, ni
térnai uaithi ó sin inall nech
at-fessed a scéla. O do-rocht iarum an péisd cu
feochair cusin maigin i m-bui
Senán, oslaicidh a craes cu m-bó
reill a h-inathar
tar In croes docum In cleirig. Do-thocuib
Senán a laimh la sodhuin, & do-bert sigin croichi Crist ina h-aghaid. Sochtais In pheisd iar sin, et Is edh so ra ráid
Senán fria: ‘At-berim friut’, ar
sé, ‘ind ainm an Athar & an Maic & In Spírto Nóib, facuibh an
n-indsi-sea, & ni derna urchoit isin crich tarsa raghai na isin crich cosa ricfa’. Luidh acedair in
péist la breithir Senáin
as ind ailén gu riacht Dubloch Slébi Collain, & ni derna
urcóid do neoch co rainic sin na iar rochtain,
ár ni lamhair techt tar breithir
Senáin.
LOTUR dano iar sin
Senán & na h-aingil for deisil timcheall na h-indsi cu rancatar aris Ard na n-Aingel iar coisecrad
doibh na h-indsi, do-raidh Senán frisind aingel: ‘Is amhnus In muir fil imon indsi,
as doigh popul
imnedach indti’. ‘Gidh
amhuus’, ol In t-aingel, ‘gebe
manach co n-umla craidhe
raghus fri h-erlathar uait-si ni baithfidir co tora cucat
doridhisi’. ‘Roir Dia duit’, or In t-aingel, ‘ni ba h-ithfernach iar m-brath
anti dara ragha úir na h-innsi-si’. Is ann at-bert in
t-aingil In rann-so:
Muir n-ard
n-áinbtheach seoch a taeb.
debrad nocha
rigda dúil
ní blaisfe pendaid acht ecc
intí tara
tét a h-úir.
O RO-clos fona tuatha an scel-sin
.i. Senán do aitreib a n-Inis Cathaig & d'
innarba na péiste aisdi, O Ro-cuala immorro Mac
Tail, ri h-Ua
Figeinti, an scel-sin, ro fherguigh, & is
ed ro raidh: ‘Cia ro-lamhair’, ar se, ‘aitreb
mo thire-sea cen deoin damh’? Faidhis a rechtaire uadh cu ro ghaibh ar
braithribh
Senáin .i. ar Chael
& ar Liath, co n-dingbhaitis a m-brathair asinn
innsi. Lotar-saidhe don indsi co
Senán, & do-raidhset fris: ‘IS
dot breith-si as In innsi-si thancamur-ne, ar ro thubh ri h-Ua
Figennte
frind. At-beir Is leis an indsi-sea
& innse Luimnigh olcena’. ‘IS
deimhin’, ol Senán,
‘ni ba leis an indsi-sea, & ni ba mó a chuit dona
h-innsibh olcena oldas mo chuid-si’. ‘IS deimhin,
tra’, ar a braithri fris-sium, ‘is
eicen duinne do bhreit-si as In indsi’. Geibidh iar
sin cechtar dhe a lámha & ro tairrngit leo
ar eicin tar an carraic sis. Ba fergach
didiu boi fris-sium, Cael oca sreing fris frisna clocha cur' brisedh uile. ‘Cidh tai’, ar
Cael fria Liath, ‘na tairrnge
in fer-so maille frium’? ‘Ni dhigen’, ol
Liath, ‘as aithrech leam a n-dernas fris’. ‘Da mad do dhenam gnima ele thista Is amlaid
do-genta. Cidh armadh ferr lat do thir diles do breith
uait inas breith an gilla-so as In tír nach
leis’? ‘As usa liumsa’, ar
Liath, ‘cidh facbhail na h-Eirenn inás sárugud
ind fir-si’. ‘Ni ba h-eicen’, ol
Senán, ‘áir aitreabhfuidh do clann
ad diaidh
an tír. In
fer út charus an tír ni aitrebha fein na a clann
dia eis, & bidh tusa nos-melfa’. Lotar
iarum as, & facbhait Senán ina
innsi. Amal ro-siacht
Cael dorus a
lis ind Ochtar Maigi Fochailleach luidh do dhian-bhas. O
't-connaic Liath inní-sin luidh
co Senán arís & do-ghni
aithrigi. Do-raidh Senán
fri Liath: ‘Ni
sechbhaidh duit cen aentaidh fria
Cael, ár ni bhadh shia do
shaegul ina Coel,
& ro bad didhbad do
clann’. Do-raidh Liath re
Senán: ‘In tibhirter corp In truaigh
út cucat’? ‘Ni tibirter’, ar Senán, ‘ár ní
cubaidh a ainim ag Diabhul & a corp lium-sa: acht
adnaicter
isin tulaig i torchair’. Ro h-adhnacht
iarum Cael isin maigin-sin, & ro didhbat
a clann dia eis, & ata a thir la
Senán.
LUIDH dano a rechtaire co Mac Tail,
& at-fet a scéla dho. Ba bronach
Mac Tail dona scelaib-sin, & ro
raid: ‘IS saoth lium’, ar se, ‘in
bachlach ut do ghabail form ar
éicin’. Adubairt a dhrúidh frisin righ: ‘Ni rice a leas a shnímh fort, ar do-ber-sa sén chuigi,
& at-bela no fuicfidh do thír lat-sa’. Ba faeilid In ri don aithiusc sin,
& luidh In drai iarum, &
do-beir dá chairpthech In righ i n-eccor for
Senán, & scorais isin maighin ba
togha lais isinn innsi. Luid iar sin co h-airm i m-bai Senán, & ro chan brechta
ina agaid, &
do-raidh: ‘Facuib an tír lasin sén-sa’. Do-raidh
Senán:
‘Do-ro at
cenn do shena.’
is fort-sa bus mela.
ba at tru cen deilm n-dina.
is tusa
not-béla.
‘IS treisi an sen tucus-sa lim’, ar
Senán, ‘& Is ferr mo
dhan’. ‘Biaidh ní dia fesamur’, ol in
drai, ‘ár do-ghen-sa innousa
ní nach dingne-siu’. ‘Ni dingne-sa
ní do maith etir’, ar Senán,
‘nach dingen-sa. Cech olc do-ghena cuirfidh Dia
leam-sa for cúlai’. Do-rat In drai doirche darsin n-grein conach
faicedh nech aighedh a chéli isind innsi. Senais
Senán
na dorcha co
n-dechatar as fo cétoir cu m-ba solus. Do-rat an drai toirnech
& saignenu
imdha & cumasc mor isind aer. Senais
Senán sin uili, &
berthe for culai. O nar' chumhaing in
drai tra ní do
Senán, luidh as ind inis & do-raidh re Senán:
‘Nachat-aicim-sea ar mo chinn sunn In tan tíos
aríss’. ‘Cidh theighi-siu’? or
Senán. ‘I l-leth téighim’, ol In drai, ‘ni fhedrais-si & ni
fheisir cun ticabh,’ & can do-rrag do
dócum arís. ‘Má ro-fhetar-sa’, or Senán, ‘ní ticfa
tusa aris, san tír asa téighi, & ni ba soinmhech duit
isin tir i ricfa’. LUIDH as iar sin an drai la feirg, & dolbhais chiaigh uime
ar na h-aiceasda cu m-bai i n-Dairinis .i. inis bui ar belaib Innsi Cathaig
anairdhes. Is airi do-chuaidh innti, co n-dighsedh i
formnai a dhana innti, & cu ro thochuiredh
demhna dia fhoiridhin, ár nir' lamhsat demhnai techta dia fhoiridin i n-dagaid
Senáin. O ro-siact tra an drai cu m-boi isind inis tic In muir
tairrsi & baitter In drai cona
muintir innti, conad h-í sin Carrac na
n-Druadh aníu. At-ces do Mac Tail an
drai do bhádhadh, & ro fhergaig de co h-adhbhal.
BOI dano In tan sin comhdhal forsin righ i Corca
Mruadh. Taraill lais co h-Inis Cathaig, & raidhis fria
Senán: ‘IN tusa gheibhes mo thir frim-sa
ar eicin, & ro mharbh mu drai? Is deimin bidh inann adnacul daib,
áir leicfiter
cloch fot braghait i fudhomhuin
na fairrgi do dighuil fort In gnima
do-ronuis’. ‘Ni leat a chomus’, ol
Senán. Do-raidh dono an ri fria Senán: ‘Na tiaghat mu
eich i mudha ocut’. ‘Ni ba misi bus
echaire duit’, ol Senán. ‘IS chugut-sa
tucus-sa mo eocha cu tisar dom thurus’. ‘IS tualaing
Dia’, or Senán, ‘connach
ticfa-sa arís is-tir-sea, & cun ná rís
cenn do sheta’. Sluicid dano In talam na
h-eochu isin maighin a m-batar, i bh-Fán na n-Each, a n-iartur Innsi
Cathaigh. Do h-indised don righ
inni-sin, & ni ba ferdi lais a
menma. ‘Nir' choir duit’, ar a mac frisin righ, ‘a n-dene frisin cleirech, & do-fhetamur do-ghebha
dígail fort ind’. ‘Ni mo lem a brigh’, ol In rí, ‘inas cúra
mhael lachtnai’. ‘Gin ghub nertmur sin’, or
Senán, ‘as tualaing Dia co
ticfa h' aided-sa dhi’. Luid iar sin In rí i cenn t-seda la feirg &
diumus. In tan dano ro-siacht cu m-bai oc imtecht ra
taebh n-aille i tuaiscirt Chriche Baiscind,
fo-ceird In cura mháel lachtna bedhg fo chosaibh
na n-ech batar fon carput, co n-dernsat na
h-eich cuclaigi moir fon carput roim In caeirig, cun rala in
rí as In carput, cur'
ben a cenn fria cloich, co n-eipilt de, & co n-dechaid
la miscaidh Senáin
fo
dhimbuaidh martra docum ithfrinn isin maigin-sin, la dilsi a thire do
Senán ó sin imach.
LUIDH dano Dondan mac
Leith, dalta do
Senán, & da
mac becu batar ic leighiunn imaille fris do bhuain duilisc leis ar
tír. Beridh In mhuir a naei uadha, cu na
búi oca naei ar cenn na mac, & ni raibhe noi ele isin
innsi do cabair na mac. Ro baidhit dano na meic isin
carraic. Tuctha dano a cuirp arnamharach cu m-batar
i tracht na h-indsi. Tancatar a tuistidhi co m-bátar isin tracht & do-chuindighset a
macu do tabairt doibh a m-bethaid. Do-raidh
Senán fria Dondan:
‘Abair frisna macuib eirghi dom acallaim’. Ro
raidh Donnan frisna macuibh: ‘As ced duibh eirghi
dh' agallaimh bar tustidhi, ár it-beir
Senán fribh’. At-rachtatar fo chedoir
la forcongra Senáin, & do-raidset fria tuistidibh: ‘IS olc do-ronsaidh rind, oc ar tabairt as In tír rancamar’. ‘Cid armad fherr lib-si’, ol a
máthair friu-som, ‘anadh isin
tir-sin anas tuidecht cucaind-ne’? ‘A mháthair’, ar iat-som, ‘gia
do-bertha cumachta ind uile dhomuin duinne,
& a aibhnes & airphiteadh, ro budh inann linne & no bhemis i carcair ic feghain bheith isin bethaid & isin tír rancamur. Na fuirghidh sinn, áir is
mithig linn rochtuin arís an tíri asa tancumar, & do-ghena Dia fornne cona bia ar cuma
foruibh díarneis’. Do-berud dano a
tustidhi deonaghadh doib, &
lotar aroen ra Senán docum a reclesa,
& do-berur sacarbhuic dhoibh, &
tiagait docum nimhe, & adnaicter a cuirp a
n-dorus In reclesa a m-bai Senán. Et it eat sin cét
mhairb ro h-adhnacht a n-Inis
Cathaig. TANCATAR dano Brenaind
& Ciaran cu ro ghabsat
Senán do anmcharuid
doibh, ár ba
sine inait fein, & ba h-uaisli a gradh .i. espoc Senan, & sacairt In dias
aile. Ni raibhi dano biadh indairithi isin coitcenn In tan
do-ríachtadar. Ro bhátar dano
tredhenus cin bhiadh idir aeigeda
& mhuinntir, & ni thoract biadh o
neoch. Ro h-indised dono do Nechtain Cenn-fhada, do righ Ua Fighennti,
Brenainn & Ciaran a n-Inis Cathaig oc acallaim
Senain, & ba lan a
treidhinus cen biadh. Ro raidh Nechtain fria
rechtaire: ‘IN tairnic ocut fúr na fleidhi oca
rabhadhuis denumh dam-sa’? ‘Tairnic’, ol In rechtaire. ‘Beir lat cu leir
do Senán cona aeigedaib fileat cin biadh a n-Inis Cathaig’. do-ronad amhlaid sin, & tainic In ri fein cu m-bai i purt na h-indsi, ár ni
lamhair In ri techt on purt
cen deonugud Senáin. Ro taispenad in
fhled don choic, &
ro-fuc leis cu m-bui isin cuicind. Ro thochuired na clérigh dano d' agallaim
an righ cu port na h-indsi, & iss
ed ro raidh friu: ‘IS eadh Is ail damh más
airichthe mo dhuthracht curub airichthe mo manche la Senán’.
Slechtuid Nechtain do
Senán In tan sin, & ro udhpair
cona shil ina
dhiaidh
i m-bith-dilsi cu brath do Dia & do
Senán i bh-fiadhnaisi
Brenainn & Ciarain. Do-ratsat na cleirig iar sin
ben-nachtuin for Nechtain & for a
shil cein no comalldais reir
Senáin, & do-raidhset na clérig
.i. Brénaind &
Senán ná roissed
righi na airechus na feibh
thochusa inte do shil Nechtain ná dingned
reir Senáin. LUID iar sin in
ri dia crich, & berid bennachtain ona noemhuibh. Tancatar dano
na cléirigh dochum a reclesa, & ro bennachsat in
fhleid thucad dhoibh. Is annsin do-raidh
Brenainn: ‘As deimhin’, ol se, ‘biaidh
dígal
Dé i bhus & tall
forsinti tomela torad aeine & urnaighthi
Senáin co deolaidh In tan is
damh-sa a caithium & Ciaran na ro
comarleiced co n-dernsam a luagh do aeine
& urnaigthi ar tus’. BLIADAIN tarta móir tháinic ann
iar sin. Acainit a muinter re Senán
beith cen usce occu. Tainic iar sin aingel De do acallaim
Senáin iar n-ernaigthi dó ina iarmheirghi, & Is ed at-bert:
‘IS mór acainit do muintir friut bheith cen
uisqui. Eirigh co n-accamur In bhaile i ta uisqui i bh-focus
doibh’. Ad-rachtatur fo cétoir
Senán & In t-aingel, & do-chuatar cusin
maighin i tá In t-uisci inniu. Do-raidh In t-aingel fria Senán:
‘Tochuil sunn’, ol se. Geibhidh cuaille cuill bui i
comhfhocus dó, & tochlaid an talam amal ro raidh
in t-aingel fris. Amal ro
claid-headh Senán do-glanad an t-aingel. Do-raidh an t-aingel: ‘As lor a dhoimne thochlai, ni bhia
urcra ar uisci isin tiprait-si cein bias aitreib isin
cill-so, & icfaidh cech n-galar do-berthar
cuici’. Saididh
dano Senan an
cuailli bui ina láimh for bru
na tiprat cu raghaibh talam
fo cétoir. Amhuil
ad-rachtatar na braithri ar maduin co
n-fhacatar an tiprait lán d' uisqui &
in bili cuill for a bru. FEACHT ann luidh Ciaran d'
agallaim Senáin cu tarla clamha
dhó In Ochtur Sceith. Gabhsat ailgius
de cu tart a chasal doibh. Luidh iarumh ina enshnaithi cu
m-bui for bru na h-indsi athuaidh. Ro faillsiged do
Senán
Ciaran
do beith isin phurt. Berur dano naei cen chodhuil ar cenn
Ciaráin, ár ní
raibhi noi eli isin innsi. Luidh Senán cu
m-bui isin purt, & a chasal leis fo a coim da
thabairt do Ciarán, ar na budh
imdergad do beith cen cochull. Amail do-rocht
Ciarán In port do-raidh Senán la faitbedh:
‘Ciarán cen cochull’, or se. ‘Bidh
gairit mu nochta’, or Ciaran, ‘ita
casal damh fot coim-si’. Gabuidh Ciarán In casal uime, & Is amlaid sin tancatar cusan
recles, et Is e sin casal
Ciaráin
iníu.
BRIGHIT ingen Con Cathrach de h-Úaibh Maic Tail, naemh-ingen ógh,
gabhais reicles i Cluain Infide
for bru Shinna. Ro bui aici-side casal i n-almsain do Senán, & ni
bhui aice techtaire leis, co n-derna cliab bec do fhleascaib cuill & co tart cúnnach friss, &
co tuc an casal inn, & cu tard a rinde do
chuinghidh shacarbaice, & fo-ceird iar sin In cliabh for
Sinainn, & at-bert: ‘As ced duit sin do breith let co h-Inis Cathaig’. In la iarum rainic in
casal co h-Inis
Cathaig ra raid Senán fria deochain: ‘Is cead duit má fo-gheibhe
ni isin traigh a tabhuirt lat’. Luidh In deochain co bh-fuair In cliab isin traigh, & do-beir leis co
Senán. Benaidh as In casal &
nus-geibh Senán uime. Do-berar íar sin dá cloich t-salainn isin
cliabh cétna, & do-berar In rinde co sacarbaic, & cuirter for an uisqui cetna,
& do-raidh Senán fris: ‘As ced
duit so do breith cu ro thaispenu an rinde &
an salann cu Brighit, cu Cluain Infidhe, & In salann aili do
Diarmait, co h-Inis
Clothrann’. O ra-siacht In cliabh co Cluain
Infidhe, luidh Brigid chuigi &
geibhidh chuce as an rinde & In dara
salann. Do-beir sruth Sinna beim uaithe
forsin cliabh conid
farcuibh oc Diarmait a n-Inis
Clothrann. Do-ghni dano Brighit & Diarmait altughadh buidhe do Dia
& do Sheanan iar sin. CANIR Craibhdech, naemh-ógh do Benntraighe deis-ceirt Eirenn, gabhuis disert
ina crich fein. Bai adaig ann iar
n-iarmeirghi oc ernaigthi co tarfas dí cealla
Eirenn uili, & tor teined
dá cech cill dibh docum nime. In tene thurgaibh a
h-Inis Cathaig as í ba
mó dibh, & ba h-edrochta, & ba dirgha docum nime. ‘IS cain In recles ut’, ar si: ‘iss ed
ragat-sa curub aice bias mo eiseirgi’. Tainic
roimpi acétair cen eolus acht In tor teined at-connaic oc
lasad cen cumsanad etir la & aidhchi co toracht cuice. O dho-rocht immorro cu m-bai for bru Luimnigh
andes luid iarum cosaibh tirmaibh amal bid ar talamh réidh, cu m-bai i purt Innsi Cathaig. Ro-fhidir dano
Senán inní sin, & luidh cu
m-bui isin purt ara cind, & feruidh failti
fria. ‘ISs ed do-rochtus-sa’, ol sí.
‘A Chanir, eirigh’, ol
Senán, ‘docum mo máthar do shethar fil isin indsi út
tair, co n-derntar h'
áighidhecht ann’.
‘Ni h-edh do-rochtamar’, ol
Canir, ‘acht Is aire do-rochtus, co nam-raibh
aighidhecht lat-sa isin
indsi-seo’. ‘Ni thiagat mna a n-indsi-sea’, ol
Senán.
‘Cid dia ta lat-sa sin’? ol
Canir. ‘Ni messa Crist, ar ni
lugha thainic do thathcreic ban inás do thathcreic
fher. Ni lugha ro ces ar daigh ban inás
ar daigh fher. Ro bhatar mná oc
umaloid & oc timterecht do Crist
& dia apstalaib. Ní lugha, dano, thiaghuit mna
isin bh-flaith nemhdha inait fir. Cidh, dano, ar na
gebhtha-sa mná cucat at indsi?’
‘IS talchar atai’, ar
Senán.
‘Cidh on’, or Canir,
‘in roa inní connaigim, inat mo
thaeibh isin indsi-sea & sacarbhaic uait-si
damh’? ‘Do-bérthar’, or
Senán, ‘inat eiseirghi duit sunn for
brú thuindi, & Is ecal lim In mhuir do
breith do taisse as’. ‘Rom-bia-sa la Dia’, ol
Canir, ‘ni ba h-edh toisech béras an
mhuir as don inis In maighin a m-biu-sa’. ‘IS cet duit-si, tra’, ol
Senán, ‘techt a tir’.
Ár Is amhlaid ro bui sisi cein ro
batar oc imacallaim, & sí 'na sesamh forsin tuind, & a trosdan fo a bruinne amal bidh
for tír no bheth. Tic iarum Caneir for tír, &
do-berur sacarbhaic di, & teit docum nimhe. Ro ir
Día Canir cibe thaidhles a recles
ria n-dul for In muir ni baithfider no gu ti aris.
IS lia, tra, tuirium & aisneis a
n-do-roine Dia do fhertuibh & do mhirbuilib
ar
Shenan, ár ni fhil nech dia tissed a
fhaisneis uile, acht mina tissed aingel
Dé dia
fhaisneis. Is lór tra In bec-so dhibh ar deismirecht .i. a
betha inmhedhonach, a airbhirt bhith-bhuan cech
laithe, a umhla, a chennsa, a caeinfhuarraighi, a ainmne, a ailgine, a
dhesheirc, a trocuire, a dhilghidhche, a aeine, a
apstanait, a ernaigthi, a frithaire gresach, a menma
indfhethmech In Dia do gres. Ni fil nech
do-fhetfad a innisi acht nech o Dia. Batar ile tra
buadha Senáin. Ba h-é In topur
glainide triasa nighter ind uile popuil ro erb Dia
fris do glaine a fhoir-cetail. Ba h-e, dano, In nell
nemhdhai triasa bh-fursanntar talam na h-ecalsa & anmunna
na firen o braen a forcetuil co n-astudh sualach. IS
h-é, dano, In locrann órdha ro h-adhnad on Spírut Noemh triasa teichet dorcha cinudh
& targabhal a tegdais Eculsa Dé. IS
é In barc bith-bhuadhach berius slóghu na firian tar
ainbhthine In domuin cu tracht na h-Ecalsa
nemhdha. Is é so In fetal coisecartha In Righ nemhdha do-gní sidh & set
& corae eturro & meic dhaine. Is e so
maer & rechtaire & ronnaire ro fhaidh an t-Airdri nemdhai do thabhuch císa
sualach & so-gnímh do ilclannuibh Gaeidhil. Is é In lia loghmhar
o cumhduighter an richedh
nemhda’ Jn. 15:1 do sloghuibh na talman. IS
é In leastar glan triasa n-dailter fín
breithre De dona popluibh. Is é In mor-briughaidh
sona so-fhoircetuil no shasadh bochta
& nochta. Is e gesca na fír fhinemna tuaraidh bheathaid & sasad don domon. Is e in
fír-liaigh icas gallra & teadma anma cech
dhuine irisigh isin eclais cristaidhe. O RO chomhfhoicsigh tra laithi a eitseacta in
noim-sin .i. Senan, ar
n-íc dall & bodhur & bacach
& amhlabhar & gacha h-aimhreidhi arcena, IAr fothugud cheall & recles & mainistreach
do Dhia, & iar n-oirdnedh indtibh-sein espoc & t-sacart & áes gráidaes gacha graidh arcena fo
ongad & coisecrad & bennachadh tuath, tainic ina mhenmain do
Senán techt do dhenam ernaighthi oc
relcibh Cassidain a aidi & sethar
a athar .i. Scath
Craibhdheach ingen
Dubhthaigh. Luidh iarum i leth-sin
& aidhleadh leis co Cill Eochaille d' acallaim ingen
Neir ro
batar ann .i. naemh-ogha craibhdecha
ro ghabhsat caille fo láimh Senáin & ro batar for
a anmcairdius. Ailit-sidhe dano do Senán
co tardta corp manaigh umhail
dá mhuinntir cuca-somh ‘da adhnacal ocainn co rabdais a reilce oc ar n-imcoimet’. ‘Do-bérthar
cucaibh’, ar Senán, ‘nech dia targha bar n-imcoimét na bídh a shnim
foruibh’. Ceileabhraidh iar sin dona noemh-oghuibh, & do-ghni ernaigthi oc
reilcibh Cassidain, & tic
arís cu torocht In sceich fil isin fiadh re Cill Eochaille aníar. Cu cuala
ann-sidhe In guth fris dona nemhaibh, & Is ed ro
raidh: ‘A Shenáin noeimh! tair docum nimhe’. Do-fhrecair
Senán, & Is ed ro raidh:
‘Cex’, ar sé. Deisidh fo cétoir isin
maigin-sin. Is annsin ro tocbait aingil De
Martan o Toirinis
i neoll nemhdha, & fuirmidhset isin maigin a m-bui
Senán, & do-rat comna &
sacarbaic dhó. Amar thairnic dó sin ro
dheonuigh Dia ro tocbaiset na h-aingil Martan manach isin neoll cetna cu ro fhacuibset i Toirinis isin ló cetna. Ro
raidh dano Senán fria mhuinntir:
‘Bídh mu corp-sa sunn cu mochtrath’. Et faididh Senan a spirut docum
nime etir airbhribh aingel
for cuiredh na Trinoidi i medhon lai i kl. marta. Bái dano corp
Senáin innsin co aramharach, & gia theasta soillsi na
grene In aidhchi-sin uatha som ni theasta freacnarcus aingeal na
soillsi nemhdha uathaibh. Tancatar tra ar madain a
muinter assan indsi ar cenn cuirp
Senáin .i. Odhran
& Mac Inill & espoc n-Iuil & espoc Mula Segda mac
Baith & na noeimh
arcena, & ro adhnaicit corp
Senáin gu n-anóir &
airmhitin móir, & rucsat aingil a ainim cusan cumsanad
suthain a n-aentaidh na naeim-trinoidi
& muinnteri nime. Ailim trocaire Dhé
tre impidi Senáin co roisem In aentuidh-sin. In saecula saeculorum. Amen.
Betha Fhindein Clúana h-Eraird
AT-FIADAR DIDIU A CUMAIR FERTA &
MIRBUILI In craibhdhigh-seo & In forbhadh
do-rat for a rith m-buadha i bhos isin bith frecnairc: at-fiadhar
sin ar airfited anma na n-irisech
.i. Findian mac Findtain, meic
Conchraid, meic
Dairchealla, meic Senaigh, meic
Diarmada, meic Aedha, meic
Fherghusa, meic Aililla Taulduibh,
meic Cealtchair, meic
Uithechuir. In
Findtan-sin, didiu, do-ráidh-sem, tuc-side
setig socenelaig, Teluch
a h-ainm-side. Do-rala cu m-ba alachta isidhe
uadha-som. A n-aimsir a h-imtruma co tarfas dí
araili lasair theined do dul ina beola & a tiachtain a n-deilb eoin edrochta for cula for In conuir cetna,
dula don eon co n-essidh for barr crainn, eoin
& enluithi Leithi Mogha do thiachtain
cuigi isin crainn-sin co n-asta uile aca-som, a tiachtain
in eoin i l-Leith Cuinn co
n-eissed ann-sidhe for barr chroinn ele. Eoin
& énluithe Eirenn do
thiachtain cuice cu ros-fhasta ocai. At-cuaidh didiu in
aislingi-sin dia céli. ‘Coimpert craibhdhech eicin fil
ocut’, ar se. ‘Scaram coimleapuid cein bhia-sa fon
n-indus-sin’. Do-ronsat amhlaid. Ni chaitheadh didiu Teluch fésin biadha inmarra acht
luibhe ailghena & airera etroma, cu ro genair in
ghein buadha sin. Rugad iarum inti noeim Finden cu
h-Abban mac h-úi
Chormeic cu ro m-baist. Batar didiu dá thopar isin mag
in ro baisted-somh, Bal & Dimbal a n-anmanna. As an topur dia n-ainm Bal ro
baisted-som amail ba cubaidh dia airilliudh. O ro
forbair intí noeimh
Fhinden rucad co
h-espoc, cu
Fortchernn, cu ro legh salma
& In t-ord n-ecclasda occa. Ro fhothaig-siumh immorro tri h-ecalsa asa ghillacht .i. Ros Cuire & Druim
Fiaid & Magh n-Glas. O ra-siact immorro co h-aes trichtaighi luidh tar
muir. Taraill co Tairinis. Fuair senoir ara cind innti, Caemhan a
ainm. Batar seal immalle & do-ronsat aentaid. Luid Finden iar sin cu
Cill Muine. Fuair tri
suithe ara cind annsin .i. Dabid &
Gillas & Cathmael a
n-anmanna. Rob e fath a comthinoil annsin, cosnum
cennachta & apdaine innsi Bretan etir dís díbh .i. etir Dabid &
Gillas. Do bretheamh
choitcenn ro aentuighseatt eatarra Cathmhael.
O 't-connaic immorro
Cathmhael noemh
Finden ro fhegh co h-innfheithmech: ‘Cia h-innithemh romhor’, ar
Daibhith fria Catmael,
‘do-beri forsan oclach n-anaithnid do-dechaid
isin tech’? ‘Rath mor’, ar Cathmhael,
‘airighim air’. ‘Ma ata’, ar
Daibhith, ‘rath fair, labradh innousa as in
bérla Bretnach et
etercertad In caingin ima taím-ne’. Do-rat
Finden airrdhe na croiche tara ghin,
& ro labair as In m-Bretnais amail bhud h-é a
berla bunaid, et do-rat an indse
do Daibid ar senserecht. Luidh iar sin Finden
& Cathmhael &
Daibid & Gillas d'
agalduim righ
Breatan do chuinghidh inaidh reclesa
fair. At-bert saidhe ná raibe oga. At-bert co
h-essomain immorro araili duine istigh: ‘Madh ail’, ar se,
‘dona clerchib, cuiret ass
in loch mor-sa imuich a toebh In dúine & denat
recles
doibh 'na inat’. ‘Dia n-dernat-somh
sin’, ol In ri, ‘rot-biat cidh an
dunad-sa la toebh inaidh In locha’. Luidh
Finden immorro & aithinne 'na láimh
co rathum isin loch, cu ro theich roime isin muir: cu ro
morad ainm De & Finnein
triasin moir-mirbuil-sin. Ro h-edpartha tra na feranna-sin do Dia
& d' Fhinnian. Do-rat-sidhe
iat dona sruithibh Bretnachaib batar malle fris. Ro fothaiged tri cathracha
ocu-side inntib. As dib-sidhe Lann Gharban
no
Gabran
aniu. Bui immorro Finden .xxx. bliadne oc foglaim immalle frisna sruithibh Breatnachuibh batar malle fris.
LAA n-aen ann lotar manuigh isin caillid do bhuain chrann 'chum ecalsa. Ni ro leicset Finden leo ar
chadhus dó. Tainic In secnap
tara n-eis co Findén, co
n-ebert friss: ‘Cidh ro m-bai’, or se, ‘ná dechadais
isin caillid’? ‘Cidh o chianaibh’, ar
Finnén, ‘at-berthea frind no raghmais:
in tan dano at-berur frind no ragam acht fo-gabhur a
comadhbhur dhún’. ‘Atat’, or In secnap, ‘dá
óg-dhamh amuigh isind achad; timairc-si lat iat &
eirg isin caillid’. Luidh
Finnén leo isan caillid, & ba
h-e feidhm toisech do-riacht an eclais a fheidhm. Ni
fes immorro dil In t-secnap
rota-cursaigh-seom. Ro morad
ainm Dé
& Findéin tresin moir-mirbuil
sin. FEACHTUS tancatar Saxain d' innarba no d'
innred Bretnach. Ro gabhsat longphort i taebh
shleibhi aird. Do-chuatar Bretain i
muinighin Findein im chuinghidh osaidh
doibh o Shaxanchaib. Luidh
Findén forsin n-umuloit. Do-ratsat Sachsain
era fair. Do-rat Finen buille dia bachaill
isin sliabh, cu torchuir In sliabh for Saxanchaib, cu na térno fer
indisdi scel dibh. TAINIC iar sin tocra do
Fhinnen dula do Róimh
iar forbhadh a fhoglama.
Tainic aingel
Dé chuigi co n-ebert fris: ‘A n-do-bertha dhuit icc
Roim’, ol sé,
‘do-berthar i bhos. Eirg & athnuidhig iris &
creidium a n-Eirinn tar eis Patraic’. Do-dhechaidh iarum
Finnén do thoil De dochum n-Eirenn. Luidh
Muiredach mac Aenghusa ri Laigen dochum puirt
ana frithshet co n-do-fhuc for a mhuin a tri h-uidedaib
tar na tri h-achdu
roptar nesa don phurt. Ann-side at-bert fer do
mhuinntir In righ: ‘Is tromdai atai, a
cleirig, forsin righ’. ‘Easpach sin’, ar
Finnén, ‘ár In lín
fechtus nom-gebhudh-sa for a mhuin no bhiath in
lín righ sin for an cuicid dia
shil. Uair as fo tri dano’, ar se, ‘nom-gabh, gebuit tri rig dia shil coiced
Laigen’. Ro bennach Finnén
iar sin Muiredach bhadein, & at-bert: ‘Amail fuair’, ar se, ‘mogh
De faeilti ocut, cu bh-faghbhu-sa faeilti ac muinntir
nimhe i Tír na m-Beo’. Ro bennach dano broind a
sheitche co ruc-side mac sainemail,
Eochu a ainm .i. athair
Branduibh iar sin. At-bert In ri re Finden: ‘Gebe
inad’, ar sé, ‘i Laighnib
bus maith lat do-berthar dhuit do dhenam do
reclessa’. Tainic aingel Dé ria bh-Finnen cusan sliabh danad ainm
Condal. Ro imchuirset aingil Dé h-é cona mhuindtir i n-adhaigh-sin
do mhullach In t-slébi isin glinn ba nesa dhó. At-bert-somh isin maduin ria muintir techt isin
caillid do bhuáin crand do cumhdach
reclesa. Do-dhechaid aen dibh cuici-sium ar
cula, & geg do abhuill cona torad 'na
láimh. Luidh-siumh amalle fris-side cusan inadh i m-bai In abhall. ‘Dentar’, ar essium, ‘in recles
isunna’. Dia m-batar forsna briathraib-sin co
n-fhaccatar chuca Bresal mac
Muiredaig & Cremhthann espoc a bhrathair. Luid Breasal co
ra ghaibh co slatra laimh In cléirig do deoin In espuic. Feargaighter iarum In clérech, co n-debairt: ‘In lámh’, ar se, ‘ro sinedh do dlomad dam-sa, resiu dorua In trath so
imarach
ind ingnibh seabaic, cu ro fuirmidter am
fhiadhnaisi. In t-espoc dano dia n-dernadh deoin, ní ba h-ard a congbhail isna
talmandaibh, & ni festar cidh inadh a
eiseirghi’. Tangatar immorro Osraighi for creich isin tír
'arnamharach. Luidh Bresal dia
fuapairt, cu ro marbad and, cu tucad lasin seabac a
lamh, co rus-fuirim i bh-fiadhnuse
Findéin, cu ro mórad ainm De
& Finnein
don
mhóir-mhirbuil-sin.
TAINIC iar sin Muiredach
athair Bresail, gu tard
do Finnén In magh as radlomh
Bresal dó. Ro leasaiged lais-sium,
conad h-e Achadh Abhall aníu. Bai-sium .ui. bliadni dec isin
inad-sin oc foghnum don Coimdid na n-dula, co
n-debert an t-aingel fris: ‘Ni h-é so inadh h'
eiseirghi’, ar se. ‘Bid h-e
cena inadh do comdhala riat mhanchuibh i l-lo bratha’: conudh desin ita
Sliabh Condala .i. sliab
comdhala Finnein ria manchaib i l-lo bratha. Ceileabhraidh Finnén
iar sin dia mhanchaib & tainic i
crich h-Ua n-Dunlainge. IS
ann-sidhe ro edhbair In ri
Coirpri Mugna Salcain do-sum. Bui-sium se bliadni
ann-sidhe. Tainic iar sin co h-Achad Fhiacla:
ann-side do-rochair fiacal as a cind-som, cu ro fholaig
i muine dresa. Ic tiachtain doibh-sium iar sin as
cun-aitchetar na braithre uadh afhiacuilcomurtha d' facbhail acu, cu
n-debairt-seomh friu: ‘Eirgidh’, ar se, ‘cusin muine
n-dreasa út at-ciche, & tucaidh as in
fhiacuil for-facbhas-sa ann’. Do-thiaghat iarum & fuaratur In muine ar lasad, & tucsat in
fiacuil leo, & Is uaithi ro h-ainmniged in
baile .i. Achadh Fiacla. TAINIC iar sin Finnen cu Cill Dara co Brighit, cu m-bui
ic tiachtuin leiginn & proicepta fri
re. Ceilebrais iar sin do Brigit, &
do-breth Brighit fainne oir dho. Nir'
bho santach-som imon saegul. Ni ro ghabh In fainne. ‘Ce no optha’, ar Brigit, ‘ro-ricfea a
leas’. Tainic Finnen iar sin cu Fotharta Airbrech. Do-rala uisce
do. Ro innail a lamha as In usqui: tuc lais for a bhais as an uisqui In fáinne
targaidh Brighit dó. Táinic iar sin
Caisin mac Nemain co
faeilti moir fri Finden, & ro n-eadhbair
fein dó, et ro acain fris
rí Fotharta ic
cuinghidh oir fair ara shaeire. ‘Cia mét’, ar
Findén, ‘connaigheas’? ‘No ghebhudh uingi
n-oir’, ar Caisin. Ro thomhuis
sé iar sin In fainne, & frith uingi oir ann. Do-rat
Caisin h-i ar a shaeiri. TAINIC Findén iar
sin tar Bóinn co h-Eiscir
m-Branain, ait ita Ard Relec
iníu. Ro fothaig eclais isin maigin-sin. Tainic
duine etrocar chuigi-sium, Baeth a
ainm. At-bert frisin cléirech
na bíat isin maighin-sin. Ro berthea a rosc
uadha achedoir. Do-roine aithrigi iar sin & tucad
dó arís a shúili.
Crech do-dhechaid an inbhaid-sin a Feruibh Tulach sech recles an cleirig, co tarla d'
áraile gilla don creich cu n-dechaid i sorn na h-atha bui i
focus In reclesa. Ro faillsiged do
Finnén inní-sin. Luid-side
& aidhme In berrtha leis, cu ro coronaighedh aca
in duine-sin fon n-ecosc n-eclasda, cu ro légh ac
Finnén, co tart gradha fair iarumh, conad
h-e espoc Senaigh .i. cetna comharba ro ghabh iar
Finnén.
FEACTUS d' Finnen oc glanad
thiprat oice. Tainic aingeal cuigi co
n-ebairt: ‘Ni h-e so inad na tiprat’. ‘(Do)-beruinn’, ar
Finnén, ‘gusan inad a n-dlegur.
Luidh In t-aingel roim Finnén
seal soir on eclais gu ro foillsigh dhó inadh na
tipraiti’. ‘A mo coimdhi’, ar
Findén, ‘in saethar-sa do-ronsam-ne o chianuibh cidh bias de’? ‘Cibe tara ragha In uir ro
claidhis’, ar an t-aingel, ‘do-geba trocaire on Coimdhid’. TANCATAR iar sin noéimh Eirenn cuca-som as gach aird d' foghlaim
eccna oca, cu m-batar tri mile
do naemuib imalle fris, conad dibh-sidhe
ro thogh-sum na da aird-espoc dec na h-Eirenn, amail do-fhindat ind
eolaigh. Ocus at-fiadhat ind eolaig & na
scribenna conna dechaid nech dona tri
mhile-sin uadha-som cen bhachail no
soiscél no comartha suaichnidh eiccin, cunadh
impaibh-sin ro gabsat a reclesa & a cathracha iardain.
FEACHTUS ro faidh-sium a dhalta .i. espoc
Senaigh, do taiscelad for lucht a
scoile dus cidh do-ghnítis. Ba sain, tra, an ní ica
bh-faghbhaithe cach dibh, acht battís maithe
uile. Frith, tra, Colum mac
Crimhthain & a lama a sinedh úadh, & a menma indithmheach a n-Dia, & eoin
oc tairisium for a lamhu & for a cenn. O
't-cuas do Fhinnen inní-sin at-bert: ‘Lámha ind fhir-sin’, ar se, ‘do-bera comunn
& sarcarbhaic dam-sa frisna déidhenchu’.
TAINIC
aingel De co
Finnén co n-ebairt fris: ‘Ni h-e so
inad th' eiseirghe, ár biaidh duine maith dot
muindtir i sund’. Tainic aingel co
Findén, cu Ros
Findchuill, Is eisidhe Les In Memra inniu. Ann sein
gabhus Finnén
in fersa
fathachda, Hec requies
mea. Annsin tainic Fraechan drui a docum-som. Ro
fhiarfocht-sum: ‘In ó Dia’, ar se, ‘ata dhait-si In fis
fil ocut’? ‘A fhromhudh duit-si’, or
Fraechan. ‘Abair cetamus’, ar
Findén, ‘inadh mo eiseirghi-sea. At-cim a nimh & ni fhaicim i
talmain’. At-racht Finnén. ‘In t-inad asa n-errachtair innósa’, or
Fraechan, ‘is as ad-reis do mór-dhail bratha’.
TANCATAR iar sin a dha
shiair co Finnén
.i. Righnach & Richenn,
& a mathair .i. mathair Ciarain, cu ra
gaibhset i Cill Righnaigi. Luid
Finnén & Ciaran dia torruma. Batar na caillecha oc acaine beith cen usce. ‘A
choimdhe’, ar Finnén fria
Ciaran, ‘cait i bh-fhuighbhium uisqui doibh
sut’? ‘IN budh leasc lat-sa’, or
Ciaran, ‘eirghi as an inad i tai’? At-ract
Finnén. ‘An t-inadh asa r'
eirghis’, ar Finnén, ‘as é
inadh na tiprat’. Ro fhiarfocht Finnén
do Righnaigh
cindus bai In chaillech a máthair. ‘Ni cumangar ced n-d(ul) i
n-aicsighudh di ar tromdhacht a h-anala’. Ro
imderg cu mor imon cleirech &
at-bert-somh:
‘In Coimdhe’, ar se, ‘airchesas cech
aen don chinedh daena dia h-airchisect’! Luidh
Righnach iar sin dia taigh. Fuair a máthair n-óghshlain la breitir
in noeim. Molad thuc Geman maighister fechtus donti noimh Fhinden, iarna dhenum tria rithimm. ‘Ni h-ór tra, ná airget,
ná étach loghmar’, ar Geman, ‘chuingim-si fort ar an molad-sa, acht oen ni, ferann bec fil ocam, Is h-e étairthech, co n-dernta-sa ernuighthe cu rub
toirthech’. ‘IN t-immann do-righnis’, ol
Finnén, ‘geibh ind uisqui, &
sreith In t-uisci-sin tarsin bh-ferann, & bidh
toirthech’. Do-righnedh samhlaid, & ba toirtech In ferann.
CRAND leimh bai ic
Rúadhan Lothra,
crann o sileadh linn shomblasta for a faghbhudh cach in
blas ba maith lais, conad de no lesaighdis na manaig
na h-áighidh, conadh
do sin batur manuigh Eirenn ac togra gu
Rúadhan. Tangadar a dhaltae co Finnén cu
m-batar ica acaine fris a dhaltada icá fhacbhail. Ron-gáidetar im dula leo co Rúadhan cu
m-beth Rúadan i coitchinne
m-bethadh amail cach. Luid Finnen immaille friu gu
Lothra. Ba h-edh toissech do-chuatar cusan crann cu tard Finnén
crois dia bachaill tarsin crann, conná ro sil
banna ass. O ro-chuala Rúadhan
inní-sin do-raidh uisqui a thopair do thabairt
dó. Do-rigne ernuighthe. Do-soud uisqui na
tiprat a m-blas lenna. In lind rucadh do
Finnén cona noemhuibh do-rat-sidhe airrdhe na
croiche thairis. Ro sóud fo cedoir a n-aicned
uisqui. ‘Cia tarba sin’? ar na cleirig fria Finnén,
‘mina choiscir In tiprait’? ‘A braithre
inmuine’! ar
Finnén, ‘cidh táithe do
Rúadhan, ár cidh a bh-fhuil d' uisce
isin monaidh-sea i taeibh In reclesa bhus ail leis do
shoudh i lind shomblasta, do-gena Dia aire’. Ro
gádatar iarum diblinaibh Finnén
& na noeib inhí Ruadhan co m-beth a betha amal chach. At-bert
Rúadan do-ghenadh sein ara
aidi, ar Fhinnen. Ro
cesnuigh cena ferann beag bui imon recless do bheith
etoirthech. Ro bendachai dano an ferann sin, conadh toirthech.
Luid Finnén iar sin
i crich Connacht co Druim Eitir Da
Loch i nh-Úaibh Oililla. Fuair Muisi &
Ainmire ann ara chind & siat toirrsech do
écaib a sethar an
lá-sin. O ro airigh Finnén inni-sin
luidh isin tech i m-bai corp na sethar. Do-righne depraccoit n-dicra n-dedhghair
fri Dia, cu ro thodhuisc In caillig a báss, cu m-bui ica (fh)erdhaighis, et cu ro mharbh in
laegh bui fo a h-aen bhoin, & cu tuc drolmaig
n-englaisi dhó, cu ro bennach Finnén
an englais
curra soudh a m-blas fina. Frith didiu in
laegh beo 'arnamharach fo a
mhathair. Ro morad ainm De &
Finnéin triasin moir-mhirbuil-sin. Ro
edbair iar sin Múisi &
Ainmire a reclés do Día &
d' Finnen. LUID Finnén iar sin
isin Corunn i crich Luighne. Tainic
Crumtir Dathi
co m-bai amalle friss. Tainic aingel
Dé co n-ebairt fris: ‘In bhaile’, ar
sé, ‘in debera fer dot muindtir frit ‘is caein in
t-achad-so’: fothaig eclais ann’. Nir' bho cian co
n-debairt fer dia mhuinntir-seom: ‘As cain’, ar
se, ‘in t-achad-so’. Ro fhothaig-siumh iar sin eclais isin
inadh-sin. For-fhacaibh cruimthir Dathi isin
dú-sin. Ita innsin tipra Fhindein &
a lecc. Geb e duine othair dhech isin tiprait ticfa slan
eisdi. Geb e dámh dhuilech thí cusin
n-airchindech ni berthar a einech acht gu
ro ghabha a phater oc on leic-sin. Sic Tipra Fhinnein & Leac in
Pupail ic Achad Abla. TAINIC iar sin
Finnén i Coirpri
Mhoir. Aengus ba rí an inbhaidh-sin i Coirpri. Tainic a mac-saidhe
.i. Nechtain, do dlomad don cleirech. Ro leansat cosa a
mhuinntiri don talum & at-bath fein. Táinic
Aenghus iar sin cu tard a reir don
clérech, co rus-dúisigh
a mac do a bás, et co tard inad reclesa dhó. For-fhacaibh-siumh
Grellan mac Nat Fraeich annsin.
O ra fhothaig tra
Finnén cealla & congbhala fon
n-innus-sin, et o ra proitche breitir n-De do feruibh
Eirenn, do-dechaid docum a reclesa gu Cluain Iraird. LAA n-oen ann-side do espoc Senaigh, dia dhalta-somh, ica fhégad,
amlaid at-connaic a caeile & a troighi mhoir h-e, In meit co
n-airmitís a esnae triana étach
inmhedhonach amach. At-connaic dano In cruimh do thechta as a thaebh, et ba h-e in
fath, ón uar-chris iarainn búi uime ardaigh pennaiti don curp cu ro thesc gu cnaimh. Caíis iar
sin espoc Senaigh. ‘Cidh dot-gni toirsech’? ar
Finnen. ‘Do chaeili-siu’, ar espoc Senaigh. ‘Ferfaidh cruimh for h' asnaibh-si In chaile-sin’, ar
Finnén. Moidi ón rochái espoc
Senaig. ‘Cuma dano duit’, ar
Finnén, ‘toirrsi dho sin. Beruidh aen duine do corp docum n-adhnacail’.
IS lia, tra, tuiremh & aisneis a
n-derna In Coimdhe do fertuibh & mhírbhailib
ar noemh Fhinden:
áir mina thisadh a spirut fein no aingel de nim dia n-indisi,
ní caemhnacair nech aile a mhiadhamhla, a bhetha
inmhedonach, a comhairbirt bith-bhuan In cech
lithlaithe, acht Is Dia nama rodus-fidir. Ba
sí immorro a proinn lai .i. boim do ar an eorna &
deogh do uisce: i n-domhnaighibh immorro & i
sollumnaibh boim do ar an cruithnechta, & orda do bradan fhonaithi, & lán copain do mhidh ghlan
no do chormaim. No chairighedh na daine at-ceth ac
craesachad & no ciedh &
na
pendedh a pecad. Ni chodlad for
clúimh na for colcaidh, co
comhairsedh a thoebh re h-uir noicht, & cloch do
fhrithadhart fo chind. Glan-edhbartach do Dhia amal
Aibel mac Adhaimh. Diprocoitech
amal Enoc mac
Iareth. Luamhaire lan-toltnaightech do airec no
do fhollamnacht
na h-ecalsa eitir tonnaibh in
t-saeguil amal Noe mac
Laimhiach. Fir-ailitir amal
Abraham. Búidh bláith amal
Moysi mac Amra. Feidil fodhailtech amal Iop. Eacnaid eoluch amal Sholam
mac n-Daibhíth. Primh-proiceptoir coitcenn & leastar togaide amal Pol
apstal. Et
cosmailighter o mhodhaibh imdhaibh fria
Pol, áir amal ro genair
Pól tes a tir Cannan, a cenel & a
bhunadas tuaidh a tir Caldea, as
amhlaid sin ro genair Finnen i bhus, i Laighnib, a cenel & a
bhunadns tuaidh a n-Ulltaib. Et amal ro legh Pól ic Gamaliel, ic sui
in reachta, fri re .xxx. bliadne cur'
bhó sui, as amlaid ro legh Finnén ag na suidhib Bretnachaibh
adubramar fria re .xxx. bliadne cor' bó
sui. Et
amal ra tairmesc an t-aingel
Pól na dighsed do Damaisc, acht cu tised do shiladh irsi
& creitmhe do chách, Is amlaid sin ro tairmisc in
t-aingel
Finden na dighsed do Róimh, acht co tised do shilad irsi
& cretme do feruibh Eirenn. Et amal ro nertadh o Dhia
Pól, iar fothugud ceall &
eclas & cathrach isin athardha In ro
ghenair, co tisedh do forceatal irsi & creidmhe do Roimh, as amlaid ro gressedh o Dhia
noeibh Fhinnen, ar fothugud
ceall & cathrach 'na athardha, co tised do
mhúnud & d' foircetal noemh Eirenn gu
Cluain Iraird. Et amal ro tharrngair aingel do Pól na
bhadh ithfirnach
cu
bráth nach aen no ragad a n-uir Romha, as amhlaid ro tharngair In t-aingel
do
Finnén na bhadh ithfirnach iar m-brath
cach aen tara ragad uir Arda Relec. Et amal at-bath
Pól i Roimh dar cenn
in popuil Cristaidi, arna h-erbailtis uili a pianaibh
& i todhernaibh ithfrinn, as amlaid at-bath
Finnén
i Cluain Iraird dar cenn popuil na n-Gaeidhel, arna h-eplitis uili don Buidhi Chonnaill. Et Is annsin ro tharrngair
in t-aingel do-somh co n-indarbfad gach teidm & gach galar coitcenn a Cluain Iraird tre irnaighthi In t-samhail
& co n-indarbfadh a h-Eirinn uili tre troscudh shámhaid
Finnéin isin pupull ic Ard Relic & ic Achad
Abhull & i Condail. O do-dechaid immorro cusna deidhinchaibh dontí noeimh Fhinnen, ro
fhaidhestar a aingel comuidechta co h-Inis Mac n-Indeirc
fri Luimnech, co tuc-side
Colum mac Crimhthain cona
theigh liubhar fo dhuibh nellaib
cu Cluain Iraird,
cun ro ghaibh Finnen coman & sacarbhaicc
dia láimh, cu ro fhaidh a spirut dochum nimhe i
cinn .xl. ar cet bliadne. Ata immorro intí noeimh Fhinnén i n-aibnes
& i n-airfitedh etir muntir
nimhe i
bh-fhiadhnaisi Dhe dia ro fhoghain. ITat a relce & a thaisi
gu n-anoir & gu n-airmhidin i talmain, co
fertuibh & co mirbhuilib gach laithe, co traeth gach aen tic friu & coimhedaid gach aen
cungnus leo. Gidh mor immorro intí noeim Fhinnen i n-etarscarad a
chuirp & a anma on mhudh-sin colleic, bidh mo a
anoir iar n-eiseirghi ind oentuidh noemh
nem-truaillnidi, i mor-dhail bratha, In tan bus bretheamh for fheraibh Eirenn & for a mnaibh imalle fria Patraic (&) Issu
Crist. Taitnighfidh insin amal grein. Biaid
isin mhor-mhaith-sin, ind aentuidh noemh
& noem-ogh In domuin, i
n-aentaidh
naei n-gradh nimhe na dernsat imarbhus, isan aentaid Is uaisli cech n-aentaid, i n-aentaid
na naeimh-trinoidi, Athair & Mac & Spirut
Noem. Ailim trocaire Dhé, ro airiltnigem in
aentaid sin! In saecula
saeculorum. Amen. Betha Finnchua Bri Gobunn inso.
BOI BRUGAIDH
AMRA A n-ULLTAIB FECHT n-AILL do Mhughdhornaibh
do-shunnraid
.i. Findlogh mac
Setna meic Abruinn meic
Branain
meic Dubhda
meic Aenghusa meic Erca Deirg
meic Briain meic Echach
Muighmedhain. Bai baincheli oca fria ré .xxx. bliadne, co nus-tarraid bás In tan-sin .i. Caemeall ingen Aedha Fogarta do Feruib Breg.
Ro fhurail a chara & a chomhalta féin fair .i. Fiacha
Súidhe mac righ Eirenn, techt do thocmarcc bainchele eili conná beth i serg galair
amal ro bhai do chumhaid a mhná fesin. Et ba h-i
sin Idhnait inghen
Fhlainn Leith-deirg do Chiannachta Glinde Geimhin o Chomar
Cinn t-Slebhe. Tochmaircidh-sium iarum in
n-ingin-sin cu m-bo torrach uadh. Urailidh immorro
Finnlogh cona mhuindtir for a comhalta .i. for Fiacha Suigdhe
feall for righ Temra
.i. for Blathmac mac Aedha
Slaine. Do-gniter In feall, et geibhidh Diarmait mac
Aedha Slaini righi
Temra déis a brathar. Di-chuirter
atuaidh
lucht an fhill .i. Fiacha mac righ Temra & Findlogh a chomhalta
& mile teinntech lais-sein. Is ann sin do-rala Mael Tuile
mac Cuilchi, anmchara
Findlogha, & faillsighter
dhó an ingen do bheith torrach, & cumad gein
amra diamad lán beoil bh-fer n-Eirenn In gein bai 'na broinn;
& at-bert Mael Tuile:
INdsaighfidh
gala,
traethfaidh bidhbhaid,
saighfidh
mind-righa,
bidh crann cuisc
Temra,
lesaighfes
Life,
fhoirfes Laighne.
IAraidh immorro an cleirech an gein bai i m-broinn na h-inghine
do idpairt do Dhia & a thabairt docum leiginn,
& geallait-sium do-som sin. IDlaicter
iarum
iat cu righ Connacht, cu h-Eochaig
Tirmcarna, & idlaicter o
Eochaig
cu righ Muman .i. gu h-Aenghus mac
Nat Fraeich, gu Caisiul, et orduighidh-sein ferann doibh i Crich Mhogha Ruith,
& toirrnid-siumh ráith amra ann .i. Raith Ua Cuile. Do-gniat didiu a mhuindter
fleadh mhor do rígh Fer Muighi .i. do Mhellind mac
Tuirc, isin ard fria Raith Ua
Cuile aniar. Luidh máthair Fhindchua,
& si torrach, cu ro
chuinnigh digh don linn for na scoairib, ár ros-gabh mían don
linn, et ro h-erad h-i. Ro labair In gein bai 'na broinn, & it-bert so ann:
Gerthit gurthit
erail-sium sala
mor muincille melsedar Ulaidh uir
amal melis milchu
for mhil cu
rossam.
Gertit
LUIDH iarum an ingen dia tigh, et scailit a cercalla dona dabhchaibh acedair dia h-eis, & teit In fhlaith dimhain
fo lár. Do-roich ri
Fer Muighi .i. Meleand,
cusin tech i m-bui In fhlaith, et o ro-chuala
an scel gabhuidh cona bhuidhin lais for lurg na
h-ingine dia marbad. Do-berur celtchair dhichlethi
imon ingin o rath na gene bai 'na broinn, co rocht
imshlan Raith h-Ua Cuile. Tainicc
iar sin inbhaidh na h-ingine, & tecat idhain da
h-indsaigid, cu ro thusimh In mac idhan ro bhui 'na broinn.
BErar iar sin In mac thairrngertaigh co h-Ailbhe Imlech Ibhair dia
baistedh, & do-berar screaball dó ara
bhaisded .i. sect pinginne oir. Bennachais Ailbe iar sin In ghein, &
do-berar ainm fair .i. Finnchua, &
at-rubairt Ailbhe a thabairt fria
leighenn i cind a secht m-bliadne. LOtar
iarum lucht In bhaistte & In mac leo cu Raith Ua Cuile. Teacar iar sin o Chumuscach
mac Cuind, o righ bh-Fer Tefa, mac
sethar
d' Finnchua e fein, do
cuinghidh In meic dia altram; & do-berar dó,
& ailter
an mac i tigh
Cumascaigh a n-Ard na
Rigraidhi os brú Locha Ri, gu cenn
secht m-bliadne, cu toracht
Comhghall for cuairt Clainni
Neill, co tarla do thigh
Chumuscaig, co facaid In macamh óg isin
tigh ara chind & spirut
aingil 'na comaidecht. Do-breth
Comgall gradh do, & imchomaircidh cuich
h-e? ‘Findchua sin’, ar siat,
‘mac Findlogha’. ‘Ocus misi ron-alt’, ar
Cumuscach, ‘&
Ailbhe ron-baisd’. Cuinghidh
Comhghall In mac for a aidi, & do-berur dó h-e. Do-rad In mac seirc do Chomhgall,
& teit leiss co árus, co Bennchar Ulad, & do-ghni
leiginn oca amal cech n-dalta ele.
Bui didiu ferghort cluana In tan-sin ac
Comhgall, & mogaid no bhidis ica coimet cu
toracht Findchua. O r'ptar toirrsigh iarum na
mogaid at-bert Findcua: ‘Leagar duinne 'mar n-daltuibh In ferghort do choimhet gach lai timcheall’. At-bert Comgall:
‘Coimhet-sa aníu h-e ria
cach’. Teit iarum
Findchua do coimet in
fheoir. Tic ri Ulad
.i. Scannlan mac Dunadhaigh, cona sluag do Bennchar, & cuirit a n-eocha isin bh-fergurt co Findchua. Dí-chuiris
Findchua fo tri uada iat. Feargaighther friu fa
deoidh, & escainid iat, cu ro soudhait
na h-eich i clocha, conad Gort na Liag at-berur fris ó sin ille. Férgort na Mogad h-é cosin. Lonnaighter In ri de sin,
& tiaghar uadh ar cenn
Comghaill dia fhis uadh cia do-genad In gnim
út. Tic Comgall guna dhaltaibh cusin righ,
& Findchua i cuma chaich. Do-breth In ri aithne fair-siumh, conud
h-é do-roine In gnim út triasin tuarascbáil
tucsat na h-araid do
fair, & ruamnais rosc In righ 'na
cinn comtar derga teinntidhi. Rathaigius Finnchua inní-sin
& fergaighius frisin righ, cu
ro eirig In talam uimi, cu riact co a
ghluinibh. Ad-chi Comhghall inní-sin,
& sillaid tara ghualuinn, & at-bert
fria Finnchua: ‘As fearr lat-sa do beith fein
mór innúsa’, ar Comgall. Imdergthar im
Findchua dhe sin, & cuiris a cheann fa
chochall Comgaill, cu ro loisc in
cochull. ‘Ar Dia rit, a meic bic’! ar
Comhgall, ‘nachat-geibhedh ferg,
& rat-fia do breth fein o righ Ulad & uaim-si’. ‘Cidh ar nacham-gebhudh ferg’, ar Finnchua,
‘umat shárugud-sa & umam sharugud
fein don aen-gurt gabala bui ocuinn? Beir-si do breith’, ar Findchua fria
Comgall. ‘Berat’, ar
Comhgall, ‘acht gur' bhat buidech-sa’.
Sillis Comgall forsin righ, & at-bert an ri: ‘Gach ni uma m-bia biat-sa fair’. ‘IS sí mu breth’, ar
Comhgall, ‘na secht
fichit bo blichta do-berur dam-sa uait-si gacha
bliadne a tabairt do Fhindchua cu cenn .xxx. bliadne tarmheissi, &
abdhaine Bennchair, & darabh a cinniud do
dhula i l-leith n-aili leath na cuarta-sin do-som
& a leth n-aili i bus’. Ba bhuidech
Finnchua de sin, & cuirid in
talam on righ tarais ana áit,
& loiscter uili cochall Comgaill,
conad aire sin nach dleghar cochall um comharba Comhgaill. Cunad
iat tri ferta Finnchua iar rochtain co Bennchar .i. liaga cloch do dhenamh d' echaibh
righ Uludh, & an talam dh' eirghi imon righ
có a gluinibh, & cochall a aidi do loscud tria bruth a fheirge.
Bai Comghall iar sin a m-Bennchar co cenn .ix.
m-bliadne. Et foillsighter
dó bás do beith 'na ghoiri, &
tiagait teachta uadha ar ceann Ailbhe co Imliuch Ibhair, comad dia
láimh no dhighsed dochum nime. Foillsighter
do
Ailbhe inní sin, & teit-sein cona
dhírim cleirech cu rocht Bennchar. Et do-ghniat a n-aenta & a
codach ann sin a triur
.i. Ailbhe & Comgall
& Finnchua. Teit
Comhgall docum nimhe innsin do laimh
Ailbhe, & facbhaidh Finnchua i n-apdhaine Benncair tara
eisi co cenn secht m-bliadne, &
erbaidh do Ailbe co m-beth
Finnchua ria udhacht ceb é tan no ghebhudh
dia lámh fair.
IAr caithimh na secht
m-bliadne di-chuirter Finncua o Bennchar & a h-Ulltaib uili tria cuimhgi fherainn. Tic iar sin
Finnchua a h-Ulltaib
atuaidh cu toracht la greasacht aingil cu fira
Muman & co a righ .i. co
Cathal mac Aedha, gu
Caiseal, et
feruidh In ri failte fris, &
ordaighidh a rogha ferainn a Mumain dó. AS-bert
Finncua: ‘Ní cetuighter dhamh ferunn
acht In bhaile a freicera mu cloc mhe a n-oenar gan
cungnum duini aigi’. At-bert Cathal: ‘Sir-si Mumain cu ro freagra do
clocc thu, & In bhaile a n-gebha rat-fia gan imrisan friut’. Tic Finnchua roime o Chaiseal co crich Fer Muighi .i. h-i cenn
iarthurach Maigi Maistertha, et siridh cain In maighi dús In freicerad
a clocc h-e, et do-freagair isin
maduin arnamharach i bh-Fán Muilt. Scoirit a n-eochu annsin, & leicit a foroire dhibh,
& scailit a m-buar & a tainte fona ferannuibh ba coimnesa dhoib. Do-gniter iarum
comhaighthes friu & diultad, &
gerrtur a n-indile & buailter a
n-aeghairedha. Acaínit a mhuinnter fria Finnchua. As-bert
Finnchua fria coic
.i. Dronan mac Dronbic: ‘Eirg
cusan m-baili as comfhocus duinn annso, &
tabair tene lat ass’. Luid iarum an coic ar cenn na teined cu tech rechtairi righ Muman .i. Baeth Brughai
& Som ingen Mhothla a bhaincheli. IMcomhaircis In rectaire: ‘Cia h-airm asa
tanacais ar cenn teined’? As-beart an coic: ‘O Fhinnchu, o dhalta Comhghaill’. ‘In
annsin bia fuirech fair’? ar an rechtaire. ‘Ni fhetar amh’,
ar an coic, et cuinghidh
an tene. Do-breath an rechtaire tria thoghdacht urchar d' aithinne dho. Gabhuidh In coic ana ucht, & iss ed bui uime, cochall Finnchua. Timaircidh-sium
in cochall imon teinid, & beiridh lais
h-í. Cuiridh In rechtaire nech
dia muintir cen fhis don coic co fesadh
in loiscfedh an cochull. Cuiridh In coic asa ucht an tene a fiadhnuse
Finnchua, & ní ro
loisc finna na brothairne don cochall. Indisidh an techtaire
anní sin don rechtairi gur' thaeidhligh a mhenma ind
aithrigi, co n-ebairt cu tibhred
failti dho gengu
tucadh nech aili. Lotar iar sin In rechtaire & a baincele
d' agallaim an cleirig fesin, & riaraighit h-e,
& slechtait do, & bhiathait an cleirech in
adaig-sin da gach bhiudh acht linn nama. At-fiadar do righ Muman
conidh ann ro ghabh Finnchua, i Fan
Mhuilt, etir a portaibh-sium & a airgeda. Fergaighther baincheli in
righ de sin .i. Mughain
ingen Fhiachrach Finn ri Eoghanachta Locha Lein. At-bert si na
toillfitis a n-en bhaili .i. muindter Finnchua & a
muinter-si. Fiafraighis In ri cá
cís do-bertha don
righain &
do fesin as In ferann-sin. ‘Ni anse’, or an rechtaire: ‘oen chúra fhinn & a furrthain d' fholcadh
& d' únadh, & airmhed bracha as gach baili do
nái m-bailib at coimhnesa
dhamh. Eirgedh techtaire uainn’, ar In rí, ‘cu Finnchua, dia
fhis In bh-faemhann an cis-sin, & mina faemhann
eirgead leth nn-aili’. Faemhuidh Finnchua In cís-sin &
geallaid a thabairt uadh, áir Is ann sud ro faillsiged
do a árus do beith & a thaisi
& a eiseirghi i l-laithi bratha. Toraindter iarum In baili la Finnchua .i. Cuil
Muilt, & orduighter a airles, &
cumhduighter
a thighi, & fodhailter a muindtera do na nai
m-bailib ele batar ind arus ag righ Muman. Feidligid
iarum Finnchua gu cian isin baili-sin. Cu tainic Conaing mac
Marcain, rí na n-Deisi, do slechtain do, & co tart
Finnchua a sheut anmcharut a inad fein ar nimh dho-somh.
Tugad tra cuigi-sium annsin secht n-ollumain
ghabhunn batar i comhfhaicsi dó co
n-dernsat secht corrana iarainn dó
for a m-biadh co secht
m-bliadni co faghbad inadh a nimh, ár do-rat a
inad bunaidh do righ na n-Deisi. Bennachaid-siumh gaibhne In bhaile-sin, & facbhais buaid
lamdai .i. n-gresa dhoibh do ghres acht
cumad isin baili-sin do-ghendais no do-tinnscainfitis h-e, & buaidh n-olluman
dibh. Cuinghit na gaibhne fair-sium a n-ainm forsin m-baile a lógh a n-gresa .i. Brí Gobhunn. To-chaithidh Finnchua secht m-bliadni for a corranuibh acht aen-adaig nama. Et iss
ed fo-dera eisein .i. Ronan Finn
Maighe Lainde, mac
sethar máthar do
Finnchua, sennser noemh bh-Fer m-Breg do toidecht dia atach-somh co
tised do chabair Clainni Neill
Naighiallaig & righ Midhi .i. Sechnusach mac Aedha Slaine, áir ro bhui cogad
allmharach don mhuir forro, & ba do Fhinnchua ro boi In dán a
bh-fhoiridhin. Et ba h-iat do-roine in
cogad-sin, Breasal Bern-bhel
Buaid-ealtach & Tuire
Tortbhuilleach & Tinde Tren-mhor: do Breatnaib iar m-bunadus iat-sein. Et ba h-iat eicne do-ghnítis an loingius-sin
gacha bliadne i crich Ua Neill in
deis-cirt, port gacha luingi do loscud, & crechad gacha tuaithi, & giall gacha fine do breith leo. Do-berut iarum Clanna Neill bennachta
dontí do-thicfad ar cenn Fhinnchua co Feruibh Muighi dia cabair. Ro ghabh
Ronan Find Maigi Lainde do
laim an umaloit sin. Faillsighter d'
Finnchua, & se for a chorranuibh,
sennser noem Clanni Neill do
beith for sligid chuigi, et erailidh for a
dhaltuibh freastal & frithailimh na techtairedh n-uasal-sin do
dhenum. ‘Tabhur’, ar se, ‘ian measctha .L. do lind doibh, & proinn céit do biudh, & mad bec leo sin
fuillter
fris’. Do-riachtatar na cleirig iar sin, & ro frithailit amal
as-bert Finnchua. Et ni thormailt Ronán
ní don biudh-sain no gu tised Finnchua
dia chorranuibh chuice, dia acallaim. O ro-siacht a
fhis co Finnchua Ronan do beith
i troscadh, ailidh Finnchua in
Coimdhi cumhachtach cu ro fhaillsiged do an ní bhudh
coir do dénamh, uair nir' bo áil dó dhula dia corranuibh comtais comhlana a shecht
m-bliadna forro. Tic iar sin spirut
aingil do nertad Fhinnchua co
n-dechad d' agallaim an cleirig aili
do ced Issu Crist. Luidh iarum
Finnchua am trath proinne d' acallaim
Ronain, gér' imnár lais a
corp tretholl iarna treaghdad & iarna thollad do
dhaeluibh & do phiasduib d' faicsin do neoch
etir; et feruid cach dhibh failti fri araili,
et at-fét
Ronan d' Finnchua In toisc imma
tainic. ‘Bidham umhal-sa frisin toisc-sin’, ar
Finnchua. Lotar iar sin rompa cu rancatar
tuatha Teamra. O at-conncatur
Clanna Néill na cleirig chuca do-bhi do mhett a n-eicne cu r' eirighset uile ar fhailti fria
Findchua. In adaig
immorro do-rocht
Findchua co Temraig ba sí adaig do-rochtatar na dibergaigh, & tucsat agaid
a long gu Clannaibh Neill an
deisceirt co Dubhcomar. At-cuas inní-sin do
righ Temhrach
& d' Finnchua. Eirghid iarum idir laech
& cleirech, &
impóit ar deisil tria thecasc
Finnchua, & tecait rompa ina foram-rith
co n-acatar na dibergaigh uatha. Eirghidh iarum aicned an
cleirig friu cu
ro mhemhatar
spongcaibhle teined
trichemhruaidhi as a dhetaibh sechtair, cu ro loisc In tene-sin cronna na sleg & doite & righthe
na n-dibercach, gur' bo toi
tuaith-gerrtha iat. ‘Eirghit’, ar
Finnchua, ‘fesa uaibh dia saigid da fhis in
tibritis slan dia bh-foghail’. Lotur na techta
cuca. As-bertsat na tibritis slán doibh tria
bhithu. Lonnuighter Finnchua don aitheasc-sin na
n-allmurach. Eirghit iarum a n-aein-fhecht chuca,
etir laech & clérech,
conad h-e olc déidheanach
do-rónsat
friu a n-gilladha do mharbad & a longa do loscud
& carn dia ceannaibh & dumha dia
n-eduighibh; conadh amlaidh sin ro dhichuir Finnchua na dibercaigh. Do-berur a breth fein d'
Finnchua .i. Dun
Dubchomair
cusna secht
n-dolaidhib batar fris, & corn lámha righ cona thimthacht do or derg,
& a thabairt sin dó gacha sechtmad bliadne o righ Mide. Gealltar sin uili d' Finnchua, & ceileabraidh
do Clannaibh Neill iar sin, &
facbhaidh bennachtain acu, & tic dia árus féin iardain. Conad h-i sin fóiridhin Fhinnchua ar Clannaibh Neill & ar Fheruibh Midhe, & cain uatha-som
d' fhir a inaidh da eis cu brath. Fosaigid Finnchua 'na
inad fein fria ré cian.
IS ann sin do-éirig
cogad for Laighnibh fria linn
Finnchua. Sen Nuada Eicius fa ri Laigen In tan-sin. Batar da bainchele oc on righ-sin .i. Aífe
ingen Rosa
Failge & Anmet inghen Colmain meic
Crimhthain do h-Uibh Cennselaig, et annsa lasin
righ issi inas In bhan Fhailgech,
& ba torrach sein uadh. Cuinghidh In ben
Chennselach In toirrchius bai oc on mhnai Failghigh do
tabairt ar comus di. Gia ro gheall In ri
di-si sin ní ro comuill. Cuiridh In ri fis fo cleith cusan m-ban Fhailgigh,
& at-bert fria dhul isin Mumain
síar ar comairce Fhinnchua Shlebhe Cua, uair comairce mís &
raithi & bliadne
aice-sein sech gach noemh aili da gach duine dar sarugud bh-fer n-Eirenn, áir ni
lamhdais sloigh náit sochaide, curaidh nait cathmilid
ní do Finnchua
ar mhét
a aicnidh, & ar saeire a cheiniuil, & ar mét
a bhrotha & a bhrighe. Luidh iarum an inghin
for set i crich Muman, triar fer & nonbhar
ban cona cairpthib leo, cu rochtatar iartur Maighi Maistertha, cu ro
mhemaidh fertais carpait na h-inghine,
conadh Áth In Carpait ainm inn atha o
sin ille. Urdhaingnighter
in carpat re h-edh,
& scailid doridisi & leathnaigid, conadh ass
ro h-ainmniged Druim Leathan & Ceall Droma aníu. Gabsait iar sin idhain
diana an ingin, et faillsigter
esein do Finnchua & sé ica
fhothracadh a n-dabaigh uar-uisci .i. ben righ Laigen do thecht chuige ar
chomairci. Et as-berar uadha fria
gan techta as an inadh a raibhe co rucadh a toirrches, áir
ni ghnáthaighdis mna
naít bandala techt ar eclais Finnchua
in tan-sin. Beridh ingen mac mochtrath aramárach, & berar
uaithi h-e dia bhaisdid co Finnchua. Baisdter iar sin an mac
& do-berar ‘Findtan’ fair
.i. Finntan
mac Sen Nuadha
Eices meic Breasail
Bric, meic Fiachach Foibric. Oilter
in mac oc Finnchua, & do-beir
a chích des dó, cu ro fhas bainne innti, & fogarthar dá mháthair imtheacht 'na tír
fein. Do-bhí bisech ar an mac sin nách bíadh oca mháthair fesin dia m-beitis noenbur banaltrann
fai. Fortamhlaighidh iar sin In cocad thair for Laighnibh o Chennsealach
mac Dunlaing meic
Dunadhaigh, o raitter h-Úi Cennsealaig. Tecait iar sin a aes gradha co Sen
Nuadha Eiceas da fhis cidh
do-gendais risin cocad-sin, ár ba senóir
in drai ann. As-bert In rí: ‘Ata cathaighi conghaluch i cinn
Shlebhi Cua
.i. Findchua o Bri
Ghobhann, & itá mac damh-sa aigi, &
ticfaidh am shocraiti tre bháidh doigh am inmhain
leis allos mo meic, & eirgedh airechus
co naenbur eces lais ara
cenn, ár itá do mhét a naire na tibhre éra
for an aes dana’. Lotar na filid
for a sét cu rochtatar i comfhocus baile
Finnchua .i. cusan abuind fria
cill anair. Faillsigter sin do Finnchua
& se i n-dabhuigh
uar-uisci, & luidh gusan aes dana na tistais cuigi co
tairsedh dhó-somh a fhothrucud. Fergaighit na
filid fris-sium uimi sin, &
fergaighidh-som frisna fileduibh. Conna dlegur aes dana do theachta tar an
abhuinn anóir cusin m-baile o sin cen
ceadugud, et Is dimbuaidh doibh da n-decat,
conadh Sruth na n-Eces
ainm na
h-abhunn o sin ille. Conná dlegur do righ Laighean techtaire
filed
do cur uadh o sin
ille, & Is dimbuaid dia cuire. Do-roich tra In t-aes dana co Finnchua aithle a fhothruicthi, et as-berut fris: ‘Ar do chend-sa tancamar-ne o righ Laigen’, ar siat, ‘co n-dighiss dia
fhoirid-hin don cocad fuil fair’. ‘Ragat-sa
fris sin’, ar Finnchua, ‘cen
imrisain,& nidham leasc uime’. Luidh Finnchua cu moch arnamhárach
ina dhírim cleirech, &
mac righ Laigen lais, & in
t-aes dana, cu rangatar
cusan righ cu Dún uas Berbha. Ferthar failti fria Finnchua, et
tairisis menma In righ fria mac, &
fa buidheach don lesugud
tucadh fair. Do-gniter a
freastal co maith. As-bert Finnchua frisin rígh
comha shidha do bhreith
uadh do Chennsealach, & muna gabad cath
d' fhuacra fair. Ge rucadh coma shídha gu
Cennsilach nir' ghabh nach ni acht Dun os Berba dh' arguin aramhárach. Gabais ferg
& fuasnad an clerech
dhe sin, & do-badh fhearr lais cu faghbhadh cath in
uair-sin. Córaighter
iarum a chath la cechtar
dhe, cur' bat comdlúthta, comharda iat. Teit Finnchua i
tús In chatha, & ro eirig a barann & a
bhorrfad, & ro línustar tonn
danatais a criche & a cheiniuil 'mon am-sin, et ro ghabh a cosa & a lamha & a súili for slogh
Ceindsealaig, cu nar' thualuing n-imghona iat a
n-agaid a námhut. Tic iar sin tonn diadhachta
co Finnchua, & as-bert friu gialla
& aidide do tabairt do righ Laigen, &
nír' fhaemhsat inní sin eitir. Ad-rachtatar Laigin a n-oein-fecht lasin
clérech isin cath, et as-bert Finnchua na
briathra so: ‘A Laighne, nom-lenaidh-si’, et reliqua. Ro cuired iar sin In cath gan choicill,
& nir' fagbhudh mac
righ 'na shesamh ann acht Cennsealach a
oenar, et tucadh .L. mac righ dhibh co
Dun Os Berbha, conadh Dinn Rígh ainm an inaid sin o sin
ille. O ra h-aincedh Cennsilach ro edhbair dilsi
a clainne & a ceiniuil & a iardaighi do Finnchua,
& ced da gach chrudh gacha sechtmad bliadne dó fein
& d' fir a inaid o righ Laigen & o h-Uibh Cennsilaig do gres. Facbhuidh Finnchua buadha
do righ Laigen & do righ Ua Cennsilaig
.i. genus ina righnuibh
& ana mnaibh, & naire 'na n-ingenaib, &
firinde 'na b-feruibh. Cuinghes ri Laigen for Finnchua
Finntan a mac d' facbail aigi ina crich fesin, et ceduighius
Finnchua dó sin, & tuc
bennacht dia dhalta, et do-bert a dhalta i fosugud ann, & do-bert a
rogha dia dhalta In loechdacht no an
cleirchecht, et ruc in
dalta do roghain In cleirchecht, et do-bert ferann dó iar sin
.i. Cluain Irarrois frisa n-apar Cluain Eidhnech inníu, et cumthar trian cuarta In baili-sin d' Finnchua do gres.
Conad iat sin gnimartha & ferta
Finnchua i Laighnib,
& do-roich iar sin co adhbha fein i Mumain. Is é ba ri
for Ulltaib In tan-sin, Eochu
Croibh-derg mac Scannlain meic Dunadaigh, et ba h-i
a baincele, Moinginn ingen Daire meic
Finnchaid d' feruibh
Mumhan; et nir' ghabh o a fer
gan techt a Mumain do cosnumh righi dia macuibh
.i. Cas & Cian &
Cingid, & gabhaidh In ri do laim sin. Foillsighter
d'
Finnchua inni-sin .i. aslach Diabuil do
tabairt da mnai for righ Ulad um thoidhecht i cenn catha i Mumhain
cen fhotha. Et gabais ceim conalbais Finnchua annsin uma crich fein gur'
cuir fesa i n-agaidh righ
Uladh, uair nir' ail dó a mharbad i
crich Mhuman fria linn, & dia
tised tara sharugud cu fuighbhedh bas &
aidhedh anabuidh. Tancatar arai sin Ulaid tria gresacht na mna
cu riachtadar Mairtine Mor Muman gan airiugud
do righ Muman, cor' ghabsat sosad & longphort a n-Ard na Righraidi frisi
n-apar Cnoc Samna iniu. Is ann immorro do bi
Cathal mac Aedha Flaind Cathrach ri Muman & Mumu
ingen Fiacrach a baincele a n-Dun Eochair Mhaighi In tan-sin, & at-ciat ar n-eirghi doibh
na samhlacha i Cnuc na Righraidi riu anes
.i. na mergedha ana etarbhuasacha & na pupla do
breacsroll righda isin tulaig 'arna tocbhail. Lotar
fesa o righ Muman
dus cia ro bhai isin tulaig. ‘Ri Ulad’, ar siat,
‘& Moingfhinn ingen Daire ic iarraid
righi Muman dia macuibh’. O ra h-indised do righ Muman sin
at-berat a chomhairlig & maiti Muman:
‘Tiaghar uainn ar cenn In chathaige mharbhthaigh-sea rind anes .i. Finnchua Bri Gobann, uair do-gheall dam-sa geb e tan no bheth éicen catha form co ticfad a cenn
catha leam dom chabhair & In Cennchathach lais .i. a bhachall
fesin’. Lotar na fesa gu Finnchua .i. Ger & Tualaing
& Turscur, tri
ghille In righ, & ad-fiadhat
dó rí Ulad do tiachtain tara
sharugud-sumh isin Mhumain. Gluaisis
Finnchua andsin ana shomhulrith
charpuit, & a bhachall 'na laimh, gan airisium ria cleirchibh
idir, cu riacht Dun Eochair Maighi,
baile a raibhi Cathal mac Aedha.
Ferthar failti fris on righraid. As-bert In ri sin fria Finnchua dul do tabairt comhadh do Ulltaib,
& o nár' thoich dó righi Muman nach
fuighbhedh h-i. Luid In clérech fris-sin, &
do-bert Moingfhinn aithne fair uaithe, et at-bert
fria macuib deabaidh logaissi
.i. bregi do dhenamh ardaigh co tised In clérech
dia n-etrain,
& cu ro mharbdais a meic-si h-e, uair dob egal leo In clérech do bhrised
chatha forro, & dia marbhtha-som robo bec brigh Muimnech leo. O dho-rocht
Finnchua cusan longphort ro fhiafraig: ‘Cia deabaidh sut
do-ciam’? ar se. ‘Mo meic-si sut’, ar
Monginn, ‘oc deabaidh um righi
Muman, & eirg-si dia n-etrain’. ‘Ni thó emh’, ar Finnchua,
‘áir bat sidhaigh meic
Moinginne’. Ni ro foemhad tra o
Finnchua In comha frissa n-dechaid
co
righ Ulad, et geibhidh ferg & fuasnad h-e,
& tic co righ Muman, & at-fet na ro
gabhudh comha uadh etir. ‘DENUIDH’, ar
Finnchua, ‘cippe com
dhaingen catha dhibh o do-rochtabair oen mhaigin’. Teit iarum
Finnchua i tús In chatha-sin,
& In Cenncatach ina laimh
.i. a bachall, & ten-naidh In comhairle & nertaidh In cath, & tic fo tri deisiul In t-sluaigh, & a bhachall 'na
láimh, & cia ro cuindigh In rí In bachaill 'na láimh ní
tard Finnchua dho. Cumad air fesin
no beth maisi In catha do brisedh dara eisi. INnlit Ulaid iat fein a n-aghaid
Muimhnech annsin, &
gabhuit a n-arma irghaili. Ro bhúirset & ro beicset amal damhu damhghaire, & tiagait a
mullach an cnuic. Saighidh In clérech In fán tarrsa,
& leicidh In cnoc doib-sium. Cromsait Ulaid co dicra do cur in
catha. O 't-connaic Finnchua sin tarraid iat fon
suidigud-sin, conar' leic eirghi dhoibh sech a
n-gluinib suas etir, & moidhid an cath forro a n-agaid an aird. Cor' fhacuibh
Finnchua do Muimhnechaib maidm rempa i
n-agaid In aird o sin amach co
bráth a n-agaid allmurach, & gach sloigh
arcena, & iss ed chomalltar
iarfír. Do-rochuir ri Ulad & a shetig Moingfhinn
cona tri macuibh leo isin cath-sin, co
fuilet a bh-ferta & a lighi isin tulaig
da
n-eisi. Tecait a tri daltada co Finnchua iar sin
.i. Coimde & Conmhach
& Concraidh, &
do-berat a lamha for a gualainn, & at-bertsat
fris: ‘As dith fine, as forba fás, as sechna thire & talman duit
a n-do-ronais aniu, & inní rob ail duit do dhenamh .i. do bhraith-bheimenna do bein for Ulltaib’. Tairisis iar sin menmha In clérigh
& tairisid a aicned, & ainicer In t-sluaigh, co
n-dechatar da einech imlan uadha. IMpoidh iar sin co feruibh Muman co tarladur dhó
ara chinn i crolighi .i. Cairthenn Finn
& Cairthenn Donn, & secht meic Forannain de h-Uibh Cassin, &
Fermac & Ifernan,
& aitchit In clérech
uma chabhuir, & do-berat a bhreith féin
dó. IMpóidh iarum Findchua friu, & bennachais iat,
& slánaighidh triana fheartuibh & adhamhraibh
cor' bhat slaincrechtaigh dia eis, et ordaighit sein a cuarta dhó .i. .L.
ech allmardha a h-Uibh
Toirr(del)baigh & .L. corn buabhaill a h-Uib
Caisin
& .L.
sitheal aircdidi o mhaithibh Dail Cais. Do-roich iar sin
Finnchua cosin righ, & do-berur a bhreth féin
do .i. bó cech lis on Ardchnoc .i. Cnocc Brenuinn, co Dairinis ic Imliuch,
& bo bhith-blicht do clérech a bhachla cech tan bérthar i ceann catha h-í, &
coimeirghe re bh-fear a inaidh do gres ó righ
Muman. Facbhais Findchua
bennachtain oc on righraid & oc feruibh Muman, &
tic roime dia adbha fesin iar m-buaidh bh-fert &
mirbuile. EIRGHEAS iar sin cogad allmurach i coicedh Connacht re linn
Fhinnchua. Tomaltach mac
Muiredhaigh ba rí
Connacht In tan-sin. A n-indmhusa immorro
no bertis allmharaig uatha gacha bliadne tar muir
sair, gur' fhacuibhset gorta & terce bidh isin
coiceadh. Lotar fesa o Thomaltach co
Finnchua cu ro
dhingbad
na h-allmuraig dhe & a
breth fesin do. Luidh Finnchua lasna techtaibh gu Cruachain Maigi
h-Ai. Batur failtigh Connachta roime. Batar
dono na h-allmuraig i bh-fosadhlar longpuirt ina bh-farrad i Cuil Fedha, frisi n-abar Cul Cnam
Rois inniu. ‘Cidh as ail dúibh friu sut’? ar
Finnchua. ‘Cath do thabhairt
doibh’, ar Connachta. ‘Din-gebhut-sa in
cath’, ar Finnchua, ‘dar cenn mu
riara’. Geallait Connachta a
breith fein do-sum. Teit Finnchua
leo a ceann In catha & ad-cí na h-allmuraigh
uadha. Geibhidh iarum teasbach dermhair na
h-allmuraig annsin tria cumachtaibh an cleirig
a medhon a longphuirt dona sonnuibh iarnaidibh batur i
timcheall an longphuirt
imacuairt, conná frith dibh aramharach acht a cnama & a taisi a
medhon a longpuirt,
& frasa dia n-armaib 'na bh-farrad: conadh Cuil
Cnamh Rois ainm ann inaid o sin ille. Tairisnighit
Connachta iar sin a mhirbuilibh an cléirig, & ordaighit a cana
& a cuarta dho, & ech gach deg-duine &
screabal gach aenn duine & erradh rígh Connacht o
mhullach co lar gacha bliadne dhó. FACBHAIS
Finnchua iar sin buaid catha la righ Connacht, & buaid n-gnima & buaid marcachuis,
& nach gebhadh nert allmharach crich Connacht cu brath da eisi, conud
h-e sin fotha Finnchua a Connachtaibh tria bhithu. Ceilibraid
Finnchua do Connachtaib iar sin, & tic
có a mennat fesin i Feraibh Muighi.
AS e ba ri Ciarraige In tan-sin, Mothla
mac Floinn meic Aenghusa. Bai
mac brathar aigi-sein
.i. Ciar Cuircheach o raidhter Ciarraigi Cuircheach. Ocus
as-bertadar comaltada In righ marbad an meic-sin a bhrathar cu nach tised fris,
et cedaigius In ri a
mharbad amuich In tan no bhiadh oc seilg. Acht
ní ro-siacht leo gia ro gabsat do laimh. At-fiadhar sin
don righ, & do-berar linn somheasctha soola gusan n-gilla .i. Ciar Cuir-cheach, gur' cuired 'na chodlad
h-é, & do-cuiredh a
curach aen-shluaisti for muir, & seolaid gaeth
é gu h-Inis Fuamnaighi,
bhaile i raibhe Magor Dub-loingsech do
allmharchaibh. Gabhar aigi-sein Ciar
Cuircheach isin churuch & innisidh a imthusa do
Mhagar, & ainicis
Magar h-é o 't-cuala a scela, & ise
luach anacuil ro chuinnig fair .i. eolus
cusan
crich asa taínic cu ro airgeadh h-i, ar ni bhídh arbhur
na treabhad aige 'na innsibh eidir. Lotar iarum i Ciarraigi fria re tri
bh-faghmhar, gu rucsat a h-arbhur eisdi ana m-barcaibh
iarna crechad, co ro fhas gorta mor a Ciarraige
uili dhe sin. As-bert
Mothla mac Flainn: ‘Eircter
uainn ar cenn ar m-bráthar
bunad-chineoil .i. Finnchua Slébi Cua, cu ros-foire sinne amail
fhoires cach’. Teacat na techta aniar co
Finnchua, & at-fiadhat dó a
tosca. LUID Finnchua
i Ciarraigi iar sin d' fóiridhin a
bunad-cheiniuil, et ba si sin adaig thangatar na dibercaigh isin tir, & gabhsat a
bh-Findtracht Cind Maghair. Fiafraigidh In ri d' Finnchua, cidh do-genduis
friu. Fiafraigidh Finnchua
don righ cia h-olc do-ghnítis gacha bliadne
isin tír? ‘Ni fhacbaít’, ar In rí, ‘a bec do arbur isin
crich dia n-eis’. ‘Leagur scailed dhoib’, ar
Finnchua, ‘cu ro ghabhat a
n-oireda forru, & tecam-ne isin traigh tara n-eis,
& Is ced lim-sa gan
ar bh-faicsin doibh cu
tisat chucainn 'nar cenn’. Nir' bó cian iarum gu bh-facatur cuca iat isin traigh, & a n-oireda
furmada forra. Ro eirigh immorro a bharann &
a bhorrfad In cleirig, amail lanna
derglasrach no amail thoichim tuindi fria
tír. Ba h-e tricce & tindisnigi do-thoet
Finnchua a cath a brathar
in lá-sin tre bhaidh
cur' bho meidightir airdigtir fria seol primh-luingi uas fheth-fhairrgi ferta & cumachta De tre ghuidhi In naeim i n-agaid na n-allmurach In la-sin, cu ro eirgetar tonna Eirenn fris. Ro ghabh tra scemhdhacht
& leadarthaighi chon h-e ina gaiscedh in
la-sin. Gengu betis Iaeich ag cur In chatha acht esiumh
a aenur Is roime no mhoidhfeth, áir Is cuma no theascad da arm & da fhiaclaibh na h-allmurchu. Conadh de
ro lil Finnchú de .i. amail choin In la-sin h-e. Et tucsat in
sluag Ciarraighech a n-aigti uili
re h-agh & re gaisced
in tan-sin, cu ná terna dona h-allmharchaib cen ghabail
no cin marbad
acht Ciar Cuircheach
a aenar. Et Is h-e Finnchua
ro ainic esein. Ro com-maidhed
an gnímh-sin acu
iar sin, & ro móraid ferta De &
Finnchua cuna gabann nert allmurach gana duthaig budhein innti acht gu
cuimnedar Finnchú oc tabairt In catha & a thabhuirt a n-ainm Dhé
& Finnchua & a chana dh' fir a
inaid da eis. AS-pert In rí
fris: ‘Beir do breith, a cleirig,
& ben do beim císa orainn infecht-sa,
uair bidh manuigh dhilsi duit-si
& d' fir h' inaidh inne do gres’. ‘As í mo breth’, ar Finnchua: ‘miach
bracha gacha baile dhamh, cona furrthain do
bhiudh cacha bliadne’. Ro chinnset-som
cu tibritis. AS-pert iarum In rí
nach fuighbhedh Ciar Cuirchech
failti oca & no cheaduighfed d' Finnchua
a bhreith laiss. LUIDH iarum Ciar Cuircheach la
Finnchua
.xxx.
.i. a bh-fuair dia chairdibh & dia choiceilib isin
tir. CEILEabhrais Finnchua
iar sin
don righ & don righraidh, &
facbais bennachtain acu, & teit gó a aras fesin. Et cuiris Ciar
a Ciarraigi Cuircech, conadh uadh ro
sloinned. Et dligid
Finnchua gacha bliadne .xxx. torc o Ciarraigi
Cuircech. TEACAIT iar sin re linn
Finnchua Clanna Neill in
tuaiscirt do ghabail righi Muman, uair
at-cualatar In tír ina folmaisi & Leth Mogha 'ar bh-fagail leoin ima
righuibh & ima codhnachuibh,
& gan rígh diles
orra. Gabhait iarum longport oc Loch
Sighleann i n-Gurt Clainni Neill aníu,
& nír' bacad dibh, uair nír' bhe
airdrí for Mumain In tan-sin acht comard oirrig. Do-cuadur
immorro Muimnig a muinighin a noem um coscur Clainni Neill do breith, uair ni rabhatur cuingid chatha acu 'na n-agaid. Do-bhí tra mac rígh acu In tan-sin .i. Scannal mac rígh Ua
Cairbre. Erlamh airmhitnech do shil Eogain esein, & adubairt gu
ticfadh moirsheiser naem do cur In chatha acht gu m-beth
aen-laech do Clannaibh
Eogain roime do mac rígh
no rigdamna. At-cuas d' feruibh Muman
cu raibhi fer calma don Mumain
.i. Cairbre Crom
mac Crimhthain
t-Sreib meic
Echach meic Aengusa meic
Nat Fraeich, & fa mac righ & righna,
& fa h-adhbur righ acht
gu righdais tuatha & fine
é, & ro h-inniseadh doibh-sium a bheith
ac seilg a n-droibheluibh & a b-fasaighibh & a bh-fheduibh .i. ar mhucaibh
&
aigib, & lotur fesa uathaibh ara chenn, & adubratar fris no bherdais righi dó ar tiachtain a cenn chatha
leo. At-bert-sum friu ná raghadh no gu tised
in cathaighi calma bai i Mumain
lais, .i. Finnchua Slébi Cua. Berar a fhis sin dona naemaibh út, & tecait sein ar ceann Finnchua gu maithibh Muman leo da
breith don chath. ‘Caidhi’, ol
Finnchua, ‘in lucht ros-gabh do láimh in
cath. Ní nert leo itir cu raibhais-si ica
thabairt leo aroen fria Scannal. Do-ruménar-sa ris’, ol
Finnchua, ‘gidh leasc leam’; et tainic leo cu riachtatar Loch
Silenn gu comthinol
Muman. Et do-riacht
Cairbre Crom chuca cona shochraite
amail ro gheall In tan ad-cuala Finnchua do
techt ann, et ad-conncatur
Clanna Neill uatha ag eirghi gu moch isin
matain ina longport ina m-broin adhbhail ildathaigh. Locuid fir Mhuman In cath re gráin Clainni Néill
& ar imut a laech & a trealaim, acht
Finnchua a aenar. Et
comairliged Lineation jumps from 3231 to 3242. Ten
empty line-breaks have been inserted.
Finnchua Fir Mhuman, & adubairt nach
leicfithe baile dia b-ferunn doibh damad locad
leo. Do-raidhset Fir Muman:
‘Atait Clanna Néill ar
tri coimlín-ne’. AS-pert
Finnchua a
n-imarcraidh do shlaidhi comtis coimlina, eto ro bheitis coimhlín cach do mharbhadh a
fhir chomhlainn iar sin. Cidh tra, ro gress &
ro nert Finnchua & Cairbri
Crom fir Mhuman 'cum an
chatha, áir ni raibhe Cairpre
ara imghabáil. Ro aemsat fir
Mumhan In cath tria naire & tria
nertadh Finnchua &
Cairbri. Is ann sin ro choraighset Clanna Neill
iat fein 'cum
an chatha, & tancatar a n-dail fher
Muman cu dian & cu dasachtach .i. doiri
dia n-armaibh uasa cennuibh & leibheann da sciathaibh 'na timceall. Eirghit Muimnig 'na n-agaid iarum & a
naeim leo, et ger'
sat liu do Clannaib
Néill ro sraeinedh In cath forra a nertuibh naemh & curadh, & leantar In maidm, & dichenntar móran dibh,
& tinoilter a cind a n-aen-inadh, &
do-berur i l-Loch Silenn frisa n-abar Loch Cenn aníu. Et
righthar Cairbri Crom mac
Crimhthain for Mhumain. Et aitchidh
Finnchua Dia um deilbh mhaith do
thabairt fair, uair ba scairbighi a dhenamh, & fuair Finnchua ó Dhia a rogha dealbha
dhó, conad Cairpre Caemh at-berthea
fris iar sin iar n-aithearrach crotha &
datha. A Cill Crom-ghlaise ro h-ailed in
Cairpre sin ac Sceallan
Chael, conad de ro lean Cairpre Crom
dhe, amail as-bert:
Fa direch o
chinn go bonn
ge at-bertea fris Cairpre
Crom:
as de run-geibh ainm re ais
ara altramh a Cromglais.
Beannachaidh Finnchua fir Mhuman & rí Caisil annsin .i. Cairbre cona shil, & do-rinne In rí cadach fria
Finnchua do fein & da shil, &
sraeined catha ria Clainn
Cairpre In tan do-bertais a n-ainm Dhe &
Finnchua, no minn dia mhinnuibh oca
ag dul a n-deabaidh, & bhidh leo a buaidh; et geallais Finnchua
nach cuirfedh cath o sin amach. Cinnit Muimnigh ima rígh cana Finnchua
forru .i. In cet laegh & In cét uan & In cét arc d' Finnchua
& d' fir a inaidh o feruib Muman, & coimhet a
inaidh ar Clannaibh Cairpri
do
gres. Et almsa as cech sroin o Feruib Muighi d' fir a inaidh, & a
ghuidhi-sium dhoib-sium ind am
eicne, & guidhfed-sium Dia um
shlicht Coirpri & Chathail d' foirithin iar bh-fir.
TEIT Finnchua iar sin dia
mhennat fesin; & teitt iar sin do Roim,
uair rob aithrech leis na catha do-chuir &
na gnimha do-roine ar connailbhe & ar bhaidh
brathairsi. Ocus ro chan na runna-so sis:
Lineation error, line 3277 duplicated. The duplicate is
here rendered 3277a.
3277a] SEACHT catha ro chuires-sa,
as me Finnchua cin meabhuil,
o chath Duine Dubhchomair
gu cath Finntraicht Cinn Maghair.
Cath i Temhraig thucus-sa,
cath i Laignib lem crabhad,
cath a
Mumain mhedhonaigh
do-radus h-e cen gabhadh.
Cath Locha Cenn
comramhach
ar Clannuibh
Neill cin mheab-hail,
cath Cruachna Ai ollbladhach
as romam-sa ro mheamaidh.
Mu thachar fria Muimhnechaib
le mac
Aedha lem fhertuibh,
mu chatha re
cuimnechaib
coir a n-airimh 'na sechtuibh.
Co Roim Letha mh'
ailithre
for sligid
Poil Is Petair,
i mainistir Bronaidi .i. Buidi meic
Bronaigh
rom-airmidter 'na
sectaibh.
Conadh iat-sin gnimhradha & geinemain
Finnchua & a chatha & a conghala
& a thurusa o do-labuir a m-broinn a mháthar no gu n-dechaid do Roim Letha, cu raibhi fria re
m-bliadne innti oc aithrighi, amail ro scribh fesin i Leabhur Mainistreach Baidhi Meic
Bronaig. 1. Finit re Fionnchua.
Betha Brenainn meic
Fhinnlogha
BEATUS UIR QUI TIMET DOMINUM, IN
MANDATIS EIUS uolet nimis’ Ps. 111:1. Is fechtnach & as firén foirbhthe In fer
forsa m-bi ecla & imuamon an Coimded
cumachtaigh & accobhras co dermhair timna &
forceatal De do comallad, amail luaitter i canoin
petarlaice & nu-fhiadnissi In t-aithinse-so.
Sochaidhi tra do uasal-aithribh & d' faidibh & d' apstalaib
& do deisciplaib
in Choimdhedh, frisi n-debhradh i petarlaic & i
nui-fhiadnissi In t-aitheasc-sa .i. a bheith
fechtnach firen forbhthe forasta ar accobor & ar
ailgius leo na timna & In forcetuil diadha
do com-hallad, & ar imecla In Coimdedh co
foirbhthe 'na cridibh & 'na menmannaibh cen scrutain aili
acht mad sin. A oen iarum don luct-sin
in nui-fhiadnissi, intí diata lith & foraithmet ind ecmong na ree-sea
& na h-aimsiri .i. h-i .uii. kl. Iuin .i. Brenainn mac
Finnlogha do shlicht Ceir meic
Fherghusa. Ceann creitme &
crabhaidh ermhoir In domuin uili inti noem
Brenainn .i. amail
Abraham n-irisech. Sailmchetlaid primh-fhathacdai amail
Daibith mac Iese. Ecnaid
derrscaightech amail Sholmain mac n-Daibid. Rechtaidhi
amail Mhoysi mac
Amhra. Tintodhach tidhnaictech amail Hieronymus Cirine fáidh.
Intliuchtach amhra amail Aguistin. Mor-leighnidh primh-coitcheann amail Origin. Ogh amail Eoin
bruinne-dalta In Coimdhed. Soiscelaigthe amail Matha. Foircetlaid amail
Pol. Cend dithreabhuch amail
Eoin Baitsi. Trachtaire amail Grigoir
Roma. Techtaire treabar mara & tire
amail Noei mac Laimech. Uair
amail ro thocaibh Naei In n-airc uas
tonnghor na dilenn ind airdi, as amlaid sin toicebus
Brenainn a mhancha
& a mhuinntera a n-airdi úas teinid bhrátha, cuna ria
dé na ceo na crithir iat tre cumhachtaibh & caen-crabud Brenainn meic
Finnlogha. A n-aimsir immorro
Aengusa meic Nat Fraeich righ Muman, Is ann ro genair intí noemh
Brenainn. Do Chiarraigi Luacra dhó .i. do Alltraigi Caille
do-shainnred. Bá fer saer socheneoil
craibhdech irisech a athair in
meic-sin .i. Findlogh. Is amhlaid
batur In lanamhain sin, i smact & i coibligi dlighthigh fo riagail espuic
Eirc. At-connaic máthair Brenainn
aislingi resiu ro genair Brenainn
.i. lan a h-ochta dh' ór glan do bheith aice & a
ciche do taitnemh amail t-snechta. IAr n-indisi na
h-aislingi d' espoc Eirc
adubairt gu n-geinfeth uaithi gein chumhachtach bhudh
lán do rath In Spirta Nóemh
.i. Brenainn.
ARAILI fer saidhbhir bai i n-aitreibh co fada
ó taigh Finnlogha,
Airdi
mac Fidhaig a
ainm. Tainic primh-fhaidh na h-Eirenn In tan-sin co tech Airrdhe meic Fidhaig
.i. Beg mac Dé. Ro
fiafraigh Airrdhe do Bec: ‘Cid ni Is nesa dún
innosa’? Adubairt Bec: ‘Geinfidh do rí dilis dingbhala fein eadrat
& muir inocht, & bidh sochaidhi do ríghaibh & do ruirechaibh aidheorus he, &
berus leis docum nime.’ ISinn adhaigh-sin
gene Brenainn rucsat
tricha bó tricha laegh ag Airrdhe mac
Fidhaig. IAr sin ro éirig
co moch arnabarach
Airdhi, & boi oc iarrad In toighi a rucad In mac beag, & fuair tech
Findlogha, & In naidhiu ann, &
ro shlecht co duthrachtach 'na fhiadhnusi, &
ros-edbair In tricha loilgech cona laeghaibh dhó, et ba si-sin
ced-almsa Brenainn. Ro gabh iar sin an brugaid
in mac ana laim,
& adubairt: ‘Bidh dalta
dam-sa In mac-so tre bithu na bethad’, ol se.
A n-adaig immorro
ghene Brenainn ad-connaic espoc Eirc Alltraigi Cailli fo aen-lasair dermhair amail na aices riamh roime,
& timtirecht examuil na n-aingiul i n-edaighibh glegheala imon tír
immacuairt. Eirghius espoc
Eirc gu moch aramharach, & tainic gu tech
Finnlogha, & ro ghabh In mac ina laim, & adubhairt fris: ‘A dhuine Dhé’ .i. duine fhoigenus do Dhia,
‘gabh mhisi cucat amail mhanach n-dilius;
et cidh sochaidi Is forbhfhaeilid
friat ghein as forbhfailid mu cridi-si & mh'
ainim’, ol espoc
Eirc. Iar sin ro shlecht 'na fhiadhnusi
& rochí co dermhair i comurtha fhaeilti, &
ron-baist iar sin, & tugad Mo Bhí fair mar ainm artus o a
thustidhibh. ut dixit poeta:
Mo Bhi a ainm-sium ar tus
o thustidhib, caomh a rus:
macaom sluaghach, sirthech, seng,
ba
cobair d' Feraib Erenn.
IAr sin ro fherastar broen find .i. ciabhor fhinn, cu ro
lín in
Fhianann uili. As de-sin bha
Broenfinn a ainm-sium. Finn immorro do-radh fris, ar ba find o churp & o anmain: ut dixit:
Braonfind a ainm-sium iar sin
o curp ocus o anmain
on braon-sin fuair
slain
o epscop
Eirc a aon rain.

IS ann sin ro scennset tri
muilt corcra as In topur fiacha baistigi
Brenainn. ut:
Tri muilt corcra, suairc In tred,
fiacha baistigh Brenainn beg,
ro sgeinnset, ba caom an cor,
as in
topur an aonor.
Rucsat a mhuinnter leo h-e cu m-boi
bliadan occa iar sin ica altrum. I cind bliadne iar sin ruc espoc Eirc lais h-e ar amus a
mhuime fein
.i. Íta, & bai coic bliadne oc Ítta,
et tuc In chaillech
gradh n-dermair dou, áir
it-ceth timtirecht na n-aingel h-uasa & rath In Spirtu
Nóim fair co follus, et no bhith Brenainn, oc sir-ghaire frisin
caillig cech tan at-cídh
h-í. ARAILI la ro fhiarfaig
Ita dhe: ‘Cidh do-gní faeilti dhuit, a
naeidhiu
noemh’? ol
si. ‘Tusa’, ol se, ‘at-cím oc labra frim choidhchi
& ogha imdha ele amail tusa, & siat
acum comhaltram as cech laímh diachéle’. Aingil immorro batar annsin i n-dealbhuibh na n-ogh. Aingil i
n-dealbhaibh ógh fhind
badar ic altram
Brenainn,
as cech laim ina cheile
don naoidhin cin mor-mheile.
Iar sin ro legh oc espoc Eirc a shalma co gressach
i cinn .u.
m-bliadne, & ba fada la
h-Ita beith 'na ecmais. Ni rabha immorro bó
blicht oc espoc Eirc, áir ní gabhudh almsana o neoch acht becan o dhainibh riaghalda. Ro
boi-siumh tra i n-araile la occ iarraid bainne for a
aidi. ‘IS tualaing Dia ón, a mic’! ar espoc Eirc. Is iar sin ticedh ind
agh allaid cech lái do Shleibh Luachra cona laegh le, co m-blighthe do-sum h-i,
& teighedh a h-oenar isin sliab
iarna
bleagonn. Is annsin boi Bríg
inna farrad-sum .i. derbhshiur
dhó, & ba dermhair méd a grada
lais, ár ba follus dó timtirecht na n-aingel fuirre, & ro fhegadh gnúis a aidi amail ruithen
n-grene samhrata. ARAILI la do-chuaidh espoc
Eirc do proicept. Luid-seom lais isin carput, & ba h-aesach deich m-bliadne Brenainn in
tan-sin. Facabar-somh a aenar isin charput iar n-dul
don clérech don
proicept. Suidhius Brenainn
isin
carput & se oc gabail a shalm a áenar. Is annsin
do-riacht ingen min macdachta mong-bhuidhe, do cenel rígda, gusan
carpat cuici-siumh, & sillis fair, &
feghaidh a ghnúis aluinn edrocht, & fuabrais leim
chuice isin carpat fo chedoir & a cluiche do
denamh ris. Is ann as-pert fria: ‘Imthigh dod tigh & beir mhiscaidh cidh
dod-fucc ille’, & geibhidh-sium ialla in
carpait, & gabhuidh for a sraeighled cu cruaidh cu raibhi ic cai
& occ diucairi, cu riacht gu h-airm a raibe a
máthair & a h-athair .i. In rí & In rigon. IMpoidius iar sin espoc Eirc, & gabuidh ica
cairiughudh-sum cu gér im bualad
na h-oighi
neimelnidhi. ‘Do-gen-sa aithrighi inn’, ar
Brenainn, ‘& abair-si h-í’.
‘Tair isin uamaidh-sea co maduin’, ar espoc Eirc, ‘& bí
at aenar inntí cu torus-sa cugut
imarach’. Suidhis Brenainn isin uamaidh
iarum, & gabhais a shalma & a immna
molta don Coimdhid innti. Oirisidh espoc Eirc i bh-farrad na h-uamadh ic eistecht ra Brenainn cen
fhis dó. At-clos tra foghur gotha Brenainn ag gabáil a shalm míle ceimeann for cech
leth. Do-cluinti foghur gotha Coluim
Cille In comhfhad cetna In tan no bhith ic cantain a shalm
& a immunn. Foghar gotha
Brenainn bhinn
isinn uama 'con
fhiannaind,
mile ceimend in
cech dinn
at-cluintea a ard-guth alainn.
IS annsin ad-connuic In clérech buidhne aingel
súas cu nemh & anúas co talmain
immon uamhaid co maduin. O sin imach immorro nír' chumhaing
nech gnúis Brenainn d'
faicsin ar imad na ruithne n-diadha acht Finan Cam a aenar, áir ba lán do rath in
Spirta Nóim éisidhe, & Is edh fo-dera do a fáicsin-sium seoch cach, ut
dixit:
Silledh for
aghaidh m-Brenainn
ni cumgaid nech
a n-Eirind
acht
Fínan Cam, caom an modh,
ar
met a ratha a aonor.
ARAILE la batar oc imthecht for an
sligid .i. Brenainn & espoc Eirc. Do-rala
oen óclach ina cuidechta for an
sligid. Teacmhuidh didiu namhait
batur aigi dhó .i. moirsheser laech, & gabhais ecla mhor in
t-oclach, & adubairt: ‘Muirbhfit sud mhisi
innosa’. ‘Eirg becan ar scath in
chairthi cloichi ucut’, ar Brenainn,
‘& sín ara scath
tú’. Do-ghní-sium tra amlaid sin, et tocbhuidh Brenainn a lama fria
Dia, & do-ghní ernaighthi, co ro soeirtea In t-óclach i rict coirthi
cloichi. Teacait iarum a namhait-sium cosin coirthi,
& benuid a cenn de ina richt-som, & gonait In coirthi 'na thoebh, & faccbhait In cloch 'arna
dicennad, & berait In cenn leo a rict cinn a
namhat. Et maraidh beos In cloch sin isin luc
cetna. Conudh annsin do-roine
Brenainn cloich don duine & duine don cloich. ‘Denaidh aithrigi’, ar escup Eirc, ‘uair ceann na cloiche
fil occuibh, & ro imthigh bur namha imshlan
uaibh’. Do-gníat iarum aithrigi n-dicra fo
riaguil espuic Eirc o sin
immach. IAR b-fogluim immorro canone petarluice
& nui-fiadnaisse do Brenainn, dob ail dó riagla noem i n-Eirenn
do scríbadh & d' fogluim. Cedaighis
tra espoc Eirc do-sum dul
d' fogluim na riagla-sin, ár ro-fhitir gurup o
Dhia ro bui do-somh In comairli-sin. Et adubairt
espoc Eirc: ‘Tar doridhisi cucam-sa, & na riagla-sin leat, cu
ro ghabha tú gradha uaim-si’. IAr n-dul do-som
d' agalluim a muime
.i. Ita, Is ed adubuirt In cedna fris .i. riagla naemh n-Eirenn d' fogluim, & adubhuirt
ris: ‘Na dena foghluim ag mnaibh na ac óguibh
cu nach derntar h' égnach. Imthigh’, ar sí,
‘& teicemhaid
laech suaichnidh sochenelach dhuit ar an
sligid’. Ecmaing, dano, ba h-é mac
Lenin In laech-sin. IAr n-imthecht immorro do
Brenainn do-rala mac Lenín dó. Is ann do-raidh
Brenainn fris: ‘Dena aithrigi, ar itá
Dia ocut toghairm, & baat mac dilius dó
o sunn amach’. Is annsin ro-soei Colman
mac Lenin cusan Coimdhi, &
cumhduighter eclas lais fo cédair, ut
dixit Colman:
BRENUINN breo betha buadhaig
beim In ael airimh aenuigh
siar cu
h-airbhire In aenuigh
Thíre Tairngire taebhuigh. Ní taebh fri fann na feles,
coemh a cland cubhaidh ires,
mac fial
Finnlogha re bas
dim cech dindrogha
dliges.
Dlighidh midh modh
nad maidim,
aibinn modh mag nat senaim,
ard-urdaig Mhuman magda
cli cumdaig
Banba Brenainn. Br.
Mu chin bhias ina dhírim
lir lebinn domuin dedhuinn,
fir Eirenn tar ler lilit
co
Brighit Is co
Brenuinn. Brenainn.
Colum Cilli ceall ualann
inmhain inne ina shenaim,
rad b-fer n-Eirenn a h-innair
in
flaith a birraib Brenainn.
Brenainn, breo.
IAR SIN ro-siact Brenainn
crich Connacht fo clú araili fir
craibdhigh bai ann .i. Iarlaithe mac
Logha, meic Trena, meic
Feic, meic Macta, meic Bresail, meic Sirachta,
meic Fiachach Finn. Et
ros-foglaim-sium .i. Brenainn, na
h-uili riagla naom Eirenncha aici-sein. Et as-bert fria Iarlaithi: ‘Ni h-ann so bias h' eiséirgi etir’, ar se. ‘A
meic noeim’, ar Iarlaithi, ‘cid uma bh-folcai forainn ratha diadhai In Spirta
Nóibh filet innat cu follus & cumachta díairmhidi In Choimdhed cumachtaigh
fil gu h-incleithe it menmain neimellnidi? TUSA tra
do-riacht cucam-sa do fhoghlaim occum’, ol
Iarlaithi. ‘Misi immorro bias
ogut-sa o sunn amach, acht geibh misi it mhanchaine
tria bithu na
bethad. Act cena’, ar Iarlaithi, ‘abuir
frim cait i m-bia mo eiseirghi’? At-bert
Brenainn: ‘Dentar carput nua leat’, ar se,
‘ár Is senoir thu, & eirg inn for an
sligid. Ocus cipe inadh i mebsat
dá fhertais an carpait, Is ann bias h' esseirghi
& eiseirghe shochuidhi immaille frit’. IAr
sin tra teit In seanóir isin carput, et ni
cian rainic In tan ro mebsat da fhertais In carpait;
et as é ainm an inaidh-sin, Tuaim Da Ghualann. Is ann sin
do-ronsat a n-dís In laidh-sea eturra, ic
feghudh na reilgi uathaibh, & timtirecht na
n-aingel co follus dí;
& as-bert Brenainn na .u. cét rainn di
& as-bert Iarlaithi iar
sin:
ARD reileac na
n-aingel n-an
at-cim
tar mo shuil,
ni tadhbhaister ithfern uar
anas tardtar ana h-uir.
Comad oin iar tairceall cros Do-ro In fotan glas
niba h-aitreabh
dheaman n-dúr
taithfentar dhun ass.
Bidh aird-ceall cu n-imut cliar
i m-bíat senadh mor,
bidh lighi tren ocus truagh,
bidh
sligi do shlóg.
Diultfait do manaig do cill,
bid beir
tabair treall,
olc In comha ros-bia inn
tadhall ithfrinn tall.
Ticfat do braithre
biaidh uair.
du-roichset do chein,
bidh tusa bhus fuighleoir dhoibh,
do-genat do reir.
IN airet donet mu riar
mairet In da clar,
cuirfit a naimdhi i cein,
lasfait amail grein.
IN airet do-net mu reir
budh fir dhamh an rann,
betit a meic tara
n-éis,
ni biat i pein tall.
Mo-genar thoghfas In clar
ard na n-iubur n-úr,
ni ba
h-itfernach iar m-brath
neach ro-sia 'na h-uir.
Ni budh bairnech a mheic
Dhuach
rot-fia lim-sa a luach,
neam ocus tuile cen tlath,
mo chuile cen
crich.
Buaidh rígh Is cleirech dod shil
i cein bed
dom reir;
nocha cirrfa nech do giall
cindfet tar gach reir. et reli-qua.
IAR b-facbail Iarluithe annsin do
Brenainn gabais roime for amus Mhuighi h-Ai. Do-rala immorro aingel do for an sligid, & is
ed as-bert fris: ‘Scríbh’, ar se,
‘briathra In crabhaid uaim-si’. Scribhais
Brenainn annsin oc onn aingel ind uili riagail n-eclusdai noemdha, et maraid bheous In riagol sin. IN
tan immorro batar oc imthecht In muighi co n-aicet In fuat,
& duini marbh fair, & a charait
icá cháiniudh. ‘Tairisnigid isin Coimdhid’, ol
Brenainn,
‘ocus bidh beo In duine fil
ocuibh’. IAr n-denum ernaighthi co Dia do Brenainn eirghes In t-ocláech
acedoir, & berait a muinnter leo h-e co bh-faeilti n-dermhair. Iar sin tra geibhidh cach ica
fhegad-somh cu mor, & berait leo h-é
cu righ In mhuighi. Et
tairgidh In rí ferann do In bhaile in
bhudh ail do isin maigh-sin, & nír' ghabh
uadha, ár nír' bail leis beith isin magh-soin.
IAr scribeann tra riaghla ind aingil & riagla noemh n-Eirenn
cona m-besaibh & cona crabud do
Brenainn, impais co h-espoc Eirc, & gabais gradha uaidh. IS
ann at-cualaidh-siumh isin t-soscéla: Qui relingquit patrem aut matrem aut sororem aut
agross centuplum in
praesenti accipiet et uitam eternam
posidebit’ Mt. 19:29-30. Is iar sin tra ro
fhás gradh In Coimdhed co dermhair ina
cridhi-siumh, & ba h-ail dó a thir & a
talam & a thustidhi & a athardha dh'
facbail, & ro thothlaigh co duthrachtach ar an Coimdid cu tarda thalmain n-derrit n-diamhair n-inill
n-aluind n-etarscartha dhó o dhainib. IAr
codlad immorro do-sum In adaigh-sin cu
cuala guth In aingil do nimh
& at-bert fris: ‘Eirigh, a
Brenainn’, ar se, ‘& do-rad Dia duit inní ro cuinghis .i. Tir
Tairngire’. EIRghis Brenainn iarum,
& ba maith lais a menma on aitheasc-sin,
& teit a aenar i Sliabh n-Daidche,
& feghais ind aicen n-dermair n-dofholachta uadh for cech leth, et Is ann sin at-connuic-sium an innsi
n-aluind n-airegda co timtirechtaib
na n-aingeldi. Iar sin tra anaidh-siumh tredhenus annsin, & codlais
doridhisi. Tic aingeal
in
Coimdhed dia acallaim annsin, & at-bert fris:
‘Biat-sa’, ar se, ‘o sunn imach maroen friut tria
bhithu na bethad, & múinfet-sa duit an innsi n-álainn
at-connarcais & Is mian lat d'
faghbail’. Cíís Brenainn annsin
co dermhair ara fhaeiltighi leis aitheasc In aingil fris, & do-ghni atlaigthi
buidi do Dia. EIRghes iar sin Brenainn as
in t-sleibh, & tic co a muintir, et
at-bert friu: ‘Dentar tri longa
mora libh’, ar se, ‘& tri sretha do
rámhadhuibh for cech luing, & tri seola do croicnibh, & tricha fer an cach luing’, acht nír'
bhat cleirig
uile. ut dixit poeta:
Tri longa seolais In saoi
tar tonngar
mara romaoi
tricha fer in
cech luing lais
tar treathan mara mongmais.
Tri sretha do
ramaib leo
ar gach luing dib, caom an gleo,
seol croicenn go loinneolais
isna tri
longaib seolais.
Nochu cleirchiu
luid uile
for loinges, caom In chaire,
munter h-(uathad), lom a
lí,
isna tri longaib
seolai.
SEOLAIS tra Brenainn mac
Finnlogha annsin for tonnghor In mara mong-ruaidh &
for treathan na tonn toebh-uaine & for beluibh ind
aicein ingantaigh adhuathmhair agairbh, airm a b-facatar
ilar na m-biast m-beil-derg muiridhi; et fo-geibhdís ailena aille
ingantacha, & ní
tairistis inntibh sin beos.
BATUR tra amlaid sin fria re .u. m-bliadan for an aicen n-ingantach n-anaithnidh n-aineolach
dhoib-sium; et ni tharla duine dhoibh frisin re-sin, & ni roibhi esbaidh dhuini dia
popul forru, & ní ro frithortadh corp
na anum duini dib; et ba h-ingnadh inní
sin, ar ni ro leicc Brenainn
doibh
lon do breith leo, acht at-bert ba tualuing Dia biadh doibh In cech
dhú i m-beitis, amal ro shasastar na .u. mile dona .u. aranaibh
& don dhá n-iascaib.
IN tan immorro ba comfhocraibh don chaisc,
batar a muinter icca radh fria
Brenainn dula for tír do cheileabhrad
na casc. ‘As tualang Dia’, ol
Brenainn, ‘talam do thabairt duin In gach inadh bus ail dó’. IAr toidhecht immorro na casc toccbhais In mil mór
muiridi a fhormna a n-airdi uas treathan & uas
tonnghar In mara, cur' bho talam com-trom cobhsaidh amal faichthe choimh-reidh chomh-aird. Et tiaghait-sium forsin talmain-sin, &
ceileabrait In caisc ann .i. oen la
& da oidhchi. Iar n-dul doibh-sium ana longuibh sceinneas an bledmil fon muir fo chedair. Et ba h-amlaid sin do-ceileabraitis in
chaisc co cenn secht m-bliadne for druim in
mil moir, amail at-bert Cundedan:
Carais
Brenainn buan-chrabudh
do reir
shenuid Is shamhaidh:
secht m-bliadne ar druim In mil mhoir
ba docair In coir chrabaidh.
Uair In tan ba comhfhocraibh don chaisc cacha bliadne
no thocbhadh In mil mor a druim co m-ba talam tirim
techtaidhe. ARAILI laithe dhoibh for an
aicen n-ingantach co bh-facadar srotha doimne dubha
in mara mong-ruaidh, & as inntibh-sin
do-rimartus a longa dia m-badhudh ar mhet na h-ainbthine. Gabhuidh cách iar sin ic fegad i n-agaid
Brenainn, ár ba dermhair met In gabhuidh i r-rabutur. Tocbus Brenainn
a ghuth cu h-ard, & at-bert: ‘AS lor duit,
a mhuir mor-sa’, ar se, ‘mhisi m' oenar do badhadh, &
leicc uaid In lucht-so’. Is ann sin tra ro fhethnuig
in mhuir, & toirnes fethedha i na
soebchoire fo cetoir. O sin imach iarum ní ro erchoitset do neoch aile.
ARAILI laithi batar forsin muir. Tainic
Diabol a n-deilbh shenta adhuathmhair aidheidig inglain
ithfernaidi co n-deisidh
for seol na luinge a bh-fiadhnuse
Brenainn, & ní fhaca nech
acu-som h-e acht Brenainn a oenar. Fiafraighis Brenainn de cidh má
táinic riana aimsir choir .i. ria n-aimsir na h-esseirghi moiri. ‘IS airi tanac’, ar Diabul, ‘d'
iarrad mu phianta i clusaluibh doimhne In mara duibh
dorcha-sa’. Iarfaigius Brenainn do-sum:
‘Cidh on, cait i b-fuil In locc ithfernaidi
sin’. ‘Truagh sin’, ar Diabul, ‘ní chumaing nech a faicsin & se beo iar sin’. Cidh tra
foillsighis Diabul annsin dorus ithfrinn do
Brenainn. ET fegais
Brenainn In carcair n-gairbh n-guirm lan do brentaidh, lan do lasair, lan do mhosair, lan do longportaibh
na n-deman
neimhnech, lan do ghol & d' eighiumh & d'
urchoit, & gaire truagha & nuallghotha
mora & golfadach, & basgairi na tuath pecthach, & betha dhubach bronach i cridhibh pene, i carcraibh
teneadh, i sruamuibh na sreath sír-theined, i cailiuch bith-broin, i
lathachuibh dubha dorcha, i cathairibh trom-lasrach, i
n-imut bróin & bais & riagh &
cuibrech & troimthres n-dichumhaing cu m-blaedhail adhuathmur na
n-deman neimhnech, i n-aite bhith-dorcha,
bith-fhuair, bith-brein, bith-shalaig, bith-ciamair, bith-ghairbh,
bith-foda, bith-mhúichnig, marbhthaigh,
mhalartaigh, muchna, mhoing-teinntidhi
ichtair
adheitig ithfrinn. For sleasaibh sliabh
sir-theined, cen anad, cen airisium, acht sluaigh
dhemhna ica tarraing i carcraibh troma, teinntidhi, dorcha, doimne, diamra, doera,
dubha, deinmeacha, sir-dheabtacha, sir-throtacha,
sir-scithaigh, sir-marbhthaigh, sir-bheogholaigh,
gaethach, golfartach, grechtha geranach, gothach
ghoirt, ghudhamhnach, cruma, croma, cruaidhe, calma, cend-mhora: & biasta buidhi, bel-mhora.
Leomain lonna léitmecha. Dracuin derga
demhnacdha. Tigri trena tangnacha.
Scoirpi gorma gimacha. Seabhuic ruadha,
ro-arda. Gribha garba, goib-ghera. Daela dubha,
dronn-mhora. Cuili gera, guilbnecha. Creabair croma,
cnamh-ghobacha. Farcha troma, iarnaidi. Susta senta,
sen-garbha. Claidib gera. Gai ruadha. Deamna
dubha. Teinnti brena. Srotha neimhe. Cait ac scripadh. Coin ic letrad. Gadhair ic tafunn. Demhna ic
glaedad. Lochu brena. Lathacha mora. Cuithi
dorcha. Gleanna doimne. Slébti arda. Creaca cruaidhi. Longphort salach. Pianad cin anadh. Saithi sanntach. Tachar menic. Troit cin fhuirech. Demhna ac
pianad. Betha bronach. Airm i fuileat srotha secdha
serbha sir-brena lobhtha leaghtha loisctecha loma
luatha lain-theined cumhga cruaidhi
cairrgecha. Fada fuara fodhoimhne. Muighi loma
loiscnecha. Tulcha corra gimhacha. Glennta cruaidhi
crumhacha. Mointi garbha deilgnecha. Caillti dubha teinntidhi.
Slighthi salcha biasdaidi. Mara techta
tuilbrena. Cloithe aidble iarnaidi. Uiscedha dubha
domillsi. Aitte imda ecsamhla. Samhadh salach sir-dhubach. Gaetha goirti geimhreta. Snechta secdha sir-shilti. Lanna
derga teinntidhi. Gnuisi
doera dor-chaidi. Deamhna luatha leitmecha. Piana aidble ecsamla. Is annsin ro fiafraighset a muinnter do
Brenainn: ‘Cuich agailli’? ol iat. Do-innis Brenainn doibh cu rub
Diabul boi oca agalluimh, & ro indis doib
becan dona pianuibh ad-connaic, amail adubhramar amal frith i sein scribheannuibh na petarlaici. Is annsin as-bert fer dia muintir ra
Brenainn: ‘Leicc dam-sa’, ar se, ‘cun n-facar ni dona pianuibh-sin’. IArna chetugud do
ith-fern cona ilpianaib d' faicsin ba marbh
acétoir, et Is ed as-bert ic ecc:
‘Mairg, Mairg, Mairg’, ar se: ‘tainic &
ticfa & ticc isin carcair-si’! iar sin tra do-gni Brenainn ernaighthi, &
aith-beoaighter In fer sin ba marbh da muintir. Nir' bho cian do-chuatar as sin In tan fuaradar
an inghin min, macdachta, mong-bhuidhi. Gilithir
snechta nó uan tuinne, & sí marbh iar
tabairt buille do ghai trena formna, co
n-deachaid itir a da cich. Ba dermhair
immorro mét na h-ingini sin .i. cét traiged ina h-airdi & nai traighthe itir a da cich
& secht traighid i bh-fot a meoir
medóin. Taithbeoaigi Brenainn h-é fo chedair, & ro baist iar sin, et ro fhiafraig a cenel di. ‘Do
aitreabtachuibh In mhara damh-sa’, ar si .i. don
lucht oilit & ernaidit
eiseirgi doibh. Fiafraigis
Brenainn
di cidh ba h-ail le: ‘In docum nimhe ragha fo chedair, nó
in docum
h' athardha’? Do-freagair an ingen tre
berla nar' thuic nech aili acht Brenainn, & Is ed adubairt:
‘Docum nime’, ar si, ‘uair do-cluinim gotha na
n-aingel oc molad an Choimdeth
cumhachtaig’. IAr caithium immorro chuirp
Crist & a fola don ingin at-bath cen
nach snimh, & adnaicter co
h-onorach
h-i la Brenainn
annsin.
ARAILE la do-batar forsin muir co
soinmhech, & siat oc imramh, co n-accatar araili inis álaind, & si ard, acht cena
ní fhuaratur port reidh. Batar cu cenn da la dhec uimpi immacuairt, & nír'
fhétsat dula innti frisin re-sin. At-cualatar
immorro gotha daíne innti ag molad In Choimded, &
ad-conncatar eclais n-aird n-airegda n-aibinn innti. IAr cloistecht
doibh-siumh fhoghuir lochta na h-innsi, cotlaidh
Brenainn cona mhuinntir
acedoir
ina suan spirtalda. Uair nar' leicit-sium tra docum na h-indse cuirthear clar ciartha dhoibh anuas & se scribtha,
& Is ed bai ann: ‘Na denaid soethar frisin
innsi-sea do tiachtain innti, ár ni ticfaidhi do gres, acht
an inis iarrthai fo-gebhthai, & ni h-í so
h-i, & eirg dod thír fein & dod talmain,
ár itá sochuidhi ann ocut iarraid,
& las bhudh ail h' faicsin, & túir na
scriptuire noemdha, quibus dictum est
mansiones Dei multae
sunt’ Jn. 14:2. Amal bidh edh ad-bereadh: as imdha aitti & adba aili oc on Coimdhi a n-ecmais na h-indsi-seo’. IAr sin tra impait-sium on innsi-sin, & berait leo in
tabhuill ciartha út i comartha failti &
deithiten lochta na h-innsi thuc dhoibh, et no h-airleghtha cach dia aca-sum amal bidh o Dia no
bertha dhoibh. ARAILE la batar oc imram In mhara. Gabhuis
íta dermhair iat, cur' ba comhfhocraibh
bás doibh. Is annsin at-conncatar na srotha aille eocharglana usqui ic teipersin & ic snighi as in
carraic. Fiafraighit na braithre: ‘In ibham In t-usce’? ar
siat. ‘Bennachaidh ar tus h-e’, ol Brenainn, ‘dia fhis cret h-e’. IAr
m-beannachad immorro In uisqui, & iar cantain alleluia h-uasa, traighid fo
chedoir na srotha, et ad-conncatar iar sin In Diabul ic sceirded na n-uiscedh uadh & ic
marbad In lochta nous-ibheth. Saerthar-som tra
annsin tre cumhachtaibh Brenainn, &
irchraidhis a n-íta fo
cétoir. For-iattar immorro In loc-sin for Diabul, cu
nach derna olc fria duini na fria h-anmannuibh eli
o sin amach. IAR m-BEITH immorro do
Brenainn secht m-bliadni
for loingius, impáis doridhisi co a thir
& co a thalmain fein amal ro for-congradh fair isinn innsi. Is annsin do-chuatar lucht a thire & a
thuaithi fein 'na agaid, & batar
ica fhiafraigid de cidh poind boi
dhó dia loingius; & tucsat máine &
ascadha dhó amal do-bherdais do Dhia. Iar
bh-facbáil immorro In t-saeguil do ilibh dhibh
leanait iar sin Crist, & do-ghni-sium
ferta & mírbuili imdha annsin, & do-shlanaigh aos galair & cuimhrighthi, &
ro innarb demhna & duailche. ACCaillis iar sin a aidi .i. espoc
Eirc. Tainic iar sin co du a m-bui a mhuime .i. Íta,
& iarfaigius di cidh do-ghenadh fría
loingius. Feraiss Ita
foeilti fris
amal no feradh fria Crist cona apstalaib. Et Is ed at-bert fris: ‘A meic inmhain, cidh dia n-dechadhais
for longais cen a chomhairle frium-sa, uair in
talam ica tái iarradh ar Dhia nocha n-fhaghbhai h-i iarsna
croicnibh marbhaibh mochlaigibh-sin. Uair talam noemh
cosecartha h-í, & ni ro doirted fuil
duine riam innti. Acht cena’, ar si, ‘dentar longa crannda lat, & Is doigh Is amhlaid sin fagheba In talamh
shire’. IAR SIN tra luidh Brenainn
i crich Connacht, & do-gniter
long mor mhírbulla aice ann sin, 'sí
derscaightech dermair, & teit innti cona
mhuindtir
& cona phopul, et beruit luibhi & sila ecsamhla leo da
cur innti, et dano beruit soera & gobhuinn leo iar n-atach
Brenainn doibh ima leconn maroen ris. Is annsin tainic In crosan
cu Brenainn, & sléchtais ina
fhiadhnusi, & Is ed at-bert fris: ‘A
Brenainn’, ar se, ‘geibh ar Dhia mhé,
& airchis dom troighi co n-dighser
lat’. Beris Brenainn lais h-e iar sin;
& teit isin luing leo .LX.
fer immorro ba seadh a l-lin, & batar uili ic molad in
Coimdhed & a menmana cu Dia, amail
at-berat na scribhinn. Is e, immorro, leath tóisech ro
ghabsat, for amus Áirne,
co dú i m-bui Enne
&
Pupu &
Rochath; & batar re h-edh
mís ana bh-farrad.
IAR n-DULA, immorro, doibh sealad siar o Araind at-ciat In t-ailén mor
n-ard n-airegda n-alainn. Is AND sin immorro ro batar
lochait amail mhur-chata, & linuit In tracht
fo cétoir dia slucudh-som. IArfaighit, immorro, na braitre do
Brenainn: ‘Cidh áilgidit na
lochait-si’? ar siat. ‘Ar n-ithi-ne & ar
slugud’, ar Brenainn. Is annsin dano
at-bert Brenainn frisin crosan: ‘Eirg’, ol se, ‘& caith
corp Crist & a fhuil, & eirg
iar sin docum na bethad suthaini, ár
at-cluinim-si clascetal aingel icot togairm
cuca’. Ba maith lais-sium sin, & Is ed
as-bert: ‘A Thigerna’! ar se, ‘cia
maith do-ronus
in tan dom-berur acedair docum
nime’? IAr caithiumh tra cuirp Crist
& a fhola don crosan, lingidh fo chedair co faeilti
dermhair, co n-duatar na mur-chata h-e uile acht beg
dia chnamuibh. Et adhluicter leo-sum sin,
& scribhthar a ainm a martralaic, ár ba mairtír amra h-é. Is follus as
sin connaircle in
Coimdhed ar In follus-pectach
tháinic fa dheoidh isin luing do
thogha ar tus dochum nimhe. Is amhlaid sin tra bias cech
caen-duthrachtach deidhinach thicfa isin eclais cu ragha
ar tus docum nime tre imarcraidh
caen-duthrachta sech In lucht batar rompa: ut Christus ait: nouisimi primi,
primi
nouisimi’ Mt. 19:30. IAR bh-facbáil immorro doibh na
h-indsi-sin gabais galar opunn In gabhuinn cu m-ba comfhocus bas. At-bert
Brenainn fris: ‘Cidh mhachtnuighi’, ar sé, ‘eirg dochum
na flatha nemhdha amal ro thúiris duid cusaniu, nó mad ail lat beith
isin t-saegul beous, do-gen-sa ernuighthi fort co
Dia, & fo-ghebha slainti’. At-bert In gobha: ‘At-cluinim’, ar se, ‘guth In Coimded ocum togairm;’ et iar caithimh cuirp Crist
& a fola dhó, teit docum nime. BAI, tra,
ceist mor itir na braitribh 'mon corp do
beith gan adhnacul, ar ni raibhi talam 'na
bh-farrad. Is annsin do-raidh Brenainn
a adhnacul idir tonnaibh In mhara, ár In té do-róine nemh & talmain & na duili arcena, Is tualang h-e tonna In mara dh'
fastúdh In cuirp inntibh co nemchumhscaigthi. Cidh tra acht adhnaicit-sium In gobainn itir tonnuibh In mara, cen
rochtain cu talmain, sis, cen eirghi ar uachtar shaile, cen
chumscugud
anunn nó ille, acht amal bidh a
talmain no beth; et biaidh annsin cen truaillnedh cu tora la an mesraighthi. IAR bh-Facbáil immorro dhoibh-sium an
inuidh-sin ad-conncatar talmain
m-bic n-deroil. IAr
n-gabail doibh phuirt annsin líntar In port forru do
demnaibh i n-dealbhuibh abhac & luchrapan,
& a n-gnuisi com dhubh fria gual. Is andsin
at-bert Brenainn: ‘Cuiridh ind ancaire imach,
ár ni fhétfa nech dul isin tir-si, acht
intí gnifes catha fria demhna & doirtfes fola toraibh’. Batar tra annsin cu ceann secht la cona n-oidhchibh, & nír' fhétsat a n-ancaire do thocbail anís. Et facbuit annsin h-e idir na cairrcibh i leanmain,
& imthighit ass iar sin. BATur som, tra, a
n-documal mor d' esbaidh an ancuiri & d'
ecc In gabunn, ár ni raibi acu angcaire na gobha do-gneth doibh h-e. Is ann sin
adubairt Brenainn fria sacart da muintir: ‘Dena-sa feidm gabunn gu ceann In mís
so’. Beannachais tra Brenainn lamha In t-sacairt, ar ni ro fhoghlainn
gaibhnecht. Is annsin do-roine In sacart
angcaire n-derscaightech
nach frith roime ná
'na dheagaid a com-maith. IMrait iar sin
forsin aicen seal siar, et fo-ghabhat an indsi m-bic n-aibinn n-aluinn co n-imat eisc aireghdha iarna
fhacbhail
don mhuirtraigh i cusalaibh i caislibh na h-innsi airdi-sin. A m-batar
ann iarum imonn innsi imacuairt co n-fhaicet eclais
clochdha innte & senoir etlaidhi aighedh bhan ic ernuighthi innti. As
amhlaid bai In senoir-sin, cen fhuil, cen fheoil, acht
leathar tana truagh forsna cnamhaibh cruadhloma-sin. Is ann at-bert an senoir ut: ‘Teich, a
Brenainn’, ar se, ‘co luath. Fil immorro
mur-chat mor sunn amail og-dam no ech trebliadhnaidi
iarna fhorbairt do iasc na h-indsi-sea. Imghabhaid-si
h-é’, ar In senoir. Gabait-sium ina luing fo
cétoir, & imrait
forsin aicen cu h-athlumh iarum. AMUIL batar
ann co
n-fhaccatar In m-biast-cat
muiridi ic snamh 'na n-diaidh:
meidightir coire n-umhaidi cechtar cech ruisc
dhou. Fiacla torcdha lais. Guaire aitenndai
fair. Craes onchon aga, co nirt leoman, cu confad
con. Is annsin gabus
cach dib-som for ernuighthi fri
Dia ar met na h-ecla rotas-gabh. Is ann as-bert
Brenainn: ‘A Dhe uilichumachtaigh, tairmisc do
phiast dind ná ron-ethad’! Eirghis iar sin
bleidhmhil mor muiridi & gabus cach dib oc
badhudh a celi & for cathugud cu cruaid, cu ros-baidh
cach a cheli dhibh i fudhomain In mara, & ni
facus nechtar dibh o sin imach. Do-gniat immorro
Brenainn & a muinnter atlaighi buidhi do Dia, &
impoidhit aridisi co du i m-bui In senoir, et
ferais In senóir failti friu, & cíis ar met na faeilti, et do-rinne na runna
beca-sa ic ferthain failte ra Brenainn:
Dia do betha,
a Brenainn, sunn &rl
for creatha denaim na tonn:
fota atú 'cot íarraid ann,
buide lem t' iadhad 'mun fhonn.
Di feraib dec bamur sunn,
do-cuadar éc In samad sunn:
acht misi ro facbad dib
ba maith In lín badur ann.
Lodamur-ne d' iarraid nimhe,
dirim a h-Eirinn ili,
tar tonnaib In mara mir,
conair ro bad coir d' iarraid.
Fuaramur innsi n-fhuair n-aird
uas trillsib na tonn trengairg,
seisem innti sealaib sealg
erramaid eséirghi a h-aon aird.
Dabucsum linn In cat m-bec,
rinn ni tainic cen cor lac:
da-rorbair for cnamaibh eisc
angbaid In beist amlaid ro fhast.
Faeilidh mo craidhe co n-drucht
frisna h-aoighedaib dom-riacht:
mithig dam-sa tocht fo lía
imthiges dia for a sét. Día
] ‘Do feruibh Eirenn
damh-sa’, ol In senoir, ‘& da fhear
dec do-dechamar diar n-ailithri, & do-rat-sum In mur-chat
m-biasdaidi ut linn ana én
bhic, & ba h-inmain linn h-e cu mor,
& ro fhorbair iar sin cu mor, & ní ro erchoit
duinne riam, et isat marbha aein-fher
dec dhibh, & itu-sa sunn m' aoenar agut irnaidhi-si cu tarda corp
Crist & a
fuil dam & dula iar-soduin docum nime’. Foillsighius immorro In senoir doib-sium in
talmain icca rabutar iaraid .i. Tir Tarrngairi. IAr caithimh tra cuirp
Crist & a fola don t-senoir, luidh docum nimhe, & adlaicter annsin h-e maroen ria
braithribh cu n-onoir & co n-airmhitin móir
acus cu salmaibh & cu
n-imnaibh, ind ainm In Athar
& In Maic
& In Spirta Nóimh.
IAr sin tra ro-siachtatar-som In talmain ica
rabatar iarraid fria re secht
m-bliadne .i. Tir Tairngire, amal ita
in prouerbio, qui quaerit
inuenit’. IAr rochtain immorro
doib-siumh i comfhocraibh In tiri-sin, & ba h-ail doibh port do ghabail ann, at-cualatar guth araile senorach,
& Is ed at-bert friu: ‘A dhaine
lan-shaethracha, a oilithrecha
noemhdha, a lucht ernaighit na logu nemhdha, a bheatha
bith-scith ic ernaidi In tiri-sea, ernaidhid bican da bar saethar
coleic’. Iar m-beith immorro doibh-sium seal annsin ina tost
at-bert In senoir ut friu: ‘A braithre inmuini’, ar se, ‘cidh nach
faicthi-si In talmain
n-airegda n-alaind-sea arnar'
doirtedh fuil duini riam, & nach imchubaidh
do adhnacul pectach na droch-dhaine ann. Facbhuidh didiu
in bhar luing cech ni fil ocuibh cenmothá becc
n-etuigh umaibh nama, & tecaidh anís’. IAr tiachtain immorro doibh-sium for tír pocais cach
díbh a chele, & cíis In senoir cu
mor fria met na faeilti. ‘Siridh & feghaidh’, ar se,
‘brughe parrthais & muighi milidhi In tiri
solusta, suaichnidh, socharthanaig, socharchain, n-aird, n-aireghdha, n-aluinn,
n-oeibhinn. Tir boladhmhar, blathmhin, bennachtach. Tir ilcheolach, airphetech, nuall-fhaeiltech, nemh-thoirrsiuch. Airm i bh-fuighbhidh’, ar In senoir,
‘slainte cen galar, aeibhnes cen imrisan, aoenta cen tachor, flaithes cen
scailedh, sáimhe cen dímhaine, soeire cen
saethar, aenta
solusta aingel, airerdha parrthais,
timthirecht aingeal, fleadhugud
cen airdhidhbhadh, seachna phene, aighthe firen, tochaithium
na mor-casc, betha bennachtach, coir, chumdaighthe,
moir, mhilidhi, saeir, saim, sorcha, cen dubhai, cen
dorchai, cen pecad, cen aimnert, i cor-paibh edrochtaibh nemh-truailnidib, i sostaib
aingeal for bruighibh Tiri Tarrngiri. Is adhbhul a
soillsi & a suthaighi na h-indsi-sin, a saimhe, a
sercaighi, a caeimhe, a chobhsaidi, a fostacht, a
loghmaire, a reidhi, a ruithnigi, a glaine, a gradhmhaire, a gile, a cheolbinni, a noeimhe, a niamglaine, a soeire, a
sádhaile, a h-aille, a h-ailgine, a h-airdi, a
h-edrochta, a h-airmhidiu, a lanshidh, a lan-aenta. Mo-genar, tra, bias co
n-degh-airilliud & co n-dech-ghnimaib, & gairfeas
Braen Find mac
Findlogha ina aentaidh isin leth-sin’, ar in
senoir, ‘do bhith-aithreibh na h-indsi i tam tre bithu
na bethad’. IAr bh-faicsin immorro doibh-sium in
pharrthais sin etir ton-nuibh In mhara, machtnuighit
& ingantaighit cu mor mírbuili De & a
cumachta, & anoraighit In Coimdhi cu mor iar
bh-faicsin na moir-mirbal-sin. Is amlaid immorro bai In senoir noemh sin, cen
etuch n-daenna etir, acht ba lan a corp uili do clumuibh
gleghealaibh amail cholum nó fhailinn; & ba h-erlabra aingil acht bec bui
aice. Ceileabharthar In teirt leo iar m-bein a cluicc. Canait atlaighi buidhi
do Dhia & a menmana tudmidi ind. Ni ra laimset ní do fhiarfaigi, & no aemdais a
n-anmcairdine dho la turcbhail soiscela. Is e dano proicept ba menca do-gníth
Petar & Pól
& na h-apstail noemhdha olceana, In proicept-so na pian & na fochraice, ar
ro aibhsighthea dhoibh fon cuma cétna. Is e dano
proicept do-rindi Siluestar ab Roma do Consantin
mac
Elena, d' airdrigh In domain, isin mor-dail dia ro edbair Roimh do Petar & do
Pól. Is e so proicept do-righne
Fabian comarba
Petair do Pilip
mac
Gordian, do rígh
Romhan, dia ro creid In Coimdhidh &
dia ro creitsett il-mhile aili
annsin; et ba h-essidhi ceid ri do Romanchaib
do-creit In Coimdi
Issu Crist. Is e so, dano, proicept
gnathaighius h-Ely do dhenumh do
anmunnuibh na bh-firen fochrunn na betad i Parrthus. In tan iarum osluicis h-Ely an leabur don
proicept tecuit annsin anmunna na bh-firen i rechtuibh
en n-glegheal cuice da cech aird. Indisid dano dhaibh ar
tús fochraice na firen; aibnes & airera flatha
nime, et at forbhfhaeiltigh-sium ind
airet-sin. Indisidh iarum doib piana & todernama itfrinn
& erbhadha
laithi bratha. Is follus cu mor gne
m-broin forra-som fesin annsin .i. h-Eli & Enoc,
conad h-e sin Da Bron Flatha Nime. IAdhuidh h-Eli iarum a leabar
proicepta. Do-ghniat ind eoin nuallghubai dermhair In uair-sin,
& tennait a n-eittiu fria curpu co tecat srotha
fola eistibh ar omun pian ithfrinn & laithi
brátha. In tan iarum Is iat anmunna na noem dianad erdhalta sir-aitriubh flatha nime do-gniat an gubai sin, bad deithbhir do dhainibh In domain
ciamdais déra fola do-ghnetis oc airichill laithe bratha.
Bete immorro uilc imdha & imnedha isin laiti sin
.i. i l-laithi bratha. Is andsin icfus in
Coimdi a commain fein ria cach aen n-duine isin domun: pian lais dona pectachuibh, fochraic dona
firenuib. Cuirfitir iarum na pecthaigh annsin i
fudhomhain na pene suthaine for dos-iadhta glas breithri De fo mhiscaidh bretheman
bratha. Berthar iarum na naeim &
na fireoin, lucht na desheirci & na trocuiri,
for deis De Athar, do bith-aithribh flatha nimhe. Beit
iarum isin mor-gloir sin ind aontaidh
dheeachta & daonachta Meicc De, ISind aoentaidh Is uaisli
cech aentaid .i. ind aentaid na naoimh-trinoiti uaisli uilicumachtaighi, Athar & Maic &
Spirta Nóimh.
Ailim trocuiri De uasail uilicumachtuigh tre
impidhe noeimh Brenuinn, ro airiltnighium uile ind aentaid-sin, roissam, ro aitreabum, In saecula saeculorum!
Betha Ciarain Clúana Mac Nois
OMNIA QUE CUMQUE UULTIS
UT FACIANT HOMINES UOBIS ITA et uos faciatis illis’ Mt. 7:12
.i. Cech maith as ail libh do dhenamh dhuibh o dhainibh
bidh amlaid sin ra ghnéthe dhoibh. Haec est enim
lex et prophetae, uair Is é sin rect
& faitsine. Tairmeascaidh cecha h-uilc immorro, fuacarthaidh cecha maithiusa, sídhuighi Dé & dáine,
Issu Crist mac Dé bhi, sláinicidh
ind uili dhomain, Is é ro raidh na briathra-so
do thinchosc a apstal & a deiscipul & na h-uili ecalsa im comhlud na desherce .i. co n-derndais na daine
do mhaith & do dheirc fria coibnesom ind uile
do-ghendais doibh fein. Is do sin at-beir
Issu: Omnia quae
cum-que
uultis’ Mt. 7:12. Matha
immorro mac Alfei, In sui
forbhurach de Ebhraib,
in cethrumad fer ad-cuaidh In soscéla coimdheta, Is e ro scribh na briathra-so i curp shoscela, co n-apair for
slict a maigistreach .i. Issu: Omnia quae
cum-que ’ Mt. 7:12 .i. Mad do-berthi-si an
bhar n-dainibh maithe da bar clannuibh as mo cu mor
do-bera In t-Athair nemhdha maith dia
macaibh non-guidet, conad for slict na m-briathar-sa
do-ráidh Issu In comairli-si. Omnia que cumque et
reliqua’ Mt. 7:12. Uair aithnidh rect
& fáitsine gradh do tabairt do Dia
& don coibnesam. Uair as é clethe & forair
in forcetuil diadha In derc, uair Is si In derc
sualaig dhilius na cristaidi, uair na suailche arcena bite oc
degh-dhainibh & oc droch-dhainibh. Ni tectann
immorro In deirc acht deg-daine nama, conadh air sin
at-beir Issu: ‘IS ann ro-fhinnfat na
h-uili daine conidh dom muinntir-si dhuibh, dia cara
cach uaibh araili amal ro carus-sa
sibh-si’ Mt. 5:46, Lk. 6:32’. Sochuidhi immorro do macuibh bethad, etir
apstala & desciplu In Coimdedh, o sin ille
ro comhaillset cu duthrachtach & cu leir In comairli-sin
tuc Issu doibh um comhallad na derce feibh ro comuill & tuc saeingradh don deirc sech gach sualuigh In t-apstal uasal oirmitnech, In t-anmchara, In oeibelteoir, In fer dia ro las iarthar In betha a
bh-fertuib & a mirbhuilibh, a suailcibh
& a so-ghnimhaib .i. Sanctus Ciaranus sacerdos et apostulus Christi, In
t-uasal-sacart & In t-apstal, inti noeim
Ciaran mac in
t-Saeir. Mac ón In t-Saeir do-roine nemh & talmain
cusna h-uilib filet inntib, mad iarsan
geinealach nemhdha. Mac In t-Saeir
denmha carpat & cech saeirsi arcena h-e iar sin
n-genealach talmanda. Is ann didiu airmitnighit ind irisigh
lithlaithi In uasail-sin, i quingtidh
septimper
arai laithi mis grene, isin laith-si iníu arai laithi
sechtmaini. At-fiadhat didiu taithmet cumair dia fertuib
& dia mhirbhuilib In craibhdhig-sin ar
airfited anma na n-irisech, & dia ghenelach
collaidi & dia coimpert bhith { caith & don fhorbadh do-rat for a
rith m-buadha isna talmandaibh. Fer didiu onoiri
móire ic on Coimdhid In fer-so. Fer dia ro congaib
Dia a chathraig .L. bliadne rian a
geinemain. Fer fil a n-urd apstal la
Crist
isin domun-so, amal ro
ráidh Colum Cille: Quum tu Christi apostulum
mundo missisti
hominem’'Alto et ineffabili' Lib Hymn I,
157. Locharn didiu h-e for lasadh co soillsi ecna
& forcetuil amal ro raidh Colum
Cille: ‘Lucerna huius insolae,
lucens .l. mirabili’’. Fear ro
fhothaighistair aird-eclais asa rucad greim riagla &
ecna & forcetuil do uilib ecalsaibh na
h-Eirenn amal ro raidh In t-ecnaid cetna: Custodiantur reg-mina’ et
caetera .i. Coimhéttar oc sruithibh na g-cathrach-so na
ríagla & na forcetla & na bésa
arichta on maighister, o
Ciaran, conid iat-saidhe
ríagla & besa ro scailtea & ructha do uilibh
cathrachuibh noebh
Eirenn, ár Is aisti berar
ríagla & besa fo Eirinn uili. }
Fer fil a n-urd na primh-fhaithe oc on Coimdid isin domun-so amal ro ráidh In fáidh
cétna: Profeta qui nouisimus’,
et cetera, ár bai dia uaisli & dia airmhitnigi oc on Coimdhid cu ro tirchanadh o
fhaidhib foda riana genemain, amal ro thirchan
Ysac & Eoin Bauptaist
Issu, et a n-is uaisli and.
Ro tircan cetus Patraic mac
Calpuirn i Cruachan Oighli, iar n-dunad in
crainn imma thaisib isinn inad i ta an cathair-sin
aniu. Ro thirchan Brighit o 't-connaic
in lasair & In t-aingel .L. bliadne
ria Ciarán isinn inadh i tat
crosa Brighdi indiu. Ro thircan
Bec mac De co n-debairt:
‘Andsin, a meic In t-Saeir, it casair
chaeimh cot clasaibh, cot coraibh, cot cairpthibh, cot ceolaibh’. Ro thirchan Colum Cille i
n-Ard Abla do Aedh mac
Brannuib no
Brenainn. Is e so didiu genelach
Ciarain: CIARAN mac
Beoit meic Olchain meic Dichon meic Cuirc meic
Cuindenn meic Cuinneadha meic
Feic meic Maeil Cathrach meic Lairi meic
Lairne, meic Cuiltri meic
Gluinig meic Coirpri
meic Logai meic
Meidle meic Duibh meic
Lugna meic Feidlimid meic Echach, meic Bresail
meic Deghadh meic Reo Soirche meic
Reo Doirche
meic
Tighernmhais meic Follaigh meic
Eithreoil meic Ireoil Fáidh meic Eirimhoin meic Mhiled
Esbaine. Beoid dano mac
Olchain do Latharnaibh Maighi
Molt do Ulltaib a athair talmanda inti
Ciarain. Dar Erca ingen Ercain meic
Buachalla a mathair-sium, ut dixit
Ciarán:
Dar
Erca mu máthair-si,
nírbo bannscal olcc,
Beoit soer mo
athair-si,
do Latharnaibh Molt. Do Chiarraigi Irluacra didiu dia
máthair .i. do Glasraigi insainnriud. Glas fili didiu a senathair. Ba h-í fochonn a
n-acomail na deisi sin. Dia n-dechaid
Beoid do thorruma a brathar batur i crich Ceneoil Fhiachrach, o 't-connac-sium an ingin .i. Dar Erca, for a cinn ro
chuindigh for a tuisdidhibh cu
tucad dó h-i iar bh-fír. Et ruc coicc macca dhó iar
sin, & Is e so ord ara rucaid .i. Lucoll a primh-gein,
Donnan In tanaisti,
Ciaran In treas,
Odran In cethramad, Cronan an cóiced, & ba deochain, uasal-shacairt immorro na cethra
meic aili. Ruc didiu teora ingena do, & batar di óigh dibh-saidhi
.i. Lugbec & Rathbeo. Pata immorro in
tres ingen,
& ba feadhbh craibhdech
iside. IT e inso relge i tat taisi na naemh-sin .i. Lucholl &
Odhran i n-Isil Ciarain; Donnan &
Ciaran i Cluáin Mac
Noiss. Cronan deochan &
& Beoit &
na tri h-inghena i
Tigh Meic In t-Saeir. BAI, tra, rí
ecraibhdech In tan sin i Crich h-Ua Neill
.i. Ainmiri mac Colgan a ainm-sidhe. No ordaighedh-sidhe na
tuatha & na cenela fo chíss ro-trom. Luidh didiu Beoid for teiched
in righ-sin i crich Connacht cu Cremhthann mac
Lughdach meic Dallain
.i. ri Eirenn, co Raith Cremthainn a Muigh Ai.
IS ann ro coimpredh Ciaran,
i sex kalainn Iuin, & ro
genair i sex kalainn
Marta. Ro tirchanad gein Ciarain
o Lugbrann .i. o druidh in
righ
remhraidhti. Dixit In drui:
Ró ic
gabair Aenghusa
dia raibi i cris i
cliaban
tucad i sog n-aen-lo-sa
o
Dhia In firt-sin do Ciaran.
O ro-chuala In drai i n-araili lo fogar an carpait, ‘Fogur carbait fo rig
annso’, ar se. O 't-cotar na
gille imach ni fhacatar acht Beoid &
Dar Erca isin carput. O ro faitbiset
na gille imon n-draidh, Is ed ro raidh:
‘In mac fil i m-broinn na bannscaili’, ol se,
‘bidh ri mor h-e, et
amal do-aitne grian idir renda nimhe do-aitnebha-sum i
bh-fertuibh & i mirbhuilib diaisnéidhi isna
talmandaibh’. Ro genair didiu iar sin noemh Ciaran i Maigh Ai icc Raith Crem-tainn. Ro baisted o deochain Iustus, uair rob imcubaid cumad o fhiren
no baistfithe an firén.
I N-araili lo at-bath ech
Aenghusa meic Cremthainn cu ro
gaibh toirsi moir do ecuib a eich. O ro chotuil tra
Aenghus ro artraig aingel De dhó ind aislingi,
& Is ed ro raidh ris: ‘Ticfa Ciaran mac
in t-Saeir
& to-duiscfe h' ech dhuit;’ & is
ed on ro comhailled, ar tainic Ciaran la
breithir ind aingil & ro
bennach uisce co tucadh darsind each, &
ad-racht fo cétoir a bas. Do-rad immorro
Aenghus ferann mor do Dhia & do
Chiaran ar thoduscadh an eich. Tír na Gabrai ainm In fherainn.
I N-araili lo ro chairigh a mháthair esium. ‘Do-berat, tra’,
ol si, ‘gille bheaca In baile mil leo amuich as na
miltenuibh dia muindteraibh, & nocha tabrai-si
dhuinne’. O 't-cuala Ciaran inní-sin,
luidh co araili topur, & línaid a leastar as, & bennachaidh cur' bhó mil
togaide, & do-beir In mil-sin dia mháthair cur' bo buidhech. Et as í sin mil-sin rucad do deochain Uis i lógh a bhathis-sium.
I N-araili lo ro ghresset droch-dhaine coin
fheochair co Ciaran da letrad. O 't-connaic
Ciaran In coin, ro chan In fersa-so: Ne tradas bestís animam
confitentem tibi’ Ps. 73:19. Et o ro
ráidh-seom sin ad-rocuir In cú fo cetoir & nocho n-erracht o sin.
Ba h-e immorro monur do-bertis a thustidhi
fair-sium .i. inghaire, fo cosmailius
Dabid meic Iese &
Iacoip & na sruithi anall, ár ro-fhitir Dia cumad bhuachail treabhuir do
moir-tretuibh eisium .i. treta na n-irisech. IAr
sin for-caemhnacair ní adhamhraighthi icc Raith Cremhthainn i Muigh Ai, eisiumh oc coimet indile a aidi .i. deochain
Uis oc Fidharta, & sist fhoda etarra. Ro-cluineadh-som immorro inni it-bereadh a
aidi amal no betis toebh fria toebh. Is ann sin táinic sindach co
Ciaran as In coill, & gníth cennsa fris. Do athaighedh co menic chuigi, cu ro erail
fair umaloit do dhenamh dhó .i. a leabar salm
dh' imochar etarra & a aidi .i. deochain Uis.
Uair In tan at-bereadh oc
Fidharta: abair so a n-ainm ind Athar & In Maic
& In Spirta Nóimh do-cluineadh
Ciaran ic Raith Cremthainn otha sin cu
deredh In aicepta, & no bhídh in
sinnach gu h-umul oc irnaidi In aicipta, co tairseadh
a scribenn i ceir cu tabhradh lais iar sin cu
Ciaran. FEACHT ann mebhais a
thangnacht aicinta triasin sinnach gur' fhobair for ithe a
liubhair, uair ba sanntach um na leadhbuibh batar uime
dianechtair. O ro bhai-sium oc ithi In liubair, Is ann
tainic Aenghus mac Cremhthainn
gu céitheirn
& gu milconuibh cuici, cu
ros-toifnetar h-e, cu nach fúair a dhín a n-inad, co n-deachaid fa chochull Ciarain. Ro
morad ainm De & Ciarain tre anacol In liubair ar In sinnach, & tria anacul In t-sinnaig ar na conuibh, et Is e In leabar-sin Polaire Ciarain aniu.
IS friu as cuibhdhi sin fria droch-dhainib bite
i comfhocraib don eclais, & fo-gabut torba na
h-ecalsa, eter comuinn & baithius & bhiadh
& forcetul, & arai ní anat-sum
oc ingreim na h-ecalsa, cu tic mortlaid
& galar anaithnidh chucu, conadh andsin { as eicen doibh tuidhecht
fo diten na h-ecailsi, amal do-chuaidh In sinnach
fo cochull Ciarain. }
I n-araili la do máthair Ciarain oc
denumh glaisne cu ro-siact co tabuirt eduig innti. Is ann
ro raidh a máthair fris: ‘Amach
duit, a Chiarain! Ni h-ada
leo-sum fir a n-aein-tigh fria dathugud eduigh’. ‘Sriabh
odhur ann-sumh on’, ol Ciaran. Do
neoch tra do educh tucad isin n-glaisin ni raibhi nach n-etuch dibh cen sreibh n-uidir ann. Do-gnithir dorisi inn
glaisin, co n-debairt a mháthair fris-sium: ‘Eirc-si imach
dano infecht-sa, a Ciarain, & na bidh sriabh odhur ann, a Chiarain
'nósa’. Is annsin do-raidh-sium:
Alleluia Domine,
rob geal glaisin mo
muime!
cech tan
ti am laimh rop gilither cnáimh,
cach tan ti a bruth
rop gilithir gruth!
Cech edach, didiu, do-ratad innti rob aen-geal iar
sin. Do-gnither an treas fect In glaisin. ‘A
Chiarain’, ol a máthair, ‘na mill umam innosa In n-glaisin, acht bennachthar lat h-i’. O ros-bennach
immorro Ciaran ni dernad roimpi na
'na diaidh glaisin bhudh com maith ria, ar
cidh edach Ceniuil Fiachrach
uili do-berthi ina h-iarcain nos-gormfadh; & no gormadh
fadeoidh
na conu &
na catu & na crunda frisa comhraiced.
FEACHT do-sum oc inghaire
bhó. Do-táet cu allaid ro-trúagh cuici. Iss e arosc m-breithre no bidh aice-sium .i. ‘don-fair
trocuire’! ‘Eirg & tomuil In laegh,
& ná bris & na h-ith a
chnámha’. Do-chuaidh In cu & do-righne amhlaid. O rogheis In bó oc iaraidh In laeig, Is ed
ro raidh a máthair
fris-sium: ‘Innis, a Chiarain, cia airm
i ta laeg na bo-so, toircedh uait In laegh cibe aided i n-dechaid’. Do-chóidh
Ciaran cusan inad a n-duaidh In cú In láeg, cu ro tinoil cnama In laeigh,
& do-rat i fiadhnusi na bo, & ad-ract In laeg & ro sheasaimh. In araili lo tancatar
foghlaid a h-Uaibh
Failge do mharbad daeine i Ciniul Fiachrach, cu b-fuaratur inti naeim
Chiaran oc leighinn ica indilib, cu ro
triallsat dia marbhad, acht cena ro benuit-som o dailli, & ni caemhnacair cor do cois na do láimh
doibh no gu n-dernsat aithrighi, & cur ro tuasluicthea tre breithir n-De & Ciarain iat.
FEACHT aili ro fhaidh a athair eisium do idhnacul coiri don righ .i. do Fhurban,
co nus-tarlatar boicht dó forsin conuir & atn-aig
cairi In righ dhóibh, cor' cuibrighed-som annsin, & tucad daeiri fair ac
un righ, & ba h-e monar no h-erbtha fair, bró do bleith. For-caemhnacair
mirbhuili mora annsin .i. In tan ro triall-som bleith na
bron no impa a h-aenar, & do-gnith samlaid do
gres, et ba h-iat aingil In Coimdhedh no mheiled dia
raith-seom. Nir' bhó cian iar sin cu tancatar
gobuinn a tiribh Muman, & teora
cairedha leo do Chiaran a n-almsain,
cu rub amhlaid sin ro saerad Ciaran o fhognum in
righ. IArsna h-iibh sin, tra, ba mithig la
Ciaran teact for scolaidhecht
d'
fhogluim ecna cu Finden Cluana h-Iraird. Ro chuinnig immorro bhoin for a máthair
& for a athair dia breith lais
dia fhoglaim. At-bert a mháthair na tibhred do. Ro
beannach-som boin dona buaibh .i. Odhur Ciarain a h-ainm o sin amach, et do-dhechaid cona laegh a
n-diaidh Chiarain
otha sin gu
Cluain Iraird. Do-rat-som iarum tí
dia bhachaill eatarra, ár ní roibhi
airbhe etarra, & no bhith In bo oc lighi In laeigh,
& ní ticeadh cechtar dhibh tarsin
toraind. Loim immorro na bo-sin no rannta etir In da
espoc
dhec-sin cona
muinnteruibh & cona
n-áigheadhaibh, & nos-folartnaiged uili iat, ut dixit:
Caeca for cet comlana
no biathadh
Odhar Ciarain,
la
h-áidhib, la lobhrána,
la lucht
proinntigi Is grianain.
Ata immorro sece na h-Uidhre i Cluain Mac Nois, & gebe anum scarus
ria corp don t-seichid-sin aitreaba In bethaid
suthain. BAtar didiu da esboc dec na h-Eirenn a scoil Findein
i Cluain Iraird, ut dixit:
.r. Da
Fhinnen, da
Cholum caidh,
Ciaran, Cainneach,
Comghall cain,
da Brenainn,
Ruadhan co li,
Nindedh, Mo
Bi, mac Nat Fraeich
.i. Mo Laisi Daminnsi.
IS e ord no bhith acu .i. cech espoc dibh do bleith na bron a la. Aingil didiu no mheiled In m-broin
do-raith Ciarain In la ba leis. Tucadh ingen righ Cualann fechtus
cusin Finnen do léghadh a salm iar n-idhbairt a h-oighi do
Dhia. Ro erb Finnen ra Ciaran
an ingin, cumad aigi no leghudh a salma. Ni fhaca tra
Ciaran do curp na h-ingine cein
batar immale acht a traighthi nama. TANCATAR didiu dá clamh
dhéc cu Finnen, dia n-ic. Faidhis
Finnén
iat cu
Ciaran. Ferais Ciaran failti
friu, & luidh leo on cill siar, & beanaid
fótt as In talmain cur'
mhemhaid sruth uisqui glain as. Do-rat-sumh tri tonna donn usqui tar cech
bh-fer dibh, comtar óghslana fo chedoir.
ISin scoil-si beous no athaiged damh
allaid cu Ciaran, cu tabrad-sum a
leabar for congnaibh an daimh. Laithi ann at-cuala
Ciaran an clocc. Ad-raigh suas co
h-opunn risin cloc, araidhe ba dene ad-racht In t-agh allaidh, & luidh as cona leabhar for a congnaibh. Ciar'
bhó fliuch In la-sin & inn adaig, & ciar' bho oslaicthi an
leabar, ni ro fliuchad oen-liter ann. Ad-racht in
clérech iarnamharach,
& do-riacht In t-agh allaidh cona libur imshlan do.
ISin scoil-sin didiu tainicc Nindedh
Saebh-ruisc o Lochuibh Eirne do legadh cu Finnen, & ní
raibhi leabar oca. ‘Essidh leabar’, or
Finnen. Rola
Nindedh cuairt for an scoil, & ni fuair o
neoch dhibh libar. ‘In ranacais In moethóclach
fil i tuaisciurt na faighthe’? or
Finnén. ‘Raghat innousa’, or Nindedh. In tan iarum
rainic Nindedh, Is ann luid
Ciaran tar teistemain medhonach
liubuir Matha: Omnia
quecumque uultis ut faciunt homines uobis ita et uos
faciatis illis’ Mt. 7:12. ‘Tancas do
iasacht liubhuir’, ar
Ninnedh. ‘Don-fair trocuire’, ar
Ciaran, ‘as fris leghaim-si & iss ed
as-beir In teistemain frium cech ni budh maith dam do
dhenamh dhamh co n-dernaind do neoch. Beir-si in
leabar’, ol Ciaran. Ro fiarfhocht a aes
cumtha
de aramárach occ denamh In aicipta,
cait i m-boi a leabar? ‘Dos-fuc dhamh-sa’, ar a
Ninnidh, ‘bídh Ciaran leth Matha a ainm, ar fer don scoil. Acc, ar Finden,
acht Ciaran leith
n-Eirenn ’ ut dixit Finnén:
Oc
Finnen ro leghastur
Ciaran craibdhech gu n-greische,
leath liubair leis cin léginn,
leth Eirenn dó
da esse.
IS uadh sin rucadh In m-breithir n-urdraic co Roim co h-Alaxander .i. non legam Marcum quo usque compleueram Mattheum. Do-rala tra iar sin teirci arbha &
fhuluing don scoil-sein, cu m-ba h-eicen, fer maith
dibh for timcheall do choimet In builc arbha do-berthea don
mhuileann. Do-rala do Chiaran iar
n-urd timchill, bolc corcai do breith don mhuilinn. Ro
raidh-siumh oc oscailt In builc-sin: ‘A Choimdhe’, ol se, ‘ro badh maith lium cumad cruithnecht chaein,
& comad shásad adhbhul, ailghen,
oirmhitech so dona sruithibh’. For-caemhnacair amhlaid sin .i.
aingel De ro tairbired in
muilenn ina laim-sium, & esium oc gabhail a shalm gu n-glaine cridhi & menman, & In coirci
do-berthea inn ba cruithnect togaide oc toidhecht
as. Tic didiu inghen airchinnigh In mhuilinn cu raibhi ic saichthin for Ciaran, & cu
tart gradh dhó, ár ba h-ailli a dhealbh oldas cech duine a com-aeis { didiu duit,
ol Ciaran, ‘nách edh do-beri dot aire
ercra In t-saeguil & laithi bratha
& piana ith-frinn ara n-imghabail & fochraic nime
ara rochtuin’? O do-chuaidh an ingen dia tigh
innisidh In scel-sin dia h-athair
& dia máthair. Tancatar saidhe &
tarcatar an ingin do Ciaran. ‘Dia n-edbra a h-oighi do Dhia’, ol Ciaran
& dia bh-fogna dhó, baam aentadach-sa fria. Ro idpair didiu an inghen a h-oighi do Dhia & do
Chiaran, & ro idhbuir-sum a muinntir uili a m-bith-fhoghnum & a m-bith-dilsi
do Chiaran o sin amach. O do-chuatar dia tigh tucad cuibrenn uata do
Chiaran .i. tri bairgena
cruithnechta cona bh-furrthain do (sh)aill, & d' feoil leo, & leastur
lan do lind O ro fhacoibhset na timthirigh sin, & o
rucsat bennachtain, ro raidh-sium: ‘Don-fair
trocuiri’, or se, ‘ni cubhuidh dúinne so do caithimh
seach na braithribh
aili’. Fo-ceird iar sin an biadh uili iarna mhiniugud cusin
muilenn, & fo-ceird In linn co n-derna
min cruithnechta dibh uili. O ro airigh Ciaran in
timthirid ica forchoimhet frisin cleith, do-rat
breithir fair co n-debuirt fris: ‘Rom-bera corr’,
ar se, ‘do shuil as do cinn’! For-caemnacair amlaid iardain,
uair benais peta cuirri a shuil asa chinn
cu rabha for a gruaidh oc dul dia thigh dhó. Tainic In t-aircinnech acedair maille frisin timthirid cu
ro shlechtsat do Chiaran, &
ro edbuir In muilenn cona fherann uili do Ciaran
ar ícc In gilla. Tard Ciaran a
dernuinn frisin súil cu rola 'na h-inad, & tard
sigin na croichi tairrsi cur' bhó
oghshlán. }
O ro scaich tra meilt In arbha frith cethra
builc lána do cruithneacht cossecartha annsin
tria rath De & Ciarain. O ro-siact-sum
dia thigh cona arbhur lais do-righne tuara dona sruithibh. Tuara on ba ferr thucad dhoibh riamh. Or on aimsir frith an mainn rundai tall ic macuibh Israel ní frith samail In tuara-sin, ár Is amlaid ro boi, gu m-blas
cacha degh-bhidh, etir mhidh & fhín, cu ro shas & cu ro
slanaig iat uili. Uair gach duine galair bai isin
cathraig uili di neoch ro chaith ní dhe ba h-oghshlan fo
chedair. Ni ro airigset na sruithi ind iarmeirghi in
adaig-sin cu primh iarnamarach. O ro fiafraig
Finnén do Ciaran in
mhirbhoill for-caemnacuir ann ro innis
Ciaran uili o thosach co tidhnacul in
mhuilinn & In fherainn cona aidhmibh
no cona dhainib dhó a n-idhbairt, ‘et ac sin duit-si In ferann-sin uili, a
Fhindein’! ar Ciaran. IS
annsin do-rat Findén a bennacht co
duthrachtach do Chiaran. Ut dixit Findén:
A
Ciarain, a cridhican!
ar do
noeime not-caruim.
dot-ria rath a dhilican
imut flatha ocus feruinn. A Chiarain uais oirnidi ollbladaigh!
duit rop soma gach freacra,
cu rab it
cill comhramhaigh
imut orduin Is ecna.
Do-ratad tra In bennacht-soin co
dúthrachtach do Chiaran tria ro-gradh
& tria meisci spírtalda. Conad
annsin for-fhacuib leth derce & ordain & ecna
fria firu Eirenn do
Chiaran & da cathraigh. For-fhacuib didiu
Ciaran ana aice-sium & ara
cathraig, conadh de sin ata ana
Fhindein. For-erlangair didiu In t-arbar-soin samhad
Findéin gu cenn .xl.
la cona n-oidhchibh, et ro taiscedh a trian do aes galair, ár ro ícadh cech
n-ainces, & ni ro lamh luch na peist a mhilled
co n-derna cre dhe fa dheoidh,
& no icad cech n-galar for a taburtha.
LAITHE n-oen do
Chiaran oc tinol meithli buana cu tarla dhó araili ocláech dár' ainm
Clúain. ‘Tabair cabhuir dhún ic on buain
amarach’, ol Ciaran. ‘Do-bhér’, ar
Cluain. O dho-chuaidh immorro
Cluain dia thigh, at-bert fria
muinntir: ‘Abraidh-si’, ar sé, ‘mo bheith-si a
n-galar dia tistar ar mo chenn o
Ciaran’. O ro h-indised don gilla do
dhechaid ara cenn-som sin, at-chuaidh do
Ciaran inní sin. Faitbes
Ciaran ica cluinsin, & ro tuic conadh for togaeis ro bai Cluain, uair
rob fhaidh De íarbhfír Ciaran. O do-chuatur tra muinnter Cluana dia
dhuscad Is amhlaid fuarutur h-e, cin anmain. Ro
chaeinset a mhuindter cu mór h-e, & tancatar
lucht an imfhoraidh fai cur' fhiafraighset dibh fochunn
na h-accaine. ‘Cluain’, ar siat, ‘do-chuaidh
imshlán ina leabhaid & marbh anosa
h-e, & Is é Ciaran ros-marbh ona
breithir, o nach dechaid don bhuain lais’. Tiaghuit
in lucht-sin uili do etarghuidhi
Ciarain um thaithbheogud in
mhairbh. ‘Do-ghenum-ne uili’, ar siat, ‘buain duit-si, & do-béram ar mainchine & ar bh-foghnamh duit
& do Dia cu brath, dia n-duisce dhun in
marbh’. Is annsin at-bert Ciaran fria scoloic: ‘Eirg-si’, ol
se, ‘& beir mu bhachaill lat docum In mhairbh, &
tabair sighin na croiche don bhachaill for a ucht,
& geibh In rann so:’
‘Rodháil Clúain’
‘aniu cucam-sa do bhuain,’
‘ar
is galar án forrich’
‘beo ina thigh
marbh fofhuair’.
Ad-racht iarumh Cluáin
acedair, & do-riacht co luath dochum
Ciarain. ‘Bendacht fort, a naemh Chiarain’, or se: ‘is
maith ina n-dernuis frim, ar Is buidhi lium tuidhecht
ó ilphianuib ithfrinn. Anois ro-fhetamar tarbha
na h-umaloite, & etarba na h-anumaloidi, &
ro-fhetamar In mor-cataidh fhuil oc on Coimdid
fort-sa, & fil ic muintir nime cu coitcheann’. Ro shlect iar sin do Ciaran, &
do-rat a mhainchine dhó.
Ro fhiafraigset araili dona cleirchibh do Fhinnen cia no
taispenfadh In irnaigthi In tan nach beth
Finnen i bhus. ‘In t-ocláech
út’, ar Finnén, .i. Ciaran, ‘esidhe’. ‘Abdhaine do-bere dhó’, ar
Brenainn seoch chach. ‘Do-radad, do-berar, do-bertar’, or
Finnén. Format didiu lasna naemhu inni-sin cenmota Colomb Cille.
IS ann ro fiafraig araili dib-sum cia dona
naemuibh budh mo fochraic a nimh. ‘Don-fair trocuire’! ar
Ciaran, ‘ro-finnfaigter In ar congbhaluibh ar
talmain’. Is ann sin do-righne
Brenainn Birra faitsine
dhó: ‘Gebmait-ne da congbail for Brenainn, for dib srothaibh itir prim-chathrachaibh, & in
dethbir bias etir na da sruth
biaidh etir met na cathrach’. In tan immorro ba mithigh do Chiaran toidhecht
o Cluain Iraird iar bh-foghluim
léiginn & ecna, for-fhacuib In Uidhir oc
Ninded noemh, acht as-bert-som a
seche do rochtuin dó iardain, et at-bert
Ciaran foss: ‘Gidh sochuidhi
do-chabair dia blicht ro budh liu dia tibhreadh a seiche
cabair’. Et as-bert-som:
‘Cech ainim raghus asa churp do sheichid na h-Uidhre nocha pianfaider a n-ithfrenn’. At-connuic Finden aislingi
do-sum & do Colum Cille .i. da esca isin aier co n-dath oir
forru. Do-chuaidh indalanae for fairrce sortuaidh os mhedon Eirenn. Colum
Cille sin cu taitnemh a shaeiri & a socenelche
et Ciaran
cu
taitnem a derce & a trocuiri. TEIT Ciaran iar sin d'
acallaimh righ Eirenn .i. Tuathail
Maeilgairbh, do cuingidh fair chumhaili bai aigi. Do-rat tra
Ciaran a dhorn imon m-broin ar deirc,
& ro gheall cu bh-foighenadh deis na cumaile. Ro derluic
Tuathal iarum In cumail do Dia & do
Chiaran, & do-rad fos a etach
rígda, & do-rat Ciaran do
bochtaib fo cétóir.
FEACHT ann do-luidh Ciaran
do cuingidh cumuili aili cusin righ .i. cu Furbaidi. Is annsin tuc fer ele boin do-sum
a n-edbairt: tuc araili brat dó, tuc araile
aighen. Do-rat-sum uili do bhochtuibh fo chetóir isin lo cetna,
et do-rat Dia tri h-edburta roptar
ferr do Ciaran .i. coiri deis a aighin, da brat dec deis a aen-broit, da bai dec a n-inad
a aen-bhó. O 't-connuic In rí inní-sin do-rat In cumail dó.
O thainic tra co celeabhrad do-sum dia aiti targaid-siumh a chathraig
do
fhoghnum dho. ‘Acc’, ar Finden, ‘nir-ben do
chathraig-si fri nech aili acht fri Dia do-rat sain-seirc duit sechainne
uili’. Cíidh Ciaran, ar ba h-uasal
lais a aite do thaircsin a
chathrach dhó. ‘Biaidh dano aenta edrann cena’, ar
Finnén, ‘& ni ba nimhidhech na talmanda intí
millfeas ar n-aentaidh’. ‘Bidh amlaid’, ar Ciaran. Do-imthig
Ciaran roime iar sin. Et is
ann tuc Colum
Cille In test-si
fair
rannAmhra ocláech teit uann siar,
Ciaran mac in
t-Shaeir:
cen saint, cen uail, cen
ecnach,
cen etradh, cen aeir.
IAr sin do-cuaidh
Ciaran co h-Aruinn do agallaim
Enna, & at-condcadur
aen-aislingi Ciaran &
Enna .i. crann mor toirthech i farrad srotha
for medhon Eirenn co
n-didnad inis Eirenn, &
ros-dechaid a thorad tar muir bai imon innsi amuigh,
& ticdis eoin an domain gu m-berdis ní dia
thorad. At-cuaid Ciaran
in fhis do
Enna. Ro raidh Enna: ‘An crann
mor at-connacuis tusa fein 'sin áir it mor fri tua & doenaib, bid lan
Eiri dot thanoir. Ditnebaidh fo scath do ratha an innsi-sea, & sasfuider
sochaidi ó rath th' áine & th'
urnaigti. Eirg didiu la breithir n-Dé for ur srotha
& fothaig eclais ann’. Fectus do-san a n-Aruinn ac tíradh isin
áith, & Lonan Cerr malle fris, & i frithbert no bhidh-se coidhci fri
Ciaran, co facadur In naoi for nó-chombáthad
'na b-fhiadnusi. ‘Indar leam’,
ar Lonan, ‘baidhfider inníu in
nói út, & loiscfider
in
aith-sea le mét na gaeithi’. ‘Acc’, ar
Ciaran, ‘in nói út loiscfider,
& as bádudh baidfidh In aith-sea cona h-arbhur’. Ocus iss edh ón ro
comhailled, uair terlá lucht na nói &
tucadh In nou i farradh na h-atha. Gabuis tene in
aith & loiscter In nóu, atn-aig In gaeth sétedh forsin
áith cona h-arbur isin fairgi, gur'
báidedh tre breithir Chiarain.
O do-dhechaid Ciaran a
h-Aruinn tachraid bocht dó
ar In conair. Atn-aig
Ciaran a chasal lín dó
& do-toet co h-Inis
Cathaigh do ben-nachad do Shenan. O ro bhui-sium ina aen-bhrut ro
foillsiged do Senán inní-sin,
& do-chuaid 'na choinne, & casal lin
fó ocsail, & do-raidh re Ciaran:
‘Nach nar’, ar se, ‘sacart
do imthecht cen chochull’. ‘Don-fair trocuiri’! ar
Ciaran, ‘airchisfid Dia atá
cochull dam-sa fo choim mu senorach’. O do-rócht
Ciaran gu Clúain
Mac Nois dob ail dó co ructha casal eli uadh do
Senan. Ro leicedh In casul fri
sruth na Sinna, & ro-siacht gen
fhliuchad gu port Innsi
Cathaig. Adubairt Senan re
mhanchaib: ‘Eirgid don muir &
fo-ghebaidh aeighidh ann, & tucaidh libh co n-anoir & co n-airmhitin’. O
dha-chuatur imach na manaigh, fuaratar In casul forsin muir, Is se tirim, &
tucsat leo h-e co Senan, & ro
ghni-sium atlugudh buidhi don Coimdidh, & as
e sin casal Senan inníu.
Do-dhechaid iar sin co a braithribh co h-Ísill, & do-rat
Cobhthach mac Brecain Isel do Dia
& do Ciaran, & do-aitreabh
annsin maille na braithribh. Et do-bhi la ic denum a aicciupta
immuich for In achad, do-chuaidh-sium do thorruma a
aeighed, & for-facuibh a
leabur oslaicthi co matain fon fliuchad, & ni rainic banna fliuch In lebur. Fechtus do-bhi Ciaran ag
cur sil an Ísill. Do-taed bocht
cugi. Atn-aig
Ciaran mam don gran 'na ucht, &
ro soudadh fo cétoir In gran a n-or.
Tucadh carpat cona echaib do
Ciaran o Aenghus mac
Crimththuin. Do-rat
Ciaran don bocht ar In ór, & ro
soe In t-ór a n-gran, & ro sioladh an gort de.
Ro bui immorro loch i farradh Ísill, & no aitreabdais aes tuaithi
& daescarshlúag an innsi bui fair,
& do-thairmiscedh nual & fogur In lochta-sin
ad-tarbha um na clerchiu. Ro ghuidh
Ciaran In Coimdi cor' alta asa h-inad In innsi, & do-ronad In ní-sin, &
at-cither beos an t-inad a roibi isin loch re cuimnigud In fherta-sin. O ná caemnacatar immorro na braithri fulang deercí
Ciarain ara mét, & o ron-gaibh format, do-raidhset fris: ‘Eirg uann’, ol
siat, ‘ár ni ruibem a n-aein-inad’. Do-raidh Ciaran: ‘Diamad sunn’, ar
se, ‘no beinn-si gidh Isel an t-inad-so arai luic, ro badh ard arai n-anoire &
n-airmiten’. As ann ro raid-sium so: ‘Ciar-sa isiul ro badh ard’
‘mina thísedh In fodhard:’
‘in fodhard mina thisedh’
‘ro
badh ard gersa ísel.’
Do-rat Ciaran annsin a liubhair
for oss n-allaid. Ro comaithig-seom iarum In n-os
n-allaid cech a tiged. Do-chuaid In t-agh roime-sium co h-Inis n-Angin. Do-cuaid-sium isin
innsi & nos-aitreabhann. Do-dechadur iarum a braithri cuigi-sium as gach aird. Ro bhui araili
uasal-shacart isin
innsi. Dainel a ainm, do Breatnaib dhó, &
ron-greis Diabul
gu ro formdigh re
Ciaran. Rucadh iarum cuach rigda co tri
h-enuib ordha o Chiaran do-sum i
comartha n-dilgudha. Ro ingantaigh an sacart inni-sin, & do-ríne aithrighi, & do-shlecht do
Ciaran, & do-rat an innsi dó.
Fecht do Ciaran an Inis Angin gu cuala In gairm isin purt. Ro
raidh risna braithribh:
‘Eirgidh’, ar se, ‘ar cenn adbhair bur n-abadh’. O
rancatur
an port ni fhuaradur ann acht
moethógláech tuata. Raidhit fri
Ciaran inní-sin: ‘Eirgidh
arai sin ara chenn arís. Follus dam-sa for a ghuth co m-ba
h-e bhus
abb daib-si am degaidh’. Tucadh iarum
in t-oglach isin innsi co Ciaran, & ro bherr Ciaran h-e, & ro legh
aigi, & ba h-e sin Enna mac
h-ui Laigsi .i. fer noebh adhamraigthi 'con Coimdidh, & Is e rob ab
iar Ciaran. Do-rala cu torchuir soscéla
Ciarain isin loch o araili brathuir anfhaitech, &
ro bhui cu fota fon loch. I n-araili laithi a n-aimsir samhraid
do-cuadur bai isin loch gu ro len iris an
t-shoscéla do cois bó dhibh, co tuc le gu port
tirim.
As de sin ata Port in
t-Soscéoil a n-Inis Angin. O
ra h-oslaiced immorro In soscél, Is amlaid ro
bui, glegheal, tirim, gan dith litri tre rath
Ciarain. Tainic araili fer do Corca
Baiscinn co Ciaran, Donnan
a ainm, mac brathar do
Senan mac Gerrginn, & In ann máthair dó & do
Senan. ‘Cidh accobrai nó
cidh theigi’? ol Ciaran. ‘Do chuingidh inaidh
i tairisiur & i foighén do
Dia’. For-facuibh Ciaran Inis
Angin la Donnan. Ro raidh Donnan: ‘Uair as condeirc duit frium,
facuibh ní dod comurthaib & dot minnaib
agum’. Facbaidh Ciaran aigi a
soiscél .i. an soiscél frith as In loch, & a clog & a fher imchuir .i. Mael
Odran. Tri bliadne immorro &
tri mís ro bui Ciaran a n-Inis
Angin. Et Is ed tainic iar sin co
h-Ard Manntain i farrad na Sinna. O 't-connuic-sium aibhne an inaidh-sin, iss
edh ro raid: ‘Madh annso thairismit’, ar se,
‘bidh imda saidbreas In t-shaeguil aguinn, & bid uaithti
anmunna docu nimi as’. Tainic iar sin cusin
m-baile-sa. Ard Tiprat a ainm In tan sin. ‘As
sund immorro anfamit, uair bat imdha anmain docum nimhe as, & biaidh torroma o Dia & o
dhainib coidchi forsin inad-so’. I n-ocht kalainn Febra ro ghabh
Ciaran i Cluain, in
dechmad esca, i sathrann. Ochtur immorro do-chuaidh
leis. .i. Ciaran, Aengus mac
Nisse, Cael Cholum, Mu Lioc,
Lugna mac h-ui Moga Laim, Colman mac
Nuin. Amhra tra ro gabadh an
congbhail-sin la Ciaran i Clúain cona
ochtur iar d-daidhecht
do thonnaib In uisce feibh ro ghabh
Noe mac Laimhiach In doman
cona ochtar iar tuidhecht do
thonnuib na dilenn. As annsin ro clann Ciaran an
cét cleath i Clúain &
Diarmaid mac Cerbaill maille
ris. At-bert Ciaran re
Diarmait ic sádhudh na
clethi: ‘Leic, a laeich, mu laimh uas do laim, & bia-sa
uas fheraib
Eirenn i
n-aird-righi’. ‘As ced
lium’, ar Diarmait, ‘acht co tuca comarda
dam aire sin’. ‘At-ber immorro’, ol
Ciaran. ‘Cid at uathad-sa inniu baat ri Eirenn In trath-sa
imarach’. Ba fior-son, dano, ar ro marbadh Tuathal
Maelgarb rí
Eirenn In oidchi-sin, & ro gab
Diarmait rigi h-Eirenn aramhárach & ro edhbuir cét
ceall do Ciaran. Conad dia forcell sin
as-bert:
At-bér co fír foirglidhi
cid uathad do dream dhámhach
bát rí Eirennrí aebhda oirdnidhi Eirenn In trath-sa imárach.
Marbadh Tuathal MaelgarbTuathail togaidhe
Maelgarbh bá gairm gun gloire,
as de itá In rádh roghaidi
ba h-e a écht Mael Móire.
Gen mhaidm Is gan eirsclaidi
ro ghab Uisnech nír iar
n-dál.
do-rat Diarmait derrseaighthi
cét ceall do Dhia 's do
Chiarán.
IAr sin ro shaidedh In cleth, & adubairt
Ciaran ica sáthad: ‘Ac so’, ar se,
‘i rosc Triuin’
.i. Tren mac-sidhe ro bhui i n-Dun Cluana Ichtair ro triall anumaloit do-sum. Mebhuis fo cétair a aen-suil 'na cinn la breitir
Ciaráin.
Araili lá do-bhadur na braithri a n-ítaidh moir & siat
ic buain i Cluain. Foidhit
araili timtiridh uathaibh cosin clerech
co ructha usqui doib isin gurt, conad ann
is-pert Ciarán dia ro ghabhduis inniu
for a n-ítaidh no imfhulaingfedh saidbreas
mor In t-shaeguil dona braithrib
thicfatis dár n-eis. As derbh eimh, ar na
braithri, ‘as ferr linne ainmne ara
tibertar fochraic dhuin fein do denamh, &
dia ticfa les dona braithribh 'nar
n-degaidh, inas sasad ar n-itad inniu’. Tucad
telcoma lan d' fhin otha tire Franc
cosin m-baili do Ciarán i logh
na h-ainmne-sin, & ro mhair blagh don telcomu-sin sunn co
h-aimsera déidhincha. O thainic immorro in
fescur ro bennach Ciarán
lestur lan d' usqui, & ro soudh i fín
togaidhi, & ro dáiledh for na manchaib
cona bai flaith ro
derrscaig don fhlaith-sin. Ár do-dechadur
muinter
Coluim Cille o h-Í iar n-aimseraibh fodaib cosin
cathraig-si. Ro fuiredh flaith doibh, &
ro h-erdurcaiged triasin cathraig uili nach raibhi
roimpi nach
'na degaid flaith a com-maith. As
annsin as-pert senoir ro bui i tich sruithi: ‘Ro-fetur-sa’, ar se, ‘flaith
ba ferr indas. Ferr In flaith do-ríne
Ciarán
dia mhanchaib dia m-batar a n-ítaid
mhoir, cu ro-soi-sium In t-usqui i fin doibh. Narub
scel cen comurdha duibh-si sin’, ar In senoir, ‘misi fein ro
dail In fin-sin, & teighed mh' orda dar eochair In bledhi isin fin taiscid-si,
& fin-naidh innosa boladh mh' ordan ara tuma
isin fin an tan sin’. Tancatar & ro rasasta uili o bolad In meoir-sin. Ad-rubratar: ‘As ferr’,
ar iat, ‘in fhlaith-sa ina cech flaith In flaith
isa bolad mharus iar n-aimsir ro-foda for
meor. Bennacht’, ar siat, ‘for
Ciarán, & bennacht for in
Coimdid ro dhanaigh do cech maith’. Crichidh Clúana, scoloc Ciaráin,
do-cuaidh co Saigir, cu ro feidhligh
fri re cian innti, cu ro aslaigh Deman fair In tene
senta bui ic na manchaib isin cuchtair do bhadudh. It-bert Ciaran
Saigri na caithfed biadh co tistais aeighid do-bhéradh
teine dhó. Luid immorro Crichidh uaidib
sealad bec sechtair In cathrach gur' marbsat
coin allta & nochur' mhillset a corp.
O ra-cuala Ciarán
mac In t-Sair bas a ghilla, luidh co
Ciarán Saigri dia
chuinghidh. O ra-siacht Is ed as-pert
Ciarán Saigri:
‘Is ed tóisech ricthi a leas usqui dar
bur cosa, acht ní fhil tene ocuinn do thégadh
usqui dhuibh, acht tucaidh-si bur n-aidedha
tened duin, ar Is daeibh ro cinn Dia’. Is annsin tuarcoibh Ciarán mac In t-Shaeir a lamha docum nime, & do-róine
ernaigthi n-dicra. Iar forbadh na h-ernaigthi
tainic tene do nim co n-eisid for a ucht. Ro
thimurc a uct imon tenid & dus-fuc lais cosin
mainistir. Fo-ceird uadh In teinid for lar,
& ni ro mill cid brothairne don casal bui ime. Ro
tathbheodaig
dano a gilla at-bath roime sin, &
ro caith proinn malle riu-san. Do-ronsat a n-aeintaidh
annsin na da Quiarán. ‘Saidbrius
an t-saeguil’, ar Quiarán mac In t-Saeir, i Saigir
moir. ‘Ecna & ordan cen ercra i Cluain Mac Nois’, ar Quiarán Saigri. Nocu raibhi anim
Ciaráin isin baili-sin acht fri re .vii. mis nama, co n-dechaidh
docum nimi isin nomad la i míss medhonaigh fhoghmhuir. O ro-fhidir immorro
Ciarán gur' chomhfhoicsigh laithi a
eitsichta, do-roine faitsine gu toirrsi
móir. Adubart ro budh mhor ingreim a cathrach o droch-dhainib fri deredh n-domain. ‘Cedh, immorro, do-ghenum-ne ind aimsir In lochta-sin’? ol na manaigh, ‘in ocut thaisibh-si anfamait
nó In leth n-aili raghmait’?
‘Eircidh’, ol Quiarán, ‘&
facbhuidh ma thaisi amhail fhacbaither cnama oiss re
grein, daigh as ferr dhuibh aitreabh immalle frium-sa In nim
innás feidhliugud icum thaisibh i bhos’. O ro
chomhfoicsigh tra aimser a eitsichta dontí noeibh Quiaran ind eclais bic,
isin tres bliadain
.xxx. a
aeisi, h-i quincid Sep-timber arai
laithi mis greine, h-i satharn arai laithi sechtmaine, In ochtmadh decc
arai esca, as ann ad-rubairt-sium: ‘Nom-berur in
dinn bec’, or se. Et o ra fheghastar In nemh
& ind aer n-ard uasa cinn, iss ed as-pert:
‘AS aghasta In set-sa suas’. ‘Nidait as aghusta’, ar na
manaigh. ‘Ni fhetur-sa
emh’, ar se, ‘nach ni do thimna De dar mo thiasainn acht cena ro imeclaigh cid Daibhith mac
Iesse & Pol apstal In seut-sa’. As annsin rucad In t-adhart cloiche uadh ara h-aine. ‘Acc’, ar
eisium, ‘tabair
fomorno. Qui
enim perseuerauerit usque In hiis
.e’ Mt. 10:22’. Ro linsat tra aingil idir nem & lar i frithshét a
anma-som. Tucad iar sin ind eclais bic, & tuarcuibh a lamha, & ro benduch a popul, &
adubairt risna braithriu ind eclais do
dhunad fair gu torsedh Coeimgen o Glinn Da Lacha. O do-rocht
Coeimhgen
iar tredenus ni uair
lan-cennsa na g-cleirech fo chetair,
uair ro batar i m-bron & i toirrsi mhoir deis
a g-cleirig. Ro raidh
Coeimhghen friu: ‘Foircsi gruamdhachta’,
ar se, ‘foruib do gres’. Ro ghabh
imecla iar sin na sruithe, & do-ronsat reir Coimhgen, & ro
oslaic-sit ind eclais becc reme. Do-dechaid
fo
cétair spirut Ciarain dochum nimhe,
& tainic arís ina churp do agalluimh Chaoimhgen, & ro fher failti
friss, & badur on trath co araile andsin ic imacalduim & oc denumh an aentad. Bennachuis Ciaran
iar sin Coeimhgen. Beannachuis dano
Caeimhgen uisqui, & do-gní
comman do Quiarán, conad annsin do-rat Quiarán a clog do
Caeimgen i comurtha a n-oentad & i screpul a
chomnae. As eiside Boban Coeimhgin inniu.
Noeib Eirenn tra ro fhoirmdechsat re
Quiarán ara fheabhus, co n-dechadar i muinighin Riogh nime cu ro
gairdighthe a shaeghal-som. Rop é met In formait
ros-gabsat fris co n-debairt cidh a fhír-chumthach
fein .i. Colum Cilli: ‘Bennacht for
Dhia’, ar se, ‘ruc inti noeib
Quiarán, daig da maradh co m-badh senoir ni fhuicfed inad da ech charpuit ind Eirinn na bhudh leis’.
IS sunn tra ata
Quiarán cosin ochtur ro ráidh-sium co n-il-mhiltib naomh
archena. Is sund itat taisi Poil &
Petuir for-facuibh Benian
& Cumlach isin crund chocai i
bhos. Is sund itat taisi In meic dhaill .i. deiscipul Peca. Is sund dano ita scrin ind aiged .i. Peca,
is eiside it-connairc araili craibdech d' imorchur d'
ainglib co h-adnacul
Ciaráin. Tri inganta i bhoss In oidche-sin, In tech n-áeigedh gan teinidh, gan aeigidh, gan ernaighthe, ár robu lór Peca do
theinidh & d' aeighidh
& d' ernaighthe. Ni fil, tra, do-ruirmeadh gu leir a
n-do-róine Dia di fertaibh & mírbhuilib
ar inhíí noeib
Quiarán, daig as lia tuiremh & aisneiss dib. Daigh ni ro génair iar taidhecht Crist i
coluinn nech budh mho déeirc & trocuire, budh mó saethur & aine & ernaighthi,
bhadh mo umhla & caen-duthracht, badh mo cennsa & ailgine, bhadh mho deithitin &
iret im eccluis n-De, bad mo saethur
laithidhi
& fritaire aidhchi. Is é na tarat nach n-inmar no
nach ní mesc ina churp riam o ro ghabh
crabud. Is e na h-eissibh loim na linn no gu m-beth a
trian d' uisqui. Is e nar' chaith ar an no gu m-beth trian do ghaineam trit. Is e nar'
cotuil co comuirsedh a thaebh re h-úir nocht. Is fo chinn na
raibhi acht cloch do ghnath do adhurt. Is fria chnes na
ro chomhraic lion ná olunn. Fer é cu
lánedpartaib toghaidhi toltanchaib don
Choimdidh, amail Aibel mac n-Adaim. Fer co n-depracoitibh dichraibh
don Dia, amail h-Enocc mac
n-Iareth. Luamuire
lan-fholartnaighthech do airc na h-Ecuilsi etir thonnaibh in
t-shaeguil, amhail
Noei mac Laimhiach. Fír
ailither co sonairte irsi &
creitmhe, amail Abraham mac
Tharae. Fer búidh bláith dilghedhuch o
cridhi, amail Moyse mac
n-Amhrae. Fer feid-hil foiss i fulung fochaidhi
& trebluidi, amail Iob
fochadhach. Salmcetlaidh lan-bhind
lan-airpeitech do Dhia, amail Dabid
mac Iese. Estadh fir-ecna &
fír-eoluis, amail Solmain mac n-Dabid. Ail nemchumhscaighthe for
a fothaigter ind Eclas, amail Petur n-apstal. Primh-proiceptoir coitcenn & lestar toghai ic foera firinni, amail
Pol n-apstal. Fer lan do rath In Spirta Nóimh & d' óigi,
amail Eoin m-bronn-dalta. Fer lán do
cosmailius
o ilmoduibh re h-Issu
Crist, re cenn na n-uile. Ar do-ríne an fer-sa
fion don uisce dia mhuinntir & dia áigeduib isin cathraig-si
amail do-ríne Issu
fin
togaidi don usqui ic fleidh Cannan
Galale. Mac saeir dano
at-berur frisin fer-sa amail aderar mac saeir re Crist isin
soscél .i. hic est filius fabri’ Mt. 13: 55
.i. Ioseph. Tri
bliadni .xxx. i n-aeis ind fhir-si amail asat .iii. bliadni .xxx. i n-aeis
Crist. Ro bui eiseirgi dano don fir-sa iar
treidenus i bhus ina imdhai i Cluain do acalluim & do chomdhidnad
Chaeimgen, amail ro bhui eiseirghi do Crist iar tredenus as In adhnucul ind
Iarusalem do comdhidhnad & do
nertad a mhathar
& a dheiscipul. Conid arna
maithib-sin & arna maithibh imdhaib ailib ata a
ainim ag muinntir nimhe. Atát a rélce & a
thaisi i bhus co n-anoir & co n-airmheitin,
co fertuibh & co mírbhuilibh cechlaithidhe. Et cid mor a anoir coleic on mhudh-soin
bidh mó a anoir i n-aentaidh naoibh nemh-truailligthi a chuirp & a anma i m-mor-dhail bratha, In tan bus brithem
for toradh a foircetuil
inti noibh Quiarán immálle re h-Íssa Crist
dia ro fhoghain. Biaidh immorro isin ma { moir-sin, i n-aontaidh
uasal-athur
& fhatha, i n-aontaid
apstal & deiscipul In t-Shlánicedha Issu Christ,
i n-aontaid
.ix. n-grad n-aingel na
tairmdhechadur, i n-aontaid
déechta & daenachta Mheicc Dhe, isin
aentaid as uaisli cech n-aentaid, i n-aentaid
na noeib-trinoidi, Athar & Meic &
Spirta Noimh. }
Ailim trocaire n-De uasail uilecumhachtaigh
tre impidi noib
Quiaráin
co risem In aentaid-sin. Ros-aitreabham In saecula saeculorum!
2
Riaghail Patraic inso
Soerad eclasi De co m-baithus &
g-comnai & gabhail n-ecnairce, co macuibh do
leighiund, co n-edbairt cuirp Crist for cach
n-altoir. Ni dleagur dechmada na bó cennaithe, na trian
annoiti, ná dire sét do mhainib, mane bhe
a frithfholad na h-eclasi do baithius & chomnai
& gabail n-écnairce a manach itir biuu &
marbhu, & co raibh oif-friunn i sollumnaib & domnuighib, & co rabhut aidhme og gach n-altoir dib
mar aderur &rl. Cosc Mo Colmoc maic ui
Beona
Cidh as imgaibthe do duine? Ni
anse. Fergughudh menic. Mordata cen dan. Discire
fri senoir. Moille fri clocc. Coicce fri h-antesda. Immat forluaman. Faitphed briathar. Briathra inglana. Agairbhe
taitheisc. Tairisiumh fri secnapaid. Sithe fri
cursachad. Commarbai do mhanchaib. Mence chestaigthe. Ceist, cid as inleanta? Ni
cundtabart. Foss occ etlai. Enfaitiu m-briathur. Briathra ailgena. Riaghail do chudnodh. Eirghi la ceit-breitir. Ceim n-urlatad ar
Dhia. Diuide cride. Combádudh toile. Traethad
aicnid. Ainmne fri fochaidhe. et
caetera. 1] AS doilghi leam ina In t-écc
2] do-techt idir adám dét
3] an cuire ticfus ar m' eis,
4] a m-beth uili for
ainsheis.
5] Olc In aimser thicfa ann,
6] format, fingbal, forrach fann,
7] toidecht gach uilc co h-éimech,
8] gan fhír-laech, gan fhir-clérech.
9] Gan righ
damus cert ná cóir,
10] gan espoc óg uas altóir,
11] gan brugaidh
gebhus dechmaidh
12] da crudhaibh, dá choem chethruibh.
13] Sruithi bitis do dheoin Dé
14] i tosach na h-aimsiré,
15] ces loma clama cechra,
16] nirsat bailce bloingecha.
17] Lucht na foghluma feighi
18] fo-gnitis do righ grene,
19] ni thairmesdais mec nait mná,
20] robsat glana a n-aicenta.
21] Leinti beca, bruit mhora,
22] cridhi triamura trogha,
23] pudralla gerra garbha,
24] ocus riagla
ro-gharbha.
25] Dot-icfad sunn iar sodhuin
26] sruithi deridh in
domuin
27] co m-brat, co m-buar, co m-bennuibh,
28] co failghibh, co fitchellaib.
29] Co sida Is siric Is srol,
30] gu coilcibh caemha iar n-ol,
31] co n-dímhes ecna Dhe dil,
32] beit i
seilbh dilis Diabuil.
33] At-berim fri siol
n-Adhuim
34] ticfat lucht an
fhuar-chrabuid:
35] gebait orra dealbha De
36] na sleamna, na sladuighé.
37] INann luas imthighit ass
38] fér ocus fochon fonnghlas:
39] amhlaid raghuit immale
40] ocus blath na
m-brogaire.
41] Bregaire deridh dhomain
42] raghait uili i n-aen-conair,
43] i n-glaic dhiabuil do dheoin Dé,
44] a b-phianuib dorcha doilge. A. d.
Betha Mo Chua Balla
HOMO PROFICISCENS
UOCAUIT SERUOS SUOS TRADIDIT ILLIS bona sua’ Mt. 25:14. O dho-chuaidh in
fer maith for turus ro congair a mhogada & ro fhodhail
daib a indmusa. Ocus as ecsamail amuil ro
fhodail doibh na h-innmais sin .i. do-rat cuic tallne dh' fir, & a dhó dh' fhir aili, & aen-talland don fhir déidhinach.
Matha immorro mac
Alpei, In sui Ebhraidhi, in
cétna fer ro scribh In soscela coimdheta, Is é ro scrib i curp
soscéla ind aisneis noeim-si dia chuimniugud don eclais amail dailius Mac In Athar nemhdha dána ecsamhla In Spírta Nóimh da cech aen isin eclais.
IS e immorro In duine at-berar do dhul i
l-leith aili ann .i. Issu Crist
Mac
Dé bhi do-dhechaid do chabair In chinid daenna cu ros-ben
a glaic Dhiabuil & cu ro freasgabh iar sin
for nimhibh noemhdha ar amus In Athar
neamdha, & ro congair cuice a apstola cu ro fhodhuil doibh dana
écsamhla In Spirta Nóim amail rop
fhollus do chách isin cincdighis. Ocus cu tidhnaic na dana cetna dona noemaibh
& dona firenuibh fo ind t-samail na n-abstul tria forceatal na
screaptra n-diadha. Na cuic tallanda immorro
at-berar sunn iar siens coic cetfada cuirp
& anma sin ro tidhnaicedh o Dhia don cinedh
doenna dia fhoghnamh fein & d' fegad De
trompa. Na da thalland immorro
it-berur sunn, iss ed do-fhornet In t-etarcnugud
& In tuicsinugud do-berut na noeimh & na fireoin for an Coimdhid
gu cumaid a
n-degh-ghnima fon n-etargna sin. In oen-talland immorro
iss ed do-forne, In dliged derrscaightech fil isin anmain doena, triasa bh-feghann h-i fein & na
duili aili filet i talmain & renna &
firmamint & In sosad ainglecda & In Trínoit uilichumachtach. No as iat na cuice
tallanda at-berur sunn. .i. coic liubair
rechta Moysi; ár foghnaidh a
nemh-forbunn-side do luct núi-fhiadhnusi, ár
fo-gabur amlaid-so aenta
petarlaici fria nui-fhiadhnusi .i. rechta fria
soscéla: uair dia tarta nech leis na coic fa dhó Is a deich fhásas dibh. Dia tuctha dano na deich fo cethair
is .xl. fhásas
dibh. As inann sin iarfír & coic
liubair Moysi co n-deich
timnuibh In rechta diadha do accomhal do ceithir liubur In t-soiscéla dia bh-foghnum don duine thoirises on cethar
dhúil & cu bh-foghuin an duine-sin don
fhir Dhia do-rat rechta & riaghla ecsamla dona h-ecnaidib.
A h-aithli immorro rechta & riaghla
na coic n-aimser rem-techtach tainic Issu sunn isin domun cu ro chum-sidhe
rechta & riaghla tria forcetal soiscéla don chiniud doena & dona h-apstalaib seoch chách, & ro
for-chansat-sidhe a fothoscaighthe & a
n-deisciplu noemhu tara n-eisi imna
riaghluibh-sin. Sochaidhe, tra, do noemuibh & d' fhirenuibh ro comaillset na
rechta-sin & na riaghla In Coimdhed na
n-dula & na ro leicset i mudha a taillne. Amhail ro comuill In noem uasal oirm-heitnech dia tá líth & foraithmet i
n-ecmong na ree-sea & na h-aimsiri .i. in
grian t-solusta & In rétla loinnerdha & in
tene thaeidhliuch & In ruithen rathmur ro
fhaidh Grian na Firindi isin domun cu ro shoillsigh i
bh-fhertuib & i mirbhuilib coiced
Connacht .i. Mu Chua Balla. I teirt Kallaind Mharta immorro gacha bliadne indister
ní dia fhertuib & dia mirbhuilib
& dia ghenealach collaidi & don
fhorbadh do-rat for a rith m-buadha i bhus isin
t-saegul freacnairc .i. Mu Cua
Cronan a ainm dilius mac
Becain mic Bairr
mic
Nathi mic Luighdhech, Caindech immorro mac
Luigdech mic Liligdech mic
Dalann, o taat I Luigdech, mic
Dalann do Ultaibh. Cumne immorro ingen Conamhail mic
Machdain, do Dhail
m-Buáin, a mháthair. Briunsech
& Lucait & Tuideall a tri derbhshethracha. I n-araili aimsir immorro tainic
Comghall Bendchair do thigh
Becaín
remraidti, et at-connaic timtirecht aingiul os cinn In tighi, & ro
fhiarfaig do Bhecán: ‘Cidh
fil ocut-sa do macuibh’? ‘A dho do neoch is
áirmhighthi’, ar Becán, ‘& macán
lasc bec fil oc na caeirib, & ni h-airmhighthi
h-e’. ‘Tabar isin tech co n-fhacamar
h-é’, ar Comgall. Tuccad ón. Is ann sin ro raidh
Comgall: ‘As forbhfhaeilid m'
anam-sa resan mac-so, ár ita rath In Spirta Nóimh
'na comuidecht’. Ruc iarum
Comgall Mu Chua
leis cu Bennchar, cu ro légh canoin phetarlaici & nui-fiadnissi ann,
& ind ord n-eclusdai, et
do-ghnídh-somh ferta & mirbuili isin
inad-sin, ina gillaid-hecht. FEACT ann tainic ben aimrit dia atach-som
dia soerad ar an aimrite. Is ann sin do-rala do-sum
bheith oc cái iarna bualad dia oidi, & ni thuc freacra
fuirri. Is eadh do-róini In ben, do-chuir a bas fo a
dheoruib-sium cu tard ina beolu, cu ro thuisim fo
cétoir, & co ruc mac .i. Dabiu mac
esidhe iardain. Is brect immorro, & is
ecsamail innisit na h-eolaig fatha tuidhechta Mu Chua a h-Ulltaib, ár iss ed at-berut
foireann con-ad araili baili ruc Comgall
uadh, cumad h-é fochunn a dheabtha. No Is e In fotha
iar bh-fir .i. araili aimser ruc a mháthair le Mu
Chua do thorruma a h-athardhai .i. Dal
m-Buain, & a coibnesta; et o
't-conncadar-sum esseom ro anóraighset h-é,
& ro treicset cach airi. Ro bai immorro senoir
uasal don cinedh-sin .i. Coman sacart meise
Fiachna mic Baetain; et Is ed at-bert-sidhe rá
Mu Chua: ‘Ro bentar anóir h' athardha fort amail ra benuis-si form-sa’. O ro
bhatar .i. Mu Chua & a máthair, ic toidhecht do
Bennchar for cula do-ralatar macaimh
Fiachna mic Baetain
doibh, cu m-batar ic fanamhat imon clérech, & iss ed
at-bertis: ‘Clérech
lascc’. ‘Meic cen casc’, ar
Mu Chua. Ro fhergaiged iarum friu cu
mor, gu ros-cuir fon talmain. Cu ro cosait
Coman & Fiachra mac Baetain
fria Comgall
in gnimh-sin. Is ann sin
at-bert Comgall cona biadh
Mu Chua In Ulltaib, et as i briathar Comain fa-dera sin. ‘Os 'gum
innarba dhuit’, ar Mu Chua,
‘tabair
comhartha dhamh triasa tuiceabh bhaile i
bh-fothaighiubh reclés’. ‘Ni fhil comhartha
ocum’, ar Comgall, ‘acht mana bera lat in
topur-so’. ‘Is tualaing
Dia cidh edh on’, ar
Mu Chua. O do-chuaidh immorro
Mu Chua a Bennchar
amach ro dhechsat a
coimmite dara n-eisi, & at-conncatur In nell uiscidi
ina n-diaidh
cech leth no
theighdis. ‘IS é In topur sút’, ar
Mu Chua, ‘& ernuighium fris curub é bias remhainn & bus
treoraigi dhun’. Et fo In t-samail
Moysi mic Amra riasa
rabha nell solusta ic tiachtain a h-Eigipt at-bert-som sin. Ra-siacht Mu Chua as sin gu Gael, cathair sin i bh-Feruibh Rois, &
Gabrin espoc do Bretnaib innti-sein,
& tarcaidh-sium In cill do Mhu
Chua, ar bat comhaltadha.
Ro thuit immorro bainne as In nell-sin co n-derna
topur isin bhaili dhe a comartha a n-aentad. Ro-siacht iar sin Mu
Chua co Fobhar Feichin. Is
í sin aimser a n-dernad muilenn ac
Feichin, & ní raibhi uisci aigi,
& as i comairli do-ronsat na cleirig: ‘O
dho-rócht’, ar siat, ‘Mu
Chua cucainn, tiagham gu Loch Lebinn
dus In bh-fuighbim uisci as’. ‘IS torathar
comhairli sin’, ar In soer,
‘ár ita In sliab lan-mhor eatraibh’. ‘IS
tualuing Dia cidh edh on’, ar Mu
Chua. O ro-siachtatar tra na cleirig In loch ro lá
Mu Chua a bhachaill isin loch, gu ro
tholl roimpe In sliabh. Do-róine dano
Feichin In cétna & na cléirig arcena, co frith
amlaid sin uisqui don mhuilinn. Do-ronsat a
n-aentuidh iar sin
Feichin
&
Mu Chua. TEIT iarum Mu
Chua as sin cu Tech Telle i termann Durmaighe, et iss ed
rob ail do-som cathair d' fothugud i farrad an
inaidh-sin, & araidhe nir' h-etadh, ár
ní ro thoirinn In topur.
LUID iar sin Mu
Chua tar Sinainn i crich Connacht. Ceallach mac Ragalluigh
ba ri Connacht
in tan sin. Is eadh immorro do-rala do Mhu
Chua
dula i Soghan Ua Maine, et ro shlechtsat uili dhó ar connailbhi, ár do
Ulltaib a m-bunadus. Ro anoraigh
dano rigan craibhdhech bai isin tír esiumh cu lánmor,
Baill-gel a h-ainm-side. Bai tra
Mu Chua cethracha In carghais isin tir-sin,
& ro fhuabratar a fhostad acu do gres. ‘Ticfa
immorro’, ar Mu Cua,
‘uaib bodhein mac bethad dia
bh-foighentai’. Comman dano ro
tarrnguired annsin. IMthighis uathaibh iar sin, &
facbhus bennacht foraib & for a n-daltuibh
& fora macuibh sethar, sicut
at-bert:
Bendacht
for a n-daltuibh
da
m-beat do reir riaghla:
mu bennacht cu dermhair
ara n-degh-mhnaibh diadha.
Gach gilla Is gach garmac
bias dom réir cu
ro ghar,
biaidh doibh 's ni bhá falumh,
talam cona thorad.
LUIDH Mu Chua
iar sin cu Loch Cime. Is ann ro bui
Cellach mac Raghallaig
ri Connacht oc seilg. Luid In fiadh isin loch, cu ro an for cloich moir ann,
& nír lamad dul 'na dhiaidh, ár ro bui peist isin loch
no erchoidiged cu mór dona dainibh. Is ann sin
do-raidh In ri re Mu
Chua: ‘Da mad dana lat fer dar muinntir
do dul i n-deghaidh in
fiadha for do comairci riasin peist no ragad’. ‘Is tualaing Dia cidh edh on’, ar
Mu Cua. Luidh In fer iar sin isin loch cu ro mharbh ind agh n-allaid bai forsin leic,
& iss ed ro raid. ‘Roba maith’, ar se,
‘an t-inad innsi so’. Tainic iar sin In t-ocláech isin
snamh cu ro shluic In peist 'na oen-mhír esidhe, cu ro aithisigh In rí do Mu
Chua. Ro fergaig immorro In clérech risin peist, cu ro sceith ind
ocláech n-oghshlan i bh-fiadhnusi na
slóg, & ni ro erchoidig do neoch riamh iar sin. Ro
morad ainm De & Mu
Chua triasin bh-firt-sin, et ro
shlecht In rí & urmhor na
slóg do Mu
Chua. Et ba h-e sin tosach a
ard-ratha a cuiced Connacht.
Luidh Mu
Chua iar sin tar Odhbha bu thuaidh i crich
Cera, cu riact cu Ros Dairbriuch,
ut dixit:
Ros
n-Dairbhrech cathair Mu Chua
re n-abur Balla bith-nua,
inmain dos ainglech
idhan Ros
n-Dairbrech na noeimh-ibur.
Balla ag dainibh
noemhdha anú
in t-ainm coitchenn gu
coemh-clú:
Ros n-Dairbhrech rob
edh a aimm
re linn Tuathail
Treathanghairbh.
O crich Benncuir na n-ath n-uar
gu
clar Cera na caemh-shlúagh,
a tir
Fher n-Domhnann na n-dos
ro
fhaidh Comhghall gu
coem-Ros. Ros.
Anaid adaigh isin
dú-sin. O ro fheghsat immorro In coimmite os a cinn aramharach ní fhacatar In topur. Do-raidh
Mu Chua friu In topur dh' iarrad.
IS and do-raidh scoloc
friu: ‘Ata topur ball-aluinn tisana’. ‘Bidh uadha sin ainmneghthar In baili’, ar Mu
Cua: amail as-bert fesin:
Bidh Balla ainm In bhaili
ár
do-rala for mh' airi:
bid h-e a ainm o sin imach
cu tí In dine déidinach.
Ro altuigh-sium do Dhia inad a
reclésa dh' fhoillsiugud dó. Coic
bliadna
trichat immorro robo slan do
Mu Chua In tan sin, & bliadan ar fichit do oc foghnum don
Choimdhid isinn inad-sin, co n-dechaid docum nime:
Rann. Bliadain ar
fichit gan acht
do Mu Chua a coiced Connacht,
fraigh uiri ic tarainn a thaeibh
fa dúire crabhuidh cnes-chaeil.
Tainic immorro Eochaidh Minnech, flaith Clann
bh-Fiacrach, do diultadh resin clérech. Ro foillsiged, dano,
dhó aingil ós cind In dairi
i r-roibi Mu
Chua, & o 't-connaic In clérech ro thairinn dó fo
chedoir. As amlaid immorro do-bhui
Mu Chua In tan sin, i carcair
cloichi. Do-riacht Eochaid ar amus
in cleirig & cét do maithibh
a muinntiri 'na fharrad .i. Maine cona secht
macaibh &
Domhnall & Feradhach
& Mael Cathaigh &
Ronan & Suibhne
& Finntan Finn &
maithi Clann
Fiacrach. Et cidh marbad In cleirig ro triallsat Is í
a reir do-rónsat, ár ro thaitnighset na ruitne
spirtaldai & ind fhoghnuma diada as a gnuis. Ro idbairset
dó In baili iar sin cona ferann do dheoin Cheallaig mic
Raghallaig, conadh dia fhothugud-sin ro chan
in seanchaid:
O Clugh Chuiri Calgaigh curaidh
co Móin fri h-Adhradh atuaidh,
o
Mhuigh Moetla cona moin
gu
Croit Cualachta cleth mhoir.
IS amhlaid thuccsat a tír Clanna Rosa gu roibrigh
gan ainbhthine 'na n-anmain,
ga mainchine mor-adhbhail.
Gu cuairt gach treas
bliadan balc,
itir fhir Is mhnái ocus mhac,
do Chua na carcrach caeili
re atach, re ecaine.
Bo gach fir feramail uili,
idir righ Is rodhuine,
do Chua chedach na fharrad,
edach gacha h-ollaman.
Muc mhor gacha tighi thuaidh.
o Traigh Eothuili cu Muaidh,
screpul gach teineadh cin tart
do neimeadh
Coicidh Connacht.
Robo le Mu
Chua gan ces
o Odhba na n-drong
n-diles,
roba tairptech a tuili
cu
traigh n-ainbhtech n-Eothuili.
RO fhothaighesdar amhlaid sin a cheall
& a con-gbáil, et tuc tri h-espaic
do coisecrad a releac & a reclés &
do roind In feruinn dia manchaib. BA do fertuibh Mu
Chua. Aroile ben aimrit tainic cuigi,
cu ro bennach
da ghas bilair
dhi, & cu ro coimper fo cétoir mac &
ingin .i. Luicenchair Craibdech & Scannlan
iat-saidhe. FIRT amra aili bheous
.i. Mu Chua do-dechuidh gu Loch Cime, gu r' indisetar na
timtirigh do Cind Fhaeladh mac
Colcan, ár Is e ba rí
Connacht in
tan-sin: ‘Ata’, ar siat, ‘anmhchara Cheallaig mic
Raghallaig
amuigh’. ‘Ni dochaidi
linn h-e’, ar Cend Faoladh,
‘a bheith 'na anmcaruit ag Ceallach mac
Ragallaig, & ní thargha isin
n-innsi-si’. Is ann sin tuc Mu Chua
in loch tarsin n-indsi. Do-chuaidh In ri ar eicin a n-ethar a n-degaid
Mu Chua. &
tuc h-e fein & a mac & a ua a n-daeiri dhó, & inn inis
do shoerad, & ro soerad iar sin.
BA do fertuib Mu
Chua .i. Sil Muiredhuigh ro bui
isin Buidhi Connaill, cu ro shirset cleirigh coicidh
Connacht dia bein dib, & ni fhuaratar, cu tancatar airm i m-bui Mu
Cua, cu ro ic-sidhe iat, & cu tuc In dath bai
orra for a bhachuil, et tucsat
iar sin a maincine dhó: conudh
dia dathugud-sin as-bert In senchaid:
RO shirset Sil Muiredaig
tuatha Eirenn isalla
da n-din
ar an duinebaidh
cu tancatar cu Balla.
Ro gheallsat Sil
Muireadhaig
riar an cleirig gil glanna
cumadh lir
fri duilleabur
a n-indmhussa do Balla Do-rat for a naemh-bachail
galar na tuaithi uile,
conadh edh
for-caemhnacair
is de ata In Bachal Bhuidhe.
Cuic cét fa
chúic thancabar
d' feruibh arm-ghlana
uailche,
cu brath dia nam-riaraidh-si
ní bete ni
bus uaitte.
Gach eicen dos-ficfa-si
guidhidh m' ainm co Dia
choidhche ni
bar-ricfa-si
anmforlunn 'na
dhiaidh.
BA do fhertaibh Mu
Chua. Fecht do-chuaidh a crich Muaidhi cu riacht
cu h-Inis Amhalghadh, &
ní tucadh ethar cuigi. ‘Ni ba eicin feasda’, ar Mu Chua, ‘ethar d' iarradh
innti’. Tuarcaibh iar sin an talam cu tiaghar do chois innti o sin cusaniu. FEACT n-oen do-chuaidh-sium cethrar cu bru Mhuaidhi. Tucsat na h-iascairidi era fair. ‘Dia m-beth’, ar
esium, ‘timthiridh Dé tis no bered ní dhuinne’. As ann sin do-chuir In ron cethra bradana dhoibh-sium for tír.
FEACT aili do-cuir Mu Chua a timtiridh d' acallaim
Foelain. O ro-siact-sidhe cu h-All
in Cleibh tancatar chuice da ban-gaisgedhach batar issin tir .i. Bec
ingen Con Choraig &
Lithben ingen
Aitreabhthaigh, et iss é reabrad dodeitbir do-gnitis-sidhe, In duine teched sechu do-bertis essidhe i
cliabh & da théit as-side & a
imluadh tar an allt n-adhuathmhar. Ro faillsiged do
Mu Chua a gilla do chur
isin clíab. Luidh Mo
Chua cu riacht an t-inad. Ro riaruig
Lithben
ingen Aitreabhthaigh h-e fo
cétair, & ní ro leic Bec
uaithi an gilla co tard an clérech a chochull di. Ro lassidhe ima
lamuibh & ro riaraig In clérech iar sin. Et ro agaillset na h-ingena an da
n-athair cu tardsat do shaigid
Mu Chua, & cu r-ro baist Mu Chua
iat iar sin. Táinic immorro in
Bhéc-sin cu m-boi secht
m-bliadna ic fognum do
Mu Chua, cu raibhi i n-araili tan ic
acaine beith cen claind & Is ed a cetna dano
do-raidheadh Coel mac Aedha, sen Ceneoil Aedha, & tancatar a n-dis co tucsat
a maincine do Mu
Chua do gres. Aillsi dano ro bai for
Taithleach mac Cind Fhaelad. Ro
íc Mu Chua h-e, & ros-cuir ara cloc fein, & ata fair fos do derbhadh
na mor-mirbuile-sin. Araili aimsir shamraidh do-cuired
Mu Cua do coimhet na n-uan. Ro bui-sium immorro ic gabhail a bhiaide ina
bh-farrad. Ro choimhrithsat na h-uain ar amus a
maithrech, ár ní raba fal eatarra. Tainic
Mu Chua
& ro
tarraing a bhachail 'na dhiaidh forsin
talmain, & ni ro lamh uan dona h-uanaib toct
tar slict na bacla, acht cach dhe oc dechsoin a cele tarsin slict anunn. I n-araili la tucadh gu
Mu Chua gilla anfhabrachtaidi nar'
fhet a lamha na a cosa na a uile bulla arcena do
gluasacht. Ro tadaill Mu Chua o a
laimh a uili bhall ind gilla,
& adubairt fris: ‘Eírig a n-ainm
Issu, & fegh In n-grein, &
imthigh;’ & ro eirig fo cétoir
& ro morad ainm De & Mu
Chua de sin. Feact aili tucad duine demhnach cu
Mu Chua. Ro innarb-som In demon
uadh ind ainm na Trinóite.
I n-araili aidhchi
tainic araili merleach do ghait
cruithnechta Mu Chua. O
ro tocuibh In merlech In t-oire fair
ro fheodhaigh fo cétoir, & ní ro-fhet imtheacht na a oiri do cur dhe, no gur' bennach
Mu Chua iar sin. FEACT aili tháinic fer saegulla
& mac bodur lais cu Mu
Chua, & ro
ghuidh h-e cu ro slanaiged a mac dhó, & ro guidh Mu
Chua In Coimdhe fair,
& ba slan In mac do chumachtaibh
Dhé & do guidhi
Mu Chua, & ro morad
ainm De & Mu Chua
dhe sin. Is e immorro In fer-so
.i. Mu Chua do-rat a uili fhoghnuma o
thosach a bethad fria ecna &
crabhudh. Is e ro imeaclaig In Coimdhi as a naidinacht. Is e ro traeth cech pecad. Is é ro bhaidhestar ann
fein airfitedh In t-saeguil frecnairc. Is e ro traeth
fuailfedh a cholla. Is e ro dermuit na h-aibhniusa freacnairc. Is e ná ruc a menmain na a
innfheitiumh o th-sirfheghadh na flatha neamhdha. Is e ro
miscnigh na maithi aimserda marbhtis otraighi. Is e ro
imghabhudh onoire In domuin amail bás. Is e ro adhuathaig
na h-indmhusa & na maine. Is e no comainsighedh in
t-airfited collaidi mar badh neim. Is e na tuc
gradh don brentataidh collaidi. Is e do-rat loghudh da
gach aen do-ghníth olc fris. Is e ro traeth a corp &
ros-tairbhir frisin bh-foghnumh n-diada. Is e ro
h-adhannadh o theinid gradha Dé & no
adhannadh-som on teinidh cétna cridhedha
na n-daine aili. Is e no charad In comhfhocus amail
h-é fein. Is e no tarm-naighed do corpuibh & d' anmannuibh na n-daine. Is e no charadh a
naimdiu, amail no charadh a cairde. Is e no ernedh na
maithiusa do neoch cia mhiscniged neach
é. Is e do-ghníth ernaighthi tar cenn lochta a
ingreama & a aithisighthe. Is e ba foidhidechu fria fulang cech imnidh & cech fochaide. IS
é do-bereadh na máine diadha & doenna da gach aen non-athchuinged. Is e
no furtachtaiged do cech aen no bhith a n-eicin amail athair. Is e no thorramad cech
aen no bidh i carcair no i cuibrech, & nos-tuasluiced. Is e do-bheiredh crodh do shoerad cech daeir & cech mogad. Is e do-bereth etach do bhochtuib
& aidilcnechaib In Coimdhed. Is e ba soma
& ba saidhbre dona bochtuibh ciar' bo bocht fein
& ciar' bhó aidhilgnech é
féin. Is e do-bereadh biadh dona
gortachuibh & deogh dona h-itaduchaibh & etach
dona nochtuib & failti coitcenn dona h-áighedhaib & do cech
aen ricedh a leas. Is e no dhitnedh na deibhlena
& na fedhbhu truagha. Is e no shoerad na bochtu &
na h-amhfhanna o cumhachtaibh In t-saeguil. Is e na
ro gradhuigh ór & arcat acht amail clocha
no luaithred. Is e na ro ghluais a bhel na a thengaid riamh cu dimhaín. Is e na ro leic nach n-anairchius chuice
riam triana eistechtuibh. Is e no thaisced 'na
cridhi cech ní no raidhedh Dia fris. Is e na facaidh
ní nar' bhu dir dhó do fhaicsin. Is e na
ruc coisceim fria h-anbhfhorus riamh. Is e ro traeth
a cetfuidh o shanntugud na rét talmanda. Is e
no cengail indeithium a menman isna nimhib
noemhdhai. Is é na ro leic uadh nach n-uair
dimhaín cen toradh. Is e na ro leic da cridhi dhul o Dhia.
IS e ro mhianaigh cu bh-fodhmadh cech ni ar
Crist, ar dhaig gu roissed cusan athardhai nemhdhai. Is é no fhuired an chumsanad
suthain do fein tria traethad a cholla ind oeine, ind
apstanait, quia
crucifixus est mundus illi et ipse mundo’ Gal. 6:14.